
PROLOGAS 


Nd 


S tai neryški rusų chemiko Dmitrijaus Mendelejevo nuotrauka, 
padaryta jo darbo kabinete Sankt Peterburge XIX amžiaus pabaigoje. 
Joje — prie didžiulio apkrauto stalo į gnomą panaši žmogysta. Mende- 
lejevas primena Sibiro šamaną, perkeltą į aplinką, labiau tinkamą šiuo- 
laikiniam šamano palikuoniui — genialiam profesoriui savo studijoje. 
Ilga žila susivėlusi barzda, nukarusi trimis ssuogomis — aiškiai matyti, 
kad įkyriai tampoma nugrimzdus į gilius apmąstymus; nešukuoti žili 
plaukai siekia pečius. Mendelejevas turėjo įprotį plaukus kirptis kartą 
per metus. Pavasarį, tik atšilus orui, jis pasikviesdavo vietinį piemenį, 
kuris atsinešdavo žirkles avims kirpti. Būtent dėl šios įžymios gaurų 
kupetos škotų chemikas seras Viljamas Remsis (William Ramsay) sykį 
Mendelejevą apibūdino taip: „Kažkoks keistas pasišiaušęs svetimšalis.“ 
Remsis manė, kad Mendelejevas yra iš Sibiro, „kalmukas ar koks kitas 
keistas padaras iš panašaus užkampio“. 

Nuotraukoje Mendelejevas, sutelkęs dėmesį į popieriaus lapą, 
rašo plunksnakočiu, laikydamas jį pačiais ilgų pirštų galiukais. Ant 
plataus nestandartinio stalo — visiškas jovalas. Šūsnys popierių, puo- 
dukas ir lėkštelė, daugybė neaiškios paskirties instrumentų, o ant len- 


tynų pastalėje — netvarkingai suversti mokslinių raštų segtuvai. 

D. Mendelejevas prie darbo stalo 


Mendelejevui už nugaros — trijose lentynose stebėtinai lygiomis 
eilėmis išrikiuotos knygos — raštų rinkiniai. Per jų vidurį, tiesiai virš 
galvos, kabo didžiulis raktas su žymekliu — kaip kokia mokslininko 
aureolė ar šauktukas (Eureka!), o virš knygų lentynų — raštuoti to 
meto sienų apmušalai ir nelygios eilės neryškių įrėmintų paveiks- 
lų — didžiųjų praeities mokslininkų portretai. Galilėjus, Dekartas, 
Niutonas ir Faradėjus žvelgia iš blausos žemyn į pasišiaušusią ypatą, 
kažką keverzojančią ir iki ausų nugrimzdusią netvarkoje. 

1869 m. Mendelejevas laužė galvą dėl cheminių elementų. Tai 
abėcėlė, sudaranti Visatos kalbą. Tuo metu jau buvo atrasti šešiasde- 


šimt trys cheminiai elementai: nuo vario ir aukso, žinomų jau nuo 

priešistorinių laikų, iki rubidžio, palyginti neseniai aptikto Saulės at- 
mosferoje. Buvo žinoma, kad kiekvieną šių elementų sudaro skirtingi 
atomai ir kad kiekvieno elemento atomai pasižymi išskirtinėmis, tik 
jiems būdingomis savybėmis. Tačiau taip pat buvo nustatyta, kad kai 
kurių elementų savybės šiek tiek panašios, todėl galima skirstyti juos 
į grupes. 

Dar buvo žinoma, kad skirtingus elementus sudarančių atomų 
svoris skiriasi. Lengviausias elementas — vandenilis, jo atominis svoris 
1. Buvo manoma, kad sunkiausio žinomo elemento švino atominis 
svoris yra 207. Vadinasi, elementus galima surašyti į eilę pagal didė- 
jantį atominį svorį. Arba jungti į grupes, turinčias panašias savybes. 
Keletas mokslininkų spėliojo, kad tarp šių dviejų klasifikavimo būdų 
esti ryšys — kažin kokia slapta pasikartojanti struktūra, sudaranti visų 
elementų pagrindą. 

Prieš dešimtį metų Darvinas padarė atradimą, kad visos gyvybės 
formos vystosi — evoliucionuoja. O dar prieš du šimtmečius Niutonas 
atrado, kad Visata paklūsta traukos dėsniui. Cheminiai elementai — 
tarsi jungtis, siejanti šiuos du dalykus. Taigi atrasta struktūra chemijai 
būtų tas pat, kas Niutono atradimas fizikai ir Darvino — biologijai. Ji 
atskleistų Visatos projektą. 

Mendelejevas suprato milžinišką savo ieškojimų svarbą. Tai galė- 
tų būti pirmas žingsnis siekiant per ateinančius šimtmečius atskleisti 
esminę medžiagos paslaptį, gyvybės struktūrą ir galbūt net Visatos 
kilmę. J 

Sėdėdamas prie savo stalo tarp filosofų ir fizikų portretų, Men- 
delejevas vis minė šią, rodos, neišsprendžiamą mįslę. Elementų svoris 
skirtingas, jų savybės irgi skiriasi. Galima juos sunumeruoti, taip pat ir 
grupuoti. Kažkur čia tarp šių dviejų modelių turėtų būti ryšys. 

Mendelejevas buvo Sankt Peterburgo universiteto chemijos profe- 
sorius, garsėjęs enciklopediniu elementų išmanymu. Juos pažinojo tarsi 
mokyklos direktorius mokinius: šitie lakūs tarsi kaprizingi atsiskyrėliai, 


nenorintys su niekuo bendrauti, tie — peštukai, šiuos lengva valdyti, 

anuos sunku pažinti — jie kupini slaptų ypatybių, o štai tie — pa- 
vojingi, juos reikia prižiūrėti. Tačiau kad ir kaip stengtųsi, profesorius 
niekaip negalėjo įžvelgti, koks bendras principas suka šią karuselę. O 
toks juk turėtų būti. Mokslinė visata negali būti tiesiog šiaip sudaryta iš 
atsitiktinio unikalių dalelių rinkinio. Tai būtų nemoksliška. 

Mendelejevo kolega A. A. Inostrancevas, užvažiavęs pasimatyti su 
chemiku 1869 m. vasario 17 d., aprašė šį susitikimą. Tas pasakojimas 
mažumą vaizduotės padailintas ir šiek tiek paveiktas vėlesnių įspūdžių, 
tačiau vis tiek pateikia detalių, kaip viskas vyko. Pats Mendelejevas irgi 
yra palikęs įvairių (kartais kiek prieštaringų) pasakojimų apie tai, ką 
tuo metu veikė ir mąstė. 

Matyt, nepaliaudamas kone tris dienas Mendelejevas suko galvą 
dėl elementų. Tačiau suvokė, kad laikas baigiasi. Kaip tik tą dieną jis 
planavo sėsti į traukinį Maskvos stotyje ir vykti į savo nedidelį dvarą 
Tverės srityje. Chemijos profesorius turėjo susitikti su Tverės savano- 
riškuoju ekonomikos kooperatyvu. Buvo numatyta, kad Mendelejevas 
sakys kalbą vietinių sūrio gamintojų delegacijai, pateiks jiems patarimų 
apie naujus gamybos metodus ir po to tris dienas keliaus po vietinius 
ūkius. Sukrautas medinis jo kelionių lagaminas stovėjo priebutyje. Pro 
studijos langą galėjai matyti rogių kinkinį, laukiantį keleivio, po sniegą 
trypinėjantį apsigobusį vežiką ir varganą arklėką, pučiantį baltus garo 
tumulus į šaltą orą. 

Tačiau tarnai Mendelejevui nebūtų drįsę trukdyti. Mat savo 
būdu jis buvo liūdnai pagarsėjęs. Buvo kalbama, kad kartais profeso- 
rius taip įniršdavo, jog tiesiog šokinėdavo iš pykčio. Tai kas bus, jeigu 
jis pražiopsos traukinį? 

B. M. Kedrovas, rusų mokslinių atradimų psichologas, ir kiti 
įvykio komentatoriai yra pateikę svarstymų, esą Mendelejevą protauti 
skatino toji slegianti mintis, kad reikia skubėti į traukinį. Galbūt tai 
ir davė jam impulsą svajoti... Ilgų kelionių iš Peterburgo į Tverę metu 
Mendelejevas dažnai laiką leisdavo dėliodamas pasiansus. Pasidėjęs 
ant kelių savo medinį lagaminą, jis padėdavo užverstą kortų malką. 


12 


PROLOGAS 


Pro langą bėgant sidabriniams berželiams, slenkant ežerams ir šile- 
liams ant kalvų, jis versdavo kortas po tris. Priėjęs iki tūzų, juos vieną 
po kito pasiimdavo ir sudėdavo virš malkos pagal rūšį: širdys, pikai, 
būgnai, kryžiai. Toliau traukdavo kortas, versdavo jas vieną po kitos: 
širdžių karalius, širdžių dama, būgnų karalius, širdžių valetas. Pamažu 
nusitęsdavo kortų rinkiniai. Dešimtakė, devynakė, aštuonakė... Rū- 
šys, mažėjančios akys. Lygiai kaip ir elementai — jų grupės ir atomų 
numeriai! 

Tą rytą kažkuriuo momentu Mendelejevas turbūt šūktelėjo pro 
studijos duris ir vienam iš tarnų paliepė paleisti laukiančias roges. Veži- 
kui reikėjo perduoti, kad profesorius vyks popietiniu traukiniu. 

Mendelejevas grįžo prie stalo ir puolė naršyti po stalčius. Galiau- 
siai išsitraukė krūvą baltų kortelių. (Tai sakydamas turbūt girdėjo pū- 
kinėje sniego migloje tolstantį arklio traukiamų rogių varpelių skimb- 
čiojimą.) Mendelejevas ėmė vieną po kitos korteles ir rašė. Pirmiausia 
kortelėje pažymėdavo cheminį elemento simbolį, tada jo atominį svorį 
ir trumpai pagrindines jo savybes. Užpildęs šešiasdešimt tris korteles, 
paskleidė jas ant stalo užrašais į viršų. 

Pirštais nesąmoningai pašiodamas barzdos galiukus, įsispoksojo į 
kortas. Mendelejevui susikoncentravus į kortų jūrą prieš akis, vaizduo- 
tėje skriejant mintims ir mintelėms, visiškai atsiribojus nuo pasaulio, 
akimirksnis sustingo ir galiausiai virto minutėmis. Tačiau jis vis tiek 
nepajėgė įžvelgti bendro dėsningumo. 

Gal po kokios valandos profesorius nusprendė imtis kitokio 
būdo. Surinkęs korteles, ėmė dėlioti jas į grupes. Dar viena nejučiom 
ištirpusi valanda — iš nuovargio ėmė merktis akys. Galiausiai netekęs 
vilties, jis nusprendė eiti paprasčiausiu keliu: dėlioti korteles didėjančia 
tvarka pagal atominį svorį. Bet tai turbūt negali niekur nuvesti — visi 
kiti tai jau išbandę. Be to, svoris — tik fizikinė savybė. O jis juk ieš- 
kojo dėsningumo, siejančio chemines savybes. Tuo metu jau buvo be- 
pradedąs knapsėti — galva padėta ant stalo, visai begrimztąs į miegą. 


Atrodo, išgirdo roges laukiant apačioje. Jos vis dar ten? Ar jau grįžo? 

Negi jau spėjo? Ar jau laikas ruoštis į popietinį traukinį? Jis paskutinis, 
tad nevalia pražiopsoti. 

Dar kartą akimis bėgdamas išilgai didėjančių atominių svorių 
eilės, Mendelejevas staiga pastebėjo vieną dalyką, nuo kurio smarkiau 
ėmė plakti širdis. Atrodo, kai kurios panašios elementų savybės pasi- 
kartoja ir dargi tam tikrais numerių intervalais. Čia jau kažkas tokio! O 
kas? Keletas intervalų pasikartoja, tačiau paskui dėsningumas, atrodo, 
išnyksta. Nepaisant šito, Mendelejevas netrukus įsitikino, kad stovi per 
plauką nuo didžiulio perversmo. Kažkur čia tikrai slypi tam tikras dės- 
ningumas, tik jis dar negali jo nustverti... Akimirksniu įveiktas nuo- 
vargio, Mendelejevas užsikniaubė ant rankų. Beveik tą pačią akimirką 
užmigo ir susapnavo sapną. 


Kaip buvo iš pradžių 


orint suprasti problemą, kurią stengėsi išspręsti Mendeleje- 
vas, reikia grįžti į pačią mokslinės minties pradžią. Šis svarbus žmogaus 
evoliucijos įvykis turi tikslų laiką ir vietą: antikinė Graikija prieš 2500 
metų. Pagal tradiciją pirmasis tikras mokslinės minties pasireiškimas 
priskiriamas Taliui, gyvenusiam VI amžiuje pr. Kr. Graikijos mieste 
Milete, Jonijos jūros pakrantėje (dabar pietvakarių Turkija). 

"Tuo metu graikiškai kalbantieji buvo užkariavę išsibarsčiusias 
saleles ir izoliuotas lygumas palei uolėtą visos Egėjo jūros pakrantę. 
Būtent tai iš dalies sudarė galimybes Graikijai likti nevienalytei, dažnai 
tarpusavyje besipešančių valstybėlių, kurias sudarydavo vienas miestas 
ar sala, sankaupai su prekybos kolonijų tinklu visame Viduržemio 
jūros regione. Šiuo laikotarpiu, kaip ir didžiausio pakilimo metu, anti- 
kos graikus vienijo tik bendra kalba. Tai patvirtina ir toks faktas, jog 
užimta teritorija neturėjo net bendro pavadinimo. Romėnai pirmieji 
žemę, kurioje gyveno graikai, save vadinę helenais (Helenas — mažai 
žinomos senovės genties vadas iš Tesalijos), pavadino Graecia. Ginči- 
jamasi, kad antikos graikų būta net ne vienos rasės, o kelių skirtingų, 
kalbančių viena kalba ir turinčių bendrą kultūrą bei religiją. 

Iki šiol išlieka mįslė, kodėl būtent šio regiono žmonės ėmė 
mąstyti iš esmės moksliškai racionaliai. Dar gerokai daugiau nei prieš 
tūkstantmetį puikiausią pažangiai mąstančią civilizaciją buvo išvystę 
babiloniečiai ir egiptiečiai. Iš aukštų zikuratų terasų Babilono astrolo- 
gai stebėjo nakties dangų, įžvelgdami žvaigždžių derinius ir brėždami 
jų kelią dangumi. Atslūgus kasmetiniams potvyniams Nilo slėnyje, pa- 
liekantiems galybę dumblo, Egipto raštininkai iš naujo perskaičiuoda- 
vo tikslų kiekvieno žemės lopinėlio plotą, manipuliuodami itin mažais 
matematiniais vienetais, kaip antai, 1/300. Dangaus kūnų stebėjimas 
ir matavimai tiek Babilone, tiek Egipte buvo išskirtinai dvasininkų 
luomo veiklos sritis. Šie techniniai sugebėjimai ir jų žadinami teoriniai 
išvedžiojimai buvo religinės praktikos dalis. Jų subtilybės įsiliejo į ati- 
tinkamos teologijos gudrybes — taip gimė skaičių magija ir idėja, kad 
žvaigždžių judėjimas dangumi atspindi likimus žemėje. Šie prietarai, 
kaip antai „laimingi“ skaičiai ir „asmeniniai zodiako ženklai“, gyvuoja 
iki šių dienų. 

Graikų religija su palaidūnais bei piktavaliais dievais, lėbaujan- 
čiais ir ištvirkaujančiais ant Olimpo kalno, buvo palyginti vieni juokai. 
Tamsiaisiais amžiais po Mikėnų civilizacijos žlugimo graikų religija 
išliko kūdikystės stadijos — tokios komiksinės antikos turbūt nebuvo 
galima susieti su jokia kvazimokslinio mąstymo sistema. 

Tačiau tai buvo lemtingas taškas. Pirmasis mokslinio smalsumo 
krustelėjimas antikinėje Graikijoje nebuvo susijęs su jokia religija. Jam 
nereikėjo taikytis prie jokio kupliai suvešėjusio teologijos diktato, ne- 
buvo jis skatinamas ir sklęsti į kokią nors metafizinę pasakų šalį. Jis 
buvo visiškai laisvas — nevaržomas nieko daugiau, tik proto ir pasau- 
lio, su kurio susiduria, realumo. 

Pasak legendos, Talis mėgęs vaikščioti po kalvas virš Mileto. Ga- 
lite įsivaizduoti sceną: po jo kojomis plyti akinamo saulės spindesio 
nutviekstas didelis uostamiestis su puikiomis marmuro kolonomis, 
išraižytu gatvių tinklu — kruopščiai bei tiksliai išdėliotas ir trapus tarsi 


miniatiūra, išgraviruota kiaušinio lukšte. Tolyr į šiaurę nusidriekia 

Azijos žemyno įlankos ir iškyšuliai, ramios žydros Egėjo jūros platybės, 
tolimos salos nuo karščio raibuliuojančioje migloje. Gal dar koks lėtai 
slenkantis prekybos laivas, nurimus vėjui įlankoje, paleistomis burėmis 
grįžtantis iš kolonijos Nilo deltoje, Juodojoje jūroje ar Sicilijoje, o gal 
net iš tolimo žygio nuo Ispanijos sidabro kasyklų už Herkulio kolonų 
(Gibraltaras). 

Eidamas taku palei kalvą, Talis pastebėjo kelis akmenis su fosilijo- 
mis — aiškiai matomais kiaukutais. Jis suvokė, kad kadaise šios kalvos 
buvo jūros dalis. Tai leido jam spėti, kad iš pradžių visas pasaulis buvęs 
tik iš vandens. Jis padarė išvadą, kad vanduo — pagrindinis elementas, 
pradas, iš kurio kilę visi daiktai. Dėl šios minties Talis iš Mileto papras- 
tai laikomas pirmuoju filosofu. Tai pirmas žinomas tikrai mokslinio 
mąstymo pavyzdys. 

Savo vystymosi pradžioje filosofija apėmė ir mokslą — tada jis 
buvo laikomas „gamtos filosofija“. Talio mąstymas — mokslinis, ka- 
dangi jo išvados pagrįstos akivaizdžiais įrodymais. Taip pat tai ir filo- 
sofija, nes išvadoms padaryti pasitelkiamas protavimas: nesikreipiama 
į jokius dievus ar mįslingas metafizines jėgas. Diskusija vyksta tik šio 
pasaulio ribose ir tik čia renkami argumentai išvadoms patvirtinti arba 
paneigti. 

Tikrų žinių apie Talį iš Mileto turime mažai. Sakoma, kad jis iš 
anksto numatęs Saulės užtemimą 585 m. pr. Kr. Tai vienintelis tikras 
įrodymas iš Talio gyvenimo. Anot vieno pasakojimo, bestudijuodamas 
dangų jis nukritęs nuo kalno — iki šiol tai gali būti filosofo emblema. 
Tačiau Talis nebuvo kvailys. Paklaustas, kodėl, jei jau toks protingas, 
jis vis dar neturtingas, Talis atsakė, esą praturtėti nesunku. Ir įrodė tai. 
Supratęs, kad bus geras alyvmedžių derlius, jis nupirko visas vietines 
alyvos spaudyklas. Gausiai užderėjus alyvuogėms, jis, monopolininkas, 
galėjo užsiprašyti mokesčio, kokio panorėjęs. 

Naujojo filosofinio mąstymo būdo, priskiriamo Taliui, perver- 
tinti neįmanoma. Juo remiasi visos Vakarų civilizacijos žinios. Pažvelgę 


atgal matome, kad nuo pat pradžių šis naujas mąstymo būdas vado- 

vaujasi tam tikromis pagrindinėmis prielaidomis. Tai turėjo nulemti 
(ir po dviejų su puse tūkstantmečių vis dar lemia) ir mūsų žinių formą 
bei turinį. Tai prielaidos, kuriomis remiasi visas mokslinis mąstymas. 
Talis iškėlė klausimą: „Kodėl viskas vyksta taip, kaip vyksta?“ Ieškoda- 
mas atsakymo į šį klausimą, jis padarė prielaidą, kad tai turi priklausyti 
nuo pradinės medžiagos, iš kurios padarytas pasaulis. Dar jis laikėsi 
prielaidos, kad už pasaulio įvairovės glūdi vienovė. O bene svarbiausia 
iš visų prielaidų — kad yra atsakymas į šį klausimą. Ir kad šį atsakymą 
galima pateikti kaip patikrinamą teoriją — tai žodis, kilęs iš graikiško- 
jo, reiškusio „Žiūrėti į ką nors, svarstyti, mąstyti“. 

Iš anekdotinio pasakojimo žinome, kad Talis savo teoriją sugal- 
vojo išvydęs kelis suakmenėjusius jūrų gyvūnų kiaukutus aukštai virš 
tuomečio jūros lygio. Tačiau jo spekuliacijos, matyt, siekė daug giliau. 
Turbūt jis dar matė, kaip nuo Anatolijaus kalvų kylanti migla tampa 
debesimis, ir stebėjo, kaip iš debesų besipilantis lietus audromis liejasi į 
Egėjaus jūrą. Žemė virsta drėgnu oru, o šis — vandeniu. Vos už poros 
mylių į šiaurę nuo Mileto, vingiuodama plačia lyguma, į jūrą įsilieja 
didelė upė. (Iš tiesų tai labai vingiuota senovės upė Menderas, iš kurios 
kilęs ir anglų žodis meander — vingiuoti.) Talis turbūt stebėjo, kaip upė 
pamažu dumblėja — vanduo virsta purvo liūnu. Turbūt lankėsi ir prie 
šaltinių netoliese stūksojusioje kalvoje — ten žemė vėl virsta vandeniu. 
Dabar jau neprireiks didelių pastangų įsivaizduoti, kaip Taliui kilo min- 
tis, kad viskas yra vanduo. Betgi pirmasis žmogus, išsakęs šią mintį ir 
žengęs nežinomybėn, turėjo būti tikras vaizduotės virtuozas. 

Labai įdomu, bet tai ne vienintelis svarbus žingsnis, žengtas 
žmogaus minties evoliucijos keliu būtent VI a. pr. Kr. Kitose pasaulio 
dalyse žmonija irgi atrado keletą dalykų, vėliau paveiksiančių visą jos 
vystymosi eigą. Kinijoje pasirodė Konfucijus ir Lao Dzė (konfucio- 
nizmo konkurento, daoizmo pradininkas). Indijoje ėmė reikštis Buda, 
Persijoje ugnies garbintojas Zaratustra padėjo pagrindus zoroastrizmui 
(šis turėjo didžiulę įtaką ir judaizmui, ir islamui). O Viduržemio jūros 
regionas regėjo ne tik iškylant pirmuosius Jonijos filosofus. Šimtmečio 

pabaigoje kitame graikų pasaulio krašte, pietų Italijoje, gyveno Pitago- 
ras. Jo religiniai mokymai itin prisidėjo prie krikščionybės nejudėjinio 
elemento (keletas Naujojo Testamento palyginimų kilę iš Pitagoro šal- 
tinių). Panašiai galime atpažinti Pitagoro skaičių religijos įtaką muzi- 
kos teorijoje ir šiuolaikinio mokslo įsitikinimuose, esą esminis Visatos 
veikimo principas gali būti aprašytas skaičiais. Tiek Rytų, tiek Vakarų 
civilizacijų kryptį lėmė įvykiai, dėjęsi VI a. pr. Kr. 

Žinoma, Vakarų pasauliui svarbiausias buvo Taliui iš Mileto — 
pirmajam mokslininkui filosofui — priskiriamas atradimas. Nuo 
jo teorijos, kad pasaulis kilęs iš vieno elemento (vandens), viskas tik 
prasidėjo. Vos suvokę šią idėją, kaipmat ją pasigavo Talio mokiniai 
Milete — vadinamosios miletiečių mokyklos filosofai. Vienas jų, 
Anaksimenas, aptiko silpnąją Talio argumentų grandį. Jei iš pradžių 
viskas buvo vanduo, tai iš kur atsirado dabartinė pasaulio įvairovė? 
Kaip vanduo virto viskuo? Anaksimenas ginčijosi, kad pagrindinis 
elementas — ne vanduo, bet oras. Pasaulį supa oras, kuris kuo arčiau 
centro, tuo tankesnis. Tankėdamas jis pagaliau virsta vandeniu, o šiam 
dar labiau sutankėjus, randasi žemė. Dar labiau suslėgus žemę, ji virsta 
akmeniu. Visa — daugiau ar mažiau suslėgtas oras. 

Tai akivaizdus Talio idėjos patobulinimas. Ir pirmasis bandymas 
paaiškinti pasaulio įvairovę — pirmasis mėginimas kokybinius skirtu- 
mus paaiškinti kiekybiniais. 

Atrastas naujas mąstymo būdas. Prasidėjo didieji filosofiniai de- 
batai (neišspręsti ir iki šių dienų). Dabar juose galėjo dalyvauti visi, kas 
tik norėjo. Deja, nėra likę įrašų, kaip į visa tai reagavo pats Talis. Gal 
jis ir mąstė moksliškai. Tačiau taip pat moksliškai jam buvo ir paprieš- 
tarauta. Kai Talis mirė, Anaksimenas, atrodo, buvo dar visai jaunas ir 
jis paskleidė anekdotą apie Talio mirtį. Laiške Pitagorui jis rašė: „Talis, 
sulaukęs senyvo amžiaus, patyrė negailestingą likimą. Kaip jau buvo 
pratęs, naktį su tarnaite išėjo iš namų pasižiūrėti į žvaigždes. Tačiau 
užsižiūrėjęs į dangų užsimiršo, kur esąs, ir žengė nuo aukšto skardžio.“ 


Sau Anaksimenas numatė net dar liūdnesnį galą. Vėlesniame laiške Pi- 

tagorui jis skundžiasi: „Kaip galėčiau galvoti apie žvaigždžių studijas, 
kai tuoj pat gali nulėkti mano galva arba galiu atsidurti vergovėje.“ Tuo 
metu išsibarsčiusiems Graikijos miestams-valstybėms ėmė grasinti Per- 
sijos imperija, kuri nusidriekė į vakarus iki pat Anatolijos ir dabar ar- 
tėjo prie Egėjo pakrančių. 494 m. pr. Kr. Miletą užgrobė persų kariuo- 
menė. Kas ištiko Anaksimeną, nežinoma, o Mileto mokykla tegyvavo 
trumpiau nei šimtmetį. Iki šių dienų išlikę Mileto griuvėsiai — už 
keleto mylių žemyno link nuo dumblinų Menderio upės žiočių. 

Nors Miletas žlugo, filosofija išliko. Ir laimingų atsitiktinumų, ir 
legendinio didvyriškumo dėka Graikija sugebėjo atsispirti ir net įveikti 
didžiąsias puolančių persų armijas. Vienas garsiausių šio pasipriešini- 
mo įvykių buvo Maratono mūšis 490 m. pr. Kr., kai turėdama kur 
kas mažiau karių Graikija privertė sprukti visą persų armiją. (Naujieną 
apie laimėtą mūšį atnešęs pasiuntinys, nubėgęs 26 mylias ir 385 jardus 
nuo Maratono iki Atėnų, griuvo iš nuovargio ir mirė. Beje, šis įvykis 
prisimenamas ir dabar rengiamų maratonų metu, kur bėgamas kaip 
tik toks atstumas.) 

Dar iki Mileto žlugimo filosofija jau buvo pasklidusi nuo Jonijos 
pakrantės po Egėjo jūros salas, o iš ten — po visą likusį graikų pa- 
saulį. Pagrindinis Jonijos miestas buvo Efesas, išlaikęs persų puolimą 
paprasčiausiai sudarydamas sąjungą su priešu prieš jo komercinius 
konkurentus, pavyzdžiui, Miletą. Lygiai toks pat problematiškas buvo 
jo geriausiai žinomas filosofas Heraklitas. Jis gimė apie 540 m. pr. Kr. 
Buvo arogantiškas ir mizantropiškas. Senatvėje jis taip pasibjaurėjo savo 
tautiečiais efeziečiais, kad paliko miestą ir išėjo geriau jau klajoti po kal- 
nus, misdamas vien žolelėmis. Kita vertus, jo filosofija buvo rami, sub- 
tili ir giliai išmintinga. Heraklitas turėjo savo nuomonę apie pagrindinį 
elementą, iš kurio suformuotas pasaulis. Pasak jo, tai — ugnis. 

Anaksimenas suvokė, kad reikia kaip nors paaiškinti pasaulio 
įvairovę. Heraklitas suprato, kad Anaksimenas į šį klausimą atsakė tik 
iš dalies. Ką gi reiškia tvirtinti, kad oras virsta vandeniu, žeme, akme- 
niu ir taip toliau? Jei jis nelieka oru, tai pasaulis negali būti padarytas 

iš vienos substancijos. Tai sudėtingas ir rimtas klausimas. Heraklitas 
pripažino, kad į jį negalima atsakyti, kol tuo vieniu laikoma substan- 
cija, kaip antai oras ar net vanduo. Būtina žiūrėti į „vienį“ kaip į kažką 
nematerialaus. „Pasaulis buvo, yra ir bus amžina Ugnis, pamažu įsi- 
liepsnojanti ir pamažu gęstanti.“ Heraklitui pasaulis buvo nuolatinės 
tėkmės būsenos. Tai geriausiai atspindi jo posakiai: „Joks žmogus du- 
kart neįžengs į tą pačią upę“ ir „Saulė kasdien vis nauja“. Ugnis buvo 
suprantama kaip pamatinė kosmoso, vis kintančio, bet ir išliekančio 
tokiu pačiu, struktūra ar tvarka. 

Ilgus šimtmečius moksliškai nusiteikę filosofai ignoravo Herak- 
lito mintis kaip paprasčiausią misticizmą — tai tęsėsi iki XX a. mokslo 
atsiradimo. Tik tada pastebėtas jo minties mokslinis aštrumas. Nuolat 
kintanti Heraklito ugnis keistai primena šiuolaikinės fizikos energijos 
sąvoką. Tai filosofinis pasaulėvaizdis, derantis su reliatyvumu ir kvan- 
tų fizikos dviprasmybėmis. (Reliatyvumo teorijoje pagal Einšteino 
E = me masė ekvivalentiška energijai. Taigi teoriškai energija gali virs- 


ti medžiaga — visai kaip Heraklito tėkmė, arba ugnis.) 

Heraklito galas buvo apgailėtinas, be to, paties pagreitintas. Skur- 
di žolių dieta galiausiai privertė jį nusileisti iš kalnų į Efesą. Tačiau grįžo 
jis anaiptol ne kaip skeletas, bet išpampęs nuo vandenligės, kuri savo 
auką kankina skysčius sulaikydama organizme. Demonstruodamas sau 
būdingą aroganciją, iš vietinių gydytojų Heraklitas pareikalavo vaisto, 
užduodamas šiems mįslę: „Ar galite sukelti sausrą po didžiulės liūties?“ 
Pamatęs, kaip nuo tokio meteorologinio testo suglumo gydytojai, 
nusprendė gydytis pats. Pasitraukęs į karvių tvartą, užsikasė į mėšlą, 
matyt, tikėdamasis, kad bjaurųjį skystį iš kūno ištrauks pasibjaurėtino 
apkloto šiluma. Paaiškėjo, kad toks drastiškas būdas neveiksmingas, ir 


Heraklitas mirė bjauria mirtimi. 


Pagrindiniu elementu buvo laikytas vanduo, oras ir ugnis. Vis 
dėlto kuris iš jų? Atsakymas į šį klausimą atrodė akivaizdus. Kodėl 

toks elementas turėtų būti tik vienas? Kodėl ne keli? Kodėl ne visi 
trys — pridėjus ketvirtąjį, paisantį pasaulio kietumo? Teisingas atsa- 
kymas atrodė toks: pasaulis sudarytas iš keturių pagrindinių elementų: 
žemės, oro, ugnies ir vandens. 

Tokia mintis apie gausą akimoju išlaisvino mokslinį mąstymą 
iš vienovės gniaužtų. Tai aiškiai buvo kompromisas — ir dabar, pa- 
žvelgę iš laiko perspektyvos, suprantame, kad jis atvėrė kelią naujam 
stulbinamam elementų supratimui. Liūdna, bet tai parodė tik laikas: 
šis „akivaizdus“ kompromisas — suvokimas apie keturis pagrindinius 
elementus — paaiškės beesanti viena apmaudžiausių žmonijos minties 
klaidų, o jos padariniai mūsų intelektualiniam vystymuisi bus tiesiog 
katastrofiški. 

Ankstyvajai filosofijai pasklidus po Joniją ir senovės Graikiją, 
Žmogaus protas staiga tarsi nušvito. Evoliucionuodama žmogaus min- 
tis ėmė telktis ir išryškino vaizdą — ką anksčiau prietarai ir metafizika 
darė miglota, dabar ėmė aiškėti. Mes praregėjome! Žmonija ėmė mo- 
kytis, kaip reikia žiūrėti į aplinkinį pasaulį. Ir priešingai — nuostata, 
kad pasaulis sudarytas iš keturių elementų, buvo tarsi liga, suluošinusi 
mokslinį mąstymą dviem tūkstančiams metų. 

Dėl to jokiu būdu negalima kaltinti sumanaus filosofo, kuriam 
pirmam šovė tokia mintis. Keturių elementų teoriją pirmas išsakė Em- 
pedoklis, gyvenęs Graikijos kolonijoje Sicilijoje V a. pr. Kr. Jam įtakos 
turėjo Pitagoras — vienas didžiausių mįslingų ankstyvojo helenizmo 
veikėjų. Pitagoras laikomas vienu stipriausių visų laikų matematikų. 
Jis atrado, kad 7 yra nepalyginamas, ir įrodė jo vardu pavadintą teore- 
mą. Atsiskleidė ir kitas ypatingas Pitagoro talentas — jis yra įkūrėjas 
religijos, pagrįstos grynai dvasinių įžvalgų ir visiško akių dūmimo de- 
riniu. Empedoklis pasekė mokytojo pavyzdžiu — buvo ir mąstytojas, 
ir šarlatanas. Keturių elementų teorija — genijaus proveržis, tačiau Čia 
jis nesustojo. Šį mokslinį pasaulėvaizdį Empedoklis išplėtė tolesnėmis 
aukščiausio lygio teorijomis. Teigė, kad nieko pasaulyje neįmanoma 
sukurti ar sunaikinti, ir tvirtino, kad visa sudaryta iš skirtingų keturių 

elementų derinių. Čia pirmąsyk ima ryškėti dar miglotos chemijos 
idėjos užuomazgos. 

Kaip ir Pitagoras, Empedoklis buvo savotiškai pralenkęs savo 
laiką, tačiau kartu ir atsilikęs nuo jo. Šis šizofreniškas atskyrimas, 
kylantis dviejų amžių sandūroje, pagimdė ne vieną originaliausių 
žmonijos istorijoje protų. (Galima prisiminti Šekspyrą — viduramžių 
ir Renesanso mąstymo derinį, arba prieštaringą Niutono polinkį tiek 
į alchemiją, tiek į matematinę fiziką.) Empedoklis — vienas pirmųjų 
tokio tipo veikėjų. Nors didžiuma graikų filosofijos darbų tuo metu 
buvo rašomi proza, Empedoklis pasirinko grįžti į praėjusią erą ir sukiš- 
ti mokslines mintis į trramdomuosius poezijos marškinius. Puikiausias 
jo darbas Apie gamtą buvo penkių tūkstančių eilučių epas, tačiau mus 
pasiekė tik jo fragmentai. Panašu, kad šis šedevras buvo svaigus nuo- 
stabių originalių minčių ir absoliučių šarlatanizmų kokteilis. Tarp pir- 
mųjų — evoliucijos idėja. Ne paprastas poeto vaizduotės skrydis, bet 
visavertė, detaliai apmąstyta teorija. Empedoklis įžvelgė anatominių 
vienetų — galūnių, organų, galvų ir t. t. — sekos evoliuciją. Jie buvo 
įvairiai derinami. Iš pradžių būta visokių padarų iš keistų derinių, pa- 
vyzdžiui, jaučio su žmogaus galva palikuonių (panašiai kaip graikų 
mitologijos kentaurai ir satyrai). Išliko tik geriausiai prisitaikiusieji 
prie aplinkos. Tačiau kadangi nieko nėra sukuriama ar sunaikinama, 
kitaip sakant, pasaulio sudedamosios dalys lieka tos pačios, tai Empe- 
dokliui leido teigti: „Sykį aš jau buvau berniukas ir mergaitė, krūmas 
ir paukštis, taip pat ir sklandanti žuvis keliautoja.“ Tik vėliau nei po 
dviejų tūkstantmečių Vakarų Europoje vėl iškilo panašių mokslinių 
idėjų apie evoliuciją. 

Riba tarp genijaus ir bepročio kartais visai plonytė — tokį barjerą 
lengvai įveiks išties įtaigus šarlatanas, kuriam kartkartėmis pavyksta 
įtikinti net save. Empedoklis mirė nušokęs į Etnos kraterį — taip jis 
bandė įrodyti pasekėjams esąs nemirtingas. Tuoj po įvykio liko ir abe- 
jojančiųjų, ir pritariančiųjų, tačiau ilgainiui taip ir nepasirodęs savo 


argumentus jis sugriovė. 

Mintimi apie keturis elementus Empedoklis teoriškai gal ir toli 
prašovė pro šalį, tačiau, nors ir ironiška, ji neblogai atskleidė praktišką- 
ją chemijos pusę. Žemė, vanduo, oras ir ugnis įgauna kur kas svarbesnį 
aspektą įsižiūrėjus, kokie jie yra. Žemė — kietas kūnas, vanduo — 
skystis, oras — dujos, o ugnį lengvai galima laikyti energija. Tai itin 
praktiškas medžiagų skirstymas pagal tipus: tokio klasifikavimo galima 
būtų tikėtis ne iš filosofo teoretiko, bet greičiau iš beužgimstančio 
chemiko praktiko. 

Vis dėlto šitoks praktiškas elementų klasifikavimas ne taip jau ir 
stebina. Šioje stadijoje chemijos idėja tebuvo vos keli migloti pastebė- 
jimai, tačiau nesąmoninga jos praktika jau buvo gerokai įsibėgėjus. 
Antikos žmonės cheminius procesus jau seniai buvo atradę. Pačiomis 
pirmosiomis chemikėmis reikėtų laikyti moteris, Babilone gaminusias 
kvepalus — tam jos naudojo pirmuosius distiliatorius. Pirmoji istorijai 
žinoma chemikė buvo „Taputi, kvepalų gamintoja“, paminėta danti- 
raščio plokštelėje Mesopotamijoje II a. pr. Kr. 

Praktika gerokai lenkė teoriją. Iki helenizmo senovės pasaulyje 
jau buvo atrasta daugiau kaip pustuzinis elementų metalų ir pora ne- 
metalų. Senovės egiptiečiai žinojo auksą ir sidabrą, varį ir geležį — visi 
keturi paminėti Senajame Testamente. Žinoma, kad finikiečiai me- 
diniams inkarams pasunkinti naudodavo šviną, nors kai nuplaukė į 
Ispaniją, sidabro ten rado daugiau, negu galėjo pavežti, todėl išmetė 
savo šviną ir inkarų svorį didino sidabru. Paskui jie nukeliavo dar to- 
liau nuo namų, į Britaniją, kur prisipirko dar vieno elemento metalo iš 
Kornvalio kasyklų — alavo. 

Kaip žinoma, amžiui, prasidėjusiam Viduržemio jūros regione 
apie 3000 m. pr. Kr., pavadinimą davė alavo ir vario lydinys — bron- 
za. Būtent bronzos amžiuje, apie 1250 m. pr. Kr., mikėniečiai užgrobė 
Troją. Kieta bronza gaunama lydant alavą ir varį. Šis lydinys buvo 


naudojamas papuošalams ir virtuvės reikmenims gaminti. Tačiau 

plačiausiai buvo žinomi bronziniai ginklai ir šarvai. Beveik po dviejų 
tūkstantmečių bronzą išstūmė kietesnis lydinys, gamintas iš lydytos su 
anglimi geležies — prasidėjo geležies amžius. 

Senovėje žinotas dar vienas metalas — gyvsidabris. Jį mini seno- 
vės kinų ir indų raštai, jo rasta Egipto kapavietėse, statytose po 1500 
m. pr. Kr. Dėl neįprasto pavidalo ir savybių (veidrodinio paviršiaus, 
skystumo, didelio nuodingumo) į gyvsidabrį žiūrėta su baiminga pa- 
garba ir nuo pat pradžių jis laikytas stebuklingu. 

Tikrai žinoma, kad iš nemetalų nuo seno naudota anglis ir siera. 
Romėnų rašytojas Plinijus pasakoja apie seniai įrengtas Sicilijos sieros 
kasyklas, kurių produkcija naudota medicinai ir sieros degtukams. 
Anglis dar urviniams žmonėms buvo žinoma kaip suodžiai ir medžio 
anglys. Šis elementas kiečiausia ir puikiausia savo forma — kaip dei- 
mantas — minimas Senajame Testamente ir indų vedose — raštuose, 
kurių amžius siekia II a. pr. Kr. 

Ir Antikos graikai, ir romėnai žinojo medžiagą, kurią vadino 
„aršeniku“. Tik tai buvo negrynas elementas, bet jo sulfidas; jį nau- 
dodavo odoms ir kailiams išdirbti bei konkurentams nuodyti. Štai čia 
ir yra esmė. Senovėje žinota elementų, tačiau nemanyta, kad tai yra 
elementai. Tai liko už žmonių supratimo ribų. Elemento sąvoką iš- 
kėlė filosofai, o ne chemikai. Kitaip sakant, mąstytojai, o ne praktikai. 
Talio teorija, kad pagrindinis elementas yra vanduo, buvo teisinga pra- 
džia — mokslinė idėja, kas apskritai yra elementas. 

Anaksimenas šią mintį išplėtojo, ir neilgai trukus antikinėje Grai- 
kijoje buvo sumąstyta dar viena sukrečiamai originali mokslinė idėja. 
V a. filosofas Leukipas iškėlė tokį klausimą: „Ar medžiaga sudaryta iš 
dalelių, ar yra tolydi?“ Kitaip sakant, ar įmanoma viską smulkinti, ar 
bus prieita riba, kai smulkinti nebepavyks? Leukipui atrodė savaime 
suprantama, kad teisinga pastaroji prielaida. Tai jį nuvedė prie sąvokos 
atomos, arba atomas. Graikiškai šis žodis reiškia „nepjaustomas“, t. y. 
nedalinamas. Leukipas pirmasis pareiškė, kad pasaulis sudarytas iš ne- 
dalinamų atomų. Kelia nuostabą, kad tokią išvadą jis padarė praėjus 

vos šimtmečiui nuo Talio mokslinės minties raidos pradžios. Leukipas 
tikriausiai gimė Milete, bet, matyt, pasitraukė iš ten iki įsiveržiant per- 
sams. Atrodo, jis įkūrė mokyklą Abderoje, Graikijos žemyninės dalies 
šiaurėje. Čia geriausiai žinomas jo mokinys Demokritas, kuris vėliau 
išplėtojo originalią Leukipo idėją apie atomus. Anot Demokrito, erd- 
vėje nuolat juda atomai — jų be galo daug; taip pat esti be galo daug 
atomų rūšių, besiskiriančių savo forma ir dydžiu, svoriu ir šiluma. Pa- 
sak jo, visi regimi pokyčiai pasaulyje vyksta dėl to, kad šie nekintantys 
atomai jungiasi tai į vienokius, tai į kitokius derinius. 

Kaip ir idėjos apie elementus ar evoliuciją, Demokrito mintys 
atrodo stulbinamai šiuolaikiškos — taip toli pralenkusios savo laiko- 
tarpį. Toks originalumas neturi precedento žmonijos minties raidoje. 
Atrodytų, vos tik Graikijoje užgimė filosofinis mąstymas, tuoj filosofai 
ir sumąstė viską, kone pasiekdami tokio mąstymo ribas. Antai Ber- 
trandas Raselas (Bertrand Russell) yra pasakęs: „Beveik visos iškiliausios 
šiuolaikinės filosofijos hipotezės jau buvo apmąstytos graikų.“ Tačiau 
toks palikimas turi dvi puses. Kaip pamatysime, pasukusi klaidinga 
kryptimi, graikų mintis ilgiems šimtmečiams žmogaus proto raidą nu- 
kreipė neteisinga linkme. 

Demokrito laikotarpiu graikų filosofija įžengė į aukso erą — Atė- 
nus. Jie buvo tapę turtingiausiu ir galingiausiu graikų pasaulio miestu, 
graikų kultūros viršūne. Šio miesto akropolį karūnavo didingų propor- 
cijų Partenono kolonos — vienas nuostabiausių architektūros šedevrų 
per visą istoriją. Atviruose panoraminiuose idealios akustikos teatruose 
buvo vaidinamos Eschilo, Sofoklio ir Euripido tragedijos. (Būtent čia 
iš primityvaus religinio ritualo iki sudėtingos dramos ant prosceniumo 
pakylos atsirado graikų tragedija — vos per vieną žmonių kartą.) Tuo 
metu, kai filosofija išgyveno aukso amžių, Atėnų šlovė jau buvo pra- 
dėjusi blėsti, veikiama ilgų ir sekinančių Peloponeso karų su Sparta. 
Ironiška, bet šis aukso amžius, taip ir likęs nepralenkiamas per visą 
filosofijos istoriją, iš esmės buvo pasipriešinimo reakcija Demokrito, 


Empedoklio, Heraklito ir panašioms mintims. 

Pirmasis iš didžiųjų Atėnų filosofų buvo Sokratas, gimęs apie 
477 m. pr. Kr. ir pasmerktas mirčiai 399 m. pr. Kr. Sokratas buvo vie- 
nas didingiausių filosofų, kėlęs ir susižavėjimą, ir įsiūtį. Delfio orakulo 
paskelbtas „išmintingiausiu tarp žmonių“, jis sakėsi žinąs, kad nieko 
nežino — o tada toliau demonstruodavo, kad kiti išmano dar mažiau. 
Turgaus aikštėje — agoroje — klausant jauniesiems mokiniams, šį 
„dialektinį metodą“ jis kartais pasitelkdavo, kad sukritikuotų Atė- 
nų mokslo vertybes. Dėl tokio elgesio jis nedaug teturėjo draugų iš 
aukštuomenės, be to, tai, be abejo, prisidėjo prie vėliau jam sušaukto 
teismo ir mirties bausmės paskyrimo už „jaunimo gadinimą“. Dialek- 
tinis Sokrato metodas — tai apsimesti, kad nieko nežinai, o tada imti 
abejoti žiniomis, kurias pateikia priešininkas, klausinėti jų prasmės, 
griauti idėjas, kuriomis jos paremtos. Tai buvo ankstyvoji analizės for- 
ma. (Graikiškas žodis 2nalytika reiškia „atskleisti, išpainioti“.) 

Norint išsiaiškinti prasmę, visada reikia analizuoti, tačiau tokiu 
būdu, kaip tai darė Sokratas, pažinimas greičiau jau griaunamas nei 
gilinamas. Beužgimstąs mokslas, turįs tik neaiškių koncepcijų ir vien 
teorinių spėlionių, vargiai begali išlaikyti tokį puolimą, tad Sokratui 
nebuvo sunku rasti tokio „mokymo“ spragų. (Panašiomis silpnybėmis 
„serga“ ir šių dienų mokslas, tačiau jas kompensuoja tai, kad jį galima 
pritaikyti praktiškai, nors jo filosofija ir silpna.) 

Sokrato nedomino nei atomai, nei evoliucija, nei pagrindiniai 
elementai, iš kurių sudarytas pasaulis. Jo filosofija buvo grįsta intros- 
pekcija — mėgstamiausias jo posakis buvo: „Pažink save.“ Tai vie- 
nintelis tikras pažinimas. Taip filosofija nusigręžė nuo pasaulio, ir tai 
turėjo katastrofiškų padarinių. 

Sokrato įpėdiniu tapo garsus jo mokinys Platonas, išlaikęs šias 
tradicijas. Vietoj mokslinių svarstymų visą dėmesį filosofija nukreipė į 
abstrakčias idėjas. Kur kas labiau už „niekingas regimybes“ buvo verti- 
nama matematika, tiesa ir grožis. Pasaulio aplink mus ypatybės — tie- 
siog atsitiktinis chimerų raizginys, o realiai egzistuoja tik idėjos. 


Platonas gimė Atėnų aristokratų šeimoje ir vėliau tapo neprilygs- 

tamu filosofijos klasiku. Sakoma, kad jis suformulavo visus pagrindi- 
nius filosofijos klausimus, ir nuo to laiko filosofija — nieko daugiau, 
tik pastabos Platono filosofijos paraštėse. Dalis tiesos čia yra, tačiau toli 
gražu ne visa. Tai tikrai netaikytina vadinamajai „natūrblosofijai“, tai 
yra mokslui. Platonas nebūtų galėjęs iškelti klausimo: „Kas yra elektros 
jėga?“, nes visiškai nenutuokė, kas toji elektra. Gal tai ir elementaru, 
tačiau be galo svarbu. Nors mokslas nebelaikomas filosofijos dalimi, 
jis tikrai turi įtakos mūsų supratimui apie pažinimą ir mus pačius. 
Pasidarbavus Kopernikui, Darvinui ir Froidui, mūsų savęs pačių su- 
vokimas iš pagrindų skiriasi nuo Platono ir jo amžininkų. Galime 
suprasti graikų tragedijas ir įsijausti į stiprias jų emocijas, tačiau patys 
taip nebemąstome ir nebesielgiame. 

387 m. pr. Kr. alyvmedžių giraitėje Atėnų pakraštyje Platonas 
atidarė savo akademiją. Ši originali „mokyklinė giraitė“ buvo pirmas 
pasaulyje universitetas. Virš įėjimo į jį buvo užrašyta: „Tegul čia ne- 
užeis nė vienas, kas neišmano geometrijos.“ Abstraktus protavimas, 
abstrakčios idėjos, abstrakti geometrija — net politiniai Platono mo- 
kymai buvo sutelkti į utopiją, o ne į socialinę realybę. Akademijoje 
puikiai išmanyta matematika, tačiau geometrija, kurios čia mokė, ap- 
siribojo tik figūromis, kurias galima nubraižyti su liniuote ir kompasu. 
Tik tokios figūros buvo laikomos idealiomis (tai yra, atitiko „realias“ 
idėjas) — visos kitos tebuvo atsitiktinė tikrojo pasaulio maišatis (šis 
buvo tik iliuzija, „niekinga regimybė“). Pastarosios būdavo atmetamos 
kaip „mechaninės“. Geometrija domėjosi tik tokiomis figūromis, kaip 
antai apskritimas, trikampis ir taisyklingas daugiakampis — gamtoje 
nė vieno tiksliai tokio nerasi. Demokritui mintis apie atomus kilo 
matematiką taikant gamtoje. (Dalink pasaulį, kol nebepavyks dalinti.) 
Platoną domino tik matematikos taikymas jai pačiai. (Tokia nuostata 
plaukia iš „grynosios“ matematikos supratimo.) 

Trečiasis iš didžiųjų graikų filosofų triumvirato buvo Aristotelis, 
Platono mokinys. Sokratas buvo laikomas Atėnų įkyruoliu, Plato- 
nas — filosofų filosofu, o Aristotelis buvo pirmas universalus genijus. 

Klasikinis Aristotelio biustas. Kadangi tai romėniška to meto 
graikiškojo biusto kopija, tikriausiai ji labai artima tikrajai 
(Udristotelio išvaizdai. 


Keliaudamas po Egėjo kraštą, vienoje vietoje tapo jauno Aleksandro 
Didžiojo mokytoju — nors nelikę jokių įrašų, ko tiksliai didžiausias 
antikinio pasaulio eruditas mokė (ar bent jau stengėsi išmokyti) di- 
džiausią didybės maniaką visoje antikoje. Aristotelis pasižymėjo kone 
visose srityse, išskyrus matematiką. Jis domėjosi viskuo, ir tai atsi- 
spindėjo filosofo bibliotekoje. Dar nė vienas privatus pilietis nebuvo 
sukaupęs tokios ritinių kolekcijos. Atsiradus Aristoteliui, atėjo pabaiga 
antimoksliniam tendencingumui. Tačiau žala jau buvo padaryta. Nors 
Aristotelis buvo vienas subtiliausių mokslo protų per visą istoriją, jo 

idėjos buvo fatališkai užkrėstos Platono mąstymo. (Ir tai iki šiol randa 
atgarsį viename mūsų posakyje: platoniška meilė — tai tokia, kai iš 
tiesų nieko nevyksta.) Aristotelio laimėjimais rėmėsi visa tolimesnė 
mokslinė minties raida, siekianti ir mūsų laikus. Jis paliko savo indėlį 
kiekvienoje natūrfilosofijos srityje nuo botanikos iki geologijos ir nuo 
psichologijos iki zoologijos. Žinoma, pirmiausia kaip tik Aristotelis ir 
nužymėjo daugelio šių mokslo sričių kontūrus. O puikiausias jo laimė- 
jimas buvo logikos išradimas. 

Taigi kur jis klydo? Platono filosofiją Aristotelis pastatė nuo 
kojų ant galvos, nes tikėjo, kad idėjos gali egzistuoti tik tam tikroje 
substancijoje, kuri jas įkūnija. Nepaisant to, jo mintis vis tiek valdė 
platoniškasis pasaulio supratimas. Daiktus jis matė kaip turinčius tam 
tikras ypatybes — juose įsikūrusias Platono idėjas — o ne pasižymin- 
čius tikrosiomis savybėmis. Tai subtilus, bet fundamentalus skirtumas. 
Pasaulis, sudarytas iš substancijos ar objektų, gali turėti tam tikras 
ypatybes, o pasaulis, kurį sudaro atomai, pasižymi savybėmis. Atome 
neįžvelgsi ten įsikūnijusių idėjų. Tik šitaip itin aštraus proto Aristotelis 
galėjo priimti žemę, orą, ugnį ir vandenį kaip keturis pagrindinius ele- 
mentus. Tai buvo ypatybės. 

Kai aštri Aristotelio mintis užkibo už šios klaidos, rezultatai buvo 
katastrofiški. Pasitelkęs mąstymą ir stebėjimus, filosofas išrutuliojo 
mintį, jog visi keturi elementai turi savo vietą. Viduryje — žemė, 
toliau — vanduo, tada — oras, o virš šio — ugnis. Visas judėjimas 
pasaulyje vyksta dėl to, kad elementai stengiasi rasti savo vietą. Todėl 
akmenys grimzta į vandenį, o iš jo kyla burbulai, liepsna šoka aukštyn 
ir taip toliau. 

Tačiau Saulė, Mėnulis ir žvaigždės akivaizdžiai nepaklūsta to- 
kiam judėjimo modeliui, todėl Aristotelis pasiūlė penktąjį elementą. 
Šį retą elementą jis pavadino eteriu. Užuominos apie šį elementą esti 
mūsų vartojamame žodyje „eterinis“ (dangiškas, nežemiškas) ir „kvin- 
tesencija“ (pažodžiui — „penktoji esencija“). Keliaujant aukštyn nuo 


Mėnulio, visas dangus buvo eterio sritis. Neturėdami nieko bendra su 


30 


KAIP BUVO IŠ PRADŽIŲ 


kitais keturiais elementais, dangiškieji kūnai nepaklūsta tiems patiems 
dėsniams, ir taip galima paaiškinti, kodėl jie nenukrenta ant Žemės. Ši 
aukštesnioji eterio sritis sudaryta iš koncentrinių permatomų krištolo 
sferų, išsidėsčiusių aplink Žemę tarsi svogūno luobai. Mėnulis, Saulė, 
planetos ir žvaigždės — visos įsikūrusios šiose sferose, ir šioms atski- 
rai sukantis, dangaus kūnai juda. Judėdamos viena priešais kitą, šios 
permatomos krištolo sferos kuria žmogaus ausiai negirdimą didingą 
harmoniją — „sferų muziką“. 

Aristotelis turėjo tokį autoritetą ir pasižymėjo tokiu nepranoksta- 
mu aštriu mąstymu, kad visos jo mintys buvo priimtos kaip tikra tiesa. 
Žemė laikyta Visatos centru, nepaisant kelių ikisokratinių mąstytojų, 
suvokusių, kad yra kitaip. Tad prisidėjus minčiai, kad dangus sudarytas 
iš kitokio elemento ir paklūsta kitokiems dėsniams, astronomija buvo 
veiksmingai užgniaužta iki pat Koperniko eros aušros XVI amžiuje. 

Aristotelis, kaip ir Empedoklis su Šekspyru, buvo genijus, gimęs 
dviejų erų sandūroje. Istorinę epochą turbūt geriausiai iliustruotų 
jo požiūris į politiką. Platono utopija Aristoteliui neatrodė neprak- 
tiška — ši tema buvo nagrinėjama moksliškai. Norėdamas atrasti 
tobuliausią politinę sistemą, Aristotelis savo bibliotekoje surinko 
visų Graikijos miestų-valstybių konstitucijų ritinius. Jei kuris miestas 
kreipdavosi į jį konstitucinio patarimo, Aristotelis galėdavo pateikti ne 
tik konstituciją, kuri geriausiai atspindėdavo to miesto gyvenimą, bet 
ir geriausius straipsnius iš visų kitų miestų valstybių konstitucijų. Ir jei 
tik iš principo būtų buvę įmanoma pagelbėti, tai būtų padėję. Tačiau 
taip neatsitiko, nes tai buvo neįmanoma. 

Kodėl? Ironiška, tačiau dėl to kaltas Aristotelio mokinys Aleksan- 
dras Didysis. Aleksandrui pavyko suvienyti graikus — tokį žygdarbį 
jis padarė paprasčiausiai visus užkariaudamas. Tada jis nusprendė, kad 
būtų gerai, jog suvienytai Graikijai nebereikėtų baimintis imperijos 
atakų — taigi pakilo į Rytus užkariauti Persijos. Tai padaręs, jis nu- 
sprendė nesustoti ir užkariauti visą žinomą pasaulį. (Net nesvarstant 
klausimo apie didybės maniją, galima ginčytis, ar Aleksandro strategija 

buvo teisinga. Tuo metu persų imperijos šlovė jau leidosi, o vakaruose 
ką tik buvo pradėjusi plėstis romėnų Respublika. Praėjus pusantro 
šimtmečio po šlovingo Aleksandro žygio, per kurį jis nugalėjo visus 
Rytus, jo imperijai iškilo grėsmė būti užkariautai iš Vakarų.) Nepaisant 
šių nesklandumų, netrukus Aleksandras valdė didžiausią imperiją, ko- 
kios pasaulis dar nebuvo matęs. Miestus valstijas (kitaip polius) pakeitė 
metropolijos („miestas motina“). Miestų-valstybių era pasibaigė, prasi- 
dėjo imperijų amžius. Demokratiją pakeitė imperializmas. Kad ir koks 
protingas buvo Aristotelis, jo mintys, kaip sukurti geriausią politinę 
konstituciją, buvo visiškai nereikalingos. 

O, kad taip pat būtų nutikę ir jo mintims apie elementus... Idėja, 
kad pasaulis sudarytas iš žemės, oro, ugnies ir vandens, buvo pasenusi. 
Ir joks aštrus protas negalėjo išgelbėti mokslo, pagrįsto tokia prielaida. 
Dabar elementų tyrimų bus imtasi iš visiškai kitos pusės — ne moks- 
linės, iracionalios. Mokslas apie elementus dabar žengė į dar didesnės 
tamsos valdas. 


(Alchbemijos praktikavimas 


k teigia, kad alchemija gimė Aleksandrijoje. Šį miestą 
Nilo žiotyse 331 m. pr. Kr. įkūrė Aleksandras Didysis kaip sostinę už- 
kariautoms Egipto teritorijoms. Per du šimtmečius jis tapo didžiausiu 
pasaulio miestu, klestinčiu egiptiečių, graikų ir kitų Levanto kultūrų 
katilu. Jo uoste stovėjo vienas iš septynių pasaulio stebuklų: Faro sa- 
los — Aleksandrijos — švyturys. Šio 450 pėdų aukščio statinio šviesos 
spindulį, sutelktą reflektoriumi, buvo galima matyti jūroje dar iš už 
horizonto. 

"Tačiau Aleksandrijos pasididžiavimas buvo Mūzų šventovė (ki- 
taip — Muziejus), kurios biblioteka klasikos eroje tapo geriausia pa- 
saulyje. Joje sukaupta per septyniasdešimt tūkstančių knygų (ritiniuose 
ir papirusuose), kurios traukė viso Viduržemio jūros regiono raštingus 
žmones. Be abejo, dėl šios bibliotekos Aleksandrija tapo didžiausiu 
antikos mokymosi centru, pralenkdama net Platono ir Aristotelio Atė- 
nus. Čia studijavo didžiausi graikų eros intelektualai — Euklidas, Ar- 
chimedas ir Aristarchas (antikos Kopernikas), vėliau — ir astronomas 
Ptolemėjus, ir pirmoji didžioji filosofė matematikė Ipatija (Hipatija). 

Galiausiai čia pateko gausi asmeninė Aristotelio biblioteka, ir jo filoso- 
fija buvo pati svarbiausia prie jos prijungtame mokymo fakultete. 

Tačiau Aleksandrijoje graikų mintis susidūrė su kur kas senesne 
mokymosi forma, vadinama egiptiečių menu — Ąhemeia (tai mūsų 
žodžio „chemija“ šaknis). Khemeia šaknys pranyksta tolimoje praeityje. 
Šis žodis randamas įvairiuose senovės Egipto hieroglifuose ir siejamas 
su mirusiųjų laidotuvėmis. Romos istorikas Plinijus net teigia, kad 
iš pradžių Egiptas buvo vadinamas Ahemeia, arba „juodas“ — nuo 
derlingo juodo Nilo deltos dirvožemio. Žinios, susijusios su šiuo tam- 
siuoju menu, paminėtos keliuose ankstyvuosiuose šaltiniuose, tarp jų 
ir Enocho knygoje (vienoje iš apokrifinių Senojo Testamento knygų). 
Pasak šio šaltinio, slaptąsias ķhemeia žinias puolę angelai perdavė kele- 
tui moterų, siekdami laimėti jų glamones. 

Iš pradžių daugiausia šių žinių buvo apie cheminius procesus, 
susijusius su mirusiųjų balzamavimu. To reikėjo, kad numirėlis ištver- 
tų kelionę į mirusiųjų pasaulį. Dėl šių sąsajų su požeminiu pasauliu 
užsiimantieji 4hemeia įgavo burtininkų ir kerėtojų statusą. Tačiau ne- 
trukus ši veikla išsiplėtė ir įtraukė kitus cheminius procesus, atrastus 
senųjų egiptiečių, pavyzdžiui, stiklo gamybą, dažymą ir ypač meta- 
lurgiją. Taip Ahemeia buvo susieta su septyniais žinomais elementais 
metalais: auksu, sidabru, variu, geležimi, alavu, švinu ir gyvsidabriu. 
Tai, o kartu ir sąsaja su numirėliais, tapo metafizinių žinių pagrindu. 
Egiptiečiai pastebėjo, kad, kaip ir septyni elementai, egzistuoja septy- 
nios planetos — „klajojančiosios žvaigždės“, judančios „pritvirtintųjų“ 
žvaigždžių skliautu. Tai Saulė, Mėnulis, Venera, Marsas, Saturnas, Ju- 
piteris ir Merkurijus. Neilgai trukus jie susiejo šiuos du septynetukus. 
Saulė buvo susieta su auksu, Mėnulis — su sidabru, Venera — su variu 
ir taip toliau. (Šiuolaikinis angliškas gyvsidabrio pavadinimas mercury 
ir kilęs iš planetos pavadinimo.) Kaip ir astrologai, pirmieji alchemikai 
nujautė, kad jų mokslas atskleidė vieną iš Visatos paslapčių — parodė, 
kaip Žemė (o drauge ir žmonija) susijusi su kosmosu. 


Grynai praktine prasme ši sąsaja burtininkams ir magams suteikė 

galimybę, kaip apsaugoti verslo paslaptis. Užuot aprašinėję, kaip su- 
lydyti du metalus ir pagaminti bronzą, jie galėjo kalbėti apie Veneros 
(vario) ir Jupiterio (alavo) konjunkciją. 

Taip pat jie galėjo aprašyti įvairias dvasinio tobulėjimo praktikas 
kaip žemųjų elementų (primityvaus elgesio) pavertimą auksu (tauru- 
mu). Visos šios žinios buvo priskiriamos egiptiečių išminties dievui 
Totui su ibio galva. Susidūrę su šiuo dievu, graikai atpažino jame savąjį 
Hermį — dievų pasiuntinį. Taigi alchemijos okultizmas angliškai buvo 
vadinamas „hermetiniu menu“ — magija. 

Tačiau tikroji alchemija gimė, kai khemeia reiškinį aptiko grai- 
kų filosofinė tradicija. Filosofams buvo pavykę atskirti mokslą nuo 
religijos, o dabar, vykstant regresui, šie du dalykai vėl suvienyti. Dar 
blogiau, buvo padaryta net didesnė klaida: užsiimantieji bemeia žino- 
jo septynis grynuosius elementus, tačiau keturių Aristotelio elementų 
naudai jie buvo atmesti. 

Tačiau tai, kas iš pirmo žvilgsnio mums gali pasirodyti kaip ka- 
tastrofa, virto nauju įkvėpimo šaltiniu. Kai 4hemeia priėmė žemę, orą, 
ugnį ir vandenį kaip keturis elementus, netrukus buvo pripažinta, kad 
tai nėra pastovūs elementai. Tai buvo savybės — analogiškos karščiui 
ir šalčiui, drėgmei ir sausumui. Tačiau savybes galima keisti: karštą 
galima atšaldyti, drėgną — išdžiovinti ir panašiai. O jeigu elementus 
galima pakeisti, tai gal yra nurodomos tiesos tuose mįslinguose seno- 
viniuose raštuose, kurie lyg ir daro užuominas apie žemųjų elementų 
virtimą auksu. (Žiūrėdami iš laiko perspektyvos jau matome, kad ir vėl 
daroma klaida: fiziniai pokyčiai painiojami su cheminiais virsmais.) 

Taip gimsta pagrindinis alchemikų siekis. Nebuvo ieškoma nei 
dvasinės išminties, nei cheminių metodų: tikslas — grynas auksas. 
Mokslui, atrodytų, čia jokios vilties. Ironiška, vis dėlto atsiranda mok- 
slo užuomazga. Proto kovoje besigrumdami su elementais, alchemikai 
galiausiai sukaupė mokslinių žinių, papildžiusių turėtas filosofų. Filo- 
sofinė graikų tradicija pamažu geso, Romos imperijai kąsnis po kąsnio 
užvaldant senosios Aleksandro Didžiojo imperijos likučius. Romėnai 

buvo greičiau praktikai nei mąstytojai, todėl niekuo originaliu graikų 
minties nepapildė. (Sakoma, kad matematikos istorijoje pasirodęs vie- 
nintelis romėnas — tas, kuris užmušė Archimedą.) 

Šį nuosmukį atspindėjo alchemija. Ji virto pusiau mistiniais 
ritualais, o kūrybinės mokslinės jos galios buvo nukreiptos į kitą sri- 
tį — praktines aukso paieškas. Šiam ypatingam riešutui gvildenti buvo 
sukurta daugybė išradingiausių būdų. Intelektiniai užmojai (bent jau 
ši jų šaka) gal ir smuktelėjo žemyn, tačiau žemosios gudrybės pasiekė 
savo. Nevalyvas magas šarlatanas pajuodusioje nuo suodžių landynėje 
nugalėjo toga vilkintį filosofą, plevenantį tyruose padebesiuose. Tomis 
dienomis ir vieni, ir kiti virto masinės pašaipos objektais — tokio liki- 
mo neišvengia joks savitumas. Nepaisant to, ir alchemija, ir filosofija 
išgyveno — kiekviena savaip. Visgi galima ginčytis, kad pirmajai esa- 
me daugiau skolingi nei antrajai. Šiandien, labai prireikus, be filosofi- 
jos galėtume išsiversti, o štai be chemijos — jokiu būdu. 

Vienas pirmųjų žinomų šios tamsios srities atstovų — kažkoks 
Bolas iš Mendeso, graikų užkariauto Egipto gyventojas, dirbęs apie 
200 m. pr. Kr. Pagrindiniame savo veikale, vėliau pavadintame Physica 
et Mystica („Fizika ir mistika“), jis išvardijo daugybę įvairiausių ezo- 
terinių eksperimentų, kurių kiekvienas baigdavosi tokiu užkeikimu: 
„Viena prigimtis randa džiaugsmą kitoje. Viena prigimtis griauna kitą. 
Viena prigimtis valdo kitą.“ Ši giesmė — viliojanti tikrojo cheminio 
supratimo užuomina. (Ar negalėtume šitaip apibūdinti, kaip vienos 
medžiagos tirpsta kitose, kaip kai kurios sugraužia rūdimis kitas, 
o dar kitos sudaro junginius?) Nelaimei, Bolo aprašomi konkretūs 
eksperimentai tokio supratimo nepateisina ir nurodo tik įvairiausius 
metodus, kaip pasigaminti sidabro ir aukso. Jie gausiai prifarširuoti 
nuorodų į graikų filosofiją bei kosmologiją ir yra pakankamai migloti, 
kad amžiams slenkant nebūtų nei paneigti, nei patvirtinti. 

Tačiau tiesa iškils paviršiun. 1828 m. Tėbuose rastas senovinis 
papirusas, kuriame išvardyti eksperimentai, itin panašūs į aprašytuo- 
sius Fizikoje ir Mistikoje, tik išvilkti iš visų teorinių pagražinimų. Iš 

papiruso paaiškėja, kad aprašomieji metodai auksui ir sidabrui gaminti 
tėra apgavikiški, skirti neišmanėliams akis dumti. Deja, po to du tūks- 
tantmečiai regėjo alchemijos kilimą, suklestėjimą ir galop žlugimą, ne- 
paveiktą šios gerai paslėptos žinios. Taigi Bolas buvo apgavikas, tačiau 
kiti požymiai (net ir pati apgavystė) lyg ir rodytų jį turėjus nuovokos 
apie fundamentaliąją chemijos prigimtį, t. y. kad cheminio eksperi- 
mento metu patys elementai nekinta. 

To nepasakysi apie Zosimą iš Panopolio, pripažįstamą didžiausiu 
iš pirmųjų alchemikų, dirbusį Aleksandrijoje maždaug 300 m. (Alche- 
mikų „darbas“ labiau primena muzikų, o ne medikų ar mokslininkų: 
mat po paruošiamosios stadijos nevyksta jokia tikroji veikla, kuri duo- 
tų apčiuopiamų rezultatų.) 

Zosimas sudarė dvidešimt aštuonių tomų alchemijos enciklope- 
diją — po tomą kiekvienai graikiškosios abėcėlės raidei. (Tiesą sakant, 
senoji graikų abėcėlė turėjo tik dvidešimt keturias raides, tačiau bizan- 
tiškosios eros laikotarpiu laikinai įgijo daugiau.) Šios enciklopedijos 
turinys irgi menkai susijęs su realybe ir parašytas tai miglotai, tai 
mistiškai, tai užkoduotai. Vyrauja simbolinės formuluotės ir koduoti 
eksperimentų aprašymai. Mistikos ir metaforų debesys prasiskiria tik 
kartkarčiais ir tada blyksteli kas nors realesnio. Vienu metu Zosimas 
alchemiją apibrėžia kaip „vandens sudėties, judėjimo, augimo, susi- 
jungimo ir atsiskyrimo, dvasios ištraukimo iš kūno ir surišimo kūne“ 
tyrimus. Čia, rodos, drauge metaforiškai sugyvena ir misticizmas, ir 
tikra chemiko praktika. Tačiau apie kurį iš šių dalykų jis iš tikrųjų 
kalba? Tipiška dviprasmybė. Kiti fragmentai, pavyzdžiui, kalbantys 
apie žemųjų metalų „kilninimą“ iki aukso, migloti dėl suprantamesnių 
priežasčių. Tačiau net ir juose galima rasti patrauklių minties švystelė- 
jimų, rodančių įžvalgų cheminės praktikos supratimą. 

Aprašomi eksperimentai iš keleto atskirų cheminio proceso stadijų. 


Sumaišyk kiaušinio trynius su maltais lukštais. Mišinį supilk į san- 


darų indą ir degink keturiasdešimt vieną dieną. Po to palik indą pju- 

venų laužo pelenuose atvėsti. Tada pamatysi, kad jo turinys pavirto 
visiškai žalia mase. Pavirink ją vandenyje, ir tirpalas išgaruos, tapda- 
mas dieviškų vandeniu. Neliesk jo ranka, tik stikliniu instrumentu. 
Dieviškąjį vandenį supilk į sandarų indą ir virink dvi dienas. Tada 
supilk turinį į jūrų kriauklę, išlygink ir padėk saulėkaitoje. Vanduo 
sustings į muilo konsistencijos medžiagą. Išlydyk unciją sidabro, pri- 


dėk tos medžiagos, ir gausi auksą. 


Eksperimento stadijos dažnai charakterizuojamos tam tikra spal- 
va, kuri matoma nuosėdose, garuose ar tirpale ir rodo, jog tam tikra 
procedūra sėkmingai baigta. (Pavyzdžiui, vienu atveju reikia pereiti 
juodos, baltos ir žalios spalvos stadijas, kad pasiektum raudonąją, pra- 
našaujančią aukso atsiradimą.) Daugelyje šių eksperimentų aiškiai at- 
pažįstami spalvoti junginiai — ypač sulfatai ir sulfidai. Atpažįstamai 
apibūdintos ir eksperimentinės procedūros: distiliavimas, filtravimas 
ir tirpinimas. Vienas dviprasmiškai surašytas fragmentas net leidžia 
daryti prielaidą, kad Zosimas bus pirmasis išskyręs elementą arseną. 
Tačiau panašiau, kad čia jis kalba apie junginį, tikriausiai arseno sulfi- 
dą. Galbūt įdomiausia, kad Zosimas, rodos, bus supratęs, jog cheminį 
virsmą gali sukelti katalizatorius. Tai papildoma medžiaga, įtraukiama 
į eksperimentą ir leidžianti reaguoti kitoms sudedamosioms medžia- 
goms arba pagreitinanti jų reakciją, tačiau pati išliekanti nepakitusi. 
Zosimas aprašo keletą cheminių procesų, kaip žemuosius metalus 
paversti auksu, kuriuose dalyvauja katalizatorius, jo vadinamas „tink- 
tūra“ (priemaiša). 

Vis dėlto manija versti žemuosius metalus auksu nevisiškai 
monopolizavo alchemikų praktiką. Ironiška, tačiau kai kada mistifi- 
kavimas pajėgdavo duoti mokslinių laimėjimų: taip sakant, iš dviejų 
blogybių — vienas gėris, arba du minusai duoda viena pliusą. Kai ku- 
rios alcheminės procedūros, aprašomos Zosimo, kalba apie „sergančio 
metalo gydymą“ verčiant jį auksu. Nėra ko stebėtis, kad atsitiktinis 
pradedantysis alchemikas tai suprato klaidingai ir, žinoma, pasuko 

neteisingu keliu. Tokiu būdu alchemija netyčia tapo naudinga. Užuot 
gydę sergančius metalus, suklaidinti alchemikai ėmėsi ieškoti kelių 
tikriems negalavimams gydyti. Atsitiktinai padėję pamatus chemijos 
mokslui, dabar alchemikai per atsitiktinumą įsteigė mokslinę farmaci- 
ją — cheminį požiūrį į mediciną. 

"Tačiau tai buvo pernelyg gerai, kad truktų ilgai, ir netrukus al- 
chemija nuo kūniškų negalavimų gydymo pasuko prie dvasinių. Kaip 
ir stipriai tobulėjančioje literatūroje, alegorijų, simbolių ir metaforų 
potekstė buvo gerokai per stipri paprastam pasakojimui apie sąveikau- 
jančias medžiagas, žmogaus chemiją ir panašius dalykus. Nuo godumo 
per mediciną iki gelbėjimo: tezė, antitezė, sintezė — evoliucionuoda- 
ma alchemija traukė vingiuotu dialektikos maršrutu. O tada, būdama 
vien žmogiška, grįžo ten, iš kur pradėjo kelionę — prie aukso! 

Visos alchemijos raidos metu ši trijulė — godumas, medicina ir 
sielos gelbėjimas — taip ir liko neatsiejama. Žinoma, tai buvo svar- 
biausia ne tik Aleksandrijos alchemijai, bet ir kitų pasaulio dalių alche- 
mikams. Ankstyvaisiais mūsų eros šimtmečiais tai, ką galima laikyti al- 
chemija, buvo intensyviai praktikuojama Pietų ir Vidurio Amerikoje, 
Kinijoje ir Indijoje. Visoms šioms praktikoms buvo būdingas tas pat 
sumišusių motyvų trejetas, nors alchemija šiuose atskiruose regionuose 
vystėsi nepriklausomai nuo Aleksandrijos alchemijos. (Išimtis gal būtų 
tik Indija, galėjusi Vakarų įtaką patirti per Gandharą — graikų valsty- 
bę, sukurtą Indijoje Aleksandro Didžiojo ir gyvavusią keletą šimtme- 
čių.) Tokia nepriklausoma raida leidžia manyti, kad alchemija buvo 
universali žmonijos evoliucijos stadija, būtinas mūsų intelektualinio 
vystymosi tramplinas. Žinoma, buvo ir skirtumų, būdingų visuome- 
nėms, kuriose ji vystėsi. Pavyzdžiui, Vakarų alchemija visąlaik buvo 
apsėsta idėjos pagaminti auksą. Kinų alchemija dėmesį labiau telkė į 
mediciną bei sielos gelbėjimą ir ieškodama nemirtingumo išvystė šių 
dviejų aspektų derinį, taigi ir kinišką „gyvybės eliksyrą“, žadantį arba 
amžiną jaunystę, arba nemirtingumą. (Žodis „eliksyras“ nėra kinų 
ir, tiesą sakant, atsirado daugeliu šimtmečių vėliau, tačiau būtent jis 

geriausiai atspindi šios medžiagos pobūdį.) Šiuos eliksyrus vartojo tie, 
kas taip džiaugėsi gyvenimu, jog norėjo gyventi amžinai. Kinijoje šiai 
kategorijai priklausė tik valdančioji kasta. Nelaimei, eliksyrai darėsi vis 
sudėtingesni, o dėl to ir vis nuodingesni. Pasak mokslo istoriko Džo- 
zefo Nydhemo (Joseph Needham), dabar galima įtarti, kad visa kinų 
imperatorių dinastija mirė nusinuodiję eliksyrais. Gyvybės eliksyras 
netrukus pasirodė ir Vakaruose — atrodytų, nepriklausomai, bet vis 
dėl tų pačių lengvatikių motyvų. 

Lengva mums šaipytis iš tikslų, įkvėpusių alchemiją plėtotis: ne- 
apsakomi turtai, panacėjos, nemirtingumas ir pan. Ir vis dėlto būtent 
ši praktika mums davė chemiją. O kokie šiuolaikinės chemijos tikslai? 
Tirdami elementus (ironiška, bet būtent sėkmingai įvaldę elementų 
virsmus — atomų skaldymą), priartėjome prie susinaikinimo ribos. 
Palyginti su tuo ankstyvosios alchemijos godumas, įslaptinimo triukai 
ir šarlatanizmas atrodo tik nekaltos silpnybės. 

Tačiau Aleksandrijos alchemijos dienos jau buvo suskaičiuotos. 
Jos burtininkų ir magų paslaptingi būdai ir nesuprantami raštai reiškė, 
kad to neįmanoma integruoti į visuomenę — nei kaip intelektualios 
praktikos (tarkim, kaip matematikos), nei kaip religijos (kaip didėjan- 
čio krikščionybės kulto). 296 mūsų eros metais, vos keleri metai po 
Zosimo mirties, Romos imperijoje imperatorius Diokletianas uždrau- 
dė alchemiją, įsakęs sudeginti visus alchemikų raštus. Naikinti imtasi 
plačiai — tai viena priežasčių, kodėl mūsų žinios apie ankstyvąją alche- 
miją tokios padrikos. Diokletiano įsake pirmą sykį oficialiai paminėtas 
žodis Ahemeia. Kaip ir didžiumą sudėtingų alegorijų iš alchemikų raš- 
tų, pirmąją norėta padaryti paskutiniąja. (Paradoksas, bet Diokletianas 
alchemiją uždraudė būtent dėl to, kad tikėjo jos sėkme. Jis būgštavo, 
kad išpopuliarėjusi aukso gamyba pribaigs ir taip vos gyvą imperijos 
ekonomiką.) 

Praėjus šimtmečiui, 391 metais, krikščionys apiplėšė ir iki pama- 
tų sudegino Aleksandrijos biblioteką. Liepsnose žuvo ir amžiams nuo 
žemės paviršiaus pradingo išsamus klasikinių žinių rinkinys, palikęs tik 


40 


ALCHEMIJOS PRAKTIKAVIMAS 


atsitiktinius pėdsakus kituose darbuose, rodančiuose, kokio milžiniško 
lobio neteko žmonija. Bibliotekoje khemeia praktikai nebūtų atsiradę 
vietos, tačiau moksliškesnius jos atradimus būtų galėję pastebėti kele- 
tas platesnių pažiūrų natūrfilosofų. Ar tikrai kažkoks alchemikas pir- 
masis išskyrė arseną? Ar koks nors 4hemeia eruditas nebus grįžęs prie 
Demokrito minčių apie atomus, išvengdamas Aristotelio klaidos dėl 
keturių elementų? Jeigu taip, beveik garantuotai būtų pasipylę svarbių 
atradimų, deja, niekas negali to žinoti. 

Dabar alchemija dingo, liko istorijos nepasiekiama. Keista, bet 
turbūt kaip tik nestoriečiai, krikščionių atšaka, perdavė alchemijos 
paslaptis toliau. Nuo dabar serbų kilmės imperatorius Konstantinas 
paskelbė krikščionybę oficialia Romos imperijos religija. Siekdamas 
suvienyti nesantaikos draskomą imperiją, Konstantinas perkėlė jos 
sostinę į rytus, į Bizantiją (dabar Stambulo vieta) Bosforo pakrantėse. 

Netrukus šis miestas imperatoriaus garbei bus pavadintas Kons- 
tantinopoliu. Bėgant dešimtmečiams jo diduomenė ėmė garsėti eks- 
travagancija. Daugelis valdė dešimtis namų ir tūkstančius vergų. Jų 
rūmuose verdavosi dramblio kaulo durys, atskleisdamos mozaikomis 
išpuoštas menes, kur po šilko baldakimais, gaubiamos brangiausių 
smilkalų aromato, stovėjo auksu dengtos ir brangakmeniais inkrustuo- 
tos lovos. (Bizantiečiai subtiliu skoniu niekada nepasižymėjo.) 

325 m. Konstantinas sukvietė visos imperijos krikščionių vado- 
vus į susirinkimą Nikėjoje (dabar Iznikas), Marmuro jūros pakrantėje. 
Šie vadovai tikėjo labai skirtingomis Šventojo Rašto interpretacijomis, 
tačiau Konstantinas grasindamas privertė juos priimti oficialią nuo- 
statą dėl tam tikrų dalykų, kaip antai Kristaus dieviškumas ir jo lygybė 
su Dievu. Iš esmės tai buvo politinis veiksmas, leidęs Konstantinui 
sustiprinti savo valdžią imperijai, suvienijus Bažnyčios ir valstybines 
galias. Vis dėlto imperijos nepaliovė kamuoti erezijos. Vos šimtmečiu 
vėliau, 431 metais, buvo sušauktas Efeso susirinkimas spręsti nestoriz- 
mo problemos. Šių krikščionių tikėta, kad Kristus turėjo dvi skirtingas 
prigimtis — dieviškąją ir žmogiškąją — ir kad iš tikrųjų buvę du žmo- 

nės viename. Nestorijizmas dabar buvo paskelbtas erezija ir jo pasekė- 
jai buvo priversti bėgti į rytus, į Persiją. Galiausiai čia šizoidiškąją jų 
ereziją toleravo vietiniai zoroastristai (Zaratustros pasekėjai — vert.), 
garbinę ugnį. 

Nemažai nestoriečių toliau nelegaliai praktikavo alchemiją ir 
kartu su savimi pasiėmė tamsiųjų mokslų paslaptis. Ilgainiui jas per- 
ėmė zoroastriečiai, kuriuos suintrigavo slaptingi ugnies pasirodymai 
alchemijos teorijoje ir praktikoje. 

Ši ezoterinė europinio mokslo atšaka suklestėjo Azijoje. Tuo tarpu 
kitos, patikimesnės europinio mokslo šakos ėmė džiūti. 529 m. krikš- 
čioniškasis imperatorius Justinianas uždarė devynių šimtmečių senumo 
Platono akademiją Atėnuose, paskelbęs ją „pagonių mokslo“ centru. 
Tradiciškai ši data laikoma laikotarpio, kurį prisimename kaip Tam- 
siuosius amžius ir kuris gaubė Europą penkis šimtmečius, pradžia. 

Šiuo metu barbarai jau buvo užgrobę vakarinę suskilusios Romos 
imperijos dalį, išliko tik rytietiškoji Bizantijos imperija su sostine ryti- 
niame Europos pakraštyje Konstantinopoliu, žvelgiančiu per Bosforo 
sąsiaurį į Azijos krantus. Antikos pasaulis buvo padovanojęs Archi- 
medą, puikių matematikų ir neeilinių inžinerinių romiečių darbų. 
O dabar kone septynis šimtmečius Europoje negims nė vienas tikras 
mokslininkas, vertas šio vardo. 


Pirmoji didelė išorinė grėsmė Bizantijos imperijai kilo iš Rytų. 
(Paradoksas, tačiau paaiškės, kad ši grėsmė išgelbės Europos mokslą.) 
Anksčiau arabai buvo paprasti dykumų klajokliai, užėmę nevaisingus 
Arabijos pusiasalio plotus. VII amžiuje visa pasikeis nuo vieno žmo- 
gaus, prekeivio iš Mekos oazės, įkvėpimo. 610 m. jį aplankė arkangelo 
Gabrieliaus vizija. Šiame regėjime keturiasdešimtmečiui prekybininkui 
Mahometui buvo įsakyta vadovauti arabams misijoje, kuri bus judaiz- 
mo ir krikščionybės religinių tradicijų galutinis išsipildymas. Tai bus 
galima padaryti paklūstant vieninteliam tikram Dievui — Alachui. 

"Taip buvo suformuota islamo religija. (Arabiškai žodis ¿slam reiškia 
„nuolankumas arba paklusnumas“; „saliam“ ir „musulmonas“ — abie- 
jų šių žodžių šaknis bendra.) 

Mahometui per islamą pavyko suvienyti Arabijos pusiasalio gen- 
tis. Apimti religinio įkarščio, arabai pakilo užkariavimo žygin, kuriam 
lygių nebuvo nuo pat Aleksandro Didžiojo laikų. Truko tik kiek ilgiau 
nei šimtmetį, ir arabų imperija nusidriekė nuo Ispanijos vakaruose, 
per visą šiaurės Afriką ir Artimuosius Rytus iki pat šiaurinės Indijos ir 
Kinijos prieigų rytuose. 

670 m. arabų kariai net buvo apgulę Konstantinopolį — pasku- 
tinį Romos imperijos miestą, krikščioniškojo pasaulio centrą. Tik laiko 
klausimas buvo, kada miestas pasiduotuos, o tada arabai būtų puolę 
pietinę Europą ir susisiekę su bendražygiais, artėjančiais prie Ispani- 
jos, — taip tarsi replėmis surakinę šią žemyno dalį ir galiausiai pasklidę 
po Pirėnus iki pat Turo vidurio Prancūzijoje. Europai būtų grėsę tapti 
musulmoniškų žemynu. 

Šį planą sugriovė alchemikas Kalinikas. Gimęs greičiausiai Egip- 
te, graikų šeimoje, Kalinikas pabėgo iki ateinant arabams ir išsinešė 
slaptąją „graikų ugnies“ formulę. Ši „graikų ugnies“ paslaptis mūsų 
laikų nepasiekė, tik spėjama, kad pagrindinė sudedamoji jos dalis 
greičiausiai buvusi distiliuota žaliavinė nafta. (Natūraliai atsirandantys 
tokios naftos ežerai Artimuosiuose Rytuose nebuvo retenybė, o tai, 
kad jie smarkiai įsiliepsnodavo, labiausiai ir įkvėpė persus garbinti 
ugnį.) Distiliuojant žaliavinę naftą, būdavo gaunamas primityvios 
rūšies benzinas, kuris po to greičiausiai būdavo maišomas su kalio 
nitratu (kaip deguonies šaltiniu) ir negesintomis kalkėmis (kurios iš- 
siskiriant šilumai reaguoja su vandeniu). „Graikiškų ugnies“ įpylus į 
Bosforo vandenis, ji padegdavo medinius arabų laivų korpusus, o tada 
bet kokios pastangos ją užgesinti sukeldavo tik dar didesnį gaisrą. Šis 
pirmasis „slaptas ginklas“ sunaikino arabų laivyną, o Europai išsaugojo 
krikščionybę — ginklas, kurį pagamino pirmasis ir vienintelis Bizanti- 
jos imperijos mokslininkas. 

Arabams ši graikų išmonė padarė deramą įspūdį, tad netrukus jie 
ėmė rasti ir kitų šio senovinio mokslo pavyzdžių Sirijoje ir Tarpupyje. 
Iš Bagdado nestoriečių jie išmoko Ahemeia, kurią netrukus pavadino 
al-chemia — alchemija. (Priešdėlis al — arabų kalbos žymimasis arti- 
kelis.) Pradėję studijuoti ir tobulinti graikų mokymus, arabai įtraukė 
savų žodžių. Alkoholis, algebra ir algoritmas — visi šie žodžiai arabų 
kilmės. (Anglai išlaikė dar daugiau tokių žodžių, pavyzdžiui, a/ka- 
li — šarmas — vert.) 

Chemijos ir daugumos kitų mokslų (taip pat ir matematikos) 
raida penkiems šimtams metų liko daugiausiai arabų rankose. Arabų 
alchemijos pagrindas, atrodo, buvo Smaragdo lentelė — veikalas, pa- 
rašytas legendinio Hermio Trimegisto (graikiškai — „Hermis triskart 
didysis“). Kaip byloja įvairios versijos, šis mįslingas veikėjas gyvenęs 
Mozės laikais (XIII a. pr. Kr.), buvęs graikų dievo Hermio, arba jo 
kolegos pagal senovės egiptiečius Toto palikuonis ir pats buvęs dievu 
Hermiu. Slenkant amžiams, jo vardas imtas sieti su daugeliu veikalų, 
iš kurių svarbiausias — Smaragdo lentelė. Joje surašyta dauguma senųjų 
khemeia paslapčių, tarp jų ir žemųjų metalų pavertimo auksu formulė. 

Netrukus arabai suvokė didžias šio proceso galimybes ir noriai 
ėmėsi darbo. Dabar didžiausių arabų protų dėmesį patraukė visi graikų 
mokymai (nuo astronomijos iki filosofijos ir nuo matematikos iki al- 
chemijos). Pirmasis išskirtinis veikėjas, iškilęs alchemijos srityje, buvo 
Džabiras ibn-Hajanas, vėliau Europoje vadintas Geberiu. (Keletą šimt- 
mečių jis klaidingai laikytas 2/-geber, kitaip — algebros — kūrėju.) 
Džabiras gimė apie 760 metus ir gyveno Bagdade tuo metu, kai Arabų 
imperija buvo pasiekusi viršūnę, valdant garsiajam Harunui ar-Rašidui 
(proziškai šį vardą galima išversti kaip Aronas Tiesusis). Tai era, kurią 
mena Tūkstantis ir viena naktis, kur Šecherezada, sekdama pasakas ka- 
lifui (tikriausiai Harunui), išvengia mirties bausmės. Kasnakt ji žavė- 
davo jį savo tūkstančiu ir viena pasaka-legenda apie Aladiną, jūrininką 
Sindbadą, Ali Babą ir kitus. Pats Bagdadas buvo kone dar pasakiškes- 
nis. Apie devintąjį šimtmetį tai buvo turtingiausias pasaulio miestas, 

jo palmėmis išpuoštose Eufrato krantinėse sūpavosi laivai iš tokių 
tolybių, kaip antai Zanzibaras ir Katajus (Kinija). Didmiesčio centre, 
supamas trijų sienų, stovėjo dviejų mylių pločio Apvalusis miestas. 
Apvaliojo miesto vidury kilo Aukso rūmai ir Didžioji mečetė, o iš jų 
driekėsi keturi keliai į keturis Arabų imperijos kampus. Tarp fontanų 
ir ūksmingų sodų, sienų išorėje, buvo įkurti mokymosi centrai ir viešo- 
sios ligoninės. Kaip kontrastas šalia mirguliavo triukšmingi egzotiniai 
turgūs — didžiuliai, dengti, su balkonais ir bokšteliais — pilni kvepa- 
Sumatros, gvazdikėlius iš Afrikos, net tokius stebuklingus produktus, 
kaip špinatai ir rabarbarai (tais laikais Europoje jų dar nebuvo). Jud- 
riose aikštėse pasakotojai sekė pasakas apie Aladiną ir jo stebuklingąją 
lempą, dėl minios dėmesio rungėsi ugnies ir kardų rijikai, o Indijos 
šilko pirkliai siūlė kainas už Nubijos vergus. (Tuo metu Europoje 
Roma skendėjo griuvėsiuose, o skersvėjų traukiamoje pilyje Vokietijos 
miškuose Karolis Didysis su baiminga pagarba net išsižiojęs spoksojo 
į sudėtingą vandens laikrodį, kurį jam įteikė šilkais apsisiautęs arabų 
pasiuntinys.) 

Tokiu pat begaliniu susidomėjimu arabų pasaulis sutiko alchemi- 
ją. Pirmasis arabų proto kontaktas su šiuo graikų ir egiptiečių minties 
likučiu sukėlė didžiulį kūrybinės, nors gal ir ne visada mokslinės, 
veiklos sujudimą. Koranas teigiamai skatino medicinos, mokslo ir 
matematikos mokymus. Esą tokiu būdu galima įžvelgti Dievo valią. 
(Teoriškai tai galioja net ir šių laikų fundamentalistinio islamo pasau- 
liui — dažniausiai vengiama tokio mokymo padarinių ir produktų.) 
Tokių apribojimų nevaržomas Džabiras karštai ėmėsi aukso paieškų 
ir dėl to išgarsėjo kaip vienas didžiausių visų laikų alchemikų. Mums 
svarbu tai, kad Džabiras, kitaip nei dauguma godesnių jo kolegų, 
aukso gaminimo ėmėsi moksliškai. Gal jo, kaip chemiko, mąstymas 
rėmėsi ir klaidingomis prielaidomis, vis dėlto tai buvo aukščiausio ly- 
gio analizė. Būtent Džabiras privertė chemikus susimąstyti apie naujas 
pirminės medžiagos sandaros galimybes. 

Džabiras modifikavo Aristotelio keturių elementų doktriną, ypač 
metalų atžvilgiu. Anot Džabiro, metalus sudaro du elementai: siera 
ir gyvsidabris. Siera („akmuo, kuris dega“) buvo apibūdinama pagal 
degumo principą. Gyvsidabris atspindėjo idealizuotą metalo savybių 
principą. Derinant šiuos du principus skirtingais santykiais, gaunami 
skirtingi metalai. Tokiu būdu žemąjį metalą šviną galima išskirstyti į 
gyvsidabrį ir sierą, o šiuos sudėjus atgal atitinkamomis proporcijomis 
ir būtų galima gauti auksą. Tačiau, kaip ir Zosimas, Džabiras aiškiai 
jautė, kad šiam procesui reikia katalizatoriaus, kuris paskatintų proce- 
są, tačiau jo pabaigoje liktų nepakitęs. Tai, ką Zosimas vadino „tinktū- 
ra“, kiti graikų šaltiniai, pavyzdžiui, Hermis Trismegistas, įvardijo kaip 
xieron — „sausa medžiaga arba milteliai“. Arabiškai tai buvo pavadinta 
al-iksir (eliksyras). Žinoma, viskas, kas žemuosius metalus gali paversti 
auksu, savaime pasižymi stebuklingomis savybėmis. Netrukus eliksyrą 
pradėta laikyti vaistu, galinčiu išgydyti nuo daugybės ligų, net pana- 
cėja (tuo, kas gydo visas ligas), o galiausiai — „gyvybės eliksyru“, su- 
teikiančiu amžiną jaunystę ar nemirtingumą. Visiškai nepriklausomai 
arabų mintis pasiekė tą patį lygį, kurį kinų alchemija buvo pasiekusi 
prieš kokius aštuonis šimtus metų. Tai žmonijos siekių, o ką jau kalbėti 
apie nepataisomą sugedimą, universalumo atspindys. 

Džabiro alchemijos laimėjimai buvo svarbūs beužgimstančiai 
chemijos teorijai, tačiau jis žengė žingsnį į priekį ir toje srityje, kurią 
mes galėtume pavadinti „tikrąja“ chemija. Jau Smaragdo lentelėje pa- 
minėta laki ir mįslinga substancija amoniako druska (amonio chlori- 
das), randama vulkanų žiočių pakraščiuose. Tačiau Džabiras pirmasis 
sistemiškai išnagrinėjo jos savybes. Tai paprastas cheminis junginys, 
reaguojantis su keletu lengvai prieinamų medžiagų ir sudarantis su 
jomis visiškai skirtingus junginius. Džabiro tyrinėjimai atvedė jį prie 
pat cheminės reakcijos suvokimo slenksčio — kas tiksliai tai yra ir kaip 
vyksta. 

Viena iš lengvai prieinamų medžiagų, kurias naudojo Džabiras, 
buvo actas, šį distiliuodamas jis gaudavo stiprią acto rūgštį. Šią rūgštį 

žinojo jau graikai, kuriuos žavėjo jos sugebėjimas ištirpdyti kai kurias 
medžiagas. Džabirui pavyko paruošti ir silpnus azoto rūgšties tirpa- 
lus — tai kur kas stipresnė rūgštis. Taip buvo kaupiamos paprastos 
medžiagos, turinčios būti kiekviename pagrindiniame cheminiame 
rinkinyje. Arabai artėjo prie supratimo, kas yra chemija ir ką ji gali. 

Džabiras galėjo užsiimti savo mokslais, nes buvo saugomas 
Džafaro — kalifo vizirio. Dža faras tapo Džabiro draugu ir globėju, 
drąsinusiu jį ir eksperimentuoti, ir rašyti knygas. Tačiau gyvenimas 
intrigų apimtame Haruno ar-Rašido dvare — rizikingas reikalas. Kai 
Dža faras neteko malonės ir buvo nuteistas mirti, Džabirui teko spruk- 
ti ir ieškoti saugumo gimtajame kaimelyje. Čia jis ramiai nugyveno 
savo dienas, rašydamas geriausią savo kūrinį Zobulybės suma. Šiame 
veikale pateikiama visų jo alcheminių ir cheminių žinių apžvalga. 

Vis dėlto arabų alchemikus labiausiai domino aukso paieškos. 
Šie ieškojimai įkvėpė ir antrąjį didžiausią arabų pasaulio alchemiką Al- 
Razį (vėliau Europoje žinotą Rhazes vardu). Al-Razis buvo persas, sma- 
giai gyvenęs Bagdade X a. pirmaisiais dešimtmečiais. Kaip ir daugelis 
to meto arabų mąstytojų, Al-Razis garsėjo plačiais intelektualiniais 
interesais. Kaip žinoma, jis parašė muzikos, įžvalgiosios filosofijos ir 
poezijos enciklopediją. Jo susidomėjimą mokslu paskatino atsitiktinė 
pažintis su Bagdado vaistininku. Tada jis buvo įpusėjęs trečiąją dešimtį. 
Tai įžiebė nepasotinamą susidomėjimą medicina, ir galiausiai Al-Razis 
buvo paskirtas pagrindinės Bagdado ligoninės vyriausiuoju gydytoju. 
Jis daug pasiekė ir diagnostikos, ir praktikos srityse. Al-Razio raštai 
rodo, kad jis pirmasis pripažino esminį raupų ir tymų skirtumą. Raš- 
tuose taip pat aprašoma, kaip paruošti Paryžiaus gipsą ir kaip jį naudoti 
lūžusioms galūnėms sutvirtinti. Kaip ir Džabiro, Al-Razio moksliniai 
raštai tokie aiškūs ir detalizuoti, kad jo eksperimentus galima pakartoti 
net iki menkiausių smulkmenų. Bandžiusieji tai padaryti pripažįsta, 
kad viskas surašyta itin tiksliai ir detaliai — tuo laikotarpiu tai nebu- 
vo itin būdinga, išskyrus matematiką, kurioje arabai itin pasižymėjo. 
Tačiau — tai turbūt neišvengiama — Al-Razio alchemijos pastabos 

apie aukso gavimą išlaiko tradiciją. Čia jis linkęs palikti neįveikiamą 
metaforų mišką, kuris tiesiog būtinas šioms paieškoms tęsti. 

Pagrindinis Al-Razio veikalas vadinasi Paslapčių paslaptis. Laimei, 
turinys neatitinka pavadinime teikiamo mistinio pažado. Iš tikrųjų tai 
aiški Al-Razio chemijos žinių ir praktikos apybraiža, beje, viena iš 
pagrindinių arabų eros mokslinių darbų. Stiprioji Al-Razio pusė ir 
didžiuma jo originalumo — klasifikacija. Tam tikroje stadijoje klasifi- 
kavimo genijaus prireikia kiekvienam mokslui, kad būtų suskirstytas į 
atskiras sritis, o šios toliau galėtų rutuliotis savo keliu. Pirmas didis šio 
dalyko pavyzdys, žinoma, buvo Aristotelis, suklasifikavęs visus pasau- 
liui žinomus mokslus. Ankstyvosios chemijos srityje toks pat vaidmuo 
priskiriamas Al-Raziui. 

Paslapčių paslaptį sudaro trys dalys. Vienoje iš jų aprašomi visi 
įrenginiai, kuriuos žinojo arabų alchemija: įvairiausi stikliniai indai ir 
instrumentai, kuriuos paveldės chemijos laboratorija ir kurie iš esmės 
liks standartu iki pat XIX a. Kitoje dalyje pateikiami „receptai“, t. y. 
tuo metu žinomi metodai: distiliavimas, sublimavimas (kietų medžia- 
gų pavertimas dujomis), kalcinavimas (kietų medžiagų sutrynimas į 
miltelius) ir tirpinimas. Jei kalbėsime apie pastaruosius du procesus, 
fizinio virsmo ir cheminės reakcijos skirtumas liko miglotas. Turbūt 
įdomiausioji Paslapčių paslapties dalis skirta medžiagoms — joje pa- 
teikiamas ilgas žinomų chemikalų ir mineralų sąrašas. Čia Al-Razis 
pirmasis suklasifikuoja medžiagas į gyvulines, augalines ir mineralines. 
Dar jis sudaro alchemikų naudojamų skirtingų rūšių medžiagų sąrašą. 
Tai yra: „kūnai“ (metalai), akmenys, druskos ir „dvasios“ (angl. spi- 
rits) — lakieji skysčiai. Pastarajai grupei jis priskiria gyvsidabrį ir amo- 
nio chlorido druską. Ankstesni Džabiro tyrinėjimai, atrodo, bus sukėlę 
didžiulį alchemikų susidomėjimą amonio chloridu, ir stengtasi pratęsti 
šiuos eksperimentus. Tokiu būdu dabar alchemikai pradėjo užsiiminė- 
ti tikraisiais cheminiais medžiagų ir įvairių jų savybių tyrinėjimais. Ir 
kaip matome iš Al-Razio skirtingų medžiagų rūšių sąrašo, jis artėjo ir 
prie skirtingų elementų rūšių klasifikavimo. Dar vienas įrodymas, kad 

jis domėjosi chemijos teorija, — prie Džabiro kietųjų kūnų skirstymo 
į sierą (lengvai užsiliepsnojanti) ir gyvsidabrį (lakus) pridėjo druską. 
Al-Razio manymu, šis trečiasis principas yra būtinas kietųjų kūnų 
komponentas, nes jis nei lakus, nei degus. 

Deja, amžiaus pabaigoje Al-Raziui alchemija pateikė tikrą iš- 
mėginimą. Norėdamas įsiteikti, o gal ir ieškodamas saugios sinekūros, 
Al-Razis parašė traktatą apie alchemiją. O dedikavo jį ir asmeniškai 
įteikė šiaurės rytų Persijos provincijos Chorasano emyrui. Skaitydamas 
šį puikų traktatą emyras taip susidomėjo alchemija, kad išsikvietęs Al- 
Razį įsakė atlikti eksperimentą ir viešai parodyti, kaip vyksta virsmai. 
Al-Razis ėmė išsisukinėti, aiškindamas, kad jau vien įranga brangiai 
kainuos. Nepaisant nieko, Al-Raziui buvo sumokėta tūkstantis aukso 
gabalų ir įsakyta įrengti laboratoriją. Paskirtąją dieną emyras atvyko 
stebėti, kaip žemieji metalai virsta auksu, žinoma, perskaitęs Al-Razio 
knygą, kad suprastų kiekvieną šio proceso stadiją. Tačiau nei ilgos va- 
landos nervinimosi prie tiglių, nei distiliavimo aparatų bei krosnelių 
tobulinimas nepadėjo senajam alchemijos meistrui pagaminti nieko 
nors šiek tiek panašaus į auksą, ir to jis niekaip negalėjo paaiškinti. O 
emyras taip įniršo, kad puolė talžyti Al-Razį per galvą jo paties knyga. 
Sakoma, kad dėl šito paskutiniuosius metus Al-Razis nugyveno aklas, 
be to, „skurde ir užmarštyje“. (Keista, bet ši didžiojo alchemiko ne- 
sėkmė neišgąsdino būsimųjų pasekėjų kartų — jie taip ir liko įsitikinę, 
kad Al-Razis problemą įveikė.) Al-Razis mirė beveik septyniasdešim- 
ties, apie 930 m., ir vis dar pelnytai prisimenamas kaip vienas geriausių 
arabų mokslininkų. 

Praėjus pusšimčiui metų po Al-Razio mirties iškilo didžiausias 
visų laikų musulmonų intelektualas, mums žinomas kaip Avicena, o 
arabiškai — ibn Sina. Avicena turbūt buvo vienintelis žmogus per visą 
istoriją, tiek daug prisidėjęs prie medicinos, filosofijos, fizikos, arabų 
politikos ir alchemijos plėtros. Žinant tokį milžinišką jo intelekto 
pajėgumą, gal ir nenuostabu, kad svariausias jo indėlis į alchemiją 
buvo suabejoti pačia jos raison d ėtre* — galimybe paversti žemuosius 

metalus auksu. Nereikia ir sakyti, kad dėl to daug draugų jis nej- 
gijo. 

Avicena gimė 980 m. netoli Samarkando, persų mokesčių rinkėjo 
šeimoje. Sakoma, kad dar kūdikystėje išsiskyrė ypatingais gabumais, 
o dešimties galėjo atmintinai cituoti visą Koraną. Netrukus buvo 
pas-tebėti jo protiniai gebėjimai ir, pasimokęs Isfahane bei Teherane, 
ėmė dirbti įvairiems musulmonų lyderiams (kartais kaip viziris). Jau ir 
gerais laikais tai buvo pavojingas užsiėmimas, o ką jau kalbėti apie tą 
metą, kai Arabų imperija pradėjo žlugti ir byrėti. Avicenai teko išken- 
tėti visus įprastus Artimųjų Rytų aktyvaus politinio gyvenimo dalyvio 
sunkumus: jis ne kartą tik per plauką išvengė mirties bausmės, buvo 
pagrobtas ir atiduotas už išpirką, taip pat kurį laiką praleido požemi- 
niuose kalėjimuose ir slėptuvėse. Tačiau kaip ir šiais laikais, tada taip 
pat buvo keletas tokio gyvenimo privalumų: Avicena galėjo mėgautis 
šlove, žemiškomis gėrybėmis, nesuskaičiuojama daugybe moterų, grei- 
čiausiai ir gausybe žmonų. Nors vyną Koranas ir draudžia, sakoma, 
kad Avicena jo išgerdavęs milžiniškus kiekius. 

Taip ir lieka paslaptis, kaip visame šitame sūkuryje jis dar rasdavo 
laiko išsamiems intelektualiniams uždaviniams spręsti. Galbūt pra- 
bangiai gyvenę ministrai pirmininkai tais laikais net neapsimesdavo 
smarkiai dirbą. 

Savo raštuose Avicena iškėlė mintį, kad kūnas lieka toje pačioje 
vietoje arba toliau juda tokiu pat greičiu tiesia linija, jeigu jo neveikia 
išorinė jėga. Tai pirmasis mechaninio judėjimo dėsnis, apibrėžtas šeši 
šimtai metų iki Niutono. Labai įdomiu poetiniu įvaizdžiu Avicena 
nusakė ir neatsiejamą laiko ryšį su judėjimu. Jei visame pasaulyje neju- 
dėtų nė vienas daiktas, laikas neturėtų prasmės. (Tik Einšteino laikais 
erdvės ir laiko ryšys buvo įrodytas matematiškai.) 

Medicinos istorijoje Avicena buvo svarbiausias gydytojas nuo 
Galeno (puikaus romėnų eros mediko) iki Harvėjaus, kuris XVII a. 


* Prasmė, egzistavimo pagrindas. 

atras kraujotaką. Avicenos išmanymas kilo tiesiogiai iš alchemijos ži- 
nių, kurių jis sėmėsi iš Al-Razio, ir asmeninių alcheminių tyrinėjimų. 
Kaip ir Al-Razis, jis tikėjo, kad medicina yra mokslas. Jo požiūriu, 
mineraliniai ar cheminiai vaistai esą kur kas veiksmingesni nei žolelės 
ir bobučių pasakos, paplitusios jau nuo neatmenamų laikų. Avicena 
sudarė išsamų chemikalų, jų poveikio vartojant kaip vaistus ir ligų, 
kurias jie gali išgydyti, sąrašą. Ši farmakopėja netrukus tapo medicinos 
vadovėliu. 

Galiausiai mokslinį ir filosofinį Avicenos darbą apribojo politi- 
niai įvykiai. Jis, kaip viziris, neteko persų šacho malonės, tačiau šiaip 
taip paspruko gyvas ir turėjo slapstytis. Pasirodė jis tik tada, kai šachas 
taip susirgo, kad visa gydytojų svita nuleido rankas, pareiškę, esą jo 
gyvybę išgelbėti gali tik Avicena. Taigi Avicenos prireikė gyvybiškai, ir 
saugumas jam buvo garantuotas. Kai šachas buvo nugalėtas, Avicenos 
protas tapo natūralia karo grobio dalimi — nepaisant jo indėlio persų 
kare, jis tuoj pat buvo paskirtas dirbti priešo pusėje. (Tai ankstyvasis 
pavyzdys tradicijos, klestėjusios dar ir II pasaulinio karo laikais, kai 
ir rusai, ir amerikiečiai triukšmingai pešėsi dėl geriausių vokiečių 
mokslininkų — raketų kūrėjų, nepaisydami šių bendradarbiavimo 
su naciais.) 

O Avicena iš visų jėgų tęsė savo filosofinius svarstymus. Šie, kaip 
ir jo chemija, rėmėsi klaidingomis Aristotelio sampratomis. Vėlgi truk- 
dė ir stiprėjantys islamo ortodoksų reikalavimai. Jei ne šie trramdomieji 
marškiniai, Avicena, ko gero, būtų sukūręs tikrai originalią filosofiją. 
Jo filosofinių ir mokslinių žinių troškulį skatino labai šiuolaikiškas eg- 


zistencinio nestabilumo pojūtis — tai matyti ir iš jo poezijos: 


O, kaip norėčiau suvokt, kas esu 


Ir ko šiam pasaulyje ieškau. 


Nepaisant šių pareiškimų apie neišmanymą, Avicena nebuvo iš 
tų, kurie ramiai pakęstų kvailius, ir dėl savo šiurkštaus charakterio 

turėjo tik keletą draugų. Jis net atmetė savo medicinos mokytojo Al- 
Razio filosofinius raštus, pamanęs, kad pagal juos turėtų apsiriboti tik 
„išmatų ir šlapimo tyrimais“. Avicena mirė 1037 m., greičiausiai buvo 
nunuodytas. 

Per kelerius metus Avicenos filosofiniai ir medicininiai darbai 
pasklido skersai ir išilgai po visą arabų pasaulį. Jo farmakopėjos egzem- 
pliorius rastas net didžiojoje Toledo bibliotekoje, kai 1095 m. šį miestą 
vėl atgavo ispanai. Tačiau dar iki tol Avicenos paslaptis į Europą slapta 
atgabeno Afrikos Konstantinas — vienas tokių veikėjų, kurie akimirką 
žybteli istorijoje, kurių vardas susiejamas su kokiu nors vienu svarbiu 
žygdarbiu ir keliais nelabai patikimais faktais, o viso gyvenimo istorija 
paliekama romantiškai mūsų vaizduotei. Afrikos Konstantinas gimė 
musulmonu, greičiausiai Kartaginoje, išsimokslinimą gavo Bagdade. 
Vieną dieną Salerno medicinos mokykloje į jo rankas mįslingai pateko 
Avicenos farmakopėjos egzempliorius. Išvertęs šį veikalą į neutralią 
lotynų kalbą, jis tapo krikščionių vienuoliu Monte Kasine, kur ir mirė 
1087 m. Vėlesniais šimtmečiais Avicenos farmakopėja tapo įtakingiau- 
siu Europos medicininiu tekstu — šiuolaikinės farmacijos pirmtake. 


Genijai ir svaičiotojai 


A TEn ir žlungant Arabų imperijai, nebe tokia svari buvo 
ir jos įtaka mokslui bei matematikai. Dabar šis mokymas persikėlė į 
Vakarus — draugę su daugeliu anksčiau nežinomų graikiškų raštų, ku- 
riuos išsaugojo ir pasitelkdavo arabų mąstytojai. Europoje buvo išlikę 
vos keli Aristotelio darbai. Kryžiuočiams užkariaujant Ispaniją ir spo- 
radiškai užgrobiant Šventąją žemę, į dienos šviesą ėmė kilti vis daugiau 
jo darbų. Iš arabų jie buvo išversti į lotynų kalbą, likusią pagrindine 
Europos mokslo kalba. 

Šie nauji darbai pasirodė iš esmės statiškoje, hierarchinėje visuo- 
menėje, kurioje Bažnyčia atliko neginčytinų vertybių saugyklos vaid- 
menį. Žemė buvo pasaulio centras, popiežius — Dievo atstovas šiame 
pasaulyje, o atsakymai į visus klausimus — Dievo rankose. 

"Tai nebuvo antimokslinis amžius, greičiau tiesiog nemokslinis. 
Tiesiog amžiui, kuriame nevyko jokios pažangos, kuris tikėjo, kad 
amžinosios dvasinės vertybės kur kas svarbesnės nei tikrovės vingiai, 
mokslo paprasčiausiai nereikėjo. Nekaltumą ar kaltę įrodydavo kanki- 
nimai ir gėdos stulpai, o ne teismo tyrimai ar logiški argumentai. Su 
juoduoju maru kovota maldomis, o ne profilaktika. (XIV amžiaus vi- 


53 


MENDELEJEVO SAPNAS 


duryje Europą siaubęs juodasis maras nusinešė per trisdešimt milijonų 
gyvybių — trečdalį viso žemyno populiacijos.) Už šį pragaištingą reiš- 
kinį, kaip ir už daugelį kitų dalykų, atsakingas tuometis intelektualinis 
sąstingis: po to dar beveik šimtmetį Europa jautė padarinius. Ironiška, 
tačiau kaip tik ši neganda sukėlė masinę feodalinės santvarkos griūtį ir 
taip atvėrė kelius permainoms. 

Mokslinis mąstymas buvo besąlygiškai nustumtas į užribį. Vis 
dėlto per vadinamųjų tamsiųjų amžių mokymus mokslo šviesa pa- 
mažiukais vis sumirgėdavo religijos apimtos visuomenės pakraščiuose. 
Dažnai sakoma, kad viduramžiai mokslui nedavė nieko. Tai netiesa. 
Technologinė pažanga buvo menka ir neįspūdinga — tačiau kartu ir 
svarbi. Bene geriausias viduramžių progreso pavyzdys — vienračio iš- 
radimas. Rimčiau kalbant, buvo ištobulintos pasagos, pavalkai, taip 
pat ir mechaninis laikrodis. Pažanga kinkavo pirmyn kuino žingsniu, o 
jos eigą, mušdami valandas, krumpliaračiais ir pasvarais žymėjo bokšto 
laikrodžiai. Šie laikrodžiai, skambindami valandas rytmetinėms pa- 
maldoms ir mišparams, miesto vartams atverti saulei tekant ir uždaryti 
atėjus saulėlydžiui, pamažu žymėjo astronominius virsmus danguje. 
Visgi nepaisant tokios tradicijos, neatsižvelgiančios į laiko tėkmę, laiko 
žingsniai nepermaldaujamai artėjo į smulkesnio ir tikslesnio matavimo 
erą. Iš minučių, ką jau kalbėti apie sekundes, nebuvo jokios naudos, 
tačiau kad išliktų tikslus, laikrodžio mechanizmas turėjo matuoti ir 
tokius vienetus. Minutės bei sekundės, rodos, kaupėsi ir tik laukė savo 
progos — skubotesnio, tikslesnio amžiaus. 

Panašiai ir viduramžių mąstymas nenumaldomai traukė į nepap- 
rastą tikslių tyrinėjimų erą. Viduramžių protas pripažino pagrindinę 
mokslo prielaidą — priežastingumą. Visa, kas vyko, buvo priežasties 
padarinys — toks mąstymas paveldėtas iš Aristotelio. Jį Dievo egzis- 
tavimui įrodyti taikė ir Tomas Akvinietis — geriausias iš viduramžių 
filosofų teologų. Dievas — pirmoji priežastis, išjudinusi visą procesą. 
Ši mokslo ir teologijos samplaika pasirodė katastrofiška. Mokslas, 
abejodamas ankstesnėmis prielaidomis, žengia pirmyn. Suabejok 

(Alchemiko laboratorija ir biblioteka 


teologija — ir tapsi eretiku. Visai be reikalo mokslas ir Dievas buvo 
supriešinti, ir šis konfliktas tęsiasi iki šių dienų. 

Daugeliu aspektų alchemija labai atitiko viduramžių mąstymą. 
Čia metafizika ir pasaulis buvo neatskiriami: žemieji metalai virsta 
auksu, kūno troškimai tampa dvasios siekiais. Tačiau kartu tai buvo 
ir pavojinga. Alchemija siekė keisti pasaulį: žemajai prigimčiai suteikti 
aukso tobulybę, iš chaoso kurti tvarką. O tai Dievo kompetencija, ir 
jau vien bandymai Jį vaidinti — šventvagystė. 

Nepaisant to, vienas pirmųjų didžiųjų Europos alchemikų buvo 
kunigas, vėliau Romos katalikų bažnyčios kanonizuotas ir dabar lai- 
komas šventuoju mokslininkų globėju. Albertas Didysis gimė apie 


1200 m. pietų Vokietijoje. Jis mokėsi Paduvoje ir galiausiai tapo ge- 

riausiu savo amžiaus mokytoju Paryžiuje. (Būdamas dvidešimties pas jį 
mokytis pėsčias iš pietų Italijos atkeliavo Tomas Akvinietis.) 

XIII amžiaus pradžioje mokslo padėtis dar buvo tokia, kad žmo- 
gus galėjo pretenduoti „žinoti viską“. Albertas ne tik priėmė šį iššūkį, 
bet ir stengėsi išplėsti žmonijos žinias įvairiose srityse: filosofijos, kaip 
dabar pavadintume — chemijos, biologijos, taip pat alchemijos. Al- 
berto Dižiojo mokytumas tarp pavydžių kolegų pelnė jam burtininko 
reputaciją. Tai nebuvo teisinga: jo pažiūros buvo mokslinės (pagal to 
meto standartą) ir ortodoksinės (jis laikėsi ribojančių Aristotelio prin- 
cipų). Albertas buvo linkęs abejoti galimybe žemuosius metalus pa- 
versti auksu, tačiau išankstinio nusistatymo neturėjo — galbūt todėl, 
kad Aristotelis tuo klausimu nebuvo nieko pasakęs. Savo alchemiškoje 
lindynėje Albertas Didysis meistriškai nuveikė nemažai darbų, o mo- 
kytojo laboratorijos užrašai byloja, kad jis pirmasis išskyrė arseną. 

Nepaisant eretinių ir maginių aspektų, alchemija Albertui, kaip 
ir daugeliui tikrai smalsių to meto protų, patiko, nes atrodė naujas 
ir nepakartojamas būdas rasti tiesą. Jam rūpėjo vienintelis intelekti- 
nis siekis — ieškoti tiesos apie pasaulio dalykus. Paprasčiausiai tuo 
metu alchemija buvo vienintelis tikras mokslas apie materiją. Ligi šiol 
manyta, kad kitimas vyksta tik aristoteliškai: toks yra kulkų lėkimas, 
senėjimo procesas, metų laikai ir taip toliau. Albertas Didysis turbūt 
pirmasis užčiuopė mintį, kad cheminis virsmas — visai kas kita. 

Atrodytų, aristotelizmo rėmuose Albertas Didysis jautėsi visai 
gerai. O jo amžininkas, didis mokslininkas Rodžeris Bekonas (Roger 
Bacon) — anaiptol. Jis gimė 1214 m., tapo pranciškonų vienuoliu, 
studijavo Oksforde, Paryžiuje ir ten dėstė. Jo, kaip ir Alberto, žinios 
išsiskyrė tiek platumu, tiek gilumu. Bekonas net mėgino parašyti en- 
ciklopediją, į kurią norėjo sudėti visas žmonijos žinias, tačiau buvo pri- 
verstas pripažinti pralaimėjimą. Tai retas atvejis, nes Bekonas garsėjo 
neapsakomu pasitikėjimu savimi ir nuolat peikė kitų klaidas. Beje, jo 
būdas buvo toli gražu ne kaip tikro vienuolio: neturtą ir skaistybę dar 
galėjo pakęsti, tačiau nuolankumo neturėjo nė lašo. 

Bekono talentas spindėjo taip ryškiai, kad patraukė net popie- 
žiaus Klemenso IV, tapusio jo globėju, dėmesį. Po popiežiaus mirties 
Bekono priešai gavo progą atsigriebti. Viskas baigėsi tuo, kad pran- 
ciškonų ordino vadovas penkiolikai metų įkišo jį į kalėjimą Paryžiuje 
ir įsakė sunaikinti visus jo darbus. Laimei, keletą jų bendraminčiai 
vienuoliai paslėpė, nors Bekono Opus Majus buvo išspausdintas tik 
praėjus beveik 450 metų po mokslininko mirties 1733 m. 

Bekono idėjos labai primena daugelį minčių, kurias savo užra- 
šuose pažymėjo Leonardas da Vinčis — nors šis visa tai užrašė praėjus 
dviem šimtams metų. Bekonas numatė garlaivių, automobilių, po- 
vandeninių laivų ir net skraidymo aparatų išradimą. Jis iškėlė mintį, 
kad vieną dieną žmonės apiplauks aplink Žemę. Viename jo laiškų 
net randame pirmąją Europoje užuominą apie paraką. (Dėl to daugelį 
metų buvo manoma, kad Bekonas ir išrado paraką, nors vėliau istori- 
kai ėmė tvirtinti, esą jis atkeliavo iš Kinijos. Šiuolaikinių mokslininkų 
nuomone, parakas galėjo būti išrastas tuo pat metu ir Europoje, tad 
tokiu atveju Bekonas ne mažiau kaip kiti nusipelno jo išradėjo vardo.) 
Tokia nepaprasta buvo originalaus proto vaizduotė. Žemiškesnis, bet 
dar svarbesnis dalykas — kad Bekonas vis pabrėždavo, esą vienintelis 
teisingas kelias mokslui — eksperimentas. (Žinant Bekono charakterį 
galima teigti, kad jis daug laiko netrukdomas galėjo praleisti savo la- 
boratorijoje Oksforde.) Jis akcentavo ir matematikos taikymo būtiny- 
bę — tai takas į tikslią tiesą atliekant mokslinį eksperimentą. Abi šias 
idėjas tik kone po keturių šimtmečių įtvirtino Galilėjus. 

Nepaisant išskirtinai mokslinių įžvalgų, Bekonas liko įsitikinęs 
pagrindine alchemijos prielaida — galimybe žemuosius metalus pa- 
versti auksu. Čia jis pasidavė aristoteliškam supratimui. Didžiausia 
Aristotelio aistra buvo biologija. Gamtoje, atrodė, visa turi tikslą: nuo 
rožės dyglio iki katino ūso. Šį principą Aristotelis ir jo pasekėjai taikė 
visai savo filosofijai. Pasaulis tikslingas: visi dalykai siekia tobulybės. 
Žmonėse dvasia siekia įveikti kūną. Panašiai ir metalų pasaulyje: visi 
žemieji veržiasi tapti auksu. Tačiau gamtai reikia medžiagos, kuri pa- 

dėtų įvykdyti šią užduotį. Bekonas pritarė arabų minčiai, kad šiam 
virsmo procesui palengvinti kaip katalizatoriaus reikia eliksyro. Tačiau 
nelikę jokių užrašų, rodančių, kad mokslininkui būtų pavykęs koks 
nors eksperimentas su tokia substancija. 

Todėl neišvengiamai kyla klausimas: kodėl taip ilgai alchemijoje 
gyvavo ši mintis? Kodėl niekas jos neatskleidė kaip apgaulės? Akivaiz- 
du, kad tam pasitarnavo pačių alchemikų skleidžiami klaidinimai. 
Eksperimentų aprašymai — metaforomis ir mistifikavimu — pašali- 
niam žmogui buvo neįkandami. Tik tamsiųjų mokslų ekspertai galėjo 
tikėtis suprasti vartojamus simbolius. Tačiau čia veikė dar žemesnės 
jėgos — noras tikėti. O ką jau kalbėti apie godumą ir šykštumą. Mis- 
tikos, slaptų, bet išskirtiniam būreliui atskleidžiamų žinių ir beribio 
atlygio perspektyvos mišinys — toks svaiginamas raugalas atitinka 
pirmykščius, žemiausius, poreikius. Tuo pat metu alchemija savotišku 
būdu virto mokslu apie materiją. Ji atspindėjo evoliucionuojantį mūsų 
supratimą apie materialųjį pasaulį. Alchemija buvo ne tik aukso pa- 
ieškos, bet ir žinių siekimas. Jei būtų sugriuvusi kaip apgaulė ir dingusi 
iš žmonijos akiračio, galbūt ilgiems šimtmečiams būtų buvusi prarasta 
pati chemijos samprata. Kaip ir astrologija, alchemija buvo neteisingas 
žmonijos minties vingis, klaida. Visgi astrologija išmokė mus analizuo- 
ti ir apibrėžti konkrečius asmenybės elementus, skatindama mąstyti, 
kas esame, nors tuo metu psichologija kaip mokslas nebuvo nė už- 
gimusi. Lygiai taip pat ir alchemija išmokė mus klausti — ir toliau 
gilintis — apie materialų pasaulį; kelti klausimą, kas tiksliai tai yra. 

Po kurio laiko, kai jau galima taikyti modernius kriterijus, tiesą 
nuo legendų visada lengva atskirti. O tuo metu vaizdas buvo kur kas 
miglotesnis. Ką turėtume galvoti apie didžiausią Rodžerio Bekono 
kūrinį, dėl kurio mokslininkas dažniausiai prisimenamas praslinkus 
amžiams po jo mirties? Yra toks pasakojimas, esą svajotojas, sufanta- 
zavęs povandeninius laivus ir oro lėktuvus, sukonstravo ir sau mašiną. 
Tai buvęs mechaninis žmogus „vario galva“. Vieną naktį, kai Bekonas 
užmigo, jis pradėjęs kalbėti, o paskui subyrėjęs į gabalus. Ar nebus Be- 
konas puse tūkstantmečio pralenkęs ir Frankenšteiną? 

Gyvenimo pabaigoje Bekonas visai palūžo. 1291 m., penkiolika 
metų praleidęs Paryžiaus vienutėje, galiausiai išėjo į laisvę — buvo pa- 
leistas dėl prastos sveikatos. Taigi, jau būdamas septyniasdešimties ir 
rimtai pasiligojęs, Bekonas šiaip taip parvyko į Oksfordą, kur kitais 
metais mirė. 


Tuo metu alchemija žengė į naują kūrybinio žydėjimo periodą, 
pagrindinės jos paieškos itin išsiplėtė. Ironiška, bet iš dalies tai vyko 
dėl milžiniškos netekties. 1204 m. vykusio IV kryžiaus žygio metu 
prancūzų kareiviai įsiveržė į Konstantinopolį ir nuvertė nuo sosto im- 
peratorių. Sąmyšio sūkuryje imperatoriaus sostan po didžiuoju Hagia 
Sofia kupolu, vienoje pagrindinių krikščioniškojo pasaulio šventyklų, 
buvo pasodinta girta prostitutė. Per paskesnius plėšimus pradingo 
daugybė senovės graikų ir bizantiečių rankraščių, o kartu ir svarbus 
alcheminės išminties palikimas. Kaip vėliau paaiškėjo, alchemiją tai 
paveikė nevienareikšmiškai. Atsirado milžiniška spraga. Taigi XIII a., 
užuot vergiškai stengęsi iššifruoti senovinius ezoterinius raštus, alche- 
mikai buvo įkvėpti patys imtis žygių. Rezultatas — ryškus alchemijos 
raidos šuolis. Arabų eliksyras dabar buvo pakeistas į „filosofinį akme- 
nį“. Šią legendinę substanciją — aukščiausią mistinių paieškų gaidą, 
tobulą žinojimą ir „tiesą“ visais savo pavidalais — aprašė XIV amžiaus 
ispanų alchemikas Arnoldas iš Vilanovos: „Gamtoje egzistuoja tokia 
gryna substancija, atrasta ir Alchemijos meistriškai ištobulinta, pavers 
tobulybe visus netobulus kūnus, kuriuos tik palies.“ Kiti nuėjo dar 
toliau. Nepaisydami fakto, kad niekas niekada iš tikrųjų nėra matęs 
šio apgaulingojo akmens, aprašė jį, esą tai sunkūs žėrintys milteliai, 
skleidžiantys dangišką aromatą. Kai jie raudoni, žemuosius metalus 
gali paversti auksu, kai balti — sidabru. Kaip ir vienaragis, filosofinis 
akmuo pasižymėjo nuostabiausiomis savybėmis, išskyrus vieną — eg- 
zistavimą. 

Šis nesėkmingas mėginimas įtraukti į alchemiją filosofinį akmenį 

tik rodo, kaip toli šis „mokslas“ buvo nuklydęs nuo pradinio sąlyčio su 
filosofija. Tereikia prisiminti Aristotelį, stebintį akmenį, kuris grimzta į 
baseino dugną, o prilipę prie jo burbuliukai kyla per vandenį, kad grįž- 
tų į orą, ir filosofas mąsto, kaip keturi elementai grįžta į savo natūralias 
vietas. Čia slypi tikro filosofo minties aiškumas ir tikslumas, iki kurio 
toli gražu tokiai chimerai kaip filosofinis akmuo. Tačiau juk chemija 
visuomet buvo tamsus reikalas, ir filosofinio akmens paieškos — ne 
kitoks. Aitrių alchemiko lindynės dūmų ir kvapių alegorijos debesų 
apsupty šios paieškos galėjo nuvesti nežinia kur. Žinoma, pasak alche- 


mikų teksto Gloria Mundi, filosofinis akmuo 


žinomas visiems: ir jauniems, ir seniems. Randamas ir laukuose, ir 
kaimuose, ir miestuose — visuose Dievo sukurtuose daiktuose. Vis 
dėlto visi jo ieško. Ir turtingas, ir vargšas kasdien liečia jį rankomis, 
tarnai išmeta jį laukan, ir vaikai su juo žaidžia. Niekas jo nevertina, 
nors, išskyrus žmogaus sielą, tai yra vertingiausias dalykas žemėje, 
galintis versti iš sosto karalius ir princus. Vis dėlto jis laikomas šlykš- 


čiausiu ir bjauriausiu dalyku. 


Taigi filosofinis akmuo ima skambėti kaip koks galvosūkis, 
pretenzingas literatūrinis simbolis ar net pamokslas apie aistrų pa- 
vojus. Vis dėlto, anot XIX amžiaus vokiečių chemiko Justo Lybigo 
(Justus Liebig), „nė puikiausia pasaulyje vaizduotė nebūtų pagimdžiusi 
geresnės minties už filosofinį akmenį, kad įkvėptų žmonių protus ir 
sugebėjimus. Jei nebūtų jo, nebūtų nė tokios chemijos, kokią turime 
šiandien. Norėdamas atrasti, kad neegzistuoja toks daiktas kaip filo- 
sofinis akmuo, turėjai išrausti ir išanalizuoti kiekvieną žemėje žinomą 
medžiagą. Kaip tik čia ir slypi stebuklinga jo galia.“ 

Iki XIV amžiaus vidurio visuose Europos vienuolynuose buvo 
perrašinėjami alchemikų raštai, pasakojantys apie filosofinio akmens 
paieškas. Daugelyje jų buvo vykdomi svarbūs cheminių junginių 
savybių tyrimai. Tačiau šių pirmųjų nesąmoningų chemikų vardai 

daugiausia liko nežinomi. Iš dalies dėl nuobodulio, iš dalies dėl neiš- 
manymo vienuoliai perrašinėtojai išlaikė anonimiškumo ar klaidingo 
darbų priskyrimo tradiciją, itin būdingą viduramžių rankraščiams. Kai 
kuriais atvejais reikėtų kaltinti pačius autorius, iš drovumo prisidengu- 
sius kokiu nors buvusiu autoritetu. Dalį šio periodo svarbiausių darbų 
sukūrė alchemikas, pasivadinęs Geberiu — pagal VIII amžiaus arabų 
alchemiką Džabirą. Šis XIV amžiaus mokslininkas, tikriausiai ispanas 
vienuolis, dabar visų vadinamas Netikruoju Geberiu. 

Kiti nebuvo tokie santūrūs. Keletas alchemikų išleido memuarus, 
o vienas iš jų net apsiskelbė patyręs sėkmę. Savo darbe Hieroglify pa- 
veikslų išaiškinimas Paryžiaus notaras Nikola Flamelis (Nicolas Flamel) 
pasakoja, kaip išvykęs į piligriminę alchemiko kelionę po Prancūziją ir 
Ispaniją, kur susitikęs kažkokį Meistrą Kančesą, žydų gydytoją. Prieš 
mirtį Kančesas perdavęs užuominų apie slaptingąją transmutaciją: 
„Pirmuosius principus, o ne jų pirmuosius ruošinius, kuriuos visų 
sunkiausia padaryti — sunkiau už bet ką pasaulyje. Bet galiausiai ir tai 
išsiaiškinau, trejus metus klydęs ir klaidžiojęs; per tą laiką nieko dau- 
giau nedariau, tik studijavau ir plušau.“ Pagaliau „1382-aisiais žmo- 
nijos atkūrimo metais“ Flamelis rašo: „Padariau Raudonojo akmens 
projekciją iš panašaus kiekio gyvsidabrio dvidešimt penktąją dieną 
balandžio... apie penktą valandą vakare — kurį iš tiesų paverčiau be- 
veik grynu auksu, dar tikresniu nei paprastas auksas — minkštesniu ir 
lankstesniu.“ Deja, paaiškinimas, kaip tiksliai tai padarė, pateikiamas 
tradicine alegorine forma, kurios taip ir neįveikė jokie skaitytojai, kad 
ir kaip stengėsi pakartoti Flamelio moksliškai midiškąjį* prisilietimą. 


* Midas — graikų mitologijoje karalius, už paslaugą dievui Dionisui paprašęs viską, prie 
ko prisiliestų, paversti auksu. Dionisas apgailestaudamas, jog Midas nepasirinko geresnio noro, 
įvykdė jo prašymą. Midas iš pradžių be galo apsidžiaugė, bet vėliau negalėdamas valgyti ir gerti 
pradėjo nekęsti savo dovanos. Tada, neturėdamas kitos išeities, maldavo, kad Dionisas panaikintų 
savo dovaną. Dionisas išgirdo jo maldas ir paliepė šiam išsimaudyti Paktolo upėje. Kai tik Midas 
palietė upės vandenis, galia perėjo į juos, ir upės smėlis virto auksu. (Čia ir toliau paaiškinimai 
vertėjos). 

Ar tikėsime Flameliu, ar ne, tačiau netenka abejoti faktu, kad nepai- 
sant prastos kilmės netrukus jis tapo labai turtingas ir garsėjo dosnia 
labdara Paryžiaus bažnyčioms. (Ir šiais laikais Paryžiaus Musée de Cluny 
galime rasti marmurinę lentelę, įamžinusią vieną tokių dovanų.) 

Tačiau pasisekė ne tik Flameliui. Pasak tradicijos, vėlgi patvir- 
tinančios to meto įrašų, „Didysis darbas“, kaip tai buvo pavadinta, 
pavykęs ir katalonų vienuoliui Raimondui Lulijui (angliškai labiau ži- 
nomam kaip Raymond Lully). Tai buvo asketas mistikas, taip pat ir sėk- 
mingai dirbęs alchemikas. Sakoma, kad savo auksu jis padengęs skolas 
Edvardui II — ištvirkusiam homoseksualiam Anglijos karaliui, kuris 
didžiąją valdymo dalį praleido kovodamas su baronais homofobais. 
Labai gali būti, kad Lulijus, iki tapdamas vienuoliu, irgi turėjo tokių 
polinkių. Neigti tai, o kartu ir jo polinkį į alchemiją, tapo tam tikra 
atsargiųjų mokslininkų tradicija — tačiau nepaneigiamas faktas, kad 
tuo metu tvirtai tikėta viskuo, taip pat ir jo, kaip alchemiko, sėkme. 
Istorija — ne tai, kas iš tikrųjų vyko, bet tai, kuo tikime, kad vyko. Ne- 
paisant plačiai išvešėjusio šarlatanizmo, nekyla abejonių, kad daugelio 
to meto alchemikų siekiai buvo dori. Jie visiškai tikėjo tuo, ką darė, ir 
turėjo tam rimto pagrindo. Viduramžių filosofų dėka iš autentiškos 
Aristotelio filosofijos išsirutuliojo aristotelizmas. Jie teigė, kad Gamta 
siekia tobulybės, taip pat ir mineralų po žeme. Akmenys tampa uolo- 
mis, uolos — metalais. Nuolat vyksta evoliucijos procesas. Ilgainiui 
žemieji metalai, pamažu siekdami tobulybės, kopia aukštyn — tampa 
alavu, po to sidabru ir galiausiai auksu. 

Toks mąstymas ne toks jau dirbtinai pritemptas, kaip gali pa- 
sirodyti. Lydant į žemę panaši rūda tampa grynu metalu. Palyginti 
su kitomis viduramžių mokslininkų stebėtomis transformacijomis, 
tai labai paprastas procesas. Juk kur kas sunkiau paaiškinti akivaizdų 
pūvančios mėsos virsmą kirmėlėmis arba lėliukių — drugeliais, sėk- 
lų — didžiuliais medžiais. Žinoma, tai transmutacija. O evoliucijos 
eigoje vieno metalo virtimas kitu — palyginti paprastas, lengvai įtiki- 


mas procesas. 

Tuo pat metu alchemikai klojo ir teorinius chemijos, kokią 
turime dabar, pagrindus. Kaip išalkę žvėrys, ieškodami filosofinio 
akmens, XIV amžiaus alchemikai pirmieji suvokė rūgščių prigimtį. 
Antikos laikais buvo žinoma vienintelė rūgštis — silpna acto rūgštis. 
VIII amžiuje Džabiras pagamino silpną azoto rūgšties tirpalą, o kiti 
arabų alchemikai atrado, kad distiliuojant actą gaunama stipresnė acto 
rūgštis. Tačiau net ir stipri acto rūgštis ne itin ėda metalus ir neat- 
rodo turinti didesnį cheminį aktyvumą. Tada įvyko perversmas. Tuoj 
po 1300-ųjų Netikrasis Geberis atrado vitriolį, mums labiau žinomą 
sieros rūgšties pavadinimu. Tai skystis, kuris, rodės, tirpina, ėda ar 
reaguoja praktiškai su visomis medžiagomis! Tai pavadinta didžiausiu 
chemijos pasiekimu po atradimo, kaip iš rūdos išgauti geležį, maždaug 
prieš tris tūkstančius metų. Atėjus laikui, sieros rūgštis labai panašiai 
pakeis visą pasaulį. (Iki XX amžiaus vidurio šalies išsivystymo rodikliu 
laikytas sieros rūgšties kiekis, kurį suvartoja jos pramonė.) 

Be sieros rūgšties, Netikrasis Geberis aprašė ir kaip pagaminti 
stiprią azoto rūgštį. Ji buvo vadinama aqua fortis, išvertus — „stiprusis 
vanduo“, nes tirpdė viską, išskyrus auksą. Anksčiau alchemikai ap- 
siribojo vien natūraliai atsirandančiomis rūgštimis, pavyzdžiui, acto 
rūgštimi iš acto arba pieno rūgštimi iš rūgusio pieno. Atradimas, kaip 
iš mineralų gauti stiprias rūgštis, eksperimentams atvėrė visiškai naują 
perspektyvą. Mineralinėse rūgštyse galėjai tirpinti medžiagas, ėsdinti 
jomis metalus ir gauti druskas, tirpaluose, įpylus rūgšties, susidary- 
davo nuosėdų. Alchemikai atsitiktinai aptiko priemonę, sudariusią 
galimybes atlikti daugybę elementarių cheminių reakcijų: junginių 
susidarymą ir tirpinimą, vieno junginio pavertimą kitu. Taip pat jie at- 
rado būdą, kaip išskirti elementus, anksčiau buvusius tik junginiuose. 
Tačiau visa tai matome tik iš dabarties perspektyvos. Alchemikai ne- 
turėjo tikro teorinio pagrindo, kuriuo remdamiesi būtų galėję gretinti 
savo eksperimentų rezultatus. Jie tiesiog klaidžiojo patamsiais. Visa, ką 
atrado, buvo vien praktinės priemonės. Jie žinojo, kaip padaryti, tačiau 
praktiškai nesuvokė, ką darą. 

Alchemija 

Nelaimei, patys alchemikai taip nemanė. Jie labai gerai žinojo, 
ką daro. Visi jų eksperimentai teturėjo vienintelį tikslą — paversti že- 
muosius metalus auksu. Cheminiai atradimai arba buvo taikomi šiam 
tikslui siekti, arba tiesiog ignoruojami. Sistemiški šių naujų galimybių 
tyrimai tebuvo menki — ir kam to reikėtų? 

Nepaisant tokio riboto požiūrio, lyg ir netyčiomis, vis dėlto tam 
tikra pažanga vyko. Tai atskleidžia eliksyrų samprata. Viduramžių 
Europa iš arabų paveldėjo miglotą supratimą apie eliksyrus. Eliksy- 
ras — katalizatorius, sukeliantis transmutacijos procesą; tačiau vis dar 
nebuvo atmesta mintis, kad ši medžiaga savaime turi būti stebuklinga. 
Eliksyras — taip pat ir gyvybės eliksyras, užtikrinantis nemirtingumą. 
Netrukus tai buvo susieta ir su mintimi, kad šis katalizatorius pasižymi 
gydomosiomis savybėmis. Šią sampratos dviprasmybę gerai iliustruoja 
Jono de Rupescisos, dirbusio XIV amžiaus viduryje, raštai. Apie jo gy- 
venimą žinoma nedaug, tik tiek, jog buvo pasodintas į kalėjimą už tai, 
kad šmeižė popiežių Inocentą VI — ironiška, bet vieną iš geriau besiel- 
gusių to meto popiežių. Kita vertus, Jono de Rupescisos raštai mažiau 
ką pasako. Kai kuriose vietose eliksyras, kuriuo jis įvardina transmuta- 
cijos katalizatorių, beveik niekuo nesiskiria nuo eliksyro, kurį jis skiria 
kokiam nors negalavimui gydyti. Švino valymas nuo žemųjų elementų 
kaip procesas jam niekuo nesiskiria nuo žarnyno valymo: abiem at- 
vejais būtinas drastiškas poveikis. Tiesiog sunku įsivaizduoti, koks 
būdavo poveikis prarijus katalizatorių, kuris buvo skirtas veikti 400*C 
temperatūroje išlydytame metale. 

Nepaisant pacientų protestų, tai buvo naujos mados pradžia. 
Siekdami gauti tokių reikalingų pajamų, alchemikai netrukus ėmė siū- 
lyti visokių eliksyrų įvairiems negalavimams gydyti. Netrukus atrasta, 
kad konkretūs eliksyrai tinka gydyti konkrečias ligas. Mintis chemines 
medžiagas taikyti tam tikriems negalavimams gydyti buvo pagrindinė 
Džabiro farmakopėjos mintis — o jos kopijos, išverstos Konstantino 
Afrikiečio, buvo paplitusios visoje Europoje. O jos alchemikų paga- 
minti eliksyrai atgaivino šią idėją. Europoje gimė farmacija. 

Tokiai praktikai padėjo visų laikų svarbiausio eliksyro atradimas. 
Tai buvo dar vienas stiprusis vanduo — aqua: jis buvo pavadintas gy- 
vybės vandeniu, arba aqua vitae. Jis gaunamas kruopščiai distiliuojant 
vyną. Alchemikas, pirmasis pagaminęs kone gryną spiritą, buvo Ar- 
noldas de Vilanova, gimęs Ispanijoje XIV amžiuje. Arnoldo mąstymas 
buvo keistas mistikos ir mokslinių įžvalgų mišinys. Jis pastebėjo, kad 
deginant malkas uždaroje patalpoje prisikaupia nuodingų dujų — taip 
jis atrado anglies monoksidą. Jis taip pat tikėjo, kad filosofinio akmens 
esama visose medžiagose, iš kurių jį galima išgauti. Ši mistinė min- 
tis — gryno spirito gavimo distiliuojant vyną aidas. Kaip alchemikų 
simbolizmo padarinys, spiritas pradėtas laikyti saulės spindulių (eteri- 
nio aukso), skrodusių vynuogę ir likusių jos sultyse, esencija. (Panašu, 
kad tuo laikotarpiu buvo išrastas ir vynraštis.) 

Arnoldas de Vilanova turėjo medicininį išsilavinimą, be to, mokė- 
jo arabiškai. Avicenos farmakopėją jis perskaitė arabų kalba, o ne kiek 
netvarkingai išverstą Konstantino Afrikiečio variantą, todėl jo receptai 
tikslesni negu profesijos konkurentų. Visoje pietų Europoje Arnoldas 
de Vilanova buvo laikomas geriausiu tų laikų gydytoju ir kviečiamas 
prie karalių ir popiežių (kurių per jo gyvenimą buvo beveik dvidešimt) 
ligos patalų. Gydyti ligotus, ūmius monarchus ir išlepusius vyriausiuo- 
sius dvasininkus — rizikingas dalykas. Nesėkmė gali būti lemtinga tiek 
pacientui, tiek jo gydytojui. Tačiau sėkmė teikė ne mažiau jaudinančių 
dovanų. Iš Aragono karaliaus Pedro III Arnoldas gavo didingą pilį, iš 
popiežiaus — gerai apmokamą profesoriaus vietą Monpeljė universite- 
te, taip pat žemių Italijoje, Ispanijoje bei pietų Prancūzijoje — visa tai 
puikiai tiko tolesniems jo vyno distiliavimo tyrimams. 

Buvo atrasta, kad kaip ir aqua fortis (azoto rūgštis), aqua vitae 
(spiritas) yra geras tirpiklis, nors visai kitokio, subtilesnio, veikimo. 
Jis pasižymi ir konservuojamosiomis savybėmis. Medicinoje gali 
būti naudojamas kaip dezinfekuojamoji priemonė žaizdoms valyti. 
Kiti, nusiteikę ne taip filosofiškai, šį naują stebuklingą skystį pritaikė 
visai kitokiems eksperimentams. Paprotys Europoje greitai paplito, 

netrukus aqua vitae pavadinimas buvo išverstas į keletą kitų kalbų. 
Prancūziškai tai skambėjo eau de vie, skandinavų — akvavit, gėlų — 
usguebaugb (viskis). Eksperimentų, matyt, taip ir nepavyko baigti, jie 
tęsiami ir šiomis dienomis. 

Kone šalutinis alchemijos produktas buvo svarbios mokslinės idė- 
jos. O pati alchemija ir toliau nedavė nieko, tik tariamą auksą. Nenuos- 
tabu, kad prasidėjo trečiasis jos nuosmukio periodas — ankstesnieji 
vyko Romos imperijos pabaigoje ir skylant Arabų imperijai. Dar sykį 
alchemija buvo oficialiai uždrausta — šį kartą 1317 metais tai padarė 
popiežius Jonas XXII. (Nors iki tol pats keletą metų dėjo pastangas į šią 
didžią veiklą ir turėjo gavęs instrukcijų iš paties Arnoldo de Vilanovos. 
To meto viešoji nuomonė dėl Jono XXII motyvų uždrausti alchemiją 
išsiskyrė: kai kurie manė, kad taip nuspręsta dėl nusivylimo ir iliuzijų 
išsisklaidymo, kiti — kad iš nuoskaudos dėl sugebėjimų stokos. O dar 
kiti tvirtino, kad Jonas XXII norėjęs monopolizuoti šią sritį ir kad pas- 
lapčia tęsė alchemijos praktiką popiežiaus rūmų Avinjone požemiuose. 
Savo įtarimus jie grindė tuo, kad po mirties popiežius Jonas XXII pa- 
liko sunkiai suskaičiuojamą aukso lobį, kurio vertė — aštuoniolika 
milijonų frankų. Dar ilgai metafizikai ir buhalteriai diskutavo apie šio 
milžiniško lobio kilmę.) 

Tačiau popiežiaus draudimas tik nuginė alchemikus į pogrindį. 
Šis tamsusis menas buvo užgavęs itin svarbią žmogaus prigimties sty- 
gą — auksas, paslaptingumas, ezoterinis mokymas: tokiam deriniui 
negalėjo atsispirti joks žmogus, trokštantis pažinimo. Tuo domėjosi 
net visų iškiliausias viduramžių mąstytojas teologas ir filosofas Tomas 
Akvinietis. Sakoma, kad gavęs nurodymų iš savo mokytojo Alberto 
Didžiojo jis parašė veikalą Thesaurus Alchemiae ir dar keletą panašių 
traktatų. Kas šių darbų autorius, taip ir lieka neaišku, vis dėlto, pasak 
alchemijos istoriko A. E. Veito (A. E. Waite), „kai kurie terminai, vis 
dar vartojami ir šių dienų chemikų, pirmąsyk paminėti būtent šiuose 
spėjamai Tomui Akviniečiui priskiriamuose raštuose, pavyzdžiui, žodis 
„amalgama“, kuriuo įvardijamas gyvsidabrio ir kito metalo junginys.“ 

Sunku įsivaizduoti, kaip Akviniečio galvoje galėjo derėti ir miglotos 
uždaros filosofijos vingrybės, ir teologinis scholastikos griežtumas. 
Ironiška, tačiau kaip tik šios vingrybės vėliau turėjo lemiamą įtaką 
europietiškam mąstymui ir tam, ką būtų galima pavadinti Europos 
filosofija apie gyvybę. 

Tai geriausiai galima iliustruoti senosios alchemijos veikalų 
Smaragdo lentele, parašytu mįslingojo Hermio Trismegisto. Šis darbas, 
sukurtas greičiausiai I mūsų eros šimtmetyje Aleksandrijoje ir vėliau 
tapęs arabų alchemijos pagrindu, po Europą ėmė plisti XV amžiuje. 
Manoma, kad tai bus viena iš daugelio antikinių knygų, kurias į Va- 
karus atvežė graikų mokslininkai, sprunkantys iš Konstantinopolio iki 
osmanų turkams užgrobiant šią Bizantijos sostinę 1453 metais. Šis 
masinis bėgimas buvo labai svarbus klasikiniam mokslo atgimimui, 
kuris vėliau išsiskleidė į Renesansą, bet drauge atnešė ir daug metafi- 
zinio šlamšto. 

Smaragdo lentelėje randame daugybę tiesiog chrestomatinių, 
alchemijai įprastų magiškų nesąmonių pavyzdžių. „Tai, kas žemiau, 
panašu į tai, kas aukščiau, ir tai, kas aukščiau, primena tai, kas že- 
miau — kad būtų išbaigtas vienumo stebuklas.“ Anot Smaragdo 
lentelės, Dievas sukūręs žmogų daug panašesnį į savo atvaizdą, negu 
anksčiau manyta. Žmogus — ne vien racionali siela, bet ir kūrėjas. Ta- 
čiau kad galėtų pasinaudoti šia dieviška galia, pirmiausia jis turi atrasti 
gamtos paslaptis. Tai galima padaryti tik kankinant gamtą: deginant ją 
ugnimi, tirpdant stipriuose skysčiuose ir pasmerkiant kitokiems alche- 
miniams procesams, pavyzdžiui, distiliacijai. Šioms manipuliacijoms 
pavykus, žmogus virsta amžiną gyvenimą turinčiu dievu, valdo visą 
materiją, neapsakomus turtus ir galimybę pasaulį paversti rojumi. Čia 
nesunku atpažintį viziją, kuri vėliau virto pagrindine mokslo idėja. 
Technologinėmis naujovėmis, eksperimentu ir moksliniu mąstymu 
žmogus galėtų valdyti gamtą, ją transformuodamas ir primesdamas 
savo valią pasauliui. Pasak mokslo istoriko L. Pirso Viljamso (L. Pearce 
Williams), „tai šiuolaikinio mokslinio požiūrio esmė, ir reikia pabrėžti, 

kad ji gimsta tik Vakarų civilizacijoje. Turbūt šis požiūris ir leido Va- 
karams po ilgų atsilikimo šimtmečių pralenkti Rytus fizinio pasaulio 
eksploatavimu.“ Ir sunkiausiai paveikiamos alchemijos gelmėse glūdi 
mokslinės vaizduotės, net ir šiomis dienomis varančios pasaulį (norime 
to ar ne), sėkla. 

Mokslinė mintis baigė apsukti raidos ratą. Prasidėjusi nuo graikų 
filosofijos, dabar ji ėmė grįžti į pradinį aiškumą, pakeliui prisigraibiusi 
daug nemokslinių pažiūrų. Kai kurių jų nebuvo paprasta atsikratyti, o 
kai kurios net davė naudos. Smaragdo lentelė tiesiog sklidina mistinių 
idėjų ir analogijų. Septyni pirminiai elementai susieti su septyniomis 
planetomis, kurios valdo septynias savaitės dienas. Auksas susijęs su 
Saule, o jos diena — sekmadienis. Sidabras — su Mėnuliu, kurio die- 
na — pirmadienis. Tokio siauro požiūrio poveikis dar jaučiamas mūsų 
kalendoriuje (angliškai sekmadienis — sunday — Saulės diena, pirma- 
dienis — monday — Mėnulio diena, — vert.). Kitos panašios idėjos 
gali būti rastos net didžiausiuose moksliniuose atradimuose. Smaragdo 
lentelėje aptinkame daug vėlyvojo Platono misticizmo, taip pat ir min- 
tį, kad Saulė yra mūsų šviesos — ir fizinės, ir dvasinės — šaltinis. Tai 
kyla iš garsiojo Platono palyginimo apie olą. Pasak jo, mes egzistuoja- 
me kaip supančioti kaliniai tamsioje oloje. Mums už nugarų — ugnis, 
metanti šešėlius ant olos sienos priešais mus. Šį regimybių pasaulį mes 
klaidingai laikome realybe. Tik išmokę nusigręžti nuo šio iliuzijų pa- 
saulio, galime išvysti tikrąją saulės šviesą už olos angos. Saulė — tikroji 
realybė, svarbiausia mūsų pasaulyje. 

Kai Kopernikas šią mintį pavertė moksliniu faktu, paskelbęs, 
kad Žemė ir planetos juda aplink Saulę, jis buvo įkvėptas ne visai 
mokslinės idėjos. Savo darbe De Revolutionibus Orbium Coelestium 
(„Apie dangiškųjų sferų sukimąsi“) jis mini Hermį Trismegistą, rem- 
damasis juo kaip autoritetu savo revoliucinei minčiai pagrįsti. Visame 
veikale Koperniko kalba išlaiko aukštą platoniškąjį toną. Žinoma, tik 
veikiamas Platono jis padarė ir savo svarbiausią klaidą. Pasak Platono, 
dangaus kūnai (t.y. planetos) gali „klausyti“ tik „tikrosios“ geometri- 

jos, kuri buvo apribota iki idealių figūrų, nubrėžiamų su skrituliu ir 
liniuote. Tai leido Kopernikui iškelti prielaidą, kad planetų orbitos 
turėtų būti tikslūs apskritimai. Tik vėliau suvokta, kad iš tiesų jos turi 
būti elipsės formos. 

Mokslas žengė į naujų atradimų erą, kuri amžiams pakeis mūsų 
požiūrį į pasaulį. Vis dėlto tuo pat metu jis neatsisakė senojo mąstymo, 
kuris veikė visą vaizdą. Šios prieštaringos jėgos įsikūnijo viename iš 
žymiausių Koperniko amžininkų, kurį daugeliu aspektų galima laikyti 
tipišku šiai mokslo erai. 


Paracelsas 


Toa Bombastas fon Hoenhaimas, istorijai labiau 
žinomas Paracelso vardu, gimė Šveicarijos kaimelyje Aizidelne 1493- 
iųjų pabaigoje. Vos prieš metus Kolumbas buvo pasiekęs Ameriką, 
o Lorencas Didysis mirė Renesanso Florencijoje. Parakas keitė karo 
pobūdį, nes net nejveikiamiausios feodalų pilys darėsi pažeidžiamos; 
dvigubasis buhalterinis įrašas keitė bankininkystę, suteikdamas jai 
galimybę tvarkyti finansus ir auditu prižiūrėti didžiules komercines 
imones; o Gutenbergo išradimas — rašto spauda — buvo taikomas 
visuose Vakaruose — nuo Anglijos iki Pietų Italijos. Europa stovėjo 
ant naujos istorinės epochos slenksčio. 

Ne šiaip sau antrasis Paracelso vardas — Bombastas*: daugelį 
metų buvo manoma, kad dabartinė šio žodžio prasmė kilusi iš jo var- 
do, ir sunku paneigti, kad jo elgesys nebus suteikęs akstino šiai pras- 
mei. Tačiau iš pradžių viskas buvo kitaip. Vaikystėje Paracelsas buvo 
ligotas, sirgo rachitu. Jis buvo nesantuokinis vaikas, motina — buvusi 
baudžiauninkė (galima sakyti, vergė). Toks fizinis ir socialinis skurdas 


* Pompastiškumas (angl.). 

Paracelsas, sulaukęs keturiasdešimt septynerių 


suformavo sudėtingą ir antagonistinę Paracelso asmenybę. Dar kalba- 
ma, kad vaikystėje jis netekęs vyriškumo. Nėra tiksliai žinoma, kaip ar 
kodėl taip nutiko, galbūt dėl ligos. Visą gyvenimą jam nežėlė barzda, 


o bruožuose galima įžvelgti moteriškumo. Paracelsas nesidomėjo seksu 

ir savo trūkumus dangstė smarkiu potraukiu berniokiškiems pasilinks- 
minimams bei išgertuvėms. 

Paracelso motina mirė, kai šis dar buvo vaikas, ir jis su tėvu per- 
sikėlė gyventi į Austriją, Filachą. Šios 250 mylių kelionės pėsčiomis 
per Alpes stebuklai irgi greičiausiai paveikė besiformuojantį jaunuo- 
lio būdą. Paracelsas visam gyvenimui liko laisvas eiti, kur panorėjęs. 
Filache Paracelso tėvas dėstė praktinę ir teorinę alchemiją vietiniame 
kalnakasybos koledže. Tačiau jis nebuvo lyg koks toleruojamas burti- 
ninkas, kaip šiuolaikiniame universitete būtų, tarkim, koks paranor- 
maliosios psichologijos profesorius. Jo dėstomasis dalykas dabar būtų 
vadinamas praktine ir teorine metalurgija. Vis dėlto neabejojama, 
kad Paracelsas vyresnysis, sūnaus padedamas, laisvalaikiu ranką bus 
miklinęs atlikdamas neįprastas transmutacijas prirūkusioje alchemiko 
irštvoje. Tokios veiklos nepavadinsi nei veidmainiška, nei nelogiška. 
Tomis dienomis metalurgijos teorija vis dar laikėsi įsikibusi nuomonės, 
kad žemėje metalai „rafinuojasi“, pamažu iš žemesniųjų formų virsda- 
mi į sidabrą, o galiausiai — į auksą. Alcheminė transmutacija — tik 
mokslinis bandymas paspartinti šį procesą. 

Dėl ankstyvosios darbo su tėvu patirties Paracelsas tapo tiek me- 
talų savybių, tiek jų apdorojimo žinovu. Išmanymas dar pagilėjo, kai 
jis pradėjo dirbti tikriausiai prižiūrėtojo padėjėju vietinėse šachtose ir 
dirbtuvėse, priklausančiose Sigizmundui Fugeriui, kuris irgi labai do- 
mėjosi alchemija. Fugeris priklausė didžiai vokiečių pirklių šeimai, vie- 
nai svarbiausių XV ir XVI amžių Europos komercijoje. Fugerių šeimai 
priklausė kasyklos nuo Vengrijos iki Ispanijos ir banko agentų tinklas 
nuo Islandijos iki Levanto. Šeima buvo sukaupusi pakankamai lėšų 
netgi finansuoti tokį plačiausio masto papirkinėjimą, kad ne Francas I, 
o Karolis V taptų Šventosios Romos imperatoriumi. (Fugeriai domi- 
navo Šiaurės ir Rytų Europoje; o tokį patį vaidmenį Europos pietuose 
ir vakaruose vaidino kultūringesnė ir senesnė Medičių bankininkų 
dinastija, tam tikrais aspektais lenkusi Fugerius.) Dirbdamas Fugerio 
kasyklose, Paracelsas gavo svarbiausią pamoką, kurios nepamiršo visą 

gyvenimą. Čia alchemijos teorija visuomet buvo antra po praktikos. 
Apie sėkmę buvo sprendžiama iš gamybos. 

Fugeriui Paracelsas dirbo iki maždaug 1507-ųjų, kol jam sukako 
keturiolika, o tada pėsčiomis iškeliavo siekti mokslo Europos univer- 
sitetuose. Viduramžiais tai nebuvo reta, tačiau itin jaunas Paracelso 
amžius rodo valingą jo temperamentą ir aukštą intelektą. Keletą metų 
jis gyveno kaip klajojantis mokinys. Viurtemberge jis lankė paskaitas 
pas Tritemijų — alchemiką astrologą, išradusį vieną pirmųjų plačiai 
naudotų stenografijos ženklų sistemų. Paryžiuje jis studijavo pas Am- 
brozijų Parė (Ambroise Parė) — karo chirurgą, kuris pirmasis išmoko 
perrišti arterijas ir yra laikomas šiuolaikinės chirurgijos tėvu. Paracelso 
arogancija ir talentas įsivelti į ginčus garantavo, kad jis niekada vienoje 
vietoje ilgai neužsibus. Vėliau jis tikins laipsnį gavęs Italijos univer- 
sitete — nors, kur tiksliai, nežinoma. Ir į savo išsilavinimo sąrašą jis 
negrįžtamai įtraukė medicinos daktaro laipsnį, gautą Fereroje 1517 
m. (Nors istorikams taip ir nepavyko patikrinti šio Paracelso teiginio, 
kadangi tų metų Fereros universiteto įrašai dingę, o šį faktą Paracelsas 
tikriausiai gerai žinojo.) 

Pirmą sykį savo neortodoksines akademines idėjas Paracelsas, 
vos sulaukęs dvidešimties, pradėjo skelbti Šiaurės Italijoje. Nepaisant 
Renesanso humanizmo, pabrėžiančio žmogiškąsias vertybes (labiau nei 
dvasines), žmogaus vertę ir orumą, Europos universitetai buvo tvirtai 
įsišakniję viduramžiškoje praeityje. Paskaitos universitetuose vis dar 
buvo skaitomos lotyniškai ir visos diskusijos rengiamos apeliuojant į 
klasikinių autoritetų raštus, o ne į tokius žemiškus dalykus, kaip antai 
tikrovė ar žmogaus patirtis. O kas gi tie autoritetai? Aristotelio įtaka 
buvo ėmusi dusinti mokymąsi, užkirsdama kelią pažangai. Mediciną 
lygiai taip pat veikė Galenas ir Avicena. Galenas, didis romėnų gydy- 
tojas, gydė to meto imperatorius, tačiau savo žinias apie subtilesnius 
žmogaus anatomijos taškus jis rėmė šunų ir kiaulių skrodimu; pirmieji 
Avicenos žingsniai receptinės medicinos link buvo laikomi galutiniu ir 
svarbiausiu žodžiu šia tema. 

Paracelsas nepaisė nė vieno iš šių požiūrių. Netrukus jis suprato 
neigiąs visą akademinį mokymą. Anot jo, esąs tik vienas būdas išmokti 
medicinos. „Gydytojas turi ieškoti senų bobučių, čigonių, raganų, 
klajoklių, plėšikų ir panašių nusikaltėlių ir mokytis iš jų. Gydytojas 
turi būti klajūnas... Žinios — tai patirtis.“ Ėmesis to, ką pats skelbė, 
Paracelsas ir vėl išėjo į kelią. Tačiau nepaisant deklaruojamų tikslų tai 
nebuvo kuklios žinių ieškotojo pastangos. Anksčiau jį žinojo iš vardo, 
kurį buvo gavęs tik gimęs: Teofrastusas fon Hoenhaimas. O dabar 
žmogus, kurio antrasis vardas — Bombastas (Pompastikas), susigalvo- 
jo vadintis Paracelsu — „aukštesnis už Celsijų“. Tai buvo užuomina į I 
amžiaus Romos gydytoją, kurio kaip tik neseniai atrasti raštai pasklido 
akademiniuose sluoksniuose. Paracelsas iškart suprato, kad Celsijaus 
darbas — iš esmės neoriginalus ir mechaniškas senesnių graikų šaltinių 
pakartojimas, ypač Hipokrato — „medicinos tėvo“, mirusio IV a. pr. 
Kr. Tačiau pasaulis per porą tūkstantmečių buvo pažengęs į priekį, ir 
tokių klasikinių idėjų šlovinimas nekilmingą jauną pavainikį tik pyk- 
dė. Jis geresnis už bet kokį Celsijų ir turi visas teises taip vadintis. Jis 
dar jiems parodysiąs. 

Dar septynerius metus Paracelsas klaidžiojo Europos keliais ir 
šunkeliais. Kartais užsidirbdavo kaip karo chirurgas, kartais užsiim- 
davo keliaujančio gydytojo praktika. Kartkartėmis būdavo kviečiamas 
pagelbėti kokiam pasiligojusiam didikui ir gausiai atlyginamas už var- 
gus; kitais kartais nusileisdavo iki smulkaus prekiavimo turguose savo 
gamybos vaistais. Taip jis nukeliavo į Olandiją, paskui — į Škotiją, 
vėliau — į Rusiją ir iki Konstantinopolio. Niekada nevengęs pagražin- 
ti tiesos, jis teigė pasiekęs net Egiptą, Šventąją žemę ir Persiją. Tačiau 
vėliau, apimtas jam nebūdingo kuklumo, prisipažino: „Nebuvau nei 
Azijoje, nei Afrikoje, nors taip ir rašoma.“ Kur tik nukeliautų, Para- 
celsas pasisemdavo tenykščių žinių, ypač apie cheminius junginius ir 
jų poveikį, bobučių vaistus, alcheminę praktiką. Ir kur tik nukakdavo, 
ten palikdavo prisiminimų apie save. Vienas jo amžininkas prisimena: 
„Gyveno jis kaip kiaulė ir atrodė kaip avių varovas. Begalinį malonumą 

patirdavo didžiausių pasileidėlių prasčiokų kompanijoje ir didžiumą 
laiko būdavo girtas.“ Tačiau kiti jį pažinę būdavo tokie sužavėti, kad 
vadino jį „vokiečių Hermiu“, „didžiu ir mylimu žinių princu“, „viso 
mokslo karaliumi“. Paracelsas visuomet keldavo tokių prieštaringų 
vertinimų, ir tai tiesiog keistai atsispindi jo mokyme. Šis šiurkštus 
triukšmingas veikėjas neabejotinai buvo šarlatanas, turgaus šundakta- 
ris, tačiau jo mokslinės idėjos, nors kartais neaiškiai suformuluotos ir 
dažnai neoriginalios, rodė ateities kelius. Tai buvo pirmieji žingsniai iš 
viduramžių liūno tvirtos mokslinio metodo žemės link. Matyt, tokiam 
darbui reikėjo kaip tik tokio žmogaus. 

Pavyzdžiui, jo apsilankymas Konstantinopolyje 1522 metais. 
Kitatikiui šioje osmanų sostinėje, valdomoje Suleimano Didžiojo, ne- 
buvo vietos. Įprastai net iš Europos atsiųsti ambasadoriai kaip šnipai 
buvo metami į siaubinguosius Jedikulės požemius. (Žinoma, diploma- 
tai tokie ir būdavo, tačiau Suleimano Didžiojo diplomatinės subtily- 
bės nedomino.) Vis dėlto kaip tik čia, Konstantinopolyje, Paracelsas 
iš naujo atrado kai kurias prarastas Bizantijos alchemijos paslaptis ir 
pirmąsyk pargabeno jas į Europą. Dar jis prisirinko ir lygiai tokių pat 
sensacingų mokslinių žinių. Valstietės žinojo primityvią medicinos 
priemonę, kuri, rodos, užkirsdavo kelią tokioms ligoms kaip raupai. 
Moterys prapjaudavo kraujagyslę ir įdurdavo adatą, užkrėstą raupais. 
Vėliau Paracelsas pirmasis Europoje konstatavo, kad mažais kiekiais į 
organizmą perdavus „tai, kas sargdina, gali žmogų išgydyti“. Ir vėlgi 
kaip visada Paracelso žinios čia turi dvi puses. Kai kurie mato čia 
skiepijimo principą, suvoktą dviem šimtmečiais anksčiau, nei jis buvo 
visuotinai pripažintas, o kiti įžiūri kontraversiškesnės — homeopati- 
nės — medicinos numatymą. 

1521 metais Paracelsas dalyvavo Vormso susirinkime, kur Marti- 
nas Liuteris buvo iškviestas ginti savo puolimus prieš Katalikų bažny- 
čią. Paracelsas pajuto tą užsispyrusį šachtininko sūnų, kuris metė iššūkį 
popiežiui ir išjuokė indulgencijų kaip „bilietų į dangų“ pardavinėjimą, 
pajuto esant giminišką sielą. Atsisakydamas išsižadėti savo pažiūrų: „Aš 

laikausi savo, kitaip negaliu“, — jis įžiebė protestantizmo ugnį, kuri 
vėliau suskaldys Europą. Paracelsas panašioje šviesoje ėmė įžvelgti ir 
savo misiją. Vis dėlto jis liko katalikas, nors ir ne ortodoksas, ir visuo- 
met vengė religinių prieštarų. Jo kovos laukas buvo mokslas. 

Tačiau, išskyrus protestą, ką gi Paracelsas norėjo duoti pasauliui? 
Naujus mokslinius metodus (ar senus, tik taikytus žmonių, kuriuos 
garbieji žinovai ignoravo)? Tai, kad patirtis vertintina labiau nei auto- 
ritetai? Primygtinį teiginį, jog vertinga tik tai, kas iš tikrųjų veikia? 
Žinoma, savotiškai tai buvo originalu, tačiau nuoseklios doktrinos 
nesudarė. 

Netrukus Paracelsas tai sutvarkė, priskirdamas sau jatrochemijos 
idėją. Nors iš tiesų tai nebuvo jo mintis, tačiau Paracelsas tiek daug nu- 
veikė jos labui, kad tiesiog padarė ją sava. Jatrochemijos pavadinimas 
kilęs iš graikų 24705 — gydytojas, ir jos tikslas buvo įkurdinti chemiją 
pačioje praktinės medicinos širdyje. 

"Tiesą sakant, chemija vis dar buvo alchemija. Tačiau Paracelsas 
atvirai pareiškė, esą alchemija vien tuščiai gaišta laiką, stengdamasi ga- 
minti auksą. Alchemijos metodus reikia pritaikyti tarnauti medicinai: 
vaistams gaminti — konkretiems vaistams konkrečiai ligai gydyti. 
"Tada medicina taps mokslu, o ne įtartina praktika, kaip buvo anuo- 
met. Medicinos žinias bus galima surašyti į knygas, ir jomis galės nau- 
dotis visi gydytojai, galėsiantys paruošti bet kokius reikiamus vaistus. 
Kiekvienas medikamentas turės aiškų, visuotinai priimtą pavadinimą 
ir paprastą, suprantamą aprašymą, kaip jį pagaminti. Nereikia jokių 
dviprasmybių ir metaforų, apsėdusių alchemikų raštus daugiažodė- 
mis teorijomis. Nuo šiol pabrėžiamas paruoštųjų vaistų mokslinio 
taikymo praktikos vaidmuo. Nereikia jokių teorijų, bobučių pasakų 
ar žolelių. 

Neverta neigti — Paracelsas prieštaravo sau dviem aspektais. 
Jis vis dar tikėjo, kad vieną dieną alchemija duos aukso, ir visą savo 
gyvenimą nepaliovė eksperimentavęs. Be to, jis ir toliau tvirtai tikėjo 
bobučių pasakojimais apie vaistingąsias žoleles ir augalus, kuriais jos 

gydė žmones. Skirtumas, atrodo, buvo toks: jeigu pats juos atranda, 
tada gerai, o jei koks konkurentas gydytojas — blogai. 

Kaip visada Paracelso įžvalga buvo seno ir naujo, drąsos ir kvai- 
lybės mišinys. Mineralus reikia nuodugniai ištirti, kad sužinotum jų 
savybes — tik tada bus galima juos skirti kaip tinkamus vaistus nuo 
tam tikrų ligų. Jis tvirtino, kad mišinius reikia kruopščiai ruošti iš 
grynų chemikalų, o ne sumaišyti bet kokias senas liekanas, kaip pap- 
rastai darydavo alchemikai. Šis reikalavimas vėliau atvedė prie vienos 
svarbiausių idėjų chemijos istorijoje. Žinoma, tai taip svarbu, kad 
mums atrodo savaime suprantama, tačiau Paracelso laikais tai buvo 
nesuvokiama. Tada dar nesuvokta, kad cheminių mišinių ar junginių 
savybės priklauso nuo elementų, iš kurių jie paruošti. Toks faktas mus 
įtikina, kokioje tamsybėje Paracelso dienomis gyvavo ką tik užgimusi 
chemija. Alchemija atvedė chemiją tik iki tos vietos, kurioje ši pradėjo 
tik tik kastis pirmyn. Iš ko padaryta tikrovė — pati materija — kol kas 
iš esmės liko neaišku. 

Ir vėl Paracelsas ėmė užsiiminėti tuo, ką skelbė. Jis išsamiai studi- 
javo cheminius preparatus, beje, iki pat šių dienų modernioji farmacija 
naudoja jo ištirtus ligoniams skirtus junginius: cinko ir vario druskas, 
švino ir magnio junginius, arseno preparatus nuo odos ligų ir taip to- 
liau. Vis dėlto tuo pat metu Paracelsas nepaliaudamas šaipėsi ir niekino 
savo varžovų laimėjimus. Skrodimą laikė nesvarbiu — tai „negyva ana- 
tomija“, lygiai taip pat išjuokė ir organizmo poveikį ligoms (išskyrus 
tuos atvejus, kuriuos pats pademonstruodavo). 

Nepaisant turškimosi su alchemija, Paracelsas neabejotinai buvo 
besiformuojąs chemikas. Jis tikėjo, kad iš tikrųjų visa gyvybė yra che- 
minių procesų seka. Kūnas — ne kas kita kaip cheminė laboratorija. 
Liga — cheminės pusiausvyros sutrikimas. Padėtį pataisyti galima 
pusiausvyrą atstatančiais chemikalais arba sukuriant tinkamą cheminį 
atsaką. Kol kas — viskas gerai. Tačiau dar sykį toli reginčiam chemikui 
sparnus pakirpo atsilikus* teorija. Paracelso požiūris į elementus — 
tradicinių idėjų variacijos. Jis sutiko su Aristotelio žeme, oru, ugnimi ir 

vandeniu. Priėmė ir arabų sugalvotus tris principus: sieros (duodančios 
degumą ar įsiliepsnojimą), gyvsidabrio (suteikiančio lakumą ir atvirkš- 
čiai) ir druskos (atsakingos už kietumą). Paracelsas šiuos principus lai- 
kė pagrindiniais ir įrodinėjo juos naudodamasis tradiciniu aprašymu, 
kaip malkos virsta ugnimi. Gyvsidabris — rišantysis elementas, tad 
jam išgaravus su dūmais malkos subyra. Dūmai atitinka lakumą (gyv- 
sidabrio principas), šildančios liepsnos — degumą (sieros principas), o 
likę pelenai — kietumą (druska). Šie trys principai nėra materija (šiaip 
sudaryta iš keturių elementų), jie rodo, kaip toji materija veikia. 

1524 metais Paracelsas galiausiai grįžo namo į Filachą, pasipuošęs 
milžinišku kardu, kurį tvirtino užsitarnavęs Venecijos armijoje. (Nuo 
dabar nešiosis tą kardą visur, kur tik eis — šis tapo jo talismanu, jo 
firminiu ženklu. Daugelyje Paracelso portretų, pasak Froido, mato- 
me šį išraiškingą simbolį, su kuriuo jis, kaip kalbama, nesiskyręs net 
guldamasis į lovą.) Paracelsą pasveikino tėvas, kuris dabar buvo tapęs 
garbingu vietinės bendruomenės vyresniuoju piliečiu. Tuo metu, dau- 
giausia dėl nuolatinio reklamavimosi, Paracelsas jau buvo pradėjęs gar- 
sėti. Tačiau didėjanti šlovė jį apsvaigino. Užkietėjęs klajoklis išminčius 
netrukus pajuto galįs daryti, ką panorėjęs, ir kalbėti, kas patinka. 1525 
metais Zalcburge jam vos pavyko išnešti sveiką kailį, kai viešai pareiškė 
palaikąs Valstiečių karą. Pasakojimuose apie Paracelso keliones tokių 
epizodų apstu: kai kurie jų neabejotinai perdėti, tačiau daugelis turi 
tiesos grūdą ir gali būti pagrįsti tikrais nutikimais. Periodiškai kartojasi 
didvyriški girtų susirėmimai ir nutrūktgalviški maištai prieš valdžią. 

1527 metais Paracelsas atsirado Bazelyje. Čia jį iškvietė įtakingas 
vietos asmuo Johanas Frobenijus, dėdamas į jį paskutines viltis išgydyti 
negaluojančią dešinę koją. Visi vietiniai gydytojai siūlė amputuoti, ta- 
čiau Paracelsas laiku sugebėjo atkalbėti juos nuo šio drastiško žingsnio. 
"Tada jis efektingai išgydė koją. Kaip tai jam pavyko, nežinoma, tačiau 
abejoti šiuo faktu netenka. 

Paracelsas įgijo svarbų draugą. Erobenijus buvo pasiturintis hu- 
manistinių pažiūrų leidėjas, turėjęs verslo reikalų su daugeliu Europos 

intelekto šviesulių. Tuo metu, kai Paracelsas gydė Frobenijų, šio na- 
muose lankėsi žymus olandų veikėjas Erazmas. 

Erazmas buvo itin išsilavinęs žmogus, didžiavęsis nepriklausomo- 
mis pažiūromis. Katalikų bažnyčios mokymai mažai tebuvo jį paveikę, 
ne ką daugiau įtakos turėjo ir dažnai riboti reformatai, susiję su Liute- 
riu. Nepartizaniškas Erazmo požiūris praskynė kelius novatoriškiems 
filosofijos, matematikos ir mokslo laimėjimams visą artimiausią šimt- 
metį. Suvokdamas savo ydas, jis nukalė garsiąją frazę: „Aklųjų šalyje 
vienaakis — karalius.“ Jei kalbėsime apie Paracelsą, šis posakis daugiau 
nei tinkamas — nors pats jis to nepripažino. 

Erazmas ir Paracelsas akimirksniu patiko vienas kitam. Sunku 
suprasti, ką bendra turėjo pasiligojęs senas mokslinčius ir klajonių 
užgrūdintas, linkęs triukšmingai paūžti alchemikas. Erazmas turbūt 
sėdėdavo „suraukęs antakius, stiklinėmis akimis“, kai apdriskęs jo 
draugas entuziastingai padrikai svaičiojo apie jatrochemiją; vis dėlto 
šių svaičiojimų teisingumu Erazmas neabejojo. Jis paprašė Paracelso 
pagydyti nuo podagros ir skausmingo inkstų negalavimo, ir tas dera- 
mai pasirūpino ligoniu. Erazmui Paracelsas ir kaip gydytojas, ir kaip 
mokslo žmogus padarė itin didelį įspūdį, tad jam rašė: „Neturiu pa- 
siūlyti tau tokio atlygio, kuris būtų vertas tavo meno ir mokslo.“ Ne- 
prastas komplimentas iš vieno iškiliausių to meto protų. Erazmas net 
pažadėjo padėti Paracelsui susirasti darbą, kuris būtų vertas jo talento. 

Erazmui ir Erobenijui rekomendavus, Paracelsas gavo miesto me- 
dicinos valdininko postą ir medicinos lektoriaus vietą Bazelio universi- 
tete. Jam tebuvo trisdešimt treji. Praplikęs, stambių šiurkščių bruožų, 
kiek sušvelnintų bebarzdžio smakro ir kiek hermafroditiškos išraiškos, 
jis jau buvo pradėjęs senti — dažnos klajonės ir nelengvas gyvenimas 
negalėjo nepalikti pėdsakų. Tačiau pagaliau prieš jį vėrėsi didžios gali- 
mybės — tereikia deramai elgtis. 

O tai ir buvo sunkiausia. Paracelsas tiesiog iš prigimties to nesu- 
gebėjo. Semestro pradžiojė būsimų paskaitų tvarkaraštį jis prikalė skel- 
bimų lentoje prie universiteto vartų. Paracelsas paskelbė, kad kitaip 

nei įprasta jo paskaitos bus atviros visiems ir bus skaitomos vokiškai, 
kad visi suprastų. Jas lankyti buvo kviečiami net vietiniai alchemikai ir 
kuklūs kirpėjai chirurgai. Tai neišvengiamai sukėlė valdžios pasipikti- 
nimą, nes iškart visi suprato, kas įkvėpė taip elgtis. Prieš dešimt metų 
ant Vitenbergo bažnyčios durų Liuteris buvo prisegęs „Devyniasde- 
šimt penkias tezes“ prieš indulgencijas ir klaidingas Katalikų bažnyčios 
doktrinas. Liuteris irgi nebelaikė pamaldų lotyniškai, pirmenybę teik- 
damas aiškiai ir dorai vokiečių liaudies kalbai. „Kodėl vadinate mane 
medicinos Liuteriu? — klastingai klausė jis valdžios. — Mus abu norė- 
tumėte sudeginti ant laužo.“ Tačiau Paracelsas žinojo, kad jo pažiūros 
meta iššūkį tik medicinos ortodoksams — rizikos būti supleškintam 
nebuvo. Jis siekė didvyrio vaidmens, norėjo išgarsėti visoje Europoje, 
ir toks elgesys Bazelyje jam tokį statusą garantavo. 

Nepaisant įspūdingos kainos, Paracelso paskaitos miestiečių neiš- 
baidė. Išsižadėjęs akademiko mantijos, pirmojoje paskaitoje jis pasiro- 
dė odiniu alchemiko apdaru. Paracelso laukė sausakimša salė: studen- 
tai, miestelėnai, akademikai ir vietiniai gydytojai nugužėjo pažiūrėti, 
kokių kvailysčių pripaistys šitas keistuolis. Ir jis neapvylė. Paskaitą Pa- 
racelsas pradėjo paskelbdamas, kad netrukus atskleis didžiausią medi- 
cinos mokslo paslaptį. Ir tada teatrališkai atidengė kaušą su išmatomis. 
Gydytojai pasibjaurėję pasuko iš salės, o Paracelsas jiems šaukė: „Jei 
neišgirsite apie puvimo fermentacijos paslaptis, nebūsite verti gydyto- 
jo vardo!“ Paracelsas buvo įsitikinęs, kad fermentacija — svarbiausias 
cheminis procesas, vykstantis žmogaus organizmo laboratorijoje. 

Paracelsas tęsė paskaitą, neigdamas dominuojančią akademinę 
kūno sveikatos teoriją. (Atėjo metas masiškai trauktis akademikams.) 
Ortodoksinė to meto medicina veikė vadovaudamasi „keturių skysčių“ 
teorija, atėjusia dar nuo Hiprokrato laikų. Tai buvo kraujas, flegma, 
cholera (geltonoji tulžis) ir melancholija (juodoji tulžis). Šių organiz- 
mo skysčių pusiausvyra valdo jo fizines ir intelektines savybes. Nuo 
jų priklauso ir žmogaus temperamentas, ir kompleksija. Choleriškas 
žmogus staigiai įpyksta, dažnai jo veidas būna gelsvas (ypač kai įniršta 

ir kraujas nuteka iš skruostų.) Vyraujant kraujui, žmogus linkęs būti 
sangviniško temperamento (lot. sanguis — kraujas) ir raudono veido. 
"Tas faktas, kad vis dar vadiname žmones sangvinikais, flegmatikais 
arba tulžingais — šios teorijos likučiai. 

Kiekvienas skystis kaupiasi viename iš pagrindinių organų: 
širdyje (kraujas), smegenyse (flegma), kepenyse (cholera) ir blužnyje 
(melancholija). Akivaizdu, kad šie skysčiai iš keturių elementų: krau- 
jas — ugnis, juodoji tulžis arba melancholija — žemė ir taip toliau. 
Kai žmogus suserga, sutrinka jo skysčių balansas. Pavyzdžiui, karš- 
čiuojantis pacientas turi karščio, arba ugnies, perteklių. Šis elementas 
atitinka kraujo skystį, taigi karštis mažinamas nuleidžiant kraują ir taip 
numalšinant karštį organizme. (Ši išradinga teorija buvo tokia įtiki- 
nama, kad kraujasiurbės dėlės išliko viena iš gydytojo terapinių prie- 
monių ilgiau nei du tūkstančius metų — kulminaciją ji pasiekė XIX 
amžiuje, kai keturių skysčių teorija jau seniai buvo atmesta. Nė vienas 
save gerbiantis Viktorijos laikų gydytojas neatvykdavo pas ligonį be 
dėlių savo lagaminėlyje.) 

Holistine prasme keturi skysčiai buvo susieti ir su keturiais metų 
laikais, keturiais žmogaus amžiaus tarpsniais ir keturiais kompaso taš- 
kais. Juos net valdė keturios pagrindinės planetos: Mėnulis, Marsas, Ju- 
piteris ir Saturnas (dar iki šių dienų apie žmogų, linkusį į melancholiją, 
angliškai sakoma, kad jis esąs saturniško temperamento). Šitaip visa: 
medicina, astronomija, astrologija, psichologija ir alchemija — buvo 
glaudžiai susijusios sodriai skambiame simbolių pasaulyje. 

Tačiau Paracelsui visa tai buvo visiškai svetima. Žmoniją reikia iš- 
vaduoti iš šio metafizinio simbolizmo narvo ir paleisti į atvirą tikrovės 
erdvę. Dangus žemei — ne pora, ir žmonija — ne visa ko centras, at- 
spindintis dangų ir žemę. (Tuo pat metu, kai Paracelsas skaitė paskaitas 
Šveicarijoje, pusiaukelėje iki kito Europos krašto, Lenkijoje, Koperni- 
kas irgi stūmė žmoniją iš pasaulio centro, skelbdamas heliocentrinę 
planetų sistemą. Tačiau išspausdinti savo teoriją jis baiminosi ir padarė 
tai tik po šešiolikos metų, gulėdamas mirties patale.) 

Pasak Paracelso, tiesa glūdi jatrochemijoje. Ligą reikia gydyti tam 
tikrais medikamentais, kuriuos galima paruošti iš mineralinių šaltinių. 
Kieti jatrochemijos faktai išstums išsikvėpusius skysčius, neatskiriamai 
susijusius su keturiais Aristotelio elementais. Dabar žvelgdami mato- 
me, kad šis pokytis chemijai turėjo lemiamą reikšmę. Dabar dėmesio 
centre — realių įvairialypių cheminių junginių savybių tyrimas, o ne 
cheminių medžiagos savybių priskyrimas keturių elementų pusiausvy- 
rai. Vietoj keturių natų chemija įgavo visą klaviatūrą muzikai kurti. 

Tai Paracelsas — šiuolaikinės chemijos tėvas? Deja, ne. Jis buvo 
pernelyg karšto būdo ir sudėtinga asmenybė, kad apsiribotų tik gry- 
nuoju mokslu. Tapdamas klasikiniu intelektualiosios šizofrenijos 
pavyzdžiu, jis išrado teoriją, kuri šiais laikais atrodo tikras keistųjų 
viduramžių įsikūnijimas. Dar daugiau — jis tikėjo šia teorija ir taikė 
ją ligoniams gydyti, nors ji kardinaliai prieštaravo jo paties novatoriš- 
koms mokslinėms teorijoms. 

Paracelso „ženklų doktrina“ skelbė egzistuojant aukštesniąją 
gamtos išmintį. Gydytojo pareiga — stengtis suprasti gamtos kalbą, 
kuri paprasta išraiškos forma parodo, kur rasti atitinkamus vaistus. 
Augalai turi žymes, kurias gydytojas privalo išmokti skaityti. Pavyz- 
džiui, orchidėja primena sėklides, vadinasi, tai tinkamas vaistas nuo 
venerinių ligų; alyvų lapai širdies formos, vadinasi, tinka nuo širdies 
ligų; leidžianti geltoną skystį ugniažolė — vaistas nuo geltos ir pan. 

Jei tikėtume Paracelsu, jis šios išminties „išmokęs iš valstiečių“, 
nors net amžininkai tuo abejojo manydami, kad valstiečiai turi dau- 
giau proto. Ženklų doktrina — tipiškas Paracelso ryškesnių manijos 
proveržių pavyzdys. Jis ne tik puola viduramžių atstovus, bet ir įrodo, 
kad gali būti net blogesnis už juos. 

Ir Paracelsas tikrai juos užsipuolė. Neprabėgus nė trims savaitėms 
po to, kai atidengė kaušą per pirmąją paskaitą, džiūgaujančių studentų 
minią Paracelsas nusivedė į šv. Jono mugę, vykusią aikštėje priešais 
universitetą. Čia jis viešai ėmė deginti Galeno ir Avicenos raštus — 
barstydamas į liepsnas sieros ir salietros. Kai kurie analitikai čia įžiūri 

simboliką: esą Paracelsas norėjo parodyti labiau tikįs chemikalų, o ne 
daugiažodžių praeities darbų galia. Tačiau bet kuris, kada nors gyveni- 
me į laužą metęs raketą iš šių dviejų medžiagų, supras, kad Paracelsas 
siekė anaiptol ne to. Jis norėjo tik įspūdingo reginio: pragaro liepsnos 
ir prakeikimo. „Jei jūsų gydytojai tik žinotų, kad jų princas Galenas... 
tupi pragare, iš kur siuntė man laiškus, lapės uodega tik persižegnotų 
kryžiaus ženklu. Lygiai taip pat ir jūsų Avicena sėdi prie amžinojo pra- 
garo vartų.“ Štai čia pirmąkart išgirstame autentišką genijaus šarlatano 
tiradą. Paracelsas retai nutylėdavo priešų akivaizdoje: „Vargas jūsų 
sprandams teismo dieną! Žinau, kad karalystė priklausys man. Taip 
pat ir garbė, ir šlovė. Aš nesigiriu — pati Gamta mane giria.“ Laužas ir 
pompastika slėpė ne taip aiškiai pasakytą mintį. Deramai pasipiktinusi 
valdžia aiškių aiškiausiai suprato, kur lenkia Paracelsas: vos prieš šeše- 
rius metus prie Vitenbergo vartų popiežiaus Leono X bulę, grasinančią 
jį ekskomunikuoti, viešai degino Liuteris. Tai tiek apie Paracelsą, sie- 
kusį „medicinos Liuterio“ titulo. 

Paracelsas mėgavosi naująja savo padėtimi ir be sąžinės graužaties 
skelbė tokias tiesas: „Visi universitetai ir visi senovės rašytojai drauge 
sudėjus turi mažiau talento nei mano subinė.“ Studentai jį garbino, jo 
paskaitos tapo visuomenės įvykiu, o girtavimas tavernose visuomenę 
papiktino. Stebuklas, tačiau tuo pat metu Paracelsas toliau rašė origi- 
nalų darbą. Jo sekretorius Oporinusas prisimena: 


Laiką jis leisdavo kaip girtuoklis ir rajūnas — dieną ir naktį. Nė 
valandos ar dviejų neišbūdavo blaivus... Vis dėlto, kai visiškai girtas 
grįždavo namo man diktuoti, būdavo toks nuoseklus ir logiškas, kad 
ir visiškai blaivas žmogus nebūtų galėjęs pasakyti geriau. 


Oporinusui, atrodo, nebuvo lengva su savo ponu: 


Visą naktį, kol būdavau kartu, jis nenusirengdavo. Aš manydavau, 


kad dėl girtumo. Dažnai grįždavo įkaušęs, jau po vidurnakčio griū- 

davo į lovą su visais drabužiais ir kardu, kurį sakėsi gavęs iš budelio. 
Nespėjęs nė nusnausti pašokdavo, kaip beprotis išsitraukdavo kardą 
ir trenkdavo jį ant žemės ar į sieną, kartais-išsigąsdavau, kad tik ma- 


nęs nenužudytų. 
Dirbti jam būdavo dar sunkiau: 


Jo virtuvėje nuolat žėrėdavo ugnis — šarmai, oleumo sublimatai, 
karališkieji precipitatai, arseno alyva, crocus martis, stebuklingasis 
opoldeltochas ar dar Dievas žino koks mišinys. Sykį jis manęs vos 
nepribaigė. Liepė žiūrėti į spiritą distiliatoriuje ir taip prispaudė man 
nosį prie aparato, kad garų priėjo ir į nosį, ir į burną. Nuo nuodin- 
gų garų nualpau... Jis apsimesdavo, kad gali numatyti ateitį ir žino 
didžių paslapčių bei slėpinių. Todėl aš niekuomet nedrįsdavau kišti 


nosies į jo reikalus, nes baisiai bijojau. 


Verta pacituoti ir ilgai besikankinusio Oporinuso palikimą. Čia 
atsiskleidžia visi jo pono būdo aspektai: 


Jis buvo švaistūnas, todėl kartais neturėdavo nė skatiko, bet kitą 
dieną parodydavo man pilnutėlę piniginę. Dažnai stebėdavausi, iš 
kur jis tai gavo. Kiekvieną mėnesį įsitaisydavo po naują apsiaustą, o 
senąjį atiduodavo pirmam pasitaikiusiam praeiviui. Tačiau paprastai 


tas būdavo toks purvinas, kad aš nebūčiau net ėmęs. 


Gal retkarčiais Paracelsas ir tapatindavosi su Liuteriu, tačiau min- 
tys apie jį garbinančią Gamtą kartu su tvirtinimu, kad teismo dieną 
„karalystė“ būsianti jo su visa „garbe ir šlove“, rodė net dar stipresnę 
didybės maniją. Todėl kažin ar nustebins jo požiūris į religiją: 


Niekada negirdėjau jo meldžiantis ar domintis evangeliniu moky- 


mu, kuris tuomet buvo paplitęs mūsų mieste. Jis ne tik nekentė 

gerojo mūsų pamokslininko, bet net grasino, kad vieną dieną kaip 
Hipokratą ar Galeną pamokysiąs ir Liuterį su popiežiumi. Dar saky- 
davo, kad iki šiol nė vienas, rašęs apie Šventąjį Raštą, nebuvo supra- 


tęs tikrosios jo prasmės. 


Prisimena teologas: „[Su juo] keletą kartų vyko religinės ir teo- 
loginės diskusijos. Jei ir buvo nors užuomina apie ortodoksiją, man 
nepavyko jos pastebėti. Vietoj to jis pripasakojo daugybę savos kū- 
rybos burtų.“ Tuo tarpu garsas apie Paracelsą vis plito, ir jo paskaitos 
pritraukdavo vis didesnes minias. Gabiausieji studentai išsižioję gaudė 
kiekvieną lektoriaus žodį: jatrochemija vėrė vartus plačiam keliui 
pirmyn, ir visi laikė save jo mokiniais. Dabar jau niekas negalėjo jo 
sustabdyti — Paracelsas pasieks, ko nusipelnęs, ir taps didžiausiu savo 
amžiaus žmogumi. 

Sunku įsivaizduoti, kaip Paracelsas dar rasdavo laiko kasdienėms 
miesto medicinos valdininko pareigoms. Tačiau tikrai jo rasdavo, o 
netrukus miestelio gydytojai ir vaistininkai prakeikė tą dieną, kai 
Paracelsas pasirodė Bazelyje. Nepasitenkinęs vien paskaitomis apie 
jatrochemiją, jis nusprendė ją pritaikyti praktiškai. Primygtinai pa- 
reikalavo atlikti visų vietinių vaistinių patikrinimą. Rezultatus galima 
buvo numanyti. Užpilai, smilkalai, tepalai ir balzamai buvo pasmerkti 
kaip niekam tikę; vaistininkų paruošti receptai buvo išvadinti „dvo- 
kiančiomis ištraukomis“. Pamalonindamas studentus jis pareiškė: „Po 
mano mirties mano mokiniai kils į kovą ir ištrauks jus į šviesą, parodys 
visiems purvinus jūsų vaistus, kuriais iki šiol jums jau pavyko nu- 
marinti ne vieną princą.“ Savo „virtuvėje“, padedamas nelaimingojo 
Oporinuso, jis ėmėsi gaminti gydomuosius mišinius ir nemokamai 
dalyti juos ligoniams bei vargšams. 

Ne ką geriau pasisekė ir gydytojams. Juk vien tai, kad yra išlaikę 
egzaminus Niurnberge, dar neleidžia jiems lupti kailį nuo savo pa- 
cientų. Net turtingiausi ir galingiausi pacientai neturėdavo tiek drąsos, 
kad keltų klausimą dėl jų praktikos, bet tik ne Paracelsas. Ligonio 

kankinimas ir kraujo nuleidinėjimas — nesąmonė. Žaizdų „gydymas“ 
apdedant jas samanomis ar sausu mėšlu — tiesiog kenksmingas. Ski- 
riamos piliulės, lašeliai ir tepalėliai — absoliučiai beverčiai. Gydytojo 
tikslas turėtų būti išgydyti pacientą, o ne praturtėti ir papildyti savo 
draugužių vaistininkų kišenes. 

"Tačiau Paracelso nurodymai nebuvo tik neigiami. Daugybė metų 
gydant visokiausius pacientus kelionių skersai ir išilgai po Europą 
metu suteikė jam solidžią praktinę patirtį. Ir jo teorijos šioje srityje 
rėmėsi patirties gausa — išskyrus atsitiktinius manijos priepuolius. 

Tiesą sakant, net ir garsioji ženklų doktrina buvo daug gilesnio 
geros praktikos supratimo atgarsis. Gamta turi galių, ir reikia leisti 
joms netrukdomoms veikti. „Jei užkirsi kelią užkratui, Gamta pati 
užgydys žaizdą.“ 

Gal ir būtų tai buvęs teigiamas dalykas, tačiau tada medikamen- 
tai ir lašiukai taip ir likdavo vaistininkų lentynose. Kietas Paracelso 
požiūrio paprastumas sklaidė ir prabangias miglas apie gydytojo profe- 
siją. Iš pradžių Paracelsas buvo tik pajuokos ir pasipiktinimo objektas, 
bet pamažu viskas ėmė darytis rimčiau. Per jį nukentėjo ne viena kiše- 
nė. Tačiau nemokamų vaistų ir medicininių patarimų dalijimas padarė 
ji populiarų tarp vargšų. O Frobenijus ir jo kolegos humanistai buvo 
įtakingi jo draugai. Šis žmogus, nors ir turėjo silpnybių, tačiau jo mąs- 
tymas derėjo su naujomis idėjomis, apimančiomis Europą. Jis buvo 
nauja šluota, šluojanti lauk visus praeities prietarus prietarėlius. 

Tada ištiko nelaimė. Praėjus vos penkiems mėnesiams po pir- 
mosios Paracelso paskaitos universitete, pakeliui į Frankfurtą mirė 
Frobenijus. Paracelso priešai nepraleido progos paskleisti gandus, esą 
Paracelsas nunuodijęs Frobenijų savo naujaisiais chemikalais. Iš tikrų- 
jų buvo atvirkščiai. Paracelsas primygtinai rekomendavo nusenusiam 
Frobenijui atsisakyti keturių šimtų mylių kelionės į Frankfurtą ir atgal 
ant arklio. Jo organizmas tam buvo per silpnas. Pasirodė, kad Paracelso 
prognozė pasitvirtino: Frobenijus mirė nuo širdies smūgio, o ne nuo 


chemikalų. 

Tačiau Paracelso dienos Bazelyje dabar jau buvo suskaičiuotos. 
Atomazgos sulaukta po penkių mėnesių, teismo procese. Paracelsą 
iškvietė gydyti turtingo kanauninko, kuris pasiūlė sensacingai didelę 
kainą už išgydymą — 100 guldenų. Paracelsas staigiai išgydė jį savo 
vaistais, o kanauninkas sumokėjo tik 6 guldenus, pareiškęs, esą to 
pakankama atlyginti už sugaištą laiką ir pastangas. Paracelsas padavė 
ji į teismą — vietiniai teisėjai, tarp kurių buvo ir keletas humanistų, 
atstatysią tiesą. 

Tačiau jau buvo kilusi banga prieš Paracelsą ir buvo paskelbtas 
verdiktas ne jo naudai. Atėjo metas Paracelsui įsižeisti. Nesivaldyda- 
mas, kaip jam ir buvo įprasta, viešai išvadino teisėjus parsidavėliais 
ir nuolaidžiautojais. Miesto teisėjų šmeižimas — rimtas kaltinimas, 
baudžiamas ilgu įkalinimu arba net mirties bausme. Buvo išduotas 
orderis Paracelsą suimti. Laimei, laiku įspėtas, prisidengęs tamsa, jis 
paspruko iš miesto. 

Dešimt mėnesių Bazelyje — Paracelso karjeros viršūnė. Jis ir vėl 
atsidūrė kelyje — retkarčiais praleisdamas keletą patogių mėnesių ko- 
kio nors gerbėjo namuose, kitais tarpsniais gyvendamas ne ką geriau, 
kaip klajojantis „stebuklingų vaistų“ pardavėjas. Rašoma vienoje vieto- 
je jį dėvėjus „elgetos apdaru“. 

1528 metais Paracelsas atvyko į klestintįį komercijos centrą 
Niurnbergą. Gandai jau buvo jį aplenkę, ir valdžiai netrukus pranešta, 
kad jis esąs apsišaukėlis. Pasakojama, kad norėdamas paneigti kaltini- 
mus Paracelsas pademonstravęs savo sugebėjimus kelių dramblialigės 
atvejų, įvariusių neviltin visus vietinius gydytojus, išgydymu. Jeigu jam 
iš tikrųjų pavyko rasti vaistų nuo šios ligos, tai buvo ypatingas pasieki- 
mas, mat šio sutrikimo gydymas nebuvo žinomas iki pat XIX amžiaus. 
Visgi, pasak jo biografo Hartmano, „iki šių dienų miesto archyvuose 
galima rasti“ liudijimų apie šį Paracelso žygdarbį. 

Po poros metų Paracelsas vėl apsilankė Niurnberge. (O galbūt 
tai buvo ir tas pats atvykimas — nuolatines jo klajones sunku ir su- 
sekti. Pasakojimas primena ankstesnį ir vėl turi tikrumo įrodymų.) Šį 

kartą, kaip pasakojama, Paracelsas įpykdęs valdžią viešai tyčiodamasis 
iš Galeno ir Avicenos mokymų, kurie sudarė gerą dalį prestižinio vietos 
medicinos koledžo programos. Dėl to iš Paracelso buvo pareikalauta 
pademonstruoti jo naujo metodo privalumus ir išgydyti keletą sifili- 
tikų — sifilis plito žemyne nuo pirmųjų XVI amžiaus dešimtmečių. 
(Visuotiniu įsitikinimu, šią ligą į Europą atnešę ispanų jūreiviai iš 
naujai atrastų Amerikų, nors kai kurie šių laikų tyrinėtojai mano, kad 
sifilis kai kuriais atvejais yra Biblijoje minimi raupsai.) 

Vos pasirodžiusi (ar atsinaujinusi), liga pasireikšdavo siaubingai 
ir kankinamai skausmingai. Ligonio odą nusėdavo pūliniai, išplisdavę 
į žiojinčias opas, o pūvanti mėsa virsdavo nuo kaulų, šlykščiai dvokda- 
ma. Keturiolika Niurnbergo sifilitikų buvo laikomi karantine, sukaus- 
tyti kalėjime už miesto sienų, nes vietiniai gydytojai iš bejėgiškumo 
jau buvo nuleidę rankas. Sakoma, kad Paracelsas išgydęs devynis iš šių 
atstumtųjų. Ir vėlgi jo žygdarbis įamžintas miesto metraštyje. 

1530 metais Paracelsas išleido išsamų sifilio aprašymą — pirmą 
tikrąją klinikinę ligos apžvalgą. Dar teigiama, kad jis išgydydavęs pa- 
cientą, jei tas gerdavęs tikslias gyvsidabrio junginių dozes nurodytais 
laiko tarpais. Dabar žinoma, kad kiti gydytojai šią ligą buvo pradėję 
taip gydyti jau prieš kelerius metus. Nesame tikri, ar Paracelsas tai 
žinojo. Gyvsidabrio junginiai išliko standartine priemone nuo sifilio. 
Jie sukeldavo kone tiek pat skausmo kiek ir liga, be to, buvo tokie nuo- 
dingi, kad kartais pacientą net pribaigdavo. Šis gydymo būdas įkvėpė 
garsų posakį: „Permiegojęs su Venera, gyvensi su Merkurijumi"*. Taip 
buvo gydoma visą laiką, kol 1909 m. Salvarsanas sukėlė revoliuciją 
gyvsidabrį pakeitęs arsenu. 

Po ketverių metų Paracelsas taikė savo homeopatinio skiepijimo 
metodą Šrerzingo maro aukoms. Pasakojama, kad jis išgydydavo pa- 
cientus (arba bent jau skiepijo juos), duodamas piliulių iš duonos ru- 
tuliukų, į kuriuos įsukdavo mažytį kiekį užsikrėtusio ligonio išmatų. 


* Mercury — angl. gyvsidabris. 

Sulaukęs keturiasdešimties, Paracelsas nusprendė, kad savo pla- 
čiosioms medicinos žinioms laikas suteikti kokią nors formą. Galiau- 
siai jas išspausdino 1536 m., pavadinęs Die Grosse Wundartzney („Di- 
džioji chirurgijos knyga“). Netrukus šis veikalas tapo labai paklausus, 
ir pirmą sykį Paracelsas iš tiesų praturtėjo. Dabar jis buvo toks garsus, 
kad net princai kviesdavosi konsultuoti. Vis dėlto liūdnai pagarsėjęs 
provokuojamas elgesys trukdė jam pagerinti reputaciją. Net ištikimi jo 
mokiniai pripažindavo, kad su mokytoju sunku: „Jis valandų valando- 
mis bamba sau po nosimi. Kai ką nors sako, kitiems sunku jį suprasti. 
Daug laiko jis praleidžia prie krosnies virdamas miltelius, bet nepaken- 
čia, kad kas nors padėtų. Jei užkalbini, labai supyksta. Staiga pasiunta 
ir kriokia kaip sužeistas žvėris. Menkiausia sekretoriaus klaidelė išveda 
ji iš kantrybės.“ 

Vis dėlto jo darbo kokybės niekas negalėjo aplenkti. Kad ir jo ap- 
rašytos „vynakmenio ligos“ — taip jis vadino podagrą, artritą, tulžies 
akmenis ir panašius negalavimus. Viduramžiais jos vyravo dėl gausaus, 
bet nesubalansuoto raciono. Tad senatvėje mažai kam pavykdavo iš- 
vengti skausmingos podagros. 

Anot Hipokrato, podagrą sukelia sutrikusi keturių organizmo 
skysčių pusiausvyra, kai skysčiai nebeteka į pėdas. Hipokratui podagra, 
artritas ir panašios ligos buvo senatvės požymis ir dėl to nepagydomos. 
Paracelsas su tuo nesutiko. Tai esą cheminės ligos, kurias gali išgydyti 
jatrochemija. Jas sukelia susidarantis vynakmenis: esant artritui, jis 
surakinąs sąnarius, o podagros atveju skausmingus mazgelius sudarąs 
pėdose nusėdantis vynakmenis. Priežastis — toks pat procesas, dėl 
kurio vynakmenis formuojasi vyno statinėse, taip pat susidarą dantų 
akmenys. Vynakmenis į organizmą patenkąs su maistu bei skysčiais 
ir paprastai išskaidomas virškinant. Kai kuriais atvejais virškinimas 
sutrinkąs arba vietiniame vandenyje būnąs vynakmenio perteklius. 
(Paracelsas girdavosi, kad jo gimtojoje Šveicarijoje vanduo toks tyras, 
jog niekas nesergąs nei podagra, nei artritu, nei tulžies akmenimis.) 
Jei liga dar neįsibėgėjusi, akmenis galima išstumti geriant medžiagą, 

kuri reaguotų su jais, pavyzdžiui, Rošelės druską (kalio natrio tartratą.) 
"Turime vieną pirmųjų neįtikėtinai detalių aprašymų, kaip cheminis 
disbalansas gali sukelti lig4 — vieną pirmųjų tikrai mokslinės medici- 
nos etiologijos pavyzdžių. 

Vienas efektyviausių Paracelso medikamentų buvo laudanas. 
Tai mišinys, paruoštas iš gryno opijaus, kurį jis naudodavo daugybei 
visokių negalavimų palengvinti. Žinoma, kartais jis laikė tai kone 
panacėja, teigė išradęs šį vaistą, tačiau tikriausiai bus parsivežęs jį 
iš Konstantinopolio. Kad ir kaip ten būtų, tikrai pats davė jam pa- 
vadinimą, greičiausiai iš lotyniško /zudare — kad pagarbintų. Ilgai 
laikė paslaptyje, iš ko jis padarytas. Kai turtuoliai pareikalaudavo iš jo 
šito stebuklingai skausmą malšinančio naujojo vaisto, užsiprašydavo 
didžiulio turto, pareikšdamas, esą jis sutaisytas iš aukso lakštų ir ne- 
pradurtų perlų. Pasak vieno to meto aprašymo, Paracelsas skirdavo 
laudaną kaip „pelių išmatų formos“ piliules. Vėliau šį pavadinimą 
(bent anglų kalboje — vert.) imta vartoti opiumo tirpalui alkoholyje. 
Paracelso laudanas išliko pagrindiniu medicinos arsenalo ginklu iki pat 
XIX amžiaus pabaigos, o pernelyg uolūs vartotojai prie jo prijunkdavo. 
Tai buvo mėgstamas poetų romantikų — Kvinsio (Quincey), Bodlero 
(Baudelaire) ir Kolridžo (Coleridge) — svaigalas. (Paracelsas tikrai ne- 
vengė narkotikų laikyti panacėja; beveik po trijų šimtų metų tokią pat 
klaidą su kokainu padarė ir jaunas Vienos daktaras Froidas.) 

Paracelsas lygiai taip pat nevengė išrašinėti ir cheminių vaistų. 
Pernelyg pasikliaudamas savimi, jis dažnai dozuodavo pacientams gyv- 
sidabrio junginius ir stibį, nepaisydamas, kad tos medžiagos nuodin- 
gos. Garbūs gydytojai ir vaistininkai, prieštaravę Paracelso metodams, 
dėl tamsuoliško prietaringumo ir savanaudiškų komercinių paskatų 
nebuvo taip tvirtai motyvuoti. 

Paracelso veikloje galime įžiūrėti, kaip pro bjaurius alchemijos 
dūmus ima ryškėti chemijos elementai. Bet kaip elementai? Čia Para- 
celsas irgi pralenkė save. Cinko rūda buvo žinoma jau nuo priešistorės 


laikų, taip pat ir žalvaris — vario ir cinko lydinys. Tačiau Paracelsas 

turbūt bus pirmasis suvokęs, kad cinkas — metalas. Taip pat jis atrado 
būdą, kaip išskirti metališkąjį arseną: maišydavo jo sulfidą su kiaušinio 
lukštais ir susidarantį metalą pavadino „baltu kaip sidabras“, nors pir- 
masis šį elementą iš tiesų turbūt išskyrė Albertas Didysis. 

Paracelsas tikriausiai pirmasis aprašė dviejų kitų elementų — bis- 
muto ir „koboldo“ (kobalto) — savybes, nors tikrai jų neatrado. Bis- 
mutą Paracelsas pirmasis aptiko Fugerio kasyklose. To meto austrų kal- 
nakasiai tvirtai tikėjo Aristotelio metalų evoliucijos teorija. Pasak jos, 
po ilgo natūralaus virsmų proceso susidarydavo trijų skirtingų rūšių 
švinas: paprastas švinas, alavas ir bismutas. Pastarasis buvo artimiausias 
sidabrui. Dėl to, atradę naują bismuto gyslą, kalnakasiai pagal paprotį 
sušukdavo: „Oje, per anksti atėjome!“ Jie tikėdavo, kad dar po kelerių 
metų čia būtų radę sidabrą. 

Paracelsas aprašė bismuto savybes, tik, žinoma, nesuvokdamas, 
kad tai elementas. Jis paprasčiausiai atrado, kad šios medžiagos jam 
žinomais būdais toliau skaidytis nebegali. Chemija dar nebuvo nuo- 
seklus mokslas, o tik vis gausėjančių metodų visuma. Tačiau jau darėsi 
aišku, kad iš alchemikų pragaro virtuvės kažkas pradėjo kilti — daly- 
kas, aiškiai atsietas nuo aukso paieškų. Teigiama, kad Paracelsas pirma- 
sis šį dalyką pavadino chemija. 

Paracelsas pirmasis paminėjo ir metalą kobaltą — arba „kobol- 
dą“. Kobalto junginiai buvo žinomi nuo antikos laikų. Dar egiptiečiai 
ir graikai jais dažė stiklą ir juvelyrinius dirbinius, kad suteiktų šiems 
patrauklią permatomą mėlyną spalvą; tokie pavyzdžiai buvo rasti 
Tutanchamono kapavietėje. Žodis „kobaltas“ kilęs iš graikų kobalos — 
taip prietaringieji Antikos kalnakasiai vadindavo piktuosius gnomus, 
randamus požeminėse kalnakasybos šachtose. Buvo manoma, kad šios 
blogosios būtybės sukelia griūtis ir sprogimus, o kartais ir apkeri šach- 
tininkus. (Anglų goblin — pasakų dvasia — tos pačios šaknies žodis.) 
Ilgus šimtmečius kalnakasiai tikėjo, kad visi kobalto junginiai labai 
nuodingi, kad juos kasyklose padedą „koboldai“. Apie šiuos demonus 
kalba net Gėtė „Fauste“. Pirmąsyk, nors ir netyčia, kobaltą išskyrė vi- 

duramžių alchemikai, tačiau Paracelsas, atrodo, pirmasis atpažino, kad 
tai naujas metalas. 

Pirmą kartą per beveik du tūkstantmečius imti atradinėti nauji 
elementai. Atsiradus naujiems metodams, maždaug tuo metu buvo 
atrastas dar vienas metalas — stibis. Šis irgi žinotas nuo antikos laikų, 
tačiau tik sulfido pavidalu. Vidurio Rytų moterys naudojo jį blakstie- 
noms ir antakiams tamsinti, kad atrodytų labiau gundančios. Biblijoje 
keletą kartų minima tokia praktika ir geriausiai žinomas atvejis su gar- 
siąja Jezebele, kuri „pasidažydavo akis, pasigražindavo plaukus ir sto- 
vėdama prie lango žiūrėdavo žemyn“. (Pro tą patį langą vėliau ir buvo 
išstumta, o jos lavoną draskė šunys.) Arabai medžiagą, kuria Jezebelė 
dažėsi akis, vadino kohl. Daugybę kartų neteisingai interpretuotas, 
tas žodis pagaliau pradėtas taikyti distiliuotiems skysčiams, o galiau- 
siai — distiliuotam skystam 4/-404/, kuris tapo alkoholiu. Angliška 
stibio — antimony — pavadinimo kilmė — net dar labiau dirbtinė. 
Čia sudalyvavo legendinis XV amžiaus abatas alchemikas Bazilis Va- 
lentinas (kaip dabar žinoma, tai buvo Johano Tioldės (Johan Thėlde), 
garbaus XVI amžiaus vokiečių municipaliteto nario, užsiiminėjusio 
alchemija, bet nenorėjusio prarasti darbo, slapyvardis). Pasakojama, 
kad vieną dieną po darbo Valentinas iškratė pro celės langą kelis tig- 
lius su stibiu. Kiaulės viską suėdė ir apsirgo. Kai pasveiko, jos ėmė 
labai daug ėsti, kad susigrąžintų prarastą svorį. Bet kadangi jos buvo 
tikros kiaulės, tai prisirydavo per daug, ir greitai nutuko. Valentinas 
suvokė, kad tai puikus būdas nupenėti vienuolyno kiaules Kalėdoms, 
ir sumanė žengti dar vieną žingsnį. Kaip abatas, jis nusprendė, kad 
vienuoliai, už kuriuos buvo atsakingas, iki Kalėdų irgi turėtų truputį 
pastorėti, todėl slapta įbarstydavo stibio jiems į maistą. Deja, daugelio 
vienuolių asketų organizmai buvo tokie išsekę nuo pasninkavimo, kad 
šie numirė taip ir nespėję pastorėti. Medžiaga, kurios jie gavo, buvo 
pavadinta anti-monakhos (anti-vienuolis, taigi — antimony). Tikėtina 
istorija. Nelaimei, visą reikalą sugadina šiuolaikiniai tyrinėtojai, nu- 
rodantys, kad pavadinimas antimony minimas jau keli šimtmečiai iki 

legendinio Valentino, Avicenos farmakopėjoje, išverstoje Konstantino 
Afrikiečio. 

Nepaisant neabejotinos Paracelso, kaip chemiko, veiklos, nie- 
kur nepabėgsi nuo fakto, kad tuo pat metu jis buvo visiškai tradicinis 
burtininkas alchemikas. Visą gyvenimą jis godžiai ieškojo filosofinio 
akmens, kuris, kaip buvo tvirtai įsitikinęs, esąs gyvybės eliksyras. Vie- 
nu metu Paracelsas net teigė radęs jį ir suvalgęs. Jis gyvensiąs amžinai 
— sakydavo didžiai nustebusiai auditorijai turgaus aikštėje, kol liki- 
mas nublokšdavo į kitą vietą. 

Vis dėlto net alchemijoje Paracelsas sugebėjo išlaikyti itin moksli- 
nį chemiko požiūrį. Jo manymu, Visatą sukūręs aukščiausiasis chemi- 
kas. Paracelsas tikėjo, kad Biblijoje pasakojamas sukūrimo mitas — tik 
chemijos alegorija, aprašanti septynių dienų makroeksperimentą. 
(Galbūt tai paaiškina Paracelso teiginį, kad tik jis vienas suprantąs 
Šventąjį Raštą, drauge ir tai, kodėl jis tylėjo apie šio unikalaus supra- 
timo tikrąjį turinį. Dievo, kaip alchemiko, samprata kažin ar nebūtų 
kirtusis su Vatikano teologija.) 

Kadangi Visatą sukūręs chemikas, ši paklūstanti chemijos dės- 
niams. Chemija — paslapčių, kaip veikianti Visata, atskleidimas. 
Paracelso supratimu, ir Visata, ir alcheminis eksperimentas — dar ne- 
baigto dalyko baigimas. Jis tai lygino su virškinimo bei maisto ruošimo 
procesu. Deja, šią beužgimstančią mokslinę įžvalgą darkė ir daugybė 
įprastų metafizinių-alegorinių-mistinių-astrologinių nesąmonių, „pa- 
puoštų“ tipiškos Paracelso didybės manijos. Tikrąsias alchemijos žinias 
galįs perteikti tik magas, antgamtinių galių turįs pranašas burtininkas. 
Tokias žinias nuo senų senovės vienas magas perduodąs kitam. Ir, ži- 
noma, niekam neturėtų kilti abejonių, kas yra būtent šios eros didysis 
magas. Šios nuostabios būtybės akivaizdoje apmirdavusios turgų audi- 
torijos ir mokiniai, o jis kartais rodydavęsis tartum velnio apsėstasis. 
Ne veltui Gėtės Faustas bent iš dalies remiasi Paracelso charakteriu. 

1538 m. Paracelsas dar sykį grįžta namo į Filachą, tačiau sužino, 
kad tėvas mirė jau prieš ketverius metus. Gerieji Filacho miestelėnai 

gerbė Paracelso tėvą, tačiau su liūdnai pagarsėjusiu jo sūnumi nenorė- 
jo turėti nieko bendra. Paracelsas buvo išvarytas net nespėjęs atsiimti 
namo ir kitos paveldėtos nuosavybės. Kaip visada benamis jis keliavo 
iš miesto į miestą po Šveicariją, Austriją ir Vokietiją. „Nežinau, kur 
patraukti. Bet man ir nesvarbu, kol galiu padėti ligoniams.“ Tačiau 
senus takus ne taip lengva pamiršti, anot vieno liudininko: „Jis net 
pareikalavo, kad pilna valstiečių smuklė nusigertų kartu, kol visi nusi- 
rito po stalais, o pats vis kišdavosi pirštą į burną kaip koks kiaulė.“ Ilgi 
klajonių ir lėbavimų, retkarčiais apimdavusios nevilties ir nuolatinio 
skurdo metai, o ką jau kalbėti apie nepaliaujamą savęs aukštinimą ir 
pompastiką, padarė savo juodą darbą. Nors jam dar nebuvo penkias- 
dešimties, atrodė kur kas senesnis. 

Paracelsas ilgai kentėjo nuo savęs dievinimo ir tikėjo, kad tik jis 
vienas suprantąs Bibliją. Tačiau nepaisant to, tradicinei religijai jis 
skyrė mažai dėmesio. Jo religija buvo alchemija, o teologiją atstojo 
padrika metafizika. Vis dėlto net ir apie tai randama užuominų, esą 
kažkuriuo metu jis patyręs atsivertimą į labiau ortodoksinį tikėjimą. 
Raštuose pastebima dvasinio tobulėjimo požymių: „Filosofijų [t. y. ir 
alchemijos, ir mokslo] metas atėjo prie pabaigos. Ištirpo mano vargų 
sniegas. Baigėsi augimo metas. Atėjo vasara, o aš nežinau, iš kur.“ Pa- 
galiau savęs nepaisymą ir skurdą jis priėmė kaip ženklą. „Palaimintas, 
kam Dievas davė skurdo dovaną.“ 

1540 m., sulaukus keturiasdešimt šešerių, Paracelsui pagaliau 
pavyko gauti darbą Zalcburge. Susenęs ir nukaršęs jis buvo priimtas 
į tarnybą pas princą arkivyskupą, Bavarijos kunigaikštį Ernstą, kuris, 
nepaisant aukštos klerko padėties, irgi mėgo kišti nagus prie alchemi- 
jos. Po metų Paracelsas mirė. 

Kaip ir buvo galima tikėtis iš mago, prisigėrusio gyvybės eliksyro, 
tikslios mirties aplinkybės lieka šiek tiek mįslingos. Zalcburge Paracel- 
sas buvo apsistojęs „Baltojo žirgo“ smuklėje. Kaip paprastai, netrukus 
jis susipyko su vietiniais vaistininkais, gydytojais, akademikais ir visais 
kitais, stojusiais skersai jo intelektualaus kelio. Tačiau, nemenkam ap- 

linkinių susierzinimui, kunigaikštis liko jo draugas. 1541 m. naktį į 
rugsėjo 21-ąją Paracelsas, kaip pasakojama, grįždamas namo į „Baltojo 
žirgo“ smuklę sunkiai kritęs. Galima įtarti, kad čia nieko stebėtina. 
"Tačiau pasklido gandai, esą kilusios kažkokios peštynės su galvažu- 
džiais, nusamdytais vietinių gydytojų, kad sumuštų jį ar padarytų dar 
blogiau. Kad ir kaip būtų, po trijų dienų, rugsėjo 24-ąją, Paracelsas 
mirė. 

Nepraėjo nė dvejų metų, ir Kopernikas išleido savo raštus, kuriais 
į planetų sistemos centrą įstatė Saulę. Prasidėjo mokslo revoliucija. 


Bandymai ir klaidos 


ki A keleri metai, kol pradėta suvokti Koperniko idėjos 
reikšmę — per šį laiką ji buvo patvirtinta daugybės ankstesnių moksli- 
nių darbų, kurie anksčiau buvo ignoruoti ar visai pamiršti. 

Visų palaikoma nuomonė, kad viduramžiais nebuvo įmanoma 
jokia mokslinė pažanga, nėra visiškai teisinga. Kaip ir visuose itin 
plačiuose istoriniuose apibendrinimuose, taip ir čia buvo išimčių. Šis 
amžius mums davė vienratį ir kolektyvinius gotikos katedrų šedevrus, 
taip pat pirmąjį mokslinį vaivorykštės aiškinimą. Pastarąjį XIII a. pa- 
teikė vienuolis Ditrichas fon Fraibergas (Dietrich von Freiberg), apie 
kurį žinoma mažai, tik tiek, kad jis galbūt buvo Alberto Didžiojo mo- 
kinys Paryžiuje. Net jo vardas mus pasiekė daugybe variacijų — nuo 
Teodoro Teutoniko de Vribergo iki tiesiog Vribergenso, ir net neži- 
nome, iš kurių Vokietijos Fraibergų jis kilęs. Tačiau dėl jo De Iride 
(„Apie vaivorykštę“) abejonių nekyla. Čia, suderinus matematiką ir 
mokslinius tyrimus, išėjo pirmas rimtas po Aristotelio darbas, su- 
sijęs su optikos sritimi. (Būtent ši sritis įkvėpė didžiausius vėlesnių 
šimtmečių protus subtiliausiems išmąstymams: XVII a. — Dekartą 
ir Keplerį, XVIII a. — Niutoną ir Kantą, XIX a. — „matematikų 
princą“ Gausą.) 

Amžiuje, kai praktiškai neegzistavo kito supratimo apie eksperi- 
mentus, išskyrus alchemikų lindynes, Ditrichas fon Fraibergas sumanė 
eksperimentą, kurio originalumas ir įžvalgumas tiesiog gniaužia kvapą. 
Kaip jis galėjo tyrinėti, iš kur atsiranda vaivorykštė? Smulkmeniškai 
ištirdamas kiekvieną lašelį lietaus, kurie ją sudaro. Bet kaip jam pa- 
vyko nutverti tokį nepagaunamą aukso puodą? Ogi tiriant padidintą 
vandens lašą, pakibusį danguje ir skrodžiamą Saulės šviesos. Norėda- 
mas tai padaryti, Ditrichas paprasčiausiai apvalią stiklinę kolbą pripylė 
vandens ir žiūrėjo, kaip ją išsisklaidydama ir atsispindėdama skrodžia 
šviesa, kuri ir sukuria vaivorykštės efektą. Šio eksperimento padeda- 
mas jis galėjo sukurti teorinius aiškinimus, kaip atsiranda skirtingos 
vaivorykštės spalvos, kodėl ji lanko formos, kodėl virš pirminės vaivo- 
rykštės dažnai būna blankesnė antroji ir kodėl du žmonės, stovėdami 
vienas šalia kito, iš tiesų nemato tos pačios vaivorykštės. Šitoks teorinis 
mąstymas, pagrįstas eksperimentu, lyg švyturys šviečia mokslo tamsos 
pasaulyje. 

Po šimtmečio atsirado mokslo, filosofijos ir matematikos mąsty- 
tojas, kurio idėjos galėjo pakeisti pasaulį, bet kažin kodėl to nepadarė. 
Nikolia Kuzietis (Nicholas de Cusa) pernelyg pralenkė savo laiką: jo 
įsivaizduotos mokslinės idėjos bus patvirtintos gerokai vėliau. O jo 
eksperimentiniai metodai buvo tokio švarumo, tikslumo ir dėmesin- 
gumo, kuris būdingas tik šiuolaikinei chemijos laboratorijai. 

Nikolia Kuzietis gimė 1401 m. vidutiniškai pasiturinčio Reino 
žemės žvejo šeimoje. Neilgai trukus buvo pastebėtas išskirtinis jo pro- 
tas, tačiau į viešumą Nikolia Kuzietis iškilo tik išnagrinėjęs „Konstan- 
tino dovaną“. Tai buvo IV amžiaus dokumentas, kuriuo imperatorius 
Konstantinas tariamai perleidęs Bizantijos ir Romos bažnyčių valdymą 
popiežiui. Daugelio tai buvo laikoma galutiniu teiginio apie aukščiau- 
siąją popiežiaus valdžią įrodymu. Nikolia Kuzietis įrodė, kad šis doku- 
mentas iš tiesų yra klastotė, sukurta VIII šimtmetyje. 

Būdamas trisdešimt šešerių jis buvo paskirtas į delegaciją, vykusią 
iš Romos į Konstantinopolį derėtis dėl Bizantijos ir Romos bažnyčių 

suvienijimo. Šios užduoties dar niekam nebuvo pavykę įvykdyti, net 
Tomui Akviniečiui. Tačiau Nikolia Kuziečio delegacijai galiausiai pa- 
sisekė susitarti. (Ne jo kaltė, kad sutartis tetruko vos metus. Paskui 
bizantiečiai nusprendė, kad iš tikrųjų jie dėl nieko nesusitarę, ir taip 
atėmė iš savęs paskutinę viltį sulaukti pagalbos iš Vakarų — po pen- 
kiolikos metų juos užgrobė turkai osmanai.) 

1440 m. Nikolia Kuzietis buvo įšventintas į kunigus. Tačiau kaip 
tik tuo metu jis pradėjo leisti svarbiausius savo veikalus, išsiskiriančius 
itin neortodoksinėmis idėjomis. Pirmasis vadinosi Idiota de Mente, ga- 
lima būtų versti kaip „Nemokša išsako savo mintis“. Tačiau tais laikais 
idiota buvo vadinami visi neprofesionalai arba privatūs asmenys, ne- 
turintys kontoros. Veikalą sudaro filosofo, atstovaujančio tradiciniam 
Aristotelio požiūriui, dialogas su minėtu nemokša. Įdomu, bet tas 
nemokša išsako Nikolia požiūrį. Tai platoniškasis matematiškai mok- 
slinis pasaulio vaizdas. „Daiktų gausa kyla iš to, kad Dievo protas vieną 
daiktą supranta vienaip, antrą — kitaip.“ Matematika — Dievo protas, 
ir būtent tai yra pasaulio sandaros pagrindas. „Skaičius — pagrindinis 
raktas, atrakinantis išmintį.“ Skaičiaus naudojimas veda į mokslinį atra- 
dimą. Pitagoras tikėjo, kad pasaulis — absoliučiai matematinis; Nikolia 
Kuzietis iškėlė mintį, kad taikomoji matematika — būdas pažinti pa- 
saulį, duodantis praktinių žinių. „Svarbu tik protas — jei nebūtų proto, 
aiškūs skaičiai neegzistuotų.“ Matavimas, diskrečių pasaulio dalių lygi- 
nimas su skaitmeniniais kiekiais — štai visa ko pagrindas. 

Šiuos žodžius ištaręs nemokša buvo Europos išsigelbėjimas. Šio 
tipo žmogus nuo sąstingio išgelbėjo vakarietišką protą. Neprofesiona- 
las, veikęs realiame komercijos ir praktinio darbo pasaulyje, ir vis dėlto 
mąstantis apie filosofiją — tik toks žmogus gali pagimdyti mokslą. 
Nors ir būdamas kunigas, gerai išmanantis teologiją, Nikolia Kuzietis 
suprato, kad pirmyn gali vesti tik pasaulietiška mintis. 

Šioje pakopoje Kinija buvo kur kas pažangesnė nei Europa, vis 
dėlto nuo šio momento civilizacijos deglą nešė Vakarai. Tai kas gi 
blogo nutiko Kinijai? Filosofai ir mąstytojai buvo atskirti nuo ne- 

profesionalų ir pirklių. Mąstytojai nebeveikė išvien su praktikais. Šio 
bendro darbo šauklys Europoje buvo Nikolia Kuzietis — ir ši sąjunga 
pagimdys mokslinį mąstymą. 

Nikolia Kuzietis tikėjo, kad išsimokslinęs žmogus — tas, kuris 
pripažįsta savo neišmanymą. Toks požiūris turi ir pavojų. Jis gali vesti 
į nuolankų spiritualizmą (pasitraukimą nuo pasaulio, misticizmą, stoi- 
cizmą ir pan.) arba introversiją (Sokrato „Pažink save“, o ne pasaulį). 
Tačiau šiuo atveju taip nenutiko. Nikolia Kuzietis įžvelgė čia paskatą 
gilinti žinias. Taip pat jį tai skatino manyti, kad žinios yra negalutinės 
ir visada atviros tobulinti. „Kaip ir daugiakampio, įbrėžto į apskritimą, 
kraštinių skaičius didėja, tačiau niekada netampa apskritimu, taip ir 
protas artėja prie tiesos, bet niekada su ja nesutampa... Todėl geriausiu 
atveju žinios yra spėlionės.“ Dar kartą iškyla giliai mokslinis teorijos 
suvokimas, ko nebuvo jau pusantro tūkstantmečio. 

Nikolia Kuziečiui labai patiko pasitelkti matematinius įvaizdžius 
savo filosofijai iliustruoti. Net žmonijos tiesos paieškas jis prilygina ap- 
skritimo ploto skaičiavimams. (Šis matematinis riešutėlis kamavo ne 
vieną viduramžių matematiką. Tikslas buvo tik liniuote ir skriestuvų 
nubraižyti kvadratą, kurio plotas būtų lygus apskritimo plotui. Tik po 
kurio laiko buvo galutinai įrodyta, jog tai neįmanoma. Kai skriestuvu 
brėžiamas apskritimas, jo spindulys visada bus išmatuojamo ilgio, kurį 
galima laikyti lygiu I vienetui. Taigi jo plotas I] x P? = Il. Taigi identiš- 
ko ploto kvadrato kraštinė turėtų būti VII. Tačiau I] — iracionalus: jo 
vertė 3,141592653589793... ir taip toliau be jokio skaitmenų sekos 
pasikartojimo. Kitaip sakant, pagal apibrėžimą tai neišmatuojama. 
Todėl ir neįmanoma liniuote ir skriestuvu nubraižyti apskritimą ati- 
tinkančio kvadrato. 

Gal filosofinės mokslinės Nikolia Kuziečio idėjos ir buvo itin pa- 
žangios, tačiau realios mokslinės jo mintys tiesiog prilygo sprogimui. 
Jis buvo įsitikinęs, jog Žemė sukasi aplink savo ašį, ir todėl darė išva- 
dą, kad ji skrieja aplink Saulę. Dar jis sumąstė, kad žvaigždės — visai 
tokios pat kaip Saulė, ir aplink jas taip pat turi skrieti gyvybės pilni 

pasauliai. Tolesni svarstymai vedė jį prie išvados, kad visata begalinė. 
Ir kadangi ji neturi centro, erdvėje nėra tokių sąvokų kaip „viršus“ ir 
„apačia“. Kai kurios šių idėjų lenkė laiką iki pat XX amžiaus aušros. 

Ironiška, tačiau daugelį šių išvadų Nikolia Kuzietis padarė taiky- 
damas savos kūrybos principą, kuris iš esmės buvo metafiziškas. Tai jo 
coincidentia oppositorium — paprasčiausia priešybių sutapimas. (Pa- 
vyzdžiui, kad ir tokios priešybės kaip apskritimas ir tiesė. Anot Nikolia 
Kuziečio, jie sutaps tik ištęsti iki begalybės: apskritimo, kurio spindu- 
lys begalinis, kraštinė — tiesi linija.) Šį principą jis taikė ir geometrijai, 
ir teologijai — ir dažnai abi šias sritis supindavo. Nikolia Kuziečio idė- 
jos vis dar buvo viduramžiškos, nes kaupė apsčiai teologijos. Svarbus 
veiksnys tai, kad su coincidentia oppositorium jis pritaikė naują būdą 
anksčiau neišsprendžiamoms problemoms spręsti. Coincidentia opposi- 
torium — iš esmės teorinis instrumentas, kurio nenaudojo Aristotelis, 
ir tai leido Nikolia apeiti Aristotelio idėjas. 

Kosmologinės Nikolia Kuziečio idėjos nebuvo grįstos eksperi- 
mentiniais įrodymais, tiksliais stebėjimais ar matematiniais skaičia- 
vimais. Teologinis jų pavidalas, kaip ir miglotas pirminis principas, 
kuriuo jos rėmėsi, iš dalies gali paaiškinti, kodėl Nikolia Kuzietis 
neturėjo nemalonumų su Bažnyčia. Net priešingai: tapęs kunigu, po 
dešimties metų jis buvo paskirtas kardinolu, o po to ir vyskupu. Vis 
dėlto jis neleido, kad šie viešieji paskyrimai trukdytų intelektualioms 
paieškoms. 

Daugeliui Nikolia Kuziečio idėjų gal ir trūksta eksperimentinio 
patvirtinimo, tačiau ne dėl to, kad jam būtų stigę praktinių sugebėji- 
mų. Praktiniuose dalykuose jis buvo neprilygstamas: Nikolia darbai 
platūs ir išsamūs. Dar sykį pagrindinis kelias į žinias — matematiškai 
tikslus matavimas. Praktinėje srityje pagrindinis jo instrumentas buvo 
svarstyklės. Matuodamas vilnos kamuolio, iš oro prisigėrusio vandens, 
svorio skirtumą, jis nustatydavo drėgmę. Pripylęs vienodą kiekį van- 
dens į kvadratinį ir sferinį indus, galėjo labai tiksliai apskaičiuoti TI 
vertę. Tačiau ne visiems eksperimentams Nikolia Kuzietis pasitelkdavo 

svarstykles. Kaip ir prieš jį gyvenęs Rodžeris Bekonas, jis pasiūlė labai 
reikalingą kalendoriaus koregavimą. (Tuo metu dėl neteisingų metų 
trukmės skaičiavimų Julijaus kalendorius buvo nukrypęs jau beveik sa- 
vaitę.) Nikolia Kuzietis pirmasis sugalvojo pritaikyti akiniams įgaubtus 
lęšius trumparegystei koreguoti; jis pasiūlė diagnostikai taikyti pulso 
skaičiavimą ir nubraižė vieną pirmųjų patikimų Europos žemėlapių, 
įvesdamas ilgumą ir platumą. Tačiau praktinių jo sugebėjimų viršū- 
nė — virtuoziškas svėrimas, itin svarbus chemijai. Jis itin tiksliai diena 
iš dienos svėrė augantį augalą. Eksperimentą jis atliko itin tiksliai, net 
sugebėdamas atrasti, kad augalas minta oru ir kad pats oras turi savo 
svorį. Iki tol šio dalyko dar niekas nebuvo supratęs. (Oras, kaip vienas 
iš keturių elementų, beveik pagal apibrėžimą buvo laikomas besvoriu.) 
Tai buvo pirmasis šiuolaikiškas formalus biologijos eksperimentas. Jo 
reikšmė tiesiog suskaldė nusistovėjusias fizikos, biologijos ir chemijos 
sampratas. Ilgainiui tai pakeis mūsų supratimą, kas yra realybė. Tačiau 
anuomet tokių dalykų buvo beveik neįmanoma įsivaizduoti — labiau- 
siai dėl to, kad mokslas dar neturėjo koncepcijų, kuriomis būtų galėjęs 
suvokti šių idėjų prasmę. Greičiausiai kaip tik dėl to Nikolia Kuziečio 
idėjos dar ilgai liko tiesiog nepastebėtos. Apie jas nebuvo girdėjęs net 
Kopernikas, kruopščiai matematiškai kurdamas heliocentrinį saulės 
sistemos planą, kurį Nikolia Kuzietis buvo jau nuspėjęs. 

Ką Nikolia Kuzietis tik nujautė — kaip ir keletas antikos grai- 
kų — Kopernikas sukūrė mokslinį modelį, pagrįstą išsamiais stebė- 
jimais ir matematiniais skaičiavimais. Šis darbas, kaip ir revoliucinis 
jo teorijos poveikis, užtikrina jam vietą mokslininkų panteone. Ne be 
pagrindo jo biografas Hermanas Kerštenas (Hermann Kersten) teigia, 
kad Kopernikas sukėlė „didžiausią žmonijos istorijoje intelektualinę 
revoliuciją“. Konkurentai čia jam galėtų būti tik Darvinas, Niutonas 
ir galbūt Aristotelis. 

Suvokdamas, kokių milžiniškų padarinių gali turėti jo teorija, 
Kopernikas iki paskutinės akimirkos atidėliojo De Revolutionibus 
Orbium Coelestium („Apie dangaus kūnų sukimąsi“) leidybą. 1543 

m. gegužę septyniasdešimtmetis Kopernikas, patyręs insultą, gulėjo 
mirties patale. Ištikimas jo draugas Gizė (Giese) sakė: „Išspausdinta 
knyga jam į rankas buvo įduota paskutinę gyvenimo valandą, tą dieną, 
kai jis mirė.“ 

Paskutiniais metais iki Koperniko mirties apie jo teoriją buvo 
pradėję sklisti visokių gandų. Tai ne tik prieštaravo aristoteliškai Baž- 
nyčios ortodoksijai, bet ir nebuvo pripažinta Liuterio, kurio reforma- 
cija jau ėmė skelti Europos visumą į dvi dalis. Laimei, 1543 m. gegužę 
Kopernikas jau nepajėgė pastebėti, kad į jo knygą buvo įterpta liutero- 
nų dvasininko Osianderio, kuriam buvo patikėta knygą išleisti, pratar- 
mė. Pratarmė nebuvo pasirašyta, tad ilgai daugelis manė, kad ji — pa- 
ties Koperniko. Joje teigiama, kad knygoje išdėstytos teorijos nereikia 
vertinti kaip tiesos. Tai nesąs tikrojo planetų judėjimo aprašymas, o 
tik metodas, pagal kurį lengviau skaičiuoti planetų judėjimą, norint 
tiksliai numatyti užtemimus ir panašius dalykus. Poveikis buvo toks, 
kokio, matyt, ir tikėtasi. Knygos leidimas nesulaukė daug prieštaravi- 
mų, o toji mažuma, kuri ją perskaitė, manė, kad ir Kopernikas netikėjo 
heliocentrine teorija. Knyga galbūt sąmoningai buvo pardavinėjama 
brangiai, ir netrukus jos tiražas baigėsi. Antrasis leidimas pasirodė tik 
1566 m. ir buvo išspausdintas Šveicarijoje. Beveik neabejojama, kad 
būtent šio leidimo egzempliorius pateko į rankas Džiordanui Brunui 
(Giordano Bruno), kuris tuo metu studijavo Neapolyje. Kiekvienam 
perversmui reikia propagandininko, ir Koperniko revoliucijoje šio 
vaidmens ėmėsi Brunas. (Nors, kaip matysime vėliau, jo motyvai ne- 
buvo tokie jau skaidrūs, o padariniai ne visai atitiko siekius.) 

Brunas gimė 1548 m. nedideliame Nola miestelyje, maždaug už 
20 km į rytus nuo Neapolio. (Pasak legendos, Nola, Kampanės regio- 
ne, XV amžiuje buvo išrasti bažnyčios varpai, iš čia ir italų campana 
bei anglų campanile, reiškiantys varpinę — bokštą su varpais.) Netoli 
nuo Nola stūkso užgesęs ugnikalnis Vezuvijus. Gyvenimo pabaigoje 
Brunas prisimindavo, kaip jaunystėje kopė į Vezuvijų. Iš toli jo atšlai- 
tės atrodžiusios „tamsios ir niūrios skaisčiame danguje“, tačiau priėjęs 

arčiau jis pamatęs, kad jos apaugusios derlingais vynuogynais, apelsinų 
giraitėmis ir alyvmedžiais. „Apstulbintas šio keisto pasikeitimo, pirmą- 
syk suvokiau, kad vaizdas gali apgauti.“ Pasak jo, protas nuolat keldavo 
klausimus, ir netrukus jis jau klausė savęs: „Kuo remiasi tikrumas?“ Be 
abejo, tai filosofinis požiūris, tačiau ar toli siekė šios abejonės, nelabai 
aišku. Tai dar išsiaiškinsime. 

Septyniolikos Brunas studijavo Neapolyje atnaujintame domi- 
nikonių vienuolyne. Nepaisant pavadinimo, ši įstaiga atitiko savosios 
eros nuostatas: net mintis nekilo, kad čia galėtų mokytis moterys. Pats 
Brunas netrukus mintimis nukeliavo į kitas neįtikimas vaizduotės ka- 
ralystes ir įgijo neortodokso, besiribojančio su eretiku, reputaciją. Jis 
skaitė ir perėmė Erazmo (kuris buvo uždraustas) bei Paracelso (iš kurio 
buvo šaipomasi) idėjas ir nebijojo karštai ginti savo pažiūrų. Nepai- 
sant akivaizdaus problemiškumo, 1572 m. Brunas buvo įšventintas į 
kunigus. 

Tuo metu jis jau buvo atradęs pagrindinį įkvėpimo šaltinį — Ni- 
kolia Kuzietį. Brunas, matyt, jau buvo perskaitęs daugelį pagrindinių 
Nikolia darbų. Dar Neapolyje jis priėmė ir ėmė skleisti heliocentrinį 
Nikolia požiūrį į planetų sistemą. Tai patvirtino ir Koperniko darbai. 
Tačiau Brunas pratęsė idėją. Kaip ir Nikolia Kuzietis, jis tikėjo, kad 
kiekviena žvaigždė yra tokia pati kaip mūsų Saulės sistema, ir kad Vi- 
sata pilna kitų gyvų pasaulių. Jis paskelbė ir tai, kad Visata begalinė. 
Kosmologinės Bruno pažiūros beveik sutampa su Nikolia Kuziečio, 
tačiau tai, kaip jas reiškė, atspindėjo pamažu besikeičiantį požiūrį į 
pasaulį. Bruno kosmologijoje nėra viešų teologinių samprotavimų. 
Šiuo metu ėmė šaknytis Renesanso idėjos. Žinias galima išsakyti ra- 
cionaliais humanizmo terminais kaip klasikinėje eroje. Vėrėsi keliai 
net moksliškesniam požiūriui pačiame moksle. Todėl Brunas atrodo 
labiau moksliškas. 

Deja, Bruno darbai — ne visai tai, į ką panašu. Jis nebuvo tikras 
mokslininkas nei temperamentu, nei įsitikinimais. Audringą neapolie- 
tišką charakterį kartkartėmis nuramindavo ramybės valandėlės, kai jis 

prisėsdavo užsirašyti minčių, tačiau dažniausiai po apgaulinga mok- 
sline išore slypėdavo gilesni įsitikinimai. Ištisus šimtmečius Brunas 
laikytas mokslinės revoliucijos propaguotoju. Istorija — tokia, kokia 
atrodo, ir čia ji įsikūnijo į šį žmogų. Tik labai neseniai paaiškėjo, kad 
iš tikrųjų Bruno darbotvarkė labai skyrėsi nuo mokslinės, kurią jis iš- 
oriškai demonstravo ir skleidė, pasiekdamas tokio stipraus poveikio. 

Kažkuriuo metu, dar gyvendamas Neapolyje, Brunas aptiko Her- 
mio Trismegisto — legendinio „egiptiečių“ alchemiko — darbus. Per 
juos Bruno pasaulėžiūra atsivertė į siekiančią toli už Renesanso ribų. 
Renesansas manėsi atgaivinąs klasikinį antikos pasaulio mokslą. Her- 
mis Trismegistas išreiškęs dar senesnes žinias — originalų žinojimą, 
įkvėpusį pačius klasikos rašytojus ir pagimdžiusį antikos mokslą. Her- 
mis Trismegistas kalbėjęs apie senovės Egipto žinias. Tai buvusi prisca 
theologia — pirmykštė (gryna, švari) teologija, įkvėpusi visus kitus. 
Hermio Trismegisto raštuose galima rasti pagrindinių minčių, vėliau 
pasirodžiusių Pitagoro ir Platono darbuose, idėjų, nuskambėjusių ir 
Kristaus mokymuose. Net ir Bažnyčia nenoriai, bet pripažino tam 
tikrus šio dalyko aspektus. Taigi Hermis Trismegistas buvo paskelb- 
tas nežydų pranašu — toks pat statusas buvo suteiktas ir Platonui su 
Aristoteliu, itin daug prisidėjusiems prie krikščionių teologijos, tačiau 
nelaikytiems krikščionimis dėl akivaizdžių istorinių aplinkybių. Tačiau 
Brunas karštakošiškai žengė dar toliau: jis slapčia tikėjo, kad Renesan- 
sas prasidėjęs dar tik iš dalies. Tikrasis Atgimimas dar ateityje. Tada 
atgimsianti prisca theologia, kai krikščionybę pranoks tikra originali is- 
torijos religija, gryna senovės Egipto teologija, aprašyta mitinio mago 
Hermio Trismegisto darbuose. 

Šitaip nusiteikusiesiems Hermio Trismegisto raštai buvo labai 
įtikinamas faktas tokioms viltims kurstyti. Ir nebuvo tai kažin kokia 
sunkiai suprantama, paini interpretacija. Ne, čia buvo viskas: Pitagoro 
numerologija, Platono idėjos, krikščionių tikėjimas. Tik vienintelė 
netikėta kliūtis — ką žinom dabar ir ko Brunas greičiausiai negalėjo 
žinoti — tai, kad Hermio Trismegisto darbai datuojami ne senovės 

Egipto laikotarpiu, nors ir pretenduoja į tai. Iš tiesų jie parašyti Romos 
laikais, kai metafizikos scenoje didelę dalį buvo užėmę neoplatonikai 
ir ankstyvieji krikščionys. Todėl visai nenuostabu, kad šioje magiškoje 
alchemijos, misticizmo ir viso kito makalynėje galėjo atsirasti ir tokių 
pažiūrų. 

Žinant slaptus Bruno įsitikinimus stebina tai, kad jo požiūris at- 
rodė ir vis dar atrodo toks mokslinis. Niekas negalėtų paneigti, kad jis 
kaip tik toks. O štai kaip tai pribloškė jo amžininkus, net ir tuos, kurie 
laikė save aukštesniais, ypač to paties dvasinio pašaukimo atstovus. Ta- 
čiau Bruno temperamentas neleido pripažinti kitų viršenybės bet kur, 
ypač — intelektualiojoje srityje. Nuo „mokslinių erezijų“ kažkokie 
aristotelininkai jo neatkalbėsią — ir jis menkai tesistengė nuslėpti šį 
faktą nuo savo valdžios dominikonų vienuolyne. 1576 m. jų kantry- 
bės taurė persipildė. Bažnytiniam teismui buvo nurodyta nustatyti, ar 
Brunas ne eretikas — tokio kaltinimo išvengti retai kam pavykdavo, ir 
dažniausiai viskas baigdavosi sudeginimu ant laužo. Laimei, procesas 
slinko neapolietišku greičiu, ir tai sudarė galimybes Brunui dingti, kol 
viskas nepasidarė pernelyg rimta. 

Kaip matome iš Bruno ir Hermio Trismegisto atvejų, chemi- 
ja — alchemijos forma — vis dar metė šešėlį ant mokslo revoliucijos. 
Šiuo momentu chemija užėmė keistą padėtį: kartu ir lenkė šią revoliu- 
ciją, ir atsiliko nuo jos. Chemijos rėmimasis praktiniu eksperimentinių 
informacijos, skendėjo šamanų ir raganų veikloje. Galima sakyti, kad 
chemija tiesiog atspindėjo pačią žmoniją — visas jos evoliucijos sta- 
dijas. Tai būtų buvęs puikus laimėjimas bet kurioje srityje, išskyrus 
mokslinę. 

Po Koperniko kilusi mokslo revoliucija daugiausiai pasireiškė 
fizikos srityje, kur pirmasis lūžis įvyko astronomijoje, o paskui pasi- 
pylė technologinių bei teorinių atradimų ir kitose šakose. Alchemija 
su šia revoliucija, atrodytų, neturėjo nieko bendra. Vis dėlto Paracel- 
so praktinių rezultatų vertinimas, taip pat jo priežasties ir padarinio 

tyrimai jatrochemijoje rodė, kad chemija (ar alchemija) nėra visiškai 
kitoks dalykas. O dabar, nors ir absurdiškiausiu būdu, dar ir Brunas 
parodė, kaip šios dvi sritys gali būti susijusios. Mokslas, net ir būda- 
mas alcheminių Hermio Trismegisto įsitikinimų priedanga, vis tiek yra 
mokslas. 

Tačiau ar tikrai šių dviejų mokslų ryšys Bruno mintyse buvo 
grynai atsitiktinis? Paviršutiniškai žvelgiant, atrodo, kad taip. Tačiau 
žinant, kas dėjosi vėliau, tokį požiūrį sunku išlaikyti. Kaip matysime, 
alchemija (ne tik chemijos užuomazga, bet ir visiškai išsiskleidusi raga- 
nystė) ir toliau vaidins nepaprastai anomalų vaidmenį. Ji liks gyvuoti 
antrame plane per visą didžiąją mokslo revoliuciją, kuri prasidėjo nuo 
Koperniko ir baigėsi su Niutonu. Žinoma, Hermį Trismegistą rasime 
minimą abiejų šių puikių mokslininkų darbuose. Kopernikas į jį krei- 
piasi tiesiog himnu Saulei, kurį randame jo De Revolutionibus pradžio- 
je. Šį epizodą verta pacituoti plačiau — jau vien dėl to, kad akivaizdžiai 
rodo, kaip mokslas praktikui gali sukelti poetinių, filosofinių ir net 
religinių jausmų, kuriems tikrajame moksle nėra vietos: 


"Tačiau pačiame vidury gyvena Saulė. Nes kas gi šioje visų gražiausio- 
je šventovėje rastų šiam šviesuliui kitą ar geresnę vietą nei ta, iš ku- 
rios jis gali tuo pat metu viską apšviesti? Kurį kai kas deramai vadina 
Visatos šviesa, siela arba valdovu. Trismegistas vadina ją matomuoju 
Dievu, visaregio Sofoklio Elektra. Todėl žinoma, kad Saulė, sėdėda- 


ma karaliaus soste, valdo visą besisukančią žvaigždžių šeimą. 


Tokiam lyrizmui galima atleisti sąlytį su nemokslinėmis išta- 
komis, tačiau vien jų paminėjimas šiame kontekste verčia susimąs- 
tyti. (Kuo Kopernikas iš tiesų tikėjo?) O Niutonas buvo mažiau 
apdairus — retkarčiais Hermį Trismegistą pažodžiui cituodavo savo 
užrašuose. Šitai Niutono darbuose Hermis Trismegistas (taigi ir pats 
Niutonas) taiko alchemijai, ne mokslui: „Vis dėlto vien Dievas man 
buvo įkvėpęs šį užsiėmimą ir mokslą, malonėdamas atskleisti juos savo 

tarnui. Kas gi duoda tiems, kurie žino, kaip naudotis protu, galimybę 
sužinoti tiesą, bet niekada nebūna niekieno suklydimo ir apsirikimo 
priežastis.“ Tikėjimas, metafizinis „užsiėmimas“, protas — drumzlina 
srovė, amžinai tekanti po lygiais mokslo revoliucijos vandenimis. Net 
ir šiandien iš esmės mes liekame urviniai žmonės, apsigyvenę šiuo- 
laikiniuose miestuose, jei paklausytume redukcionistų. Jei taip yra 
su fiziologija (pripažįstant, kad tai šiek tiek perdėta), tai kaip protas? 
Senų laikų prielaidos ir įsitikinimai ne visada atmetami tuoj pat, kai 
tik paaiškėja, kad yra nereikalingi. Ir mūsų mintis, ir kalbą, ir idėjas, 
net įkvėpimus — viską veikia praeitis, anksčiau nutikę dalykai, neva 
išmesti kaip nereikalingi. Panašu, kad tokie dalykai atlieka kairiosios 
rankos funkciją tose pačiose idėjose, kurios juos pralenkia. Puikiausias 
pavyzdys — alchemijos vaidmuo vėlesnį šimtmetį. 


O mokslo revoliucijos šauklys, išsisukęs nuo dominikonų vie- 
nuolyno vyresnybės, spruko į šiaurę nuo Romos. (Pernelyg gerai įsi- 
vaizduojamoje šventeiviško pasibaisėjimo scenelėje vienuolyno išvietė- 
je buvo rastas Bruno paslėptas slaptas Erazmo raštų egzempliorius.) 

1576 m. Roma tikrai nebuvo tinkamiausia vieta nepriklausomam 
mąstytojui Brunui, ypač apdovanotam karštu pietietišku temperamen- 
tu. Stengdamasi įveikti reformaciją, Romos katalikų bažnyčia buvo 
pradėjusi kontrreformaciją. Bažnyčios mokymai bet kuriuo klausimu 
buvo laikomi šventais, nediskutuotinais ir neabejotinais — tarp jų 
geocentrinė Aristotelio planetų sistema ir keturi jo elementai. Siekiant 
atsikratyti protestantų ir eretikų, Italijoje ir Šiaurės Europoje iš naujo 
ėmė veikti inkvizicija. 

Nenuostabu, kad Brunas netrukus vėl pateko į rimtą bėdą. De- 
talės taip ir lieka neatskleistos. Brunas tikriausiai buvo įskųstas Romos 
inkvizicijai kaip eretikas; prasidėjo ekskomunikavimo procesas. Vėliau 
Tiberyje rastas plūduriuojantis kūnas vyriškio, pranešusio apie Bruną. 
Kad ir kaip ten buvo, Brunas nusprendė, kad geriausia dingti — kuo 

greičiau ir slapta. Šį kartą jis net metė savo vienuolišką abitą, šitaip iš 
esmės save ekskomunikuodamas. 

Keletą metų Brunas klajojo. Gyvenimui prasimanydavo įvairiau- 
siais būdais, vienas iš jų — privačiai mokyti mąstymo sistemos, kurią 
jis buvo sukūręs atminties galioms stiprinti. Iš esmės ši įsiminimo siste- 
ma buvo „padėti“ kiekvieną dalyką, kurį reikia prisiminti, ant didžiu- 
lio įsivaizduojamo rato. Tada ratą galima sukti ir taip atrasti padėtąjį 
prisiminimą. Tačiau tai tik pradžia. Į pirmojo didžiojo įsivaizduojamo 
rato vidų reikia sustatyti dar penkis koncentrinius ratus. Ir šiuos gali- 
ma naudoti prisiminimams sudėti. Sukant šiuos ratus vieną kitame, 
galima gauti prisiminimų derinius ir šitaip sukurti naujų žinių. 

Kol kas neblogai (tik truputį tenka pasukti galvą). Tačiau ir čia 
viskas buvo ne taip, kaip atrodė. Už sėkmingo sisteminio metodo sly- 
pėjo metafizinė struktūra. Šeši Bruno ratai iš tikrųjų buvo atėję iš XIV 
amžiaus, iš ispanų mistiko ir (tariamai) patyrusio sėkmę alchemiko 
Raimondo Lulijaus (Raymundus Lullius) mokymų. Lulijus rašė apie 
šiuos šešis ratus, kurie sudaro mistinę loginę visų žinių derinimo sis- 
temą — kad galiausiai ją pasitelkęs žmogus apie visatą gali suprasti 
absoliučiai viską, visais įmanomais deriniais. Buvo ten ir alchemijos 
atgarsių, vedančių į aukso transmutacijas. 

Dar sykį Brunas atsidūrė lemiamoje kryžkelėje. Misticizmas ir 
alchemija leido jam sukurti sėkmingą ir praktišką įsiminimo sistemą. 
Praėjus šimtmečiui, šios sistemos detales nagrinės Leibnicas — vokie- 
čių filosofas racionalistas, kurį ši sistema įkvėps sukonstruoti vieną pir- 
mųjų skaičiavimo mašinų, sudarytą iš koncentrinių ratukų sistemos. 
Atsiliepdamas į Lulijaus įsitikinimą apie galimybę taikyti jo sistemą 
universaliai, Leibnicas tikėjo, kad ateis tokia diena, kai bus galima 
sukonstruoti tokią skaičiavimo mašiną, kuri sugebėtų spręsti visus 
matematikos ir logikos klausimus. Ji net galėsianti spręsti moralinius 
disputus: abi pusės paprasčiausiai sukišiančios į mašiną savo argumen- 
tus, o toji išspjausianti teisingą atsakymą. Nuo mistinės alchemijos per 


atminties sistemą iki skaičiavimo mašinos ir pirmųjų nuovokų apie 

šiuolaikinį kompiuterį — kiekvieną stadiją lydėjo (ir įkvėpė) daugiau 
ar mažiau paslėpti klaidingi supratimai. Tai tęsiasi iki šių dienų. Šiuo- 
laikinius kompiuterius suprantame esant moraliai neutralius, tačiau 
slapta nelogiškai baiminamės, kad vieną dieną jie gali užvaldyti pa- 
saulį. Idėja, kad kompiuteriai gali valdyti pasaulį, skirtingais aspektais 
ir baugina mus, ir įkvepia — čia nesunku įžiūrėti Bruno įsiminimo 
sistemos alcheminio įkvėpimo ir etinės Leibnico iliuzijos dėl skaičiavi- 
mo mašinos atgarsius. 

Tačiau Bruno atminties sistema vėliau dar labiau išsišakojo. Ji 
siejosi ne tik su alchemine Lulijaus sistema, bet ir su ne mažiau plataus 
užmojo mąstymo metodu, kurį Brunas pats sugalvojo. Jo mąstymuose 
šis metodas vaidino labai svarbų vaidmenį ir žymėjo svarbių įvykių — 
europietiškos minties raidos pradžią. 

Brunas įsivaizdavo, kad šis naujas sisteminės minties metodas 
yra viena kūrybinės logikos formų — mąstymo būdas, leidžiantis su- 
kurti naujų žinių. Jo ištakų galima rasti Nikolia Kuziečio coincidentia 
oppositorium — tai požiūrio metodas, leidžiantis priešybėms galiausiai 
susitikti. Tačiau Brunas tai išplėtojo kur kas toliau. „Tikras stebuklas: 
radus vienijantį tašką, išgauti priešybę.“ Dvi priešingybės susiderina 
„vienijančiame taške“, o iš čia padaroma išvada apie priešingą daly- 
ką — „priešybę“. 

Tik po dviejų šimtmečių vokiečių filosofas Hėgelis šiame teigi- 
nyje aptiks savo paties didžiojo dialektinio metodo užuomazgas. Kaip 
ir Bruno metodas, Hėgelio dialektika kalba apie dvi priešybes, kurios 
susivienijusios gimdo kažką nauja. Hėgelio dialektinėje sistemoje dvi 
priešybės tampa „teze“ ir „antiteze“, o jas „vienijantis taškas“ (anot 
Bruno) Hėgeliui tampa „sinteze“. Tada Brunas iš šio „vienijančio taško 
išgauna priešybę“. Panašiai ir Hėgelio sintezė tampa nauja teze, kuri 
sukuria savo antitezę. Šios drauge vėl sudaro sintezę ir taip toliau. 
Dialektinis Hėgelio metodas išsivystė į plačią, visa apimančią sistemą, 
įtraukiančią ir Dievą, ir visatą, ir visa kita. Ir vėlgi Bruno indėlis lemia- 
mas. Tai, kas Nikolia Kuziečiui tebuvo mistinis principas, Brunas iš- 

vystė į dinaminį mąstymo metodą. O tada Hėgelis išplėtojo tai į didelę 
metafizinę sistemą iš tarpusavyje susijusių dalių (Raimondo Lulijaus 
ratų ratuose atgarsį). Galutinėje stadijoje Hėgelio dialektiką Marksas 
išplėtos į dialektinį materializmą — neteisingai įgyvendintą bandymą 
paversti šį iš esmės nemokslišką metodą moksliniu. 

1579 m. Brunas atvyko į Ženevą — kalvinizmo centrą. Čia jis 
atsivertė į protestantų tikėjimą. Tačiau protestantai pasirodė ne mažiau 
netolerantiški nei katalikai. Ideologiniame kare su Roma jie irgi buvo 
pradėję grįsti tikėjimą nelanksčiais doktriniškais principais. Jie siekė 
grįžti prie fundamentaliųjų krikščionybės dogmų — atmesdami visa, ką 
laikė Katalikų bažnyčios pigiais blizgučiais ir sugedimu. Ironiška, bet šis 
konservatyvus, siekiantis grįžti prie pagrindų požiūris rodė, kad mokslo 
dalykuose jų doktrina visiškai sutapo su katalikų. Geocentriškoji Aristo- 
telio Visata ir keturi pagrindiniai elementai vis dar buvo laikomi natūrfi- 
losofijos pagrindu. Pamoksluose pradėjęs skelbti Koperniko revoliuciją, 
netrukus dėl Aristotelio jis susikirto su kalvinistų profesoriumi. Šį kartą 
buvo suimtas ir įgrūstas į kalėjimą. Dar kartą viskas galėjo baigtis pras- 
tai, tačiau Brunas pasielgė išmintingai: išsižadėjo savo pažiūrų. Dėl to jis 
paprasčiausiai buvo ekskomunikuotas ir išvytas iš miesto. 

Taigi Brunui pavyko tapti ekskomunikuotam iš abiejų skilusios 
krikščionybės pusių. Tokiam dievobaimingam žmogui kaip Brunas tai 
turėjo sukelti bent šiokį tokį susirūpinimą dėl savo žūstančios sielos. 
"Tačiau Brunas gyveno virš šitų dalykų. Netrukus ateisiąs laikas, kai šios 
dvi krikščioniškosios priešingybės susivienysiančios, ir iš šio „vienijan- 
čio taško“ kilsianti „priešybė“ — Hermio Trismegisto prisca theologia, 
tikroji ir originalioji senovės Egipto religija. Laimei, Brunui užteko 
proto šias mintis pasilaikyti sau. Nuo šio momento, išskyrus pagar- 
sėjusį Nikolia Kuziečio, Koperniko ir panašių minčių propagavimą, 
tik retkarčiais nugirstame gandų apie jį kaip apie okultistą, kurias lydi 
spėlionės, kad neva esąs magas. 

Klajonės atvedė Bruną į Tulūzą, tuo metu fanatiškai nepakančių 
katalikų citadelę. Šiam beprotiškam žingsniui pagrįsti galime rasti porą 

priežasčių: kažkada čia buvo dėstęs Raimondas Lulijus, ir nors neįprasta, 
tačiau universitete dėstytojams nebuvo keliama religinių reikalavimų. 
Nors ir turint bjaurų lotynų temperamentą, Brunui, matyt, netrūko ir 
žavesio. Per interviu pademonstravęs puikų intelektą ir žinias, Brunas 
gavo filosofijos dėstytojo postą. Pasirodęs nebūdingai taktiškas, jis vengė 
natūrfilosofijos. Paskaitos buvo griežtai ortodoksinės, daugiausia dėme- 
sio skirta Aristotelio De Anima („Apie sielą“). Šiame darbe Aristotelis 
skelbia, kad sielos santykis su kūnu — nenatūrali sąjunga, prilyginda- 
mas tai kankinimams, kurių imdavosi etruskų piratai — jie pririšdavo 
savo belaisvius prie lavono. Tinkama metafora to meto filosofijai, kuri 
vis dar buvo susaistyta su merdinčiu aristotelizmu. XVI amžiaus pabai- 
goje menas jau buvo atgimęs, mokslo atgimimas — tik tik prasidėjęs, o 
filosofijos atgimimo dar teks laukti pusę amžiaus. 

Keista, bet tuo metu, kai Brunas dėstė Tulūzoje, ten pat gyveno 
portugalų filosofas Franciskas Sančesas (Francisco Sanches), rašęs Quod 
Nihil Scitur („Kodėl negalima nieko žinoti“). Šiame visiškai pamirš- 
tame gilaus filosofinio skepticizmo šedevre įrodinėjama, kad tiesos iš 
tikrųjų niekada negalime žinoti. Galima abejoti bet kokiomis mūsų 
žiniomis. Kaip tik ši mintis tapo išeities tašku Dekartui — mąstytojui, 
pažadinusiam filosofijos atgimimą XVII a. Nikolia Kuziečio priešybių 
teorijos vienodumas, Bruno predialektinė mąstymo sistema, metodi- 
nės Sančeso abejonės — akivaizdu, kad ėmė gimti nauji mąstymo bū- 
dai — bandymai pralaužti aristoteliškos logikos ir doktrinos gniaužtus. 
Brunas ir Sančesas turbūt bus susitikę, bet greičiausiai jie buvo tiesiog 
priešingi ir temperamentu, ir mąstymu: ramus skeptikas ir užsispyręs 
propagandistas. Abejonė ir mokslas — tačiau laikas dar nebuvo atėjęs. 
Kaip matysime, galiausiai šios priešybės susitiks Dekarto filosofijoje. 

1581 m. Brunas atsidūrė Paryžiuje, kur garsas apie jo įsiminimo 
sistemą buvo patraukęs ir Henriko III dėmesį. Nepaisant neortodoksi- 
nių Bruno pažiūrų, jis buvo paskirtas į dvarą, kuris net ir sparčiai ky- 
lant Prancūzijos katalikų ir protestantų konfliktui buvo likęs liberalus. 
Praėjus dvejiems metams Brunas atvyko į Londoną ir buvo įdarbintas 

Prancūzijos ambasadoje. Čia jis, atrodo, dirbo kaip koks žemo lygio 
šnipas (ir galbūt net gaudavo dvigubą atlyginimą už paslaugas Angli- 
jai). Saugiai protestantiškoje Elžbietos valdomoje Anglijoje Brunas 
pasijuto galįs laisvai pareikšti antiaristoteliškas pažiūras. Jis nukeliavo 
į Oksfordą, kur kone įvarė širdies smūgį dėstytojų asamblėjai, pašai- 
piai išvadinęs jų pažiūras ssnamadiškomis. Ar jie net nenutuokią apie 
vykstančią mokslo revoliuciją? Dar Brunas pajuto galįs išspausdinti ne 
vieną okultistinį rašinį ir atskleisti ne tokį jau mokslinį požiūrį. 
Brunui okultistiniai įsitikinimai ir tikrasis mokslas buvo visiškai 
skirtingi dalykai. Tačiau kaip ir jo mąstymo sistemoje šios dvi priešy- 
bės galėjo turėti ir „vienijantį tašką“. Ta prasme liūdniausiai pagarsėjęs 
jo požiūris į Koperniko planetų sistemą. Brunas neabejotinai priėmė 
mokslinę šios sistemos tiesą, tačiau tuo pat metu tikėjo, kad tai — mis- 
tinis magiškas kosmoso simbolis. Kaip mokslinės Bruno mintys galėjo 
egzistuoti drauge su šia metafizine nesąmone, lieka beveik tokia pat 
mįslė, kaip ir pati nesąmonė. Tačiau jos iš tiesų egzistavo drauge. Tiesiai 
šviesiai kalbėdamas apie mokslą, Brunas visiškai aiškiai protavo. O jam 
pakeliavus po Europą daugelis įtikėjo jo žodžių teisingumu. Laimei, 
daugelis šių patikėjusiųjų nebuvo girdėję jo ezoterinių įsitikinimų, o 
gal paprasčiausiai laikė juos tiesiog Bruno asmenybės ekscentriškumu. 
Moksliškai Brunas buvo radęs kelią išsivaduoti iš Aristotelio 
liūno. Kaip galvojo, taip ir gyveno. Vietoj viduramžiško asketizmo 
jis garbino Renesanso humanizmą. Turime atsiverti pasauliui, o ne 
neigti jį. Brunas nebuvo vedęs, tačiau amžininkų pasakojimai aiškiai 
leidžia suprasti, kad celibato jis nesilaikė. Jo priešas pavyduolis Moke- 
nigas teigė: „Jis man pasakojo, kad moterys jam labai patinka, tačiau 
Saliamono lygio jis dar nepasiekęs.“ Galima drąsiai daryti prielaidą, 
kad Biblijos Saliamonui su septyniais šimtais žmonų ir trim šimtais 
sugulovių Brunas nebuvo konkurentas, vis dėlto palikęs grigališkąsias 
giesmes, jis irgi mėgaudavosi vynu bei moterimis. Kaip gyveno, taip ir 
mąstė. Vietoj riboto pasaulio po besisukančio dangaus skliautu Brunas 
skelbė Saulės sistemą ir beribės erdvės visatą, pilną kitų sistemų. Ir vie- 

toj keturių Aristotelio elementų jis skelbė atomizmą. Pasakojimas, kaip 
Bruną pasiekė ir ši idėja, jau savaime vertas dėmesio. 

Kaip matėme, teoriją, kad materija sudaryta iš nedalių atomų, 
išmąstė Leukipas, o išplėtojo Demokritas V amžiuje pr. Kr. Graikijoje. 
Maždaug po šimtmečio jos ėmėsi Atėnų filosofas Epikūras, iš kurio 
turime ir žodį „epikūrininkas“ — tikintis rafinuotu gero maisto ir gėri- 
mo malonumu. Toks rafinuoto hedonizmo vaizdas nėra tikrasis Epikū- 
ro filosofijos atspindys. Šioji mokė apie mechanistinį pasaulį ir tikėjo 
nuosaikiomis laimės paieškomis. Laimė pasiekiama atsitraukiant nuo 
politikos į ramų gyvenimą, o šį galima rasti sutramdžius apetitus (ypač 
tuos, kuriais garsiausiai giriasi šiuolaikinis epikūrininkas). 

Epikūrizmas buvo populiarus visus septynis šimtmečius ir 
aukštumas pasiekė per patį Romos imperijos žlugimą, kai buvo tikrai 
išpuoselėjęs daugelį hedonistiškesnių aspektų. Romoje ėmus reikštis 
krikščionybei, asketizmas ir atgaila tapo kasdiene praktika, todėl pir- 
mieji krikščionys tikėjo Epikūrą esant antikristu — bloguoju pabaisa, 
kurio pasirodymas skelbs priartėjus pasaulio pabaigą. 

Nors moralinė Epikūro filosofija atvira itin skirtingoms interpre- 
tacijoms, tačiau natūrfilosofija aiški ir mokslinė. Epikūras ne tik tikėjo 
grynai mechanistiniu pasauliu, bet ir perėmė Demokrito teoriją apie 
atomus. Pasaulyje nėra jokių antgamtinių jėgų, ir jis sudarytas iš mažu- 
tėlių materialių dalelių, kurių negalima nei sukurti, nei sunaikinti. 

Epikūras nebūtų labai nustebęs sužinojęs, kad jo filosofija gyvuos 
dar tiek metų, kai jo jau neliks (nors vėlesnė forma jam gal ir nebūtų 
patikusi). Jis visą gyvenimą atkakliai skelbė savo idėjas. Sakoma, kad 
yra parašęs per tris šimtus veikalų. Deja, išliko tik fragmentai. „Gėrio 
idėja neįsivaizduojama, jei atmetami skonio, meilės, klausos ir regos 
malonumai... Tačiau vertybė — tik tuščias žodis, jei siekiant malonu- 
mų nepaisoma proto.“ 

Kol dar nebuvo subyrėję į fragmentus, Epikūro darbai sulaukė I 
a. pr. Kr. gyvenusio Romos poeto Lukrecijaus dėmesio. Romėnai mažai 
teprisidėjo prie graikų minties, nors daug jų rašytojų propagavo grai- 

kų idėjas. Lukrecijus buvo vienas puikiausių tokių rašytojų. Poeziją, 
mokslinę mintį ir antimetafizinę filosofiją jis suderino taip, kad vėliau 
tai buvo pavadinta „beveik tokio pat retumo reiškiniu kaip filosofinis 
akmuo“. Už šias išskirtines savybes jis pelnė ankstyvųjų krikščionių 
tyrinėtojų, kuriems racionalios mokslinės pažiūros buvo tiesiog ana- 
tema, juodžiausią šmeižtą. Taigi dėl kelių biografijos detalių, priskirtų 
Lukrecijui, mums tenka pasikliauti šv. Jeronimu. Pasak šv. Jeronimo, 
Lukrecijų kartais ištikdavo beprotybė — nuo meilės gėrimo, kurio 
jam duodavusi žmona. Ir tik skaidriaisiais epizodais jis galėdavęs kurti 
poeziją, kurią „redaguodavęs“ jo draugas, didysis Romos oratorius 
Ciceronas. Keturiasdešimt ketverių Lukrecijus per vieną iš beprotybės 
priepuolių nusižudęs. Beprotybė, paleistuvystė, įtarimai, kad kažkas 
kitas bus parašęs jo darbus, savižudybė — visa tai atrodo šiek tiek per- 
dėta. Bet nederėtų manyti, kad šventieji ką nors prasimanytų, o poetai, 
net ir filosofiškai nusiteikę, retai gyvena nekaltai — todėl gal net ir šv. 
Jeronimo juodas šmeižtas gali būti pagrįstas kruopelyte tiesos. 

Lukrecijus tikėjo, kad visata evoliucionavo — fiziškai ir biolo- 
giškai, o ir civilizacija esanti sociologinės evoliucijos padarinys. Jis 
pirmasis suskirstė istoriją į atskirus žmonijos išsivystymo amžius. Luk- 
recijui buvo būdingas ir retai pasitaikantis netikėjimas nemirtingumu. 
„Mirtis, ta baisiausioji iš visų ligų, mums niekis... kadangi kai ji ateis, 
mūsų jau nebus.“ Kai mirštame, mūsų siela paprasčiausiai išsisklaido 
„tarsi dūmas“. „Netrukus gyvų padarų kartos pasikeičia ir tarsi esta- 
fetės bėgikai perduoda gyvybės deglą kitiems.“ Poezija neabejotinai 
Lukrecijaus, o kiek idėjų jo, kiek grynai epikūriškos — dažniausiai 
neįmanoma pasakyti. Turbūt turėtume paprasčiausiai apsvarstyti žy- 
miausią Lukrecijaus pastebėjimą: „Iš nieko nebus nieko.“ 

Visos šios mintys ir gausybė kitų pasirodo jo šedevre De Rerum 
Natura („Apie daiktų prigimtį“), kurios jau pats pavadinimas — sąmo- 
ningas atgarsis prarastojo Epikūro darbo „Apie prigimtį“. Atomų idė- 
jai pirmose dviejose šios epinės poemos knygose skirta garbingiausia 
vieta. Pranašiškas jos tikslumas nereikalauja jokių komentarų. Visatoje 

esąs begalinis skaičius atomų. Jie būna skirtingų tipų, bet tų tipų yra 
tam tikras apibrėžtas skaičius. Jie skiriasi svoriu, forma ir dydžiu. Visi 
labai maži, kieti ir nedalūs, tačiau sudaryti iš neatskiriamų dalių, ir kuo 
didesnis atomas, tuo daugiau tokių dalių jis turi. 

Ši pastaroji akivaizdžiai prieštaringa mintis daugelio buvo laikoma 
jo atomų teorijos trūkumu. Jei atomai sudaryti iš dalių, tai galiausiai juos 
galima suskaldyti. XX amžiaus pradžioje atsiradusi subatominė fizika ne 
tik išsprendė šį prieštaravimą, bet ir parodė, kaip stebuklingai tai buvo 
numatyta. Kas iš tiesų buvo ši ankstyvoji atomų teorija? Ji neturėjo ga- 
limybės būti pagrįsta eksperimentais. Tai buvo grynosios teorijos rezul- 
tatas (theoria — žiūrėti į kažką, kontempliuoti, mąstyti). Ši stulbinanti 
įžvalga tegalėjo būti atsitiktinė. Tačiau, kaip matysime vėliau, kada bepa- 
sirodytų mokslinėje mintyje, atomų idėja dažniausiai būdavo didžiulio 
perversmo šauklys, tarsi būtų tam tikras pranašiškas ženklas mokslui. 

Romos imperijos laikais Lukrecijaus De Rerum Natura sulaukė 
didžiulės šlovės ir įkvėpė net tokius menininkus kaip Vergilijus, kuris 
būtent Lukrecijų turėdamas galvoje sakė: „Laimingas žmogus, kuris 
žino visa ko priežastis.“ Tačiau Romos imperijai žlungant didžioji Luk- 
recijaus poema dingo — paskutiniai žinomi egzemplioriai greičiausiai 
žuvo liepsnose, vestgotams plėšiant amžinąjį miestą ir siautėjant po 
marmuro sales. 

Viduramžiais apie šią poemą buvo žinoma tik iš nuorodų į ją 
kitų darbuose. Tada 1417 m. į dienos šviesą iškilo paskutinis išlikęs eg- 
zempliorius. Po pusės amžiaus De Rerum Natura buvo pirmoji pasau- 
lietiška knyga, išspausdinta naująja Gutenbergo technika, ir netrukus 
tapusi bestseleriu. Kurį laiką Lukrecijaus poema buvo populiaresnė 
net už Dantės Dieviškąją komediją. Daugiausia ji skaityta kaip litera- 
tūros kūrinys, tačiau humanistų protus, be abejo, traukė jos filosofija. 
Ir priešingai — natūrfilosofija joje, t. y. atomų teorija, buvo laikoma 
anachronizmu — kol jos neperskaitė Džordanas Brunas. 

Po Nikolia Kuziečio, nors Lukrecijus ir Nikolia Kuzietis viskuo, 
išskyrus mokslą, buvo absoliučios priešingybės, vis dėlto jie buvo svar- 

biausi mąstytojai, turėję įtakos mokslinei Bruno minčiai. Lukrecijus 
atmetė bet kokią metafiziką — Nikolia Kuziečio apmąstymai sklidini 
teologijos. Vis dėlto Brunas sugebėjo sekti jų abiejų pėdomis! Ilgus 
šimtmečius jis bus laikomas iš esmės moksliniu humanistu, nulietu 
pagal Lukrecijaus formą, tik šiek tiek atsiduodančiu romantiniu okul- 
tizmu. Tik gerokai vėliau paaiškėjo, kad mokslinės jo mintys buvo 
sukonstruotos ant tamsaus okultizmo ir metafizikos lekalo. Tačiau 
nereikia pamiršti, kad jis iškėlė į viešumą būtent Lukrecijaus elementą. 
Kaip tik tai charakterizavo tiek Bruno, tiek jo mokslo — nuo Koperni- 
ko sistemos iki atomizmo — viešąjį veidą, o tai jį ir pražudė. 

Pasitraukęs iš Anglijos (kol jo nesugavo kaip šnipo, kontržval- 
gybininko, eretiko ir pan.), Brunas grįžo į Paryžių. Tačiau netrukus 
„dėl neramumų iš Paryžiaus išvažiavau į Vokietiją“. Jis nuklydo net iki 
Marburgo, Prahos ir Ciuricho, pakeliui susiradęs naujų draugų ir tuo 
pat metu susiginčijęs su daugeliu rafinuočiausių to meto intelektualų. 
Eruditai labai susidomėjo Bruno idėjomis, bet galiausiai buvo priversti 
atmesti jas propagavusį žmogų. Kita vertus, Bažnyčia jau laikėsi tiesiog 
priešingos nuomonės. 

1591 m., lankydamasis Frankfurto knygų mugėje, Brunas gavo 
kvietimą į Veneciją savo įsiminimo sistemos mokyti vietinį didiką 
Žuaną Močenigą (Zuan Mocenigo). Brunui buvo keturiasdešimt dveji, 
ilgus dvylika metų jis nesilankė Italijoje. Tad pamanė, kad dabar jau 
turbūt nepavojinga grįžti. 

Pakeliui į Veneciją Brunas užsuko į netoliese esančią Paduvą, kur 
buvo girdėjęs esant laisvą matematiko vietą. Galbūt galėsiąs gauti tikrą 
profesoriaus vietą, užuot skaitęs atsitiktines paskaitas ir mokęs neiš- 
manėlius didikus. Tačiau darbo jam gauti nepavyko (kitais metais jis 
atiteko Galilėjui). 

Venecijoje Brunas buvo priimtas Močenigo rūmuose. Jie taip ir 
nesugebėjo pajudėti iš vietos. Močenigas nepasižymėjo itin skvarbiu 
protu. Nepajėgdamas suvokti Bruno sistemos, jis įsižeidė ir pasidarė 
įtarus, o netrukus ėmė Brunui pavydėti po visą Veneciją sklindančios 

reputacijos. Po keleto vis karštesnių nesutarimų Močenigas įskundė 
Bruną Venecijos inkvizicijai už eretiškų teorijų skleidimą. Brunas buvo 
suimtas ir įmestas į požemius. (Praėjus vos 150 metų, tuose pat pože- 
miuose, apkaltintas tais pat dalykais, atsidurs ir Kazanova, tačiau šiam 
pavyks įspūdingai pabėgti.) Brunas nematė reikalo stengtis bėgti. Teis- 
mo procesas iš tiesų buvo nerūpestingas, todėl jis tikėjosi apsiginsiąs. 

Nelikę jokio Bruno portreto. Ir tik dabar, Venecijos teismo metu, 
aptinkame pirmuosius jo išvaizdos apibūdinimus. Žinoma, jie neat- 
rodo patikimi. Teismo valdininkas aprašė jį kaip pagyvenusį, vidutinio 
kūno sudėjimo, su kaštonine barzda. O Čiotas, vietinis knygų par- 
davėjas, pakviestas kaip liudininkas, apibūdino jį esant žemą ir liesą, 
su juoda barzda. Rašoma, kad teisme Brunas kalbėjęs skubriai, pietų 
Italijos stiliumi, žodžius palydėdavęs gyvais gestais ir staigiais išraiškos 
pokyčiais. Atrodo visai tikėtina, kad jis visuomet taip kalbėdavęs. Kiti, 
pasakodami kitą situaciją, pabrėždavo jo uolumą ir puikų susitelkimą 
skaitant paskaitas, ir kad retkarčiais užsimiršęs prisėsdavo ant vienos 
tuo, ką sako. Nors kaip jis galėjo būti įsitikinęs tuo, ką sako, kai dabar 
žinome, kuo jis iš tiesų tikėjo, — tai jau kitas klausimas. 

Teisme Brunas noriai pripažino, kad galbūt yra padaręs keletą ne- 
didelių teologinių klaidų. Tačiau jos nebuvusios svarbios, nes kilusios 
iš jo gilinimosi į natūrfilosofiją. Jis primygtinai teigė neprieštaravęs 
Bažnyčios mokymui. Keista, bet Brunas pats tuo tikėjo. 

Čia pagaliau galime aptarti akivaizdų Bruno mąstymo nenuo- 
seklumą. Jis tikrai galėjo būti įsitikinęs tuo, ką kalbėjo — nors būtų 
buvę itin neišmintinga visiems paaiškinti kodėl. „Nedidelės teologinės 
klaidos“ buvo susijusios su Koperniku, atomų teorija ir pan. Tai nega- 
lėjo būti svarbios teologinės klaidos, kadangi simboline forma artimai 
siejosi su originalia senovės Egipto religija, kuri, jo įsitikinimu, ne- 
trukus pralenksianti krikščionybę. O jeigu taip, tai jo pažiūros niekaip 
negalinčios kirstis su Kristaus mokymu, kadangi šis irgi kilęs iš ori- 
ginalios „tikrosios teologijos“. Laimei, Brunas nė žodeliu neužsiminė 

apie šiuos sensacingus įsitikinimus, iš kurių ir kilo menki jo moksliniai 
prasižengimai, ir imta tikėti, kad Venecijos inkvizicija laikysis atlaidaus 
požiūrio. Ir tada ištiko katastrofa. 

Apie teismo procesą nugirdo popiežiaus valdžia, ir Brunas buvo 
iškviestas į Romą stoti prieš garsiąją Romos inkviziciją. Čia jis buvo 
kvočiamas septynerius metus. Iš pradžių Brunas laikėsi ankstesnio savo 
metodo. Tačiau inkvizitoriai darėsi vis agresyvesni ir atkaklesni, o Brunas 
ėmė vis labiau spirtis. Galbūt jautė, kad yra pasmerktas, kad ir ką sakytų, 
todėl nusprendė, jog; gali laikytis savo nežymių mokslinių erezijų (den- 
gusių didžiumą rimtųjų). Atrodo, jis niekino savo inkvizitorių nemok- 
šiškumą ir fanatiškumą, nes šie atsisakė klausyti, kai jis mėgino aiškinti 
aristoteliškos doktrinos nesuderinamumą su naujausiais gamtos mokslų 
atradimais. Galiausiai įpykę inkvizitoriai pareikalavo, kad jis išsižadėtų 
visko. Priimtinas būtų buvęs tik visiškas ir besąlyginis visų teorijų pa- 
neigimas. Ir tada Brunas supyko. Jis pareiškė neturįs ko išsižadėti ir net 
nežinąs, ko tikimasi, kad jis išsižadėsiąs. Išgirdęs šiuos žodžius, popiežius 
Klemensas VIII įsakė perduoti Bruną pasaulietinei valdžiai, kuriai buvo 
prisakyta elgtis su juo „kuo gailestingiau ir kad nebūtų pralietas jo krau- 
jas“. Deja, šie gražūs žodžiai tebuvo veidmainiškas eufemizmas. Jie reiš- 
kė, kad Brunas turi būti sudegintas ant laužo kaip užsispyręs eretikas. 

1600 m. vasario 17 d. Brunas buvo išvestas į Campo de Fiori (Gė- 
lių lauką) užrišta ir užkimšta burna, kad negalėtų kreiptis į stebėtojų 
minią. Jį pririšo prie kuolo ant prakurų laužo, kurį paskui uždegė, ir 
Brunas buvo iškeptas gyvas. 


Ko jie taip bijojo, kad tik Brunas nepasakytų? Kai perskaitė mir- 
ties nuosprendį, Brunas įžūliai mostelėjo teisėjų pusėn pareikšdamas: 
„Galbūt jūsų baimė skelbti nuosprendį net didesnė už manąją jį iš- 
girsti.“ Kai jau degančiam per pačią agoniją pakišo kryžių pabučiuoti, 
jis staigiai nusuko galvą. Panašu, kad Brunas liko ištikimas savo gi- 


lesniesiems „egiptietiškiems“ įsitikinimams. Tačiau jei būtų prabilęs 

apie juos nuo laužo, nė vienas iš buvusiųjų nebūtų jo supratęs, nors 
ir tikėdami juo. Ne, atrodo, Bažnyčios valdžia labiausiai bijojo, kad jis 
pakartos savo natūrfilosofines erezijas. Jie bijojo mokslo. 

„Saulė nejuda“, — maždaug prieš pusšimtį metų savo užrašų pa- 
raštėje buvo užšifravęs Leonardas da Vinčis. Tai žinojo Nikolia Kuzie- 
tis, o Kopernikas pagaliau šią tiesą pagrindė matematiškai. Su religija 
tai neturėjo nieko bendra. 

Tačiau ieškodama sau intelektualaus pagrindimo, religija buvo 
priglobusi filosofiją. Metodai, naudojami įrodyti natūrfilosofijos 
tiesoms, dabar buvo taikomi pagrįsti teologijai. XIII amžiuje Tomas 
Akvinietis sugalvojo net penkis Dievo buvimo įrodymus. Kai kurie jų 
kvazimoksliniai. Štai, pavyzdžiui, argumentas iš Pirmosios priežasties: 
Dievas kaip pirmoji priežasties ir padarinio grandinės pradžia. Tačiau 
teologija perėmė ne tik filosofijos metodą — kartu ir jos turinį. Su lo- 
gika ėjo ir etika, kosmologija, natūrfilosofija. Ne Aristotelio kaltė, kad 
jo filosofija tapo šventu raštu. Ir net jeigu krikščionybė būtų priėmusi 
Demokrito atomus vietoj keturių Aristotelio elementų, galutinis rezul- 
tatas būtų buvęs toks pat. Mokslas, kaip ir etika, iškaltas iš akmens. 

Dabar ginčijamasi, kad moralės atžvilgiu nuo bronzos amžiaus 
žmonija mažai tepažengė, jei išvis kiek nors progresavo. Ir Homero he- 
rojui, ir Arnoldo Švarcnegerio terminatoriui kyla tos pačios moralinės 
dilemos. Tačiau jų ginklai, o kartu ir medicinos pagalba, kurios gali 
tikėtis — tiesiog skirtingi pasauliai. Mokslinė žmogaus padėtis, kitaip 
nei moralinė, nėra natūraliai statiška — toks mąstymas gali nuvesti iki 
absurdo. Net jei Bažnyčia būtų priėmusi nedalomus Demokrito ato- 
mus, galiausiai būtų priversta neigti tai, kas nutiko Hirosimai. 

Tačiau Bruno laikotarpiu mokslas buvo ne mažiau susipainiojęs 
nei pati religija. Nė vienas jų nebuvo tikras, kas iš tikrųjų vyksta. Po- 
piežius paskelbė, kad planetos sukasi aplink Žemę. Koperniko Saulės 
sistemoje Brunas įžvelgė metafizikos simbolį. Žmogaus protui dar 
reikės laiko, kad atsikratytų tokio klaidingo supratimo. Tiesiog reikėjo 
naujo žvilgsnio į pasaulį. 


(Mokslo elementai 


S uprantant pažodžiui, visiškai naujas pasaulio matymo būdas 
buvo atrastas 1608 metais. Teleskopo išradimas paprastai priskiriamas 
olandų lęšių gamintojui Hansui Liperšėjui (Hans Lippershey), pardavi- 
nėjusiam akinių lęšius. Ši pramonė suklestėjo XVI amžiaus pabaigoje. 
Spaudos paplitimas Europoje labai padaugino skaitytojų ir, žinoma, 
padidino akinių paklausą. Lęšių gamybos suintensyvėjimas savo 
ruožtu paskatino mikroskopo ir teleskopo išradimą. Pirmaisiais XVII 
šimtmečio metais mokydamasi sąmonė lavėjo, ir kaip netiesioginis to 
rezultatas plėtėsi pats pasaulis — tiek mikroskopiniu, tik makrosko- 
piniu lygiu. Visoje Europoje vyko daugybė įvairiausių akivaizdžiai 
nesusijusių pokyčių, ir jie ėmė keisti supančio pasaulio vaizdą. Dėl šių 
naujų pokyčių ėmė kilti ir naujų klausimų. (Tiesą sakant, dažnai tai 
buvo tie patys klausimai, nedavę ramybės jau senovės graikams. Koks 
yra pasaulis, kuriame gyvename? Kaip tuos naujus stebuklus suderinti 
su jau žinomais pradais?) 

Iš tikrųjų teleskopo efektą atrado ne Liperšėjus, tai padarė ne- 
žinomas jo mokinys. Kaip pasakojama, šis tingus ir vangokas jaunasis 


5 x : 17179 Šai n | 
žmonijos geradarys vieną dieną žaidė su lęšiais, kuriuos jam buvo liep- 

ta nušlifuoti. Ir pastebėjo, kad sudėjęs prieš akis du lęšius ir nutaikęs 
atstumą tarp jų gali matyti padidintą bažnyčios bokšto kitoje laukų 
pusėje vaizdą. Liperšėjus akimirksniu įvertino šio padidinto vaizdo 
svarbą, sustatė du lęšius į vamzdį ir pavadino išradimą perspicilijumu 
(instrumentas, skirtas kiaurai matyti). Pirmasis perspicilijumas buvo 
parduotas olandų vyriausybei kaip karinis prietaisas. Tada, kaip ir 
dabar, buvo daugybė karinių paslapčių, taigi ir žinia netrukus plačiai 
pasklido — tapo žinoma visiems, kas tik domėjosi tokia informacija. 
Per metus ji pasiekė ir Galilėjaus ausis Paduvoje. 

Galilėjus ir buvo pirmasis, išplatinęs naujojo mokslo elementus. 
Jis buvo ambicingas ir nuolat ieškojo palankios progos. Jau penkiolika 
metų jis dirbo matematikos profesoriumi Paduvos universitete. Nors 
į šias pareigas buvo paskirtas labai jaunas — dvidešimt aštuonerių, vis 
dėlto Galilėjus padarė pažangą ten, kur nepavyko Brunui. To pasiekė 
daugiausiai per atkaklumą, reklamavimąsi ir įkalbėjęs jį užtarti gerą pa- 
dėtį užimančius globėjus. 1592 metais keturiasdešimt ketverių Brunas 
buvo tarptautinio lygio asmuo, tačiau apie postą Paduvoje jis tik pasi- 
teiravo. Jis buvo geriau žinomas šiaurės Europoje, o Italijoje neturėjo 
jokių globėjų, išskyrus bukagalvį išdaviką Močenigą. 

XVI amžiaus pabaigoje Paduvos universitetas buvo laikomas 
geriausiu Europoje ir traukė studentus net iš tokių tolybių kaip Len- 
kija bei Anglija. (Vienas tokių studentų ir papasakojo Šekspyrui apie 
tuometę Italiją.) Tą akimirką, kai išgirdo apie perspicilijumą, Galilė- 
jus, kaip jam ir buvo būdinga, apie šį išradimą suvokė du esminius 
dalykus: pirma, dar niekas net neįsivaizduoja šios idėjos mokslinio po- 
tencialo ir, antra, perspicilijumas išsiskiria didžiulėmis komercinėmis 
galimybėmis. 

Pirmieji perspicilijumai pajėgė didinti tik tris kartus. Per kelis 
mėnesius Galilėjus patobulino instrumentą, kad didintų jau dešimt 
kartų. Tada savo naująjį instrumentą jis padovanojo Venecijos miestui, 
kuris tuo metu valdė Paduvą. Galilėjus išdidžiai nupasakojo, kaip kiek- 
vieną kariuomenę, besirengiančią pulti Veneciją, bus galima pastebėti 

vos išnirusią iš už horizonto, ir kad tai suteiks miesto gynėjams kelias 
gyvybiškai svarbias valandas pasiruošti puolimui. 

"Tačiau čia nepasireiškė joks Galilėjaus altruizmas. Dėkinga 
valdžia tuoj pat padvigubino gana kuklią jo algą ir suteikė jam pro- 
fesoriaus pareigas iki gyvos galvos. Dar Galilėjus sužinojo, kad perspi- 
cilijumai jau pigiai gaminami kitame Italijos rajone, todėl neįmanoma 
užgrobti visos rinkos. Kai šie pigieji perspicilijumai pasiekė Veneciją, 
Galilėjus sumenkino juos išvadinęs žaislais — ir aiškiai atskyrė nuo 
savo išradimo, kurį pakrikštijo teleskopu. Pavadinimas sudarytas iš 
graikiškų žodžių „per atstumą“ ir „matyti“, nors, kaip ir pačią idėją, 
pavadinimą taip pat buvo pasigavęs kažkur iš pašalies. 

Galileo Galilėjus buvo entuziastingas raudonbarzdis ekstravertas, 
kurio neįprastas būdas ir akivaizdus žavesys slėpė nepaprastą prigimtį. 
Jam labai dažnai trūkdavo grynųjų — dėl ekstravagancijos, šeimyninių 
skolų ir reiklios motinos reikalavimų išlaikyti ją gimtojoje Florencijoje. 
Kai mamytė pagaliau teikėsi apsilankyti Paduvoje, pašiurpo pamačiusi, 
kad jos mylimas profesorius gyvena su liepsninga gatvių mergina ve- 
necijiete Marina, beveik penkiolika metų už jį jaunesne ir jau pagim- 
džiusia jam du sūnus. Galilėjus persikėlė į kaimyninę Veneciją ir, kol 
dvi jo gyvenimo moterys riejosi ir galiausiai kibo viena kitai į plaukus, 
apsistojo savo draugužio aristokrato Sagredo rūmuose. Savo garsiems 
draugams Galilėjus buvo sąmojingas ir išsilavinęs kompanionas, ta- 
čiau namie buvo linkęs vengti plūdimosi ir nepakenčiamų šeimyninio 
gyvenimo sunkumų. Jis ilgam užsidarydavo savo studijoje, kartais iš- 
tisoms dienoms, ir pasinerdavo į mokslą. 

Galilėjus turbūt pirmasis ėmė suprasti, apie ką šis naujasis mok- 
slas. (Supratimas, kaip viskas veikia, bus taikomas beveik išskirtinai fi- 
zikai. Tik vėliau tai bus pritaikyta ir chemijai — medžiagų ir elementų 
tyrimams.) Labai būdinga, kad Galilėjaus supratimas buvo pagrįstas 
išimtiniais praktiniais sugebėjimais. Jis buvo puikiausias išradėjas, nes 
įžvelgdavo, ką ir kaip galima padaryti. Galilėjaus išradimai — nuo pir- 
mojo termometro iki instrumento pulsui skaičiuoti, nuo arklio trau- 

kiamo vandens siurblio iki kulisės patrankos sviedinių trajektorijoms 
skaičiuoti. Nelaimei, ar dėl finansų neišmanymo ir patentų įstatymo 
nebuvimo, ar paprasčiausiai dėl to, kad,šie išradimai labai pralenkė lai- 
ką, puikieji Galilėjaus įtaisai taip ir neatnešė atradėjui itin trokštamos 
finansinės sėkmės. Vis dėlto šie praktiniai laimėjimai leido jam giliau 
pažvelgti į fizikos reiškinius. 

Maždaug prieš pusantro tūkstančio metų keletas tarpusavyje 
nesižinojusių Graikijos mąstytojų, pavyzdžiui, Archimedas, buvo pa- 
stebėję daug nesusijusių mechanikos faktų ir sukūrę ne vieną teoremą. 
"Tačiau bendro supratimo, kas yra mechanika, nebuvo. Ir tik Galilėjus 
iškėlė pagrindinę sąvoką — jėga — ir parodė, kad tai ištisa vieningo 
teorinio ir praktinio mokslo šaka, kurią galima tyrinėti. Bet kodėl jėgos 
idėja tokia svarbi? Perfrazuokime pavyzdį iš XVII amžiaus vadovėlio: 
įsivaizduokite žmogų, valdantį arklį. Kiek tam reikės galios, pamatuoti 
negalima. Tačiau vietoj to galima pririšti arklio vadžias prie pakanka- 
mai sunkaus akmens. Neišmatuojama žmogaus galia tokiu būdu gali 
būti įvertinta kaip jėga, kurią galima išmatuoti — pasverti akmenį, 
kurio arklys jau nepajudintų. Bet koks judėjimas (ar judėjimo suvar- 
žymas) — veikiančios jėgos rezultatas, kurį galima išmatuoti. Tai ab- 
soliučiai naujas būdas pasauliui matuoti ir įsivaizduoti, kaip jis veikia, 
taip pat ir pritaikyti tai žmogaus reikmėms. 

Galilėjus tapo pirmuoju šios naujos mokslo srities, kurią pavadi- 
no meccaniche (arba mechanika, kaip senovės graikai vadino aparatą ar 
mašiną), tyrinėtoju. Tačiau net ir Čia senieji įpročiai nenorėjo lengvai 
pasiduoti: kaip ir buvo įprasta, Galilėjus „patobulino“ Archimedo ju- 
desio kiekio (momento) sąvoką, pareikšdamas pats ją sugalvojęs. Vis 
dėlto tuo pat metu jo darbai rodo Galilėjų supratus visus tris judėji- 
mo dėsnius, kuriuos Niutonas suformulavo tik praėjus daugiau kaip 
septyniasdešimčiai metų. Iš dalies dėl Galilėjaus požiūrio į mokslą, iš 
dalies dėl to, kuo mokslas tuo metu laikė save, jis nepateikė nė vieno 
tikro jėgos apibrėžimo, taip pat ir savo judėjimo supratimo neįvilko į 
dėsnio formą. 


124 


MOKSLO ELEMENTAI 


Vis dėlto šie trūkumai atrodo menkučiai, palyginti su didžiule 
minties pažanga, kurią kuo aiškiausiai išreiškė Galilėjus. Tai pagrin- 
dinis jo laimėjimas, tačiau jis toks pribloškiamai paprastas, kad dabar 
mums atrodo kaip savaime suprantamas dalykas. Galilėjus suderino 
fiziką ir matematiką. Iki tol šios dvi mokslo sritys buvo iš esmės at- 
skirtos. 

Šis atskyrimas pastebimas jau nuo IV amžiaus pr. Kr., kai Platono 
akademija pabrėžtinai išskyrė abstrakčiąją tikrovę ir „grynąją“ mate- 
matiką, o Aristotelio licėjaus dėmesio centre buvo materialioji tikrovė, 
tiriama atrinkimo, palyginimo ir klasifikavimo būdais. Gali atrodyti, 
kad Kopernikas užbėgo už akių Galilėjui, pritaikydamas matematiką 
fizikai, tačiau taip nebuvo. Kopernikas laikė dangaus kūnų judėjimą 
grynai matematine bėda. Jo skaičiavimuose nėra tokių mechaninių 
sąvokų, kaip antai svoris, judesio kiekis ir jėga. 

Tik Galilėjui sujungus matematiką ir fiziką pasidarė įmanoma 
iškelti išmatuojamos jėgos sąvoką. Taip gimė naujasis mokslas. Ma- 
tematinės analizės taikymas fizikos problemoms spręsti leido atsirasti 
eksperimentiniam mokslui šiuolaikine prasme. Pirmą kartą pasidarė 
įmanoma praktinius įvykius įvertinti, padalyti į sudedamąsias dalis 
ir išmatuoti, viską išreiškiant tiksliomis matematikos sąvokomis. Pa- 
našius įvykius galima palyginti, o kai jie atitinka, galima suformuluoti 
dėsningumus. Tokius tyrimus Galilėjus vadino cimento — „išmėgini- 
mas“ (itališkai). Eksperimentas — patikrinimas, kaip (ir ar iš viso) 
veikia tam tikra procedūra. Mūsų žodis „eksperimentas“ irgi kilęs iš 
senosios prancūzų kalbos žodžio, reiškusio „patraukti į teismą, skirti 
išbandymus“. 

Visa tai buvo radikalus perversmas. Ar tikrai? Juk šitai alchemikai 
darė jau ilgus šimtmečius? Taip, jie tai darė, o kai kuriuose alchemikų 
eksperimentuose neišsiversta ir be matematikos. Daugelyje alchemi- 
nių eksperimentų receptų bent jau būdavo nurodoma, kiek reikia 
sudedamųjų dalių, o paskui išsamiai aprašomos tolesnės procedūros. 
Atsižvelgiant į tai, alchemija — neabejotinai eksperimentinis mokslas. 

Keliai išsiskiria, kai kalbame apie šių eksperimentų rezultatus. Didžioji 
dauguma siekė vienintelio rezultato — aukso. Nepavykus jo pasiekti, 
eksperimentatoriai retai kada matydavo prasmę aprašyti, kas padaryta. 
O kiti, nors ir užrašydavo, buvo linkę falsifikuoti, prifantazuoti arba 
sumetafizinti rezultatus. Ant tokių vaizduotės išpūstų pagrindų jokio 
mokslo nesukursi. 

Tačiau teigiama, kad Galilėjus net ne pirmasis, ėmęsis šiuolaiki- 
nių eksperimentų, kuriuose buvo derinama matematika ir fizika. Dau- 
gelis jo amžininkų keletą metų prieš Galilėjų jau buvo pradėję taikyti 
panašius eksperimentinius metodus. Ir tai neblogai įrodyta. Kaip jau 
matėme, buvo pradėjusi byrėti pati viduramžiškoji mąstysena. Senie- 
ji įsitikinimai, priskiriami autoritetams (būtent Aristoteliui), buvo 
pradėti vertinti kaip nebe tokie neabejotini, ir tai leido naujosioms 
idėjoms įvairiausiais būdais juos keisti. Matematikos taikymas tikrovei 
buvo tik viena iš naujų idėjų. Tokios sampratos tiesiog skliste sklido, 
ir daugelis ėmė mąstyti ta pačia kryptimi. Visoje Europoje buvo prasi- 
dėjęs naujojo mokslo užgimimas, jį kūrė įvairūs žmonės, mąstę nepri- 
klausomai vieni nuo kitų, tačiau moksliškai. 

Tokį mąstymą įprasta vadinti „pralenkusiu laiką“. Tai nebūtų 
visiškai tikslus apibūdinimas to, kas vyko Europoje XVII amžiaus 
pradžioje. Šie atskiri mokslo mąstytojai ir eksperimentatoriai, dažnai 
dirbę visai neturėdami ryšių, buvo ne pralenkę laiką — jie tiesiog kūrė 
visiškai naują laiką. Visoje Europoje — nuo Lenkijos iki Pietų Itali- 
jos — kristalizavosi naujoji mąstysena. Tai rodo padaryti keli svarbūs 
atradimai — visi vienu metu, bet skirtingų asmenų, kurie negalėjo 
žinoti vienas apie kito darbus, todėl jų negalima įtarti plagijavimu. 
Klostėsi iš tiesų naujos aplinkybės. Mokslo pažanga nebuvo varoma 
vien didžiųjų protų svarbių atradimų. Už atskirus genijus ne mažiau 
svarbus buvo naujo mąstymo būdo formavimasis, galėjęs atvesti keletą 
mąstytojų prie tų pačių atradimų vienu metu. (Jei nebūtų atsiradęs 
naujasis mąstymo būdas, jokia radikali pažanga nebūtų buvusi įma- 
noma: keturi elementai jau atrasti, tai ko dar ieškoti?) Jei ne naujasis 

mąstymas, bet kokia mintis apie tokius dalykus kaip elementai būtų 
atgyvena. O susiformavus šiam mąstymui, netrukus visi mokslo protai 
ėmė daryti atradimus vienu metu. 

Pakanka vieno pavyzdžio. 1597 m. Galilėjus baigė kurti geomet- 
rinę kulisę, leidžiančią apskaičiuoti patrankos sviedinių trajektorijas. 
Praėjus vos metams tokį pat įtaisą Londone sukonstravo karalienės 
Elžbietos I laikų matematikas Tomas Hudas (Thomas Hood), nors tai 
ir neišgelbėjo jo nuo skurdo. O olandų matematikas Dirkas Borkutsas 
(Dirk Borcouts), susirašinėjęs su Dekartu, irgi darbavosi prie savosios 
bronzinės kulisės sviediniams skaičiuoti. (Ją vis dar galima apžiūrėti 
vietos muziejuje.) 

Tai kodėl tada toks svarbus Galilėjus? Jo galvoje tarsi susijungė 
daugybė skirtingų minčių, todėl jis buvo viršesnis ir kiekiu, ir kokybe. 
Matematinės analizės taikymas, eksperimentai, sampratos originalu- 
mas (pavyzdžiui, jėgos sąvoka), tobuli techniniai sugebėjimai, o ką jau 
kalbėti apie genialumo proveržius — štai kas leido Galilėjui pranokti 
amžininkus. Ne visada jam pirmajam gimdavo kokia nors idėja (net 
kai būdavo nuoširdžiai tuo įsitikinęs), tačiau jo protas paprastai būda- 
vo tinkamiausias tai padaryti. Ir tai atsispindėjo rezultatuose. Nereikia 
geresnės iliustracijos kaip teleskopas, kurį Galilėjus pritaikė. 

Originalusis paprastas perspicilijumas duodavo apverstą vaizdą ir 
didindavo ne daugiau kaip tris kartus. Baigęs jį tobulinti, Galilėjus su- 
montavo teleskopą, kuris didino daugiau kaip trisdešimt kartų ir rodė 
neapverstą vaizdą. Ir nors kiti manė, kad teleskopas tinka tik karo tiks- 
lams, Galilėjus suvokė visas šio „patobulinto išradimo“ galimybes. Jis 
pakėlė teleskopą į nakties dangų, ir akimirksniu atsivėrė visiškai nauja 
visata. (Ir dar sykį ne Galilėjus tai padarė pirmasis. Jau anglas Tomas 
Heriotas (Thomas Herriot) buvo pasitelkęs teleskopą Mėnulio paviršiui 
aprašyti. Šis iš esmės pamirštas Elžbietos laikų veikėjas buvo visapu- 
siška asmenybė. Jis perplaukė Atlantą ir ėmėsi vienos pirmųjų antro- 
pologijos studijų — tyrinėjo „natūraliuosius Virdžinijos gyventojus“. 
Drauge su seru Volteriu Reliu (Walter Raleigh) ir dramaturgu Kristo- 

feriu Marlou (Christopher Marlowe) jis dalyvavo „Nakties mokykloje“. 
Lygiai tokie pat platūs buvo ir jo intelektualiniai siekiai: sudaręs Mė- 
nulio žemėlapį, jis tapo vienu svarbiausių Europos astronomų, atrado 
supaprastintą žymėjimą, padariusį perversmą algebroje, ir tapo tabako 
dūmų „gėrimo“ entuziastu, laikiusiu tai panacėja. Heriotas buvo ti- 
piškas „genijus mėgėjas“, kokių dabar vis iškeldavo Europos minties 
seisminė padėtis.) 

Kur tik dominavo minties laisvė, ypač Anglijoje ir Olandijoje, 
neilgai trukus intelektinė pažanga ir kompetencija ėmė reikštis srityse, 
kurios Atgimimo laikotarpiu buvo palyginti apleistos. Filosofijos, lite- 
ratūros, matematikos ir fizikos pažangios idėjos jau ėmė lenkti dailės, 
architektūros ir skulptūros laimėjimus. Po estetikos atėjo eilė mokslui: 
forma pradėta pildyti turiniu. 

Nukreipęs teleskopą į Mėnulį, Galilėjus nustebo atradęs jo pa- 
viršiuje neabejotinus kalnus ir slėnius. Išradingai pasitelkęs kalnų me- 
tamus šešėlius, jis net apskaičiavo šių aukštį. Tada pasuko teleskopą į 
septynių žvaigždžių grupę, vadintą Sietynu. (Angliškas jų pavadinimas 
Pleiades kilęs iš senovės graikų mitologijos — septynių dievo Atlanto 
dukterų, nusižudžiusių iš liūdesio, žuvus jų seserims, kurios sudaro 
gretimą žvaigždyną Hyades — hiades.) Galilėjus atrado, kad iš plika 
akimi matomų septynių Sietyno žvaigždžių pažvelgus pro teleskopą 
atsirado jų per keturiasdešimt. 

Tačiau didžiojo savo atradimo Galilėjus nepadarė, kol nesiėmė 
tyrinėti Veneros. Jis netruko pastebėti, kad Venera turi fazes, panašias 
į Mėnulio. Tam tikru metu ji būdavo kaip pjautuvas, paskui — kaip 
pusrutulis, o vėliau — pilnatis. Akivaizdu, kad kaip ir Mėnulis Venera 
atspindi Saulės šviesą, o fazės rodo, kad ji sukasi aplink Saulę. Tai buvo 
nepaneigiamas, stebėjimu pagrįstas įrodymas, kad Kopernikas buvo 
teisus dėl Saulės sistemos. 

Pasak XX amžiaus mokslo filosofo Paulio Fejerabendo (Paul 
Feyerabend), Galilėjaus stebėjimai, atlikti su teleskopu, buvo dar drą- 
sesni, nei jis pats suvokė. „Jie ne tik praturtino žinias — jie pakeitė jų 

struktūrą.“ Ir Nikolia Kuzietis, ir Brunas manė, kad visata begalinė, 
kad žvaigždės — kitų saulių sistemos, ir kad yra kitų žemių. Tačiau tai 
tebuvo spėlionės. Net pažangiausi protai buvo linkę tikėti — net jei 
Kopernikas ir teisus — kad dangaus kūnai kitokie nei Žemė, kaip teigė 
Aristotelis. Galilėjus pateikė įrodymų, kad tai netiesa. Mėnulis panašus 
į Žemę, Venera — į Mėnulį, o danguje esti nesuskaičiuojama daugybė 
žvaigždžių, neregimų plika akimi. Ir visos jos — didžiuliai kieti kūnai, 
judantys beribe erdve. Galilėjui nukreipus teleskopą į nakties dangų, 
prieš jo akis pasikeitė visa visatos struktūra. Ir jau niekada nebus taip, 
kaip anksčiau. 

Po Aristotelio Galilėjus buvo pirmasis tikras mokslo filosofas. 
Sekdamas Pitagoru, jis tikėjo, kad pasaulį galima aprašyti matematikos 
terminais ir kad matematika turi pasaulio tyrinėjimo raktą. Tačiau 
Galilėjus manė, kad matematiškai galima apibūdinti tik kai kuriuos 
pasaulio aspektus. Tai vadinamosios „pirminės savybės — forma ir 
dydis, skaičius, padėtis ir judėjimas.“ Visos šios savybės objektyvios 
ir būdingos kūnams. Pavyzdžiui, galima išmatuoti patrankos sviedi- 
nio dydį, formą, greitį ir t. t. Tačiau yra ir antrinės savybės — skonis, 
kvapas, spalva, garsas ir kitos. Jos neišmatuojamos, nes nepriklauso 
kūnams. Šios savybės egzistuoja tik tą kūną stebinčio asmens mintyse, 
tai tik to kūno poveikis. 

Toks atskyrimas buvo lemiamas. Mokslas gali imtis tik pamatuo- 
jamų dalykų. Į kitas, tarsi nepamatuojamas savybes, galima nekreipti 
dėmesio, nes jos — subjektyvūs reiškiniai. Dabar žvelgdami matome, 
kad pirminės savybės priklauso fizikai, o antrinės — labiau chemijai. 
Kad būtų apibrėžtas ir galėtų aiškiau viską matyti, mokslas turėjo nu- 
sistatyti ribas. Kad atsirastų naujojo mokslo elementų, tai, apie ką 
galima mąstyti aiškiai, turi būti atskirta nuo to, apie ką neįmanoma 
taip mąstyti. Galilėjus mokslą apribojo klausimu: „Kas vyksta?“ ir 
ignoravo kitą su mokslu susijusį klausimą: „Kas tai?“ Fizika gali veikti 
be pastarojo klausimo, tačiau chemijai tai esminis suvokimas. Tačiau 
šioje stadijoje chemijos vaizdas buvo beviltiškai miglotas. Tikriausiai 

vienintelė jos svarba tebuvo vaistų gamyba. Bet kokią didesnę teorinę 
pažangą stabdė keturių elementų teorija ir alchemijos painiava. Kad | 
chemija galėtų rutuliotis, žmonėms per fiziką dar reikėjo išsiaiškinti 
kas yra mokslas. 

Dabar mokslas įžengė į bespalvį, bekvapį, beskonį, begarsį pd- 
saulį — tikrai skurdžią visatą. Toks drastiškas supaprastinimas turbüļ 
neišvengiamas, kad bet kokia žinių grupė taptų mokslu. Šiuolaikinėje! 
eroje, ekonomikai besistengiant tapti mokslu, ji priversta suprastinti 
žmogaus prigimties turtus iki Homo economicus. Ši ribota rūšis api- 
brėžiama tik tuo, ką ji vartoja, ką gamina, ir nuolatiniu goduliu turėti 
daugiau. Atrodytų, kad tik sutraukdama žmogų į paprasčiausią virški- 
namąjį traktą ekonomika gali tikėtis tapti mokslu. i 

Toks pasaulio supaprastinimas iki daiktiškos schemos gali turėti 
rimtų padarinių mūsų požiūriui į žmogaus padėtį. (Ar tikrai mes nie- 
kas daugiau, tik vartotojai? Tik statistika žmogaus egzistencijos diagra- 
moje?) Mokslinis supaprastinimas, prasidėjęs nuo Galilėjaus, pasirodė 
labai atstumiantis žmogaus dvasiai ir iki šių dienų lieka bent jau iš 
dalies nepriimtinas. 

Palyginti su nuskurdintu, bespalviu naujojo mokslo pasauliu, 
senasis viduramžiškasis atrodė itin sodrus. Iš pradžių jis bent turėjo 
absoliučią prasmę. Pasaulį reikėjo kontempliuoti, apsvarstyti jo gilesnę 
reikšmę. Egzistavo slapta dvasinė ir etinė darbotvarkė. Visatą galėjai 
skaityti kaip literatūros kūrinį — Dievo knygą. Pro visus jos pasireiš- 
kimus veržėsi metaforos ir simboliai. Tačiau naujasis mokslas nebuvo 
literatūros kritika. Čia pasaulis neteko pedagoginio motyvo, jis jau 
nebuvo sielų išbandymo vieta ar metafizinių įsitikinimų iliustracija. 
Nebeturėjo akivaizdaus kultūrinio bagažo. Naujasis mokslinis pasaulis 
buvo lėkštas ir banalus. Jis siekė paprastų tiesų, o ne „tiesos“. Visata 
neteko pirminės prasmės. 

Iš dalies tai irgi buvo antikos graikų kosmologinio mąstymo atgi- 
mimas. Pats žodis „kosmosas“ kilęs iš graikų žodžio, reiškiančio „tvarka“. 
Natūrfilosofija, kurią praktikavo senovės graikai, tarp jų ir Aristotelis, 

ieškojo visatoje tvarkos, o ne prasmės. Ironiška, bet tik dėl to, kad ne- 
turėjo jokio teologinio turinio, tai galėjo būti priimtina krikščionybei. 

Taigi, Galilėjaus laikais pasaulis jau buvo visiškai ištirtas ir api- 
būdintas — ir tai padarė kvaziaristoteliška natūrfilosofija ir krikščionių 
teologija. Mokslo pasaulio pagrindas buvo Biblija. Čia aiškiai rašoma, 
jog žvaigždes Dievas sukūręs tam, kad teiktų šviesą žmonijai. Todėl 
negali būti žvaigždžių, nematomų žmogaus akiai, kaip ėmė teigti Ga- 
lilėjus, pasižiūrėjęs pro savo teleskopą. Tokios žvaigždės nereikalingos, 
beprasmės, absurdiškos — o tokių epitetų Dievo darbams nelabai 
galima taikyti. O dėl Koperniko erezijos, kurią garsiai skelbė Brunas... 
Galilėjus buvo iškviestas į Romą pasiaiškinti. 

Ginčai ir įtikinėjimai tęsėsi ilgus metus. Ne visi Bažnyčios at- 
stovai naująjį mokslą vertino griežtai, daugelis jautė, kad anksčiau ar 
vėliau turės būti pasiektas susitarimas. Galilėjus pasiūlė išeitį. Į Bibliją 
nederėtų žiūrėti paraidžiui. Juk tai iš tiesų senovinis istorinis doku- 
mentas, kurio tikslas — moralinis pamokymas. Jo autoriai niekada 
nesistengė surašyti mokslinių faktų. Tačiau ginčai Romoje vyko ne 
vien dėl mokslo ar religijos. Vyko politinis mūšis tarp konkuruojančių 
frakcijų. Pavojuje buvo atsidūrusi Bažnyčios galia, o kartu ir jos siela. 

1632-aisiais šešiasdešimt aštuonerių metų Galilėjus buvo dar sy- 
kį iškviestas į Romą. Šį kartą jam teko stoti prieš inkviziciją — labai 
gerai žinant, kad prieš šią instituciją vos prieš trisdešimt dvejus metus 
dėl to paties stovėjo Brunas. Galilėjaus entuziazmą ir drąsą visada 
kurstė gilus vidinis netikrumas — nebuvo jis sukurtas kankinio da- 
liai. Užklaustas apie Koperniko ereziją, netrukus jis pradėjo svyruoti. 
Galiausiai kapituliavo dar nė nepradėjus kankinti. (Bertoldo Brechto 
pjesėje Galilėjaus gyvenimas inkvizitorius nusiveda Galilėjų prie po- 
žemio durų, kad parodytų ten esančius kankinimo įrankius. Nors 
istoriniais faktais ši scena nepagrįsta, metaforiškai ji tiksli.) Galilėjus 
buvo priverstas klauptis ir prisiekti „išsižadąs, prakeikiąs ir besibjaurįs“ 
savo naujuoju mokslu. Kopernikas klydęs: Žemė — Visatos centras. 
Vis dėlto pasakojama, kad pakilęs nuo grindų Galilėjus sumurmėjo 

po nosimi: Eppur si muove! („Vis dėlto ji sukasi!“) Nors senstantis, 
paliegęs Galilėjus ir išvengė laužo, tačiau buvo įkalintas iki gyvos 
galvos — praktiškai tai buvo namų areštas jo gyvenamojoje vietoje 
Florencijos priemiestyje. 

Per Europą netruko pasklisti nauja mąstymo banga. Olandijo- 
je prancūzų filosofas Renė Dekartas (Renė Descartes) baiginėjo savo 
Traktatą apie Visatą, kuriame taip pat buvo padaręs daug tokių pačių 
išvadų kaip ir Galilėjus. Dekarto metodas buvo kitoks nei Galilėjaus 
eksperimentalizmas. Šiam prancūzų filosofui pirminis įrankis ieškant 
žinių buvo protas. Kad susidarytų aiškus mokslinis pasaulio vaizdas, 
reikia ne ko kito, o naujo mąstymo metodo. 

Nuo pat jaunumės Dekartas buvo nusprendęs paskirti gyvenimą 
minties paieškoms. Todėl jam reikėjo vienatvės, netrukdomos kasdie- 
nio gyvenimo triukšmo — o ką jau kalbėti apie audringus istorinius 
įvykius, besirutuliojančius Europoje. Vokietiją suskaldė Šventosios 
Romos imperijos skilimas į protestantų ir katalikų kraštus — pačioje 
žemyno širdyje tai paliko galingą vakuumą. Komerciniai, dinastiniai 
ir religiniai nesutarimai virto Trisdešimties metų karu (1618-1648), į 
kurį įsitraukė visos šalys — nuo Švedijos ir Rusijos iki Prancūzijos ir 
Ispanijos. Šis kataklizmas galiausiai išvagojo Vidurio Europą nuo Bal- 
tijos iki Bavarijos didžiuliais tuščiais ruožais. Iš Vokietijos liko aprūkę 
miestai ir apleisti laukai, po kuriuos lyg vaiduokliai blaškėsi maitėdos 
varnos, o likę gyventojai klaidžiojo dideliais ir mažais keliais, pasiduo- 
dami plėšikų valiai. 

Dekarto reakcija į visa tai šiek tiek netikėta. Ieškodamas ramaus 
gyvenimo, aštriausias racionalus Europos protas nusprendžia, kad 
geriausia stoti į kariuomenę. 1618 metais — tais pačiais metais, kai 
žemynas puola į karą, Dekartas įstoja į princo Orindžo armiją Olan- 
dijoje. Tačiau Dekartas išsiskyrė ne tik didžiai racionaliu protu, bet ir 
puikia praktine nuovoka. Į armiją jis įstojo tik įsitikinęs, kad ji neis į 
karą, o kaip tokios armijos savanoris džentelmenas galėjo tikėtis, kad 
jam bus leista gyventi, kaip nori. Kad taip ir buvo, geriausiai liudija 


132 


MOKSLO ELEMENTAI 


faktas, jog Dekartas taip ir nesulaužė griežto viso savo gyvenimo prin- 
cipo keltis iš lovos tik po vidurdienio. Rytus jis skirdavo mąstymams 
vartantis lovoje. 

1620 m. armija, kurioje tarnavo Dekartas, buvo prijungta prie 
Maksimilijano, Bavarijos kunigaikščio, armijos. Stovyklą jie buvo įsi- 
rengę sniegu užklotame Bavarijos kaime. (Kaip ir medžioklėje, viskam 
būdavo savas sezonas: XVII amžiuje nė viena save gerbianti armija net 
nemanydavo kariauti, jei tik pablogėdavo orai.) Pasak Dekarto, „Už- 
ėjo žiema, ir atsidūriau vietoje, kur nebuvo jokios bendruomenės. Tuo 
metu man netrukdė jokie rūpesčiai ar aistros, taigi leidau laiką vienas 
su savo mintimis, sėdėdamas viryklėje.“ Paskutinės pastabos nereikėtų 
suprasti paraidžiui — Dekartas tikriausiai turėjo galvoje mažą kamba- 
rėlį bavarų namuose su didžiule kokline krosnimi. 

Tokiomis jaukiomis aplinkybėmis Dekartas ėmėsi intelekto pra- 
tybų, sukėlusių revoliuciją Vakarų filosofijoje. Visą savo egzistenciją jis 
skyrė įdėmiai proto analizei. Iš kur žinau ką nors apie aplinkinį pasau- 
Iį? Pasitelkęs pojūčius. Tačiau pojūčiai gali apgauti. Tiesi lazdelė atrodo 
sulenkta, jei pamerksi ją į vandenį. Iš kur žinau, kad nemiegu, kad visa 
tikrovė nėra vien sapnas? Kaip galiu sakyti, kad tai ne iliuzijų audinys, 
nuaustas kokio pikto gudraus demono, tik tam, kad mane suklaidintų? 
Atkakliai ir išsamiai klausinėjant galima pasėti abejonių dėl visos mano 
egzistencijos ir aplinkinio pasaulio struktūros. Nieko nėra tikra. Vis 
dėlto visame tame išlieka vienintelis dalykas, dėl kurio gali būti tikras. 
Kad ir kaip klysčiau mąstydamas apie save ir pasaulį, vis dėlto žinau, 
kad mąstau. Vien tai man įrodo, kad egzistuoju. Žymiausias filosofijos 
posakis — Dekarto išvada: Cogito ergo sum („Mąstau, vadinasi, esu“). 

Šitaip nustatęs vieną tikrą dalyką, toliau Dekartas ant šių pama- 
tų iš naujo pastatė viską, kuo buvo suabejojęs. Pasaulis, matematikos 
tiesos, apšerkšnijusi Bavarijos žiema, jo egzistencijos pobūdis — visa 
grįžo, abejonių išbandyti, bet neabejotini kaip niekada, kadangi dabar 
rėmėsi tokiu neabejotinu pagrindu. 

Per šias gilias bavariškos žiemos meditacijas Dekartas sumąstė 

universalaus mokslo idėją. Tai mąstymo būdas, galintis suvokti visas 
žmonijos žinias. Toks kognityvinis metodas ne tik apima visas Žinias, 
bet ir jas sujungia. Tokia sistema pagrįsta vien tikrumu. Atmetusi bet 
kokias išankstines nuostatas ar netvirtas prielaidas, ji atsispiria nuo pa- 
grindinių principų, kurie yra savaime suprantami, ir iškyla virš jų. 

Dekartas buvo puikus originalus matematikas. (Koordinatės 
objektams išdėstyti trimatėje erdvėje — jo sugalvotos ir pavadintos jo 
vardu.) Todėl turbūt nenuostabu, kad visuotinė mokslinė Dekarto vi- 
zija labai primena matematiką. Dekartas siekė, kad mokslas būtų tvir- 
tas, racionalus ir užtikrintas. Palyginkite su Galilėjumi, kuris akcen- 
tavo eksperimentą, pritaikęs jam matematiką. Net teorinis Galilėjaus 
skirstymas į pirmines ir antrines savybes pagrįstas eksperimentiniais 
sumetimais: ką galima išmatuoti ir kas šiam metodui nepasiduoda. 
Kur Galilėjus ieškojo metodo eksperimentuoti, ten Dekartas stengėsi 
rasti mąstymo metodą. Kas įmanoma — skiriasi nuo to, kas tikra. Abu 
jie ėmėsi tos pačios problemos (mokslo tiesos), tik iš skirtingų pusių 
(praktika — teorija). 

Tačiau koks tas naujasis Dekarto mąstymo metodas? Jis tai at- 
skleidžia savo traktate Protavimo taisyklės. Universalųjį mokslą galima 
atrasti tik mąstant tam tikru būdu. Jis susideda iš dviejų pagrindinių 
proto veiklos taisyklių: intuicijos ir dedukcijos. Pirmąją jis apibrėžia 
kaip „sampratą šviesaus ir atidaus proto be abejonių, pagimdyto vien 
samprotavimų“. Dedukcija buvo apibrėžiama kaip „būtina išvada iš 
kitų faktų, dėl kurių nekyla abejonių“. Garsusis Dekarto metodas, 
pavadintas jo vardu, — tai teisingas šių dviejų mąstymo taisyklių tai- 
kymas. 

Tai buvo logiškas metodas, leidęs rutuliotis mokslui. Jo dėka 
mokslo žinios įgijo teorinį autoritetą, kuris buvo grindžiamas „faktais, 
dėl kurių nekyla abejonių“, t. y. faktais, gaunamais iš stebėjimų ir eks- 
perimentų. 

Dabar Dekartas, savo metodą ėmęs taikyti pasauliui, dėmesį nu- 
kreipė į eksperimentą. Taip atsirado Traktatas apie visatą (Le Monde). 

Joje, kaip ir vėliau parašytose, Dekartas sprendžia daugybę įvairiausių 
mokslinių klausimų. Vietoj painios Aristotelio idėjos apie judėjimą 
kaip „potencialumą“, egzistuojantį kūne, Dekartas pateikė tris aiškius 
dėsnius, nusakęs inerciją, momentą ir kryptį. Jis tyrė ir praktines pro- 
blemas, pavyzdžiui, šviesos refrakciją, jai pereinant iš oro į vandenį, ir 
išvedė dėsningumą, kurį po to pritaikė ieškodamas atsakymo, kaip at- 
siranda vaivorykštė. (Vien gyvo loginio mąstymo dėka Dekartas gavo 
tokį patį atsakymą, kokį Ditrichas fon Fraiburgas atlikęs savo varganus 
eksperimentus prieš tris šimtus metų.) 

Dekartas padarė išvadą, kad pasaulis veikia kaip mechanizmas. 
Daiktai susiduria ir atšoka vienas nuo kito, žmogaus organizmas ir 
dangaus kūnai veikia kaip laikrodis — kartą paleisti, negrįžtamai su- 
kasi priežasties ir padarinio krumpliaračiai. Kaip ir Galilėjus, Dekartas 
kėlė klausimą, ne kokie yra daiktai, bet kaip jie veikia. Pirmojo klausi- 
mo jis vengė, manydamas, kad materija „sudaryta vien iš ilgio, pločio 
ir gylio“. Žinoma, tokią materiją regi pastabi fiziko akis, o ne rodo 
purvini chemiko receptai. Keista, tačiau vienu klausimu Dekartas, at- 
rodo, tikėjo keturiais Aristotelio elementais: „Pirminis šių keturių dalių 
mišinys — toks dalykas, kurį galima pavadinti penktuoju elementu.“ 
Šis penktasis elementas — pati materija. Dekartas buvo įsitikinęs, kad 
bet koks keturių Aristotelio elementų nagrinėjimas netrukus atrodys 
visai beprasmis: mechaninėje visatoje prasmingos tik fizinės medžiagų 
savybės ir elgesys. Ir Galilėjus, ir Dekartas pasaulį laikė mechaniniu. 
Galilėjus sugalvojo jėgos sąvoką ir sukūrė mechaniką, Dekartas stengėsi 
paaiškinti visą pasaulį „mechaninės filosofijos“ terminais. Abu netrukus 
neišvengiamai turėjo prieiti prie išvados, kad Kopernikas buvo teisus. 

Dekartas tuojau pat išgirdo apie Galilėjaus, patekusio į Romos 
inkvizicijos rankas, likimą, tad paskubom surinko išbarstytus savo 
Traktato apie visatą lapus ir užrakino stalčiuje. Kaip ir Galilėjus, jis 
buvo įsitikinęs, kad Žemė ir planetos skrieja aplink Saulę. Tai buvo tik 
laiko klausimas, kada Bažnyčia pati prieis prie tokios išvados. (1997 
metais popiežius Jonas Paulius II atsiprašė Galilėjaus.) 

Galilėjus siekė nurodyti eksperimento gaires, Dekartas — išplėsti 
matematinę mechaninę filosofiją. O tuo metu vienas žmogus jau darė 
minties ir praktikos mokslą, kuris derino ir net vertė nereikalingomis 
abejas pastangas. Ir kaip tik šis derinys rodė kelią pirmyn. Šio dalyko 
pirmtakas buvo anglas Frensis Bekonas. Pasižymėjęs išskirtiniais, tik 
blogai subalansuotais talentais, Bekonas gyveno tuo metu, kai žėrintys 
Elžbietos laikai Anglijoje buvo ėmę virsti daug tamsesne jakobinų era. 
Tai jam suteikė patogiai šlovingą, bet ir pavojingą sceną, kur galėjo 
rutuliotis aikštingasis jo likimas. (Bekonas buvo toks gabus, kad kai 
kas manė, jog tai jis, o ne palyginti neišprusęs Šekspyras sukūrė pjeses, 
kurias pastarasis prisiskyrė sau. Ilgus šimtmečius tokia teorija turėjo 
pasekėjų net iš Froido ir Dizraelio luomo atstovų.) 

Frensis Bekonas gimė 1561 m., kai jo tėvas seras Nikolajus Be- 
konas buvo didžiojo antspaudo lordas saugotojas — valstybininko sta- 
tusas, atitinkantis darbą nūdienos ministrų kabinete. Seras Nikolajus 
buvo gabus ir principingas vyras, garbingai iškilęs naujojoje Elžbietos 
sistemoje, kur žmogaus padėtį visuomenėje lėmė jo gabumai. Sūnus 
Frensis labai žavėjosi tėvo pavyzdžiu, nors atrodė tvirtai pasiryžęs sekti 
tėvo pėdomis nesilaikydamas vertingojo pavyzdžio. Frensio motina 
buvo ryžtinga ir mėgstanti visur kištis puritonė, nuolat besirūpinanti 
sūnaus moraline gerove (ir ne be pagrindo). Frensio Bekono vidiniai 
prieštaravimai (iš pradžių nematomi) niekada nebuvo jo apleidę. Nors 
mokslai sekėsi puikiai, penkiolikos jis metė Kembridžą, pareiškęs, kad 
nekenčia tuo metu dominavusio „nevaisingojo“ aristotelizmo. Iš šio 
laikotarpio yra likęs jaunojo Bekono portretas, sukurtas rafinuoto 
miniatiūrų meistro Nikolo Hiliardo (Nicholas Hilliard), pirmojo di- 
džio anglų dailininko. Miniatiūroje pavaizduotas jaunuolis sutaršytais 
plaukais, besistengiąs atrodyti išdidžiai, su raukta Elžbietos laikų apy- 
kakle. Pats Hiliardas buvo sąmojingas bei kiek arogantiškas ir, atrodo, 
jautė simpatiją savo talentingam jaunajam pozuotojui. Aplink portreto 
ovalą Hiliardas lotynų kalba užrašė moto: „O, jei galėčiau nupiešti jo 
protą.“ 

Į politinę Elžbietos laikų sceną Bekonas įžengė kupinas įkvėpi- 
mo, kurstomo perspektyvos. Tačiau įkvėpimas patyrė smūgį, kai ne- 
palikęs testamento mirė tėvas ir Frensiui ėmė trūkti pinigų. Bekonas 
jau garsėjo ekstravagancija, o pinigų stygius persekios jį visą gyvenimą, 
kuris dėl to baigsis katastrofiškai. Netrukus įkvėpimas užsigrūdino ir 
virto ambicija. 

Elžbietos era buvo pirmoji Anglijos istorijos didingumo valan- 
da. Iš esmės būdama provincija Europos pakraštyje, Anglija suerzino 
Prancūziją savo įtaka sprendžiant tarptautinius reikalus. Elžbietos tėvas, 
Henrikas VIII, sąmoningai nutraukė ryšius su katalikiškąja Roma, pa- 
siskelbęs Anglijos protestantų bažnyčios galva, kai popiežius neleido 
jam išsiskirti su pirmąja iš šešių jo žmonų. Po ketvirčio amžiaus į sostą 
atsisėdo jaunoji Elžbieta. Nuovoki, laisvai kalbanti penkiomis kalbo- 
mis, šalto grožio, vis dėlto „sutverta užkariauti žmonių širdis“, Elžbieta 
paskelbė tautinio pasitikėjimo savimi erą. Renesansas jau buvo pasiekęs 
Angliją, tačiau nuo tada jis visiškai išsiskleidė — ypatinga angliška 
maniera, kur derėjo humanizmo ir viduramžių principai (tai įkūnyta 
Šekspyro Makbete su makiaveliškuoju Makbetu ir viduramžių raga- 
nomis). Šalyje kaip niekada suklestėjo kultūra, socialinis gyvenimas ir 
ekonomika. Didysis Elžbietos laivynas su tokiais jūrininkais kaip Relis 
(Walter Raleigh) ir Dreikas (Francis Drake) ėmė plėtoti jūrinę imperiją; 
Kristoferio Marlou (Christopher Marlowe) ir Beno Džonsono (Ben Jon- 
son) pjeses gožė gal tik pats Šekspyras; o viso to širdyje buvo Karalienės 
dvaras, kuris taip pat gudriai sudorodavo jos politinius patarėjus, kaip ji 
pati kaprizingai elgėsi su savo favoritais (dažnai tais pačiais žmonėmis). 

Tuo metu, kai Frensis Bekonas išgarsėjo kaip politikas, Anglija 
atlaikė galingos katalikiškos Ispanijos armadą — tačiau dabar po visą 
šalį buvo girdėti nepatenkintųjų murmėjimai. Įspūdinga raudonplau- 
kė, sėdusi į sostą prieš trisdešimt metų, tapo nevaisinga senstančia sen- 
merge dažytais plaukais, pudra nubalintu veidu, ekstravagantiškomis 
suknelėmis, apkarstytomis perlų vėriniais. Elžbietos dvarą krėtė intri- 
gos, o jaunaisiais favoritais buvo visiškai neįmanoma pasikliauti. 

Tokiame pasaulyje garbei ir orumui liko mažai vietos, tad Be- 
konas netrukus išmoko išsiversti ir be jų. Perskaitęs Makiavelio Princą, 
buvo lemtingai pakerėtas neprincipingojo italų oportunizmo, apsime- 
tusio politine filosofija. Po to, kai neapdairiai įžeidė Elžbietą, Bekonas 
įgijo Esekso grafo, tuomečio karalienės favorito, palankumą. Laimei, 
suerzinto karštakošio eseksiečio sąmoksle prieš Elžbietą jis nedalyvavo. 
Nuoširdžiai priblokštas Esekso išdavystės, Bekonas nematė jokio inte- 
resų konflikto, kai rašė teismo raportą prieš savo buvusį draugą, nors 
anas dėl to neteko galvos. 

1603 metais Bekonas sėkmingai prisidėjo prie valdžios perėjimo 
iš Elžbietos į Džeimso I rankas — tokiam žygiui reikėjo šaltų nervų 
ir neturėti skrupulų. Keliaklupsčiavimu, nuo kurio bloga darėsi net 
jo kilniems ir ambicingiems amžininkams, Bekonas įsiteikė ir įgijo 
sero Džordžo Viljerso (vėliau tapusio lordu Bekingemu), naujojo 
karaliaus favorito, palankumą. Štai kaip be emocijų tai apibūdina 
pats Bekonas: „Per pažeminimus žmonės pasiekia išaukštinimą.“ 
Netrukus jis pakilo politinės karjeros laiptais, nepaleisdamas iš akių 
aukščiausiosios tarnybos perspektyvos. 1618-aisiais jis net pralenkė 
savo tėvą, tapdamas lordu kancleriu — tai aukščiausias valstybės 
teisinis postas. Dabar Bekonui pakako pinigų ekstravagantiškai fan- 
tazijai patenkinti — nepaisant to, jis vis tiek pereikvojo biudžetą. Jo 
užmiesčio rūmai Sent Olbanse, už dvidešimties mylių į šiaurę nuo 
Londono, tapo tiesiog priežodžiu. Pasak jo draugužio, amžiaus biog- 
rafo Džono Obrio (John Aubrey), „kai jo šviesybė lordas apsistodavo 
Gorhemburyje, atrodydavo, tarsi į Sent Olbansą būtų persikėlęs ka- 
raliaus dvaras — taip didingai jis ten gyveno. Tarnai dėvėjo livrėjomis 
su jo ženklu (šernu)... Nė vienas iš tarnų nedrįsdavo stoti prieš jį be 
ispaniškų odinių batų.“ 

„Pasaulis sukurtas žmogui, — yra pastebėjęs Bekonas, — o 
ne žmogus pasauliui.“ Padlaižys klestėjo, taip pat ekstravagantiškai 
duodamas, kaip ir imdamas. Vis dėlto už keliaklupsčiavimo ir pas- 
kesnio pasipūtėliškumo gyvavo mažiau žinoma asmenybė. Jo gydytojo 


138 


MOKSLO ELEMENTAI 


Viljamo Harvėjaus (William Harvey) pastebėjimu, „jo švelnios gyvos 
šviesiai rudos akys buvo tarsi... angies“. Galima numanyti, kad moti- 
na turėjo daugiau ką apie jį pasakyti, priekaištaudama dėl bažnyčios 
nelankymo. Tačiau ji žinojo ir apie dar aikštingesnius nuotykius 
Gorhemburyje. Ji karštai protestavo prieš vieną tokį „išdidų profaną 
ir brangiai kainuojantį draugužį“, kurį Bekonas laikė kaip „karietos 
ir lovos kompanioną“. Motinos puritoniškam žvilgsniui Gorhemburis 
buvo pilnas „besočių gundytojų ir šėtono įrankių“. Nėra abejonių, kad 
Bekonas buvo homoseksualus. Santuoka, kurią jis sudarė būdamas 
keturiasdešimt penkerių su Elis, pasiturinčio oldermano* siaubingos 
išvaizdos dukterimi, tebuvo savanaudiškas aktas. Tai nebuvo visavertė 
santuoka, ir Elis teko gyventi nuolat patiriant neištikimybę. (Vėliau 
Bekonas atims iš jos paveldėjimo teisę ir Gorhemburį paliks savo 
vyriausiajam ekonomui. Tačiau tai nesvarbu: nepraėjus nė dešimčiai 
dienų po Bekono mirties, Elis ištekėjo už to ekonomo, pasak manie- 
ringojo Obrio, galiausiai „apakinusi ir apkurtinusi jį meilės kerais“.) 
Veltui Bekono motina maldavo sūnaus atsižadėti „tos šlykščiausios 
ir saldžiausios nuodėmės“. Elžbietos laikais homoseksualizmas buvo 
laikomas priešingu tiek prigimčiai, tiek ir auklėjimui — bjauriu nusi- 
žengimu, galinčiu užtraukti daugiau nei viešą gėdą. Vis dėlto Bekono 
homoseksualumu nepasinaudojo nė vienas jo priešas, kurių, nesąži- 
ningai kopdamas į viršūnes, jis buvo įgijęs daugybę. Galima tik daryti 
prielaidą, kad tuo metu istorinės paskalos buvo gerai saugoma paslap- 
tis, kad ir kaip tai atrodytų keista. 

Daugeliui nelengva suprasti, kaip toks žmogus galėjo tapti didžia 
didingo laikotarpio puošmena — o toks jis neabejotinai buvo. Gyve- 
nimo būdas ir vidinis žmogus (turįs „angies akis“), atrodo, sugyveno 
nekeisdami vienas kito. Žinoma, jie kėsinosi vienas į kitą (kartais tie- 
siog katastrofiškai), tačiau tikrasis žmogus ir tikroji dvasia kažin kaip 
liko nesusiję. Ir tai, ir laikotarpio pobūdis neleidžia taip lengvai imti 


* Oldermanas — ist. Anglijos ir Velso miesto arba grafystės tarybos narys. 

ir pasmerkti Bekono elgesio, net nederamiausio. Niekas visoje šalyje 
nebuvo toks talentingas, ir kitu metu jis būtų vertas tapti lordu kan- 
cleriu. O tokiomis aplinkybėmis sunku įsivaizduoti, kaip kitaip jis 
būtų galėjęs pasiekti tokį postą. O pagaliau „pasiekęs išaukštinimą“, 
Bekonas įgyvendino visuotines reformas, paskubinusias nusenusią ir 
korumpuotą sistemą, be to, rado laiko rašyti. Kaip matysime, būtent 
šiuo laikotarpiu, užimdamas aukštas pareigas, jis sukūrė didžiumą 
filosofijos, dėl kurios ir yra prisimenamas. Nors ir buvo anglų At- 
gimimo atstovas, vis dėlto išlaikė keletą keistų viduramžiškų įpročių, 
pavyzdžiui, imdavo kyšius iš tų, kurių bylas nagrinėdavo. Kaip lordas 
kancleris, Bekonas buvo vyriausiasis šalies teisėjas. Šios pareigos dar 
reiškė, kad jis buvo vyriausiasis valstybės pareigūnas. Karaliui iškelia- 
vus į šiaurę aplankyti gimtosios Škotijos, Bekonas būdavo paliekamas 
regentu. Taigi tuo metu jis būdavo tikrasis Anglijos karalius. 

Aukštai kilęs, žemai pulsi. 1621 metais Bekonas buvo apkaltintas 
kyšininkavimu. Gynėsi jis, kaip buvo būdinga nepaperkamam jo vi- 
diniam orumui, taip pat suktumui ir neprincipingumui. Taigi lengvai 
prisipažino ėmęs kyšius — net pripažino, kad kartais kyšius imdavo 
iš abiejų suinteresuotų pusių. Vis dėlto Bekonas teigė, esą tai niekada 
nepaveikė jo, kaip teisėjo, sprendimo, kuris visuomet likdavęs nepri- 
klausomas nuo tokių savanaudiškų sumetimų. Valdžiai ir karaliui tai 
nepadarė įspūdžio. Bekonas buvo išmestas iš tarnybos ir pateko į Lon- 
dono Tauerį. Tuo pat metu jam buvo uždrausta bet kokia valstybinė 
tarnyba ir skirta 40 000 svarų bauda (kolosali suma, už kurią buvo 
galima nusipirkti keturis nemenkus užmiesčio dvarus). Tačiau po dvi- 
ejų dienų karalius paleido jį iš Tauerio ir panaikino baudą. Tai leidžia 
manyti, kad jis pripažino tikrąsias Bekono savybes ir indėlį valstybei, 
suvokęs, kad iš tiesų tai tik priešų būdas su juo susidoroti. 

Bekonas gėdingai grįžo į dvarą Gorhemburyje, kur leido savo 
talentui tęsti intelektines paieškas. Jam jau buvo šešiasdešimt — likę 
gyventi tik penkeri metai. Šiuo metu parašyti darbai rodo, kad visos 
Bekono pastangos prasimušti politikoje ir net didžioji sėkmė tebuvo jo 

puikaus talento eikvojimas — vieno didžiausių to meto intelektualų 
silpnybė (ir bevertis švaistymas). 

Net iki puolimo Bekonas rašė aukščiausios kokybės esė, poeziją, 
filosofiją ir istoriją. Žinoma, jo pagrindinis mokslinės filosofijos vei- 
kalas Novum Organum buvo parašytas dar dirbant lordu kancleriu. 
Pavadinimas tiesiogiai nurodo Aristotelio Organoną — veikalą, ku- 
riame apibūdinama, kaip loginės dedukcijos keliu pasiekiamos žinios. 
Bekonas siekė ne mažiau, nei pagrįsti visiškai naują metodą, kaip gauti 
naujų žinių. Tai pralenks Aristotelio metodą, gyvavusį porą tūkstant- 
mečių, ir pirmąsyk sukurs tvirtus pagrindus mokslo žinių plėtrai. 

Anksčiau mokslą apibūdino du požiūriai. „Turėjusieji reikalų su 
mokslu buvo arba eksperimentuotojai, arba dogmatikai. Eksperimen- 
tuotojai — tarsi skruzdėlės: jie tik rankioja ir naudoja; protautojai — 
tarsi vorai, rezgantys tinklus iš savos medžiagos. Tačiau bitė renkasi 
kelią per vidurį — ji surenka medžiagą iš sodo ar lauko gėlių, tačiau 
perdirba ir suvirškina ją savo galiomis.“ Detaliau aiškinant, pirmojo 
metodo laikosi „empirikai“, kurie paprasčiausiai kaupia nesusijusių 
faktų kratinį. (Alchemija, Bekono požiūriu, patenka į šią kategoriją.) 
Antrasis, Aristotelio būdas, sistemiškesnis, bet irgi klaidingas. Aristo- 
telininkai pasikliauja dedukcine logika, kur iš tam tikrų prielaidų pa- 
daromos neišvengiamos išvados. Tarkim, turime du teiginius: 


Visos planetos skrieja aplink Saulę. 


Žemė yra planeta. 

Pagal dedukcinę logiką išvada būtinai tokia: 

Žemė skrieja aplink Saulę. 

Čia samprotavimai nuo bendrų teiginių suka prie konkretesnių. 


Bekonas buvo įsitikinęs, kad mokslinės žinios gali judėti tik priešinga 
kryptimi — nuo atskirų atvejų į bendrus principus. Atskiri atvejai pa- 

tikrinami eksperimentais ir iš jų galima suformuoti bendrą teoriją. Pa- 
vyzdžiui, stebint vakuume, skirtingo svorio daiktai visada krinta tiks- 
liai tuo pačiu greičiu. Iš to darome išvadą, kad vakuume visi daiktai 
krinta vienodu greičiu. Anksčiau Aristotelis teigė, kad sunkesni daiktai 
krenta greičiau nei lengvesni — tikėtinas spėjimas, kuris atrodė priim- 
tinas visus du tūkstančius metų. Ir jis nebuvo paneigtas, kol Galilėjus 
neatliko savo garsiojo eksperimento — mėtyti skirtingo svorio daiktus 
iš Pizos bokšto. (Nors visiškai patvirtinti Galilėjaus spėjimo nebuvo 
galima, neatlikus tokių eksperimentų vakuume.) 

Bekonas laikėsi nuomonės, kad mokslas gali kurti žinias tik vado- 
vaudamasis indukcine logika. Jis apibūdino šį metodą kaip bendrųjų 
principų išvedimą stebint daugelį atskirų atvejų. Pavyzdžiui, kas rytą 
matydami kylančią saulę, darome išvadą, kad ji tekės visais rytais. Ta- 
čiau net ir šiuo atveju būtinas atsargumas. Aristotelis nurodė dedukci- 
nės logikos klaidas. Bekonas pademonstravo, kad ir indukcinė logika 
gali prigaminti „klaidingų sampratų“ bei „išankstinių nusistatymų ar 
prietarų“. Šie „proto stabai“, kaip juos vadino, esti keturių skirtingų 
kategorijų. 

„Genties stabai kyla iš pačios žmogaus prigimties... žmogaus su- 
pratimas — it kreivas veidrodis, kuris netvarkingai pagaudamas spin- 
dulius iškraipo ir pakeičia daiktų prigimtį supainiodamas ją su savąja.“ 
Pavyzdžiui, turime visuotinį polinkį pernelyg supaprastinti. Daiktuose 
manome esant didesnę tvarką, nei yra iš tikrųjų. Panašiai ir įspūdingi 
ar sensacingi nutikimai, kurie greičiausiai negali atspindėti visumos, 
labiau veikia mūsų spendimus negu įprasti. (Priešingai paplitusiam 
mitui, nuodingosios gyvatės dažniausiai nelinkusios lįsti į akis.) 

„Olos stabai — asmeniniai stabai.“ Tai prietarai ir intelekto ypa- 
tybės, kylančios iš mūsų konkretaus auklėjimo, mokymo ir patirties. 
Pavyzdžiui, ką nors vertindamas, vienas žmogus daugiau dėmesio gali 
kreipti į panašumą, kitas — į skirtumus, vienas į smulkmenas, kitas — 
į visumą. Kiekvienas iš mūsų turi „savo olą arba slėptuvę, laužiančią ir 
keičiančią gamtos spalvas.“ 

Turgaus stabai atsiranda mums sąveikaujant su kitais, kai „klai- 
dingas ir netikęs žodžių parinkimas kaipmat išgriauna supratimą“. Tai 
mūsų kalbos vartojimo klaidos. Jos nebūtinai kyla iš netikusio kalbos 
vartojimo — gali atsirasti tiesiog dėl pačios kalbos. „Žodžiai papras- 
Čiausiai verčia ir kreipia, kur nori, viską supainiodami, ir veda žmogų 
į daugybę tuščių prieštaravimų bei nenaudingų įsivaizdavimų.“ Supra- 
timas, kaip kalba gali mus nuvesti klystkeliais, pralenkė laiką trimis 
šimtmečiais, kol pagaliau šią problemą visiškai filosofiškai išnagrinėjo 
Vitgenštainas (Ludwig Wittgenstein). (Pakaks vienintelio amžininkų 
pavyzdžio. Lygiai tais pačiais metais, kai šiuos žodžius rašė Bekonas, 
prie krosnies abejodamas visa medžiaga, iš kurios padarytas pasaulis, 
ir savo egzistavimu jame, sėdėjo Dekartas. Jis terado vienintelį dalyką, 
kuriuo galėjo neabejoti: „Mąstau, vadinasi, esu.“ Tiesą sakant, vienin- 
telis jam abejonių nekėlęs dalykas buvo pats mąstymo procesas — pri- 
dėti „aš“ prie šio proceso jį vertė tik kalbos, kuria jis mąstė, sintaksė.) 

Ketvirtąją klaidingą sampratą Bekonas pavadino „Teatro stabais“. 
Ją sudaro „įvairios filosofijų dogmos“. Jis pareiškė: „Visos gaunamos 
sistemos — nieko daugiau tik teatro pjesės, atspindinčios savus kūry- 
bos pasaulius.“ Prie šių stabų jis priskyrė „daugelį mokslo dėsningumų 
ir aksiomų, kurios buvo gautos per tradiciją, patiklumą ir neapdai- 
rumą“. Akivaizdu, kad puolamos visų pripažintos ir neginčytinos 
aristoteliško mokslo aksiomos. „Gautos“ žinios antiteziškos mokslui, 
besivystančiam per atradimus. Toks supratimas buvo labai svarbus 
naujajai mokslo filosofijai, ir ne atsitiktinai jis susiformavo tada, kai 
itin sparčiai plėtėsi kitos pažinimo šakos. Tuo metu Atgimimas, drauge 
su spausdinimo mašinų plitimu, suformavo naują išsilavinusią miestų 
visuomenę (Londone — auditoriją, kurią džiugino Šekspyro sąmojis 
ir užuominos). Tuo pat metu plėtėsi ir fiziniai horizontai, nes Europa 
žengė į negirdėtų geografinių atradimų erą. (1522 m. Magelano ekspe- 
dicija pirmąsyk apiplaukė aplink Žemę. Tuo metu, kai praėjus beveik 
šimtmečiui Bekonas rašė Novum Organum, europiečiai naujų žemių 
tyrinėtojai buvo sudarę jau 80-ties procentų visų prieinamų Amerikos, 

Afrikos ir Indijos pakrančių žemėlapius; buvo pastebėta Australija 
ir neatrastas Žemėje liko tik vienas didelis masyvas — Antarktida.) 
Mokslo žinių tyrinėtojų tokia stebuklinga plėtra dar tik laukė ateityje, 
tačiau Bekonas jau buvo ėmęs konstruoti jai navigacijos priemones. 
Tai buvo filosofija, kurios nedrąsiai siekė mokslininkai visoje Euro- 
poje — kiekvienas atskirai, kiekvienas sukurpdamas savo dalį. Buvo 
kaupiamos mokslo žinios — ne konservatyvios, o pažangios savo pri- 
gimtimi. 

Vis dėlto Bekonas gerai suprato, kad dedukcinis pagrindimas 
veikia tiktai tinkamai taikomas. Nėra gerai daryti skubotus apiben- 
drinimus vien iš kelių ištirtų atvejų. Kiekvieną apibendrinimą turi 
tvirtai pagrįsti tinkami stebėjimai. Tik tada galima jį priimti, leidžiant 
mokslui „palaipsniui kylant“ progresuoti į visuotinesnius apibendrini- 
mus. Vis dėlto indukcija labiausiai priklauso nuo „stipresnės neigiamo 
pavyzdžio galios“. Vienintelio konkretaus prieštaraujančio pavyzdžio 
užtenka, kad apibendrinimas būtų paneigtas. Moksle konkretus atvejis 
stipresnis už bendrąjį. Tai lemiamas dalykas. 

Indukcinis Bekono metodas — labai gerai, tačiau praktiškai 
eksperimentatorius dažnai pirmiau suformuluoja teoriją, o tik paskui 
ją tikrina eksperimentais. Nuojauta, intuicija, įžvalgos blyksnis — iš 
tikrųjų dažniausiai tai būna pradinis taškas. Daugelį metų tyrinėtojai 
stebėjosi, kaip Bekonas galėjo praleisti šią tokią paprastą detalę. Tik ne- 
seniai paaiškėjo, kad Bekonas, nepaisant viso savo atkaklumo, nebuvo 
geras eksperimentatorius. Jis eksperimentavo, tačiau dabar jau žinoma, 
kad daugelis jo aprašytų eksperimentų „kilę“ iš kitų šaltinių — nors 
dažnai šį faktą paslėpdavo įmantrūs literatūriniai mostai (ir labai įžval- 
gios mintys). Visgi Bekono „eksperimentalizmo“ samprata neturi sau 
lygių. Pavyzdžiui, jo pastabos apie alchemiją. Bekonas pripažino, kad 
medžiagų tyrimai (arba tai, ką galėtume pavadinti chemija) — funda- 
mentaliai praktinis dalykas ir kad jo laikais vieninteliai iš tiesų išmanę 
šią sritį buvo alchemikai. Taigi jei kas bandytų nagrinėti alchemiją ra- 
cionaliu būdu ir stengtųsi paversti ją mokslu, turėtų remtis alchemikų 

metodais ir atradimais. Tai negalėtų būti pagrįsta kokia nors racionalia 
principų ir dėsnių schema, perimta iš kitos srities. Taip atsivėrė kelias 
chemijai. 

Nors Bekonas eksperimentalizmą suvokė labai giliai, jo stebėtinai 
nepaveikė aplink vykusi eksperimentinė pažanga. Anglijoje tuo metu 
dirbo keletas aukščiausio lygio eksperimentuotojų. Tarp jų buvo gy- 
dytojas fizikas Viljamas Gilbertas. Sekdamas Galilėjaus Pizos bokšto 
eksperimentų pavyzdžiu, jis dar sykį pademonstravo, kaip eksperimen- 
tas gali nuversti autoritetą. Anot visuotinai priimtos minties, česnakas 
gali griauti magnetizmą. Gilbertas įrodė, kad tai netiesa, paprasčiausiai 
įtrynęs magnetą česnaku ir pademonstravęs, kad jis vis tiek pritraukia 
vinis. Tokių akivaizdžių eksperimentų reikia nuolat, kad pažangioji 
žinių teorija įveiktų konservatyviąją. Mums tiesiog neįmanoma su- 
vokti, koks esminis pokytis čia vyko. Turėjo tiesiog persiversti pati 
paradigma, mąstysena, epistema — kad ir kaip tai pavadinsi. Anksčiau 
į mokslą žiūrėta daugiau kaip į žaidimą, tarkim, pasiansą, kur kiekvie- 
name etape laikomasi nustatytų taisyklių. O čia taisyklės ėmė nebe- 
galioti. Įsivaizduokite, kaip būtų sunku žaisti žaidimą, kurio taisyklės 
nustatomos jo eigoje. 


Senovės graikai buvo atradę, kad patrintas gintaras į vilnonį au- 
dinį imdavo traukti lengvus daiktus ir audeklo gabalėlius. Gilbertas, 
pirmasis moksliškai ištyręs šią savybę atrado, kad ja pasižymi ir krista- 
linės uolienos bei kai kurie brangakmeniai. Šią jėgą Gilbertas pavadino 
„elektronika“ iš graikiško e/ektron, reiškiančio „gintaras“. Tokia žodžio 
„elektra“ kilmė. Gilbertas dar atrado, kad kompaso adatėlės svyruoja 
vertikaliai ir sukasi horizontaliai, ir tai leido jam daryti prielaidą, jog 
pati Žemė yra tarsi milžiniškas apvalus magnetas, o kompaso adatos 
nurodo į planetos magnetinį polių. 

Daugelį metų Gilbertas vienas gyveno Londone savo name, kurį 
buvo pavertęs laboratorija. Praėjus pusmečiui po jo mirties, namas su- 

degė per Didįjį Londono gaisrą, ir daugelis Gilberto užrašų pražuvo. 
Laimei, liko pakankamai duomenų, rodančių neįvertintą Gilberto 
svarbą. Dar du šimtmečiai iki Faradėjaus Gilbertas suvokė svarbų slap- 
tą vaidmenį, kurį pasaulyje vaidina elektromagnetinės jėgos. Nors Ko- 
pernikas įtikinamai pademonstravo, kad planetos sukasi aplink Saulę, 
o Kepleris matematiškai įrodė, kad jos skrieja elipsinėmis orbitomis, 
niekas iš tiesų nežinojo, kokių jėgų veikiamos jos išsilaiko orbitose. 
Būtent Gilbertas iškėlė mintį, kad tai lemia kažkokia magnetinė jėga. 
Žvelgdami į praeitį dabar galime pasakyti, kad svarbioji Niutono idėja 
apie gravitacinę jėgą, kilusi jam po pusės amžiaus, tam tikra prasme 
buvo šios paprastos nepatikrintos Gilberto prielaidos tąsa. Jo vardas 
buvo įamžintas kaip magnetinės jėgos vienetas, kuris daugelį metų 
vadintas gilbertu, nors šiais laikais jį išstūmė ampero vija. 

Keista, tačiau eksperimentinį Gilberto darbą Bekonas vienodai ir 
kritikavo, ir ignoravo. Vis dėlto tam jis turėjo priežasčių. Atrodo, Gil- 
berto teorijos gerokai lenkė jo eksperimentų rezultatus — iš elektros 
sampratos kilo moksliškai metafizinis konstruktas. Bekonas turbūt 
manė, kad pati „elektra“ tėra metafizika — paprasčiausias šalutinis 
reiškinys, maža naudos teduodantis mokslui. Galima ginčytis, ar Be- 
konas buvo teisus, oponuodamas tokiai mokslo formai, net jei tam 
tikra prasme klydo dėl jo turinio. Kad galėtų žengti pirmyn, mokslui 
reikėjo apsiginti nuo Aristotelio metafizikos įtakos, o drauge ir nuo 
bet kokios kitos metafizikos. Ir tik tada jis galėjo prieiti prie visuotinio 
pasaulio aiškinimo — tokio kaip gravitacija — kuris universalumu 
prilygtų metafizikai. 

Tiesiog stulbina, kokių dar dalykų neįvertino Bekonas. Seras Vil- 
jamas Harvėjus, atradęs kraujotakos sistemą, kurį laiką buvo Bekono 
asmeninis gydytojas. Vis dėlto Bekonas paprasčiausiai nežinojo apie 
Harvėjaus atradimą — kuris buvo tarsi laidotuvių maršas Galeno ir 
viduramžių medicinai. Argumentuojama, kad savo veikalo Exercitatio 
Anatomica de Motu Cordis et Sanguinis („Apie širdies ir kraujo judė- 
jimą“) Harvėjus nepaskelbė iki 1628-ųjų — dveji metai po Bekono 

mirties. Tačiau šioje srityje jis dirbo daugelį metų, o viešas paskaitas 
apie tai buvo pradėjęs skaityti jau keliolika metų iki publikavimo. 
Keista, apie ką gi šiedu mokslo vyrai galėjo kalbėtis, kai susitikdavo 
konsultacijai. Harvėjus savo atradimą padarė tiksliai tuo stebėjimų ir 
eksperimentų būdu, kokį rekomendavo Bekonas. Galenas manė, kad 
kraujas lėtai srūva pirmyn ir atgal. Harvėjus, perrišęs arteriją, pastebė- 
jo, kad ji išbrinkdavo nuo kraujo iš tos pusės, kuri veda į širdį. Užrišus 
veną, toji išsipūsdavo iš priešingos pusės. Jis padarė išvadą, kad kraujas 
į širdį teka venomis, perpumpuojamas per ją (o ne sunkiasi per jos 
sieneles nematomomis mažutėmis skylutėmis, kaip teigė Galenas) ir 
išteka iš širdies arterijomis. 

Tačiau tokiu skeptiškumu pasižymėjo ne vien Bekonas. Harvėjus 
gerbė Bekoną už sumanumą ir stilingumą, tačiau yra padaręs tokią 
stulbinamą išvadą: „Filosofiją jis rašo kaip lordas kancleris.“ Kitaip sa- 
kant, mokslinės jo teorijos (arba natūrfilosofija) — vien pompastiškos 
nesąmonės. Tačiau Harvėjus buvo keistuolis. Po kelerių metų, per Pi- 
lietinį karą, jis buvo pakviestas į Edžhilio mūšį kaip Čarlzo I gydytojas. 
Kalbėta, kad verdant aplinkui mūšiui Harvėjus ramiai skaitė knygelę 
ir laukė, kol karaliui prireiks jo paslaugų. 

Kita vertus, Bekonas buvo kur kas ūmesnis. Kai jau imdavosi 
eksperimentų, elgdavosi kaip koks atgrubnagis. Būtent tai ir lėmė jo 
mirtį. 1626 m. kovą keliaujant karieta per sniegynus, jam šovė mintis 
paeksperimentuoti. Ar atšaldymas gali sustabdyti mėsos puvimą? Jis 
šoko iš karietos, prie pirkelės durų nusipirko iš moteriškės vištą ir ėmė 
kimšti į ją sniego. Peršalo ir netrukus susirgo plaučių uždegimu. Neiš- 
gyveno nė poros savaičių. 


Kopernikas pradėjo mokslo revoliuciją, o Bekonas — po to 
vykusį mąstymo perversmą. Jo mąstymo stilius ir dvasia pasitarnavo 
kaip įkvėpimas būsimoms kartoms, kurios iš esmės ir įgyvendino šią 
revoliuciją. „Jei pradės nuo tikrų dalykų, žmogus baigs abejonėmis, 

tačiau jei tenkinsis pradėdamas nuo abejonių, baigs tikrais dalykais.“ 
„Tie yra niekam tikę atradėjai, kurie mano, jog nėra tokios žemės, iš 
kurios nematytum nieko daugiau, tik jūrą.“ „Tyla — kvailių byla.“ 
Tačiau kad ir koks puikus Bekonas buvo mąstytojas, daugiausia įtakos 
darė jo asmeninis pavyzdys. Būdamas lordu kancleriu, jis tapo peru 
ir buvo tituluotas lordu Verulemu. Jei šis naujas mokslas su purvinais 
eksperimentais tiko lordui, vadinasi, buvo tinkamas bet kuriam džen- 
telmenui. Išsilavinusioms Anglijos klasėms mokslas tapo priimtinas, 
net madingas. (Taip, kadaise snobiškumas iš tiesų paskatino mokslo 
plėtrą!) 

Bekonas buvo įsitikinęs, kad ateis diena, kai mokslas žmonijai 
padovanos neįkainojamų gėrybių. Ankstyvojoje mokslo revoliucijos 
stadijoje — XVII amžiuje — padaryta daug svarbių išradimų: te- 
leskopas, mikroskopas, skaičiavimo mašina ir daugelis kitų. Tačiau 
daugiausia jie buvo skirti pačiam mokslui — leido pasiekti didelių 
laimėjimų pažinimo srityje, tačiau ne pasaulyje plačiąja prasme. Tais 
pirmaisiais metais mokslas teturėjo mažą poveikį. Bekono mintis, kad 
mokslas patobulins pasaulį, buvo gerokai pralenkusi laiką. (Tik po 
gerų dviejų šimtų metų garo variklis sukėlė pramonės revoliuciją.) Ir 
lygiai kaip XIII amžiuje jo bendrapavardis Rodžeris Bekonas, Frensis 
tiesiog šiurpinamai tiksliai įvardijo, kokia bus iš to nauda. Naujojoje 
Atlantidoje, išleistoje tik po jo mirties, Bekonas bendrais bruožais pa- 
teikia pirminę mokslinės utopijos viziją. Pats žodis „utopija“ buvo 
atsiradęs kalboje tik prieš pusšimtį metų, kai Utopiją išleido seras To- 
mas Moras — šiuo žodžiu graikai įvardydavo „nesamą vietą“. Moro 
Utopija buvo socialinis, teisinis ir politinis rojus. Bekonas pirmasis 
suvokė, kokį vaidmenį tokiame narsiame naujajame pasaulyje vaidins 
mokslo atradimai. 

Knygoje Naujoji Atlantida pagrindinis veikėjas aprašo, kaip iš- 
klydęs iš kurso jo laivas sudūžta prie nežinomų krantų. Čia jis atranda 
Naująją Atlantidą, kurios gyventojams mokslas stebėtinai pagelbėjęs. 
Čia yra mašinų, plaukiojančių po vandeniu ir skraidančių ore, atrasta 

vaistų, galinčių išgydyti visas ligas ir pailginti gyvenimą, veikia dirb- 
tiniai žaibai, o žmonės gali kalbėtis vieni su kitais per didelius atstu- 
mus — garsas sklinda vamzdžiais. Galima pasigaminti dirbtinio oro, 
gamtiniai kataklizmai — žemės drebėjimai ir potvyniai — numatomi 
iš anksto, gyvūnai kryžminami ir gaunamos naujos rūšys, kurios nau- 
dojamos naujiems vaistams ir chemikalams išbandyti, o pastatai iškilę 
labai aukštai į padangę. 

Vis dėlto įdomiausias dalykas, dėl kurio jis suklydo, — mokslo 
visuomenė. Čia, mokslo laimėjimų supami, žmonės gyvena darniai 
ir harmoningai. Niekas nevagia iš kaimyno ir nesigriebia jo atžvilgiu 
smurto, seksu užsiimama tik santuokoje, ir visoje visuomenėje nėra 
„jokio nešvarumo ar sugedimo“ (deja, čia jis turėjo mintyje labiau 
moralę nei ekologiją). Žinoma, nebūna jokių nusikaltimų ar paleis- 
tuvysčių. 

Panašus į tikrovę pasakojimas. Moralinių Bekono pastabų kryptis 
greičiausiai bus kilusi iš jo nelaimingo bjaurėjimosi moterimis, todėl jo 
pranašystės labiau tinka tik kokiai fundamentalistinei islamo respubli- 
kai. Viešuose renginiuose ir net šeimyninėse šventėse moteris turėjusi 
likti pasislėpusi už širmos, „kur ji sėdi, tačiau nėra regima“. Galima tik 
daryti prielaidą, kad tai bus kilę iš Bekono homoseksualumo ir nesu- 
tarimų su motina. Vis dėlto toks požiūris nebuvo būdingas tik vyrams, 
turėjusiems valdingą motiną ir polinkį prie tarnų vyriškių, kaip „Is- 
paniškose pušnyse“. Kaip neseniai išaiškino mokslo istorikė Margaret 
Verteim (Margaret Wertheim), ši pražūtinga ir nereikalinga įtampa dėl 
moterų neapykantos mokslininkų gretose plito vis plačiau. 

Sunku suvokti, kaip toks žmogus, kuris puikiai pažino žmogiškąjį 
suktumą (tiek iš vidaus, tiek iš šalies), galėjo tikėti visais tais utopiniais 
niekais. O gal tai buvo tik idėja — mokslas mus veda moralės keliu. 
Galiausiai tai juk buvo pirmoji išsami mokslo ateities vizija. Ir ne pa- 
skutinė, sklidina tokio naivaus optimizmo. Tik XX amžiaus pabaigoje 
galutinai atsikratėme tikėjimo mokslu kaip moraline gėrio galia. Ir net 


šiandien, kai visuomenė kaip niekada priklausoma nuo mokslo, vis 

dar sunkiai suvokiame, kad pats mokslas moraliai neutralus. Juk tik 
žmogaus veikla suteikia mokslui gerąją ar piktąją galią — kai taiko jį 
kurti vaistus nuo AIDS arba klonuoti sadamus huseinus. 

"Tačiau pagrindinė Naujosios Atlantidos mintis absoliučiai nereali. 
Šią visuomenę palaiko lyg ir vienuoliškas altruistiškų bei iš esmės ne- 
įtikėtinų mokslininkų ordinas, nuolankiai gerbiamas žemesniųjų mir- 
tingųjų, kuriems labai gera gyventi su tais genijais. Šie mokslininkai 
taikiai ir darniai gyvena Saliamono rūmuose, kur jiems padeda nepap- 
rastai paslaugūs laborantai, ir visi stengiasi padaryti naujų, visuomenei 
naudingų atradimų. Ironiška, tačiau kaip tik ši nusaldinta neįmanomo 
utopiškojo Bekono idealo dalis padarė didžiausią poveikį. Būtent Sa- 
liamono rūmai davė mintį Karališkosios draugijos (Britanijos mokslų 
akademijos) įkūrėjams, ir ši institucija, vėlesnį šimtmetį vadovaujama 
Niutono, tapo viena svarbiausių mokslo įstaigų Europoje. 


(Udtgimęs mokslas 


lai aiškinosi, kas jis toks yra, ir šis procesas netru- 


kus paveikė net miglotas chemijos valdas. 

1577 metais gimė flamandų gydytojas Janas Baptista van Hel- 
montas. Gavęs medicinos laipsnį ir išmaišęs visą Europą, jis pasitraukė 
į savo valdas Vilvorde, šiek tiek į šiaurę nuo Briuselio. Čia Helmoras 
gyveno beveik vienas, tuo pat metu domėjosi mokslu ir išliko pamal- 
dus mistikas, tikįs, kad bet koks pažinimas — Dievo dovana. Save jis 
vadino „filosofu iš ugnies“. 

Nors laikėsi mistinių idėjų, Helmontas dažniausiai neleido 
joms trukdyti moksliniam požiūriui į eksperimentus. Toks religijos ir 
mokslinių tyrimų atskyrimas ėmė vis plačiau dominuoti. Tai galima 
pastebėti Galilėjaus, Dekarto ir Bekono darbuose, kuriuose visi rašė 
apie mokslą ir filosofiją mechaniniame pasaulyje, kuriam iš esmės 
nereikia Dievo. Tačiau visi trys liko tikintys. Štai kaip tai išreiškė Be- 
konas: „Žmogaus žinios — tarsi vanduo, kurio dalis krinta iš dangaus, 
kita dalis — trykšta iš po žemių; vienas jų duoda gamtos šviesą, kitas 
įkvepia dievišką apreiškimą.“ Jų mokslas dažnai prieštaraudavo oficia- 
liajai religijai, vis dėlto jie būdavo įsitikinę, kad teisus mokslas. Visi 

jautė, kad religija galiausiai išmoks pritaikyti jų atradimus. Jų požiūris 
panašus į ankstyvųjų musulmonų filosofų: gamtos ir matematikos dės- 
niai — būdas, kaip veikia Dievo mintis. Kuo geriau juos suprasi, tuo 
daugiau suprasi Dievą. 

Itin mistiškas van Helmontas laikėsi šios tradicijos, nors kartais 
būdavo linkęs apsižioplinti. Ir nekeista, nes pagrindinis jo šaltinis 
buvo Paracelso darbai. Trauka prie mistinės mokytojo veiklos leido 
van Helmontui teigti, kad jis atradęs „Akmenį“, kurį net pavykę pa- 
naudoti transmutacijoms. Tokius prasimanymus sunku suderinti su 
tikrai moksline van Helmonto veikla, kuri pasižymėjo tiesiog etaloni- 
niu tikslumu ir išvadų skrupulingumu. Gal jis manė taip sustiprinsiąs 
savo, kaip mistiko, statusą. 

Įsimintiniausias van Helmonto eksperimentas — tas pat šiek 
tiek pakeistas tyrimas, kurį prieš du amžius atliko Nikolia Kuzietis. Į 
didelį molinį indą van Helmontas pripylė 200 svarų (90,7 kg — vert.) 
išdžiūvusios žemės, tada ją palaistė ir pasodino žilvičio ūglį, sveriantį 
lygiai 5 svarus (2,3 kg). Indą uždengė, kad nesikauptų dulkės, ir kas- 
dien laistė tik distiliuotu vandeniu. Tikslaus matavimo, švarių darbo 
sąlygų ir naudojamų medžiagų grynumo svarbą aiškiai lėmė Paracelso 
alchemijos praktika (ir taip nesąmoningai buvo laikomasi Bekono pa- 
tarimo, kad chemija gali plėtotis tik mokydamasi iš alchemikų prak- 
tikos). Per penkerius metus nuolat laistomas žilvitis ganėtinai paaugo. 
Van Helmontas jį iškasė ir pasvėrė. Medis svėrė 169 svarus ir 30 uncijų 
(77,5 kg). Tada gydytojas išdžiovino likusią žemę, pasvėrė ir supra- 
to, kad jos svoris sumažėjęs tik 2 svarais (0,9 kg). Tuo metu nebuvo 
žinomas biologinio augimo procesas, taigi van Helmontas padarė su- 
prantamą išvadą, kad medis ir gausi jo lapija sudaryta tik iš vandens. 
Medis tai paprasčiausiai pavertė savo medžiaga. Taip van Helmontas 
paneigė Paracelso trijų elementų (gyvsidabrio, sieros ir druskos) idėją, 
atmetė Aristotelio keturių elementų teoriją, iš kurios toji buvo kilusi, 
ir grįžo prie pačių elementų teorijos šaknų. Van Helmontas buvo įsi- 
tikinęs, kad jo eksperimentas su žilvičiu įrodė, jog absoliučiai viskas 

sudaryta iš vandens — tokią pat išvadą prieš du tūkstantmečius buvo 
padaręs Talis. Daugelis van Helmonto eksperimentą laiko pirmuoju 
matavimų pritaikymu ir chemijos, ir biologijos tyrimams — taip gimė 
biochemija. 

Vienas iš žmonijos supratimo pokštų: klaidinga van Helmonto 
eksperimento išvada leido žengti chemijai vieną svarbiausių raidos 
žingsnių. Netrukus van Helmontas nusprendė, kad nors vanduo ir 
yra vienintelis elementas, jo transformacijai labai svarbus turėtų būti 
oras. Tai jį paskatino imtis tyrinėti orą ir jo savybes. Kas gi yra oras? 
Iki tol dar niekas nebuvo kėlęs šio klausimo iš tiesų moksliškai. Ir 
kaip tyrinėti tokią neapčiuopiamą substanciją? Oras yra oras, ir tiek. 
Alchemikai, palinkdavę prie savo dvokiančių burbuliuojančių katilų, 
sužinojo apie kitokį „orą“ ir pastebėjo, kad tam tikros medžiagos, tar- 
kim, kvepalai ar aliejai, skleidžia „garus“. (Bet kuris viduramžių miesto 
gyventojas, kurio namas stovėjo prie atviro srutotekio, žinojo tai itin 
gerai — mokslas ir sveika nuovoka, žengdami pirmyn, retai kada ėjo 
koja kojon.) Alchemikai pripažino, kad šie garai ir oras — ne tas pat, ir 
dažnai vadino juos „dvasiomis“ (spirits). Šis pavadinimas su akivaizdžia 
metafizine potekste netrukus ir buvo priskirtas lengvai garuojančioms 
medžiagoms. Įprasta jo prasmė pamažu susiaurėjo iki vieno lakiausių 
skysčių, randamų kiekvienoje laboratorijoje, — alkoholio. Taip atsi- 
rado ir mūsų vartojamas žodis „spiritas“ — distiliuotas alkoholis. 

Van Helmontas suprato šių kiek supainiotų alchemijos žinių apie 
„orą“, „garus“ ir „spiritus“ svarbą. Atskirų orą primenančių medžiagų 
buvo ne tiek jau mažai. Tyrinėdamas jis atliko eksperimentą — sudegi- 
no 62 svarus (28 kg) medžio anglies. Degdama ji skleidė garus, fiziškai 
nesiskiriančius nuo oro, tačiau labai skirtingų savybių. Pavyzdžiui, 
surinkus tuos garus į stiklainį, žvakė jame jau negalėjo degti. Sudegus 
angliai, van Helmontui liko tik 1 svaras (apie pusė kilogramo) pelenų. 
Jis padarė išvadą, kad pradinė anglis buvo sudaryta iš 61 svaro šios į 
orą panašios medžiagos, kurią jis pavadino spiritus sylvester (medžio 
dvasia). Dabar mes ją vadiname anglies dioksidu. 

Van Helmontas atrado, kad spiritus sylvester pasižymi tokiomis 
pat savybėmis, kaip ir orą primenanti medžiaga, išsiskirianti fermen- 
tuojantis vynui bei alui, degant alkoholiui ir dar kelių kitų procesų 
metu. Jis padarė išvadą, kad visi tie garai — vis tas pat. Tolesnių eks- 
perimentų metu jis suprato, kad yra labai daug tokių orą primenan- 
čių medžiagų, ir visoms būdingos vis kitokios savybės. Kai kurios jų 
degios, kitos — aitraus kvapo, o dar kitas sugeria skystis. Tačiau šios į 
orą panašių medžiagų įvairovės van Helmontas negalėjo išsamiau pa- 
nagrinėti, nes neturėjo tinkamo sandaraus prietaiso, į kurį būtų galėjęs 
rinkti medžiagas ir jas tyrinėti. Jis taip ir liko neįsitikinęs, kas tai yra, 
ir galiausiai padarė dar vieną klaidingą išvadą, kuri pasirodė itin nau- 
dinga chemijai. 

Van Helmontas nusprendė, kad šie garai, neturintys formos, 
spalvos, o kartais ir kvapo, iš tiesų tėra būsimos materijos forma. Tai 
esanti beformė substancija, iš kurios padaryta medžiaga. Pasak senovės 
graikų mitologijos, kosmosas („tvarka“) iš pat pradžių buvo sukurtas iš 
panašios beformės, netvarkingos substancijos, vadinamos chaosu, — 
taigi van Helmontas nusprendė vadinti šiuos garus ar orą primenančias 
medžiagas „chaosu“. Flamandiškai pirmoji šio žodžio priebalsė tariama 
kaip gomurinė, ir taip atsirado žodis „gas“ — dujos. 

Ėmė aiškėti fundamentalieji medžiagos prigimties principai. Pir- 
miau buvo skysčiai ir kieti kūnai, dabar atsirado dujos. Van Helmonto 
eksperimentai atvedė jį prie dar vieno svarbaus materijos skirstymo 
slenksčio. Van Helmontas, besistengdamas kuo tiksliau atlikti ekspe- 
rimentus, labai susižavėjo svarstyklėmis — matuodavo svorio nuostolį 
arba didėjimą. Jis atrado, kad kai kurie metalai tirpsta įvairiuose „stip- 
riuose vandenyse“ (rūgštyse). Tada tampa „skaniaisiais vandenimis“ 
(tirpalais, turinčiais kvapą ar skonį, kuriais galima mėgautis). Galiau- 
siai iš tokių tirpalų net galima gauti lygiai tokio pat svorio metalą, koks 
buvo ištirpintas. Tai padėjo van Helmontui suvokti esminę materijos 
savybę: nepaisant kitimų eksperimentų metu, medžiaga niekur ne- 
dingsta. 

Novatoriški van Helmonto darbai biochemijos srityje nuvedė jį 
iki žmogaus virškinimo tyrimų. Jis padarė išvadą, kad „alkio rūgštis“ 
skrandyje reaguoja su maistu ir kad virškinimas — fermentacijos pro- 
cesas (duodantis tokias pat dujas kaip alkoholio fermentacija arba de- 
gančios malkos). Čia van Helmontas priartėjo prie esminio atradimo, 
tačiau tik po kelerių metų jį padarys jo mokinys Franciskas Silvijus, 
1658 metais tapęs medicinos profesoriumi Leidene — viename soli- 
džiausių to meto Europos universitetų. 

XVII amžiuje atgavę nepriklausomybę, Nyderlandai tapo reli- 
ginės tolerancijos ir minties laisvės rojumi. Varomoji socialinė jėga 
buvo kylanti protestantiškoji vidurinioji klasė, kuri labiau domėjosi 
komercija nei griaunamaisiais karais su katalikais. Ir vėl, kaip ir senovės 
Graikijos ar Atgimimo Italijos miestų-valstybių atveju, išryškėja ryšys 
tarp demokratijos (bent jau kažko panašaus) ir intelektualinės raidos. 
Pirmieji dideli intelektualinio atgimimo laimėjimai buvo pasiekti bū- 
tent Olandijoje (ir tam tikru mastu Anglijoje). Ten gyveno filosofai 
Dekartas ir Spinoza, ten savo darbus išleido anglų filosofai Hobsas ir 
Lokas, ten iš despotiškojo Liudviko XIV Prancūzijos pabėgo encik- 
lopedininkas Beilis. Vietiniai olandai irgi prisidėjo prie tarptautinės 
intelekto revoliucijos, išsiskleidusios saugiame rojuje tarp šios valstybės 
sienų. Olandų mokslininkas Hiugensas iškils kaip vienintelis artimas 
Niutono varžovas optikos srityje. O Silvijus leido sunokti ir subran- 
dinti vaisius chemijos idėjoms, kurioms pradžią davė van Helmontas. 

Silvijus virškinimą vertino kaip „natūralų“ cheminį procesą, ku- 
riame dalyvauja rūgščios seilės, šarminė tulžis ir neseniai atrastos kasos 
sultys, kurios pagal reakciją ir skonį buvo palaikytos rūgštimi. (Kaip ir 
„skaniųjų vandenų“ atveju, skonis liko svarbia laboratorine priemone.) 
Į virškinimą žiūrėta kaip į cheminį karą. Organizmo gaminamos rūgš- 
tys ir šarmai skaido prarytą maistą, reaguodamos su jose esančiomis 
rūgštimis bei šarmais, kol galiausiai šios priešingos jėgos viena kitą ne- 
utralizuoja. Šio proceso metu išsiskiria dujos (kaip visi gerai žinome), 
o šiluma, taip pat išsiskirianti per šias reakcijas, šildo kraują. Silvijus 

suprato, kad panaši „fermentacija“ vyksta ir tada, kai rūgštaus acto 
užpilama ant šarminės kreidos: skiriasi dujos ir medžiagos galiausiai 
viena kitą neutralizuoja. Įdėmiai stebėdamas šias reakcijas ir daryda- 
mas išvadas, Silvijus išplėtė cheminio suvokimo ribas. Jis suprato, kad 
daugelis natūraliai randamų druskų yra kilusios iš rūgščių ir šarmų 
reakcijos. Kaip sudėtinės medžiagos, jos skiriasi nuo chemikalų, kurių 
negalima suskaidyti. Taip dar kartą eksperimentalizmas apgraibomis 
artėjo prie esminio skirtumo (skirtumo tarp elementų ir junginių, kaip 
juos suvokiame šiandien). 

Silvijaus darbą dar vienu žingsniu pirmyn pastūmėjo jo mo- 
kinys, mažai žinomas vokiečių vaistininkas Tachenijus, kuris turbūt 
labai smagiai gyveno ir maždaug 1670-aisiais mirė Venecijoje. (Apie jį 
žinoma tik tiek, kiek parašė jo priešai, ir visos tos smulkmenos nuo- 
bodžios.) Tachenijus įsitikino, kad jo mokytojas Silvijus, tyrinėdamas 
rūgštis ir šarmus, bus pražiopsojęs esminį dalyką. Tai raktas į visas 
paslaptis! Tachenijus buvo tikras, kad visose cheminėse reakcijose da- 
lyvauja rūgštis ir šarmas. Žinoma, jis buvo linkęs manyti, kad tai yra 
du pagrindiniai elementai. Tai svarbus pastebėjimas, nors ir ne toks 
fundamentalus, kaip manė Tachenijus. Deja, tuo metu buvo sunku 
pasitelkti šią mintį kaip analitinę priemonę, nes dar nebuvo tikro api- 
brėžimo, kas yra rūgštis ir šarmas. Rūgštis tebuvo apibrėžiama kaip 
medžiaga, energingai reaguojanti su šarmu, ir atvirkščiai. Juk tai nieko 
neapibrėžiantis apibrėžimas. 

Nepaisydamas šio ambicingo vokiečių mokinio pastangų pa- 
grobti atradimo šlovę, Silvijus toliau skaitė paskaitas Leidene ir dirbo 
aukštos klasės eksperimentinį bei teorinį darbą. Tačiau likimas jam 
lėmė įsiamžinti įstabiu šundaktarystės mostu: jis paskelbė išradęs vi- 
suotinį vaistą nuo inkstų ligų. Šie vaistai — tai distiliuotas grūdų spi- 
ritas, pagardintas kadagio uogomis. Olandiškai tai vadinama genever. 
Mes vartojame sutrumpintą versiją — džinas. 

Rūgščių ir šarmų skyrimas tapo praktinės chemijos mokslo 
pagrindu. Tačiau Silvijus suvokė ir tolesnį skirtumą, kuris leido atsi- 

rasti teorinei chemijai ir drauge pagimdė naują natūrfilosofijos atšaką. 
Dekartas į žmogaus kūną žiūrėjo kaip į mechaninį įtaisą. O Silvijus 
suprato, kad lygiai taip pat jį galima laikyti chemijos aparatu. Van Hel- 
monto, Silvijaus ir Tachenijaus darbai sudarė prielaidas rastis chemijai 
kaip atskiram mokslui. 


Dar van Helmontui gyvam esant mokslininkai ėmėsi tyrinėti orą. 
Jau 1643 metais italų fizikas Evangelista Toričelis (Evangelista Torricel- 
li) atliko lemiamą eksperimentą. Paprasčiausiai jis paėmė ilgą stiklinį 
vamzdelį užlydytu galu ir pripildė jį gyvsidabrio. Atvirą galą užkimšęs 
nykščiu, vamzdelį apvertė ir įmerkė į indą, irgi pilną gyvsidabrio. Mok- 
slininkas pamatė, kad gyvsidabris vamzdelyje nusileido iki tam tikro 
lygio — maždaug 76 cm virš gyvsidabrio lygio išorėje, atvirame inde. 
Toričelis padarė išvadą, kad turbūt išorės oras verčia gyvsidabrį būti iš- 
kilusį aukščiau nei jo lygis atvirame inde. Toričelis atrado oro slėgį. Per 
keletą kitų dienų Toričelis pastebėjo, kad gyvsidabrio stulpelio aukštis 
vamzdelyje truputėlį pakinta. Jis išrado pirmąjį pasaulyje barometrą 
oro slėgiui matuoti. Šios naujienos greitai pasiekė garsųjį prancūzų ma- 
tematiką, religinį fanatiką ir hipochondriką Blezą Paskalį (Blaise Pas- 
cal), akimirksniu suvokusį Toričelio atradimo svarbą. Paskalis pasiūlė 
analogišką eksperimentą atlikti Piui de Domo viršūnėje — kalnyne vi- 
durio Prancūzijoje, beveik 1500 m virš jūros lygio. Deja, pats atlikti šio 
eksperimento negalėjo, nes baiminosi, kad kalnų oras sutrikdys jo taip 
kruopščiai saugomą sveikatą. Taigi tyrimą atliko jo kantrusis svainis 
Perjė (Pėrier), kuris ir atrado, kad šiame aukštyje gyvsidabrio stulpelis 
gerokai žemesnis nei jūros lygyje — taip buvo įrodyta, kad dideliame 
aukštyje oro slėgis mažesnis. Kitaip sakant, kuo aukščiau įkopi, tuo 
mažesnis oro kiekis tave slegia. Taip prieš tris šimtmečius iki pirmųjų 
raketų paleidimo į kosmosą buvo sužinota, kad Žemės atmosfera tęsiasi 
tik iki tam tikro aukščio virš jos paviršiaus. Be abejonės, Toričelio eks- 
perimentas padėjo atrasti ir pačią kosminę erdvę. 

Dabar buvo aišku, kad dujos — tas pat, kas ir kietieji kūnai ar 
skysčiai. Dujos irgi turi svorį, tik jos kur kas labiau išsisklaidžiusios 
(arba mažiau kondensuotos). Dujos — taip pat materijos forma. 


Atrastą oro slėgį įspūdingai pademonstravo vokiečių inžinierius 
ir išradėjas Otas fon Giurikas (Otto von Guericke), 1627 metais su savo 
jauna žmona bei šeima apsigyvenęs Magdeburge. Praėjus ketveriems 
metams jam teko iš čia bėgti, nes protestantų miestą užpuolė ir, plėš- 
dama bei smurtaudama, su žeme sulygino Šventosios Romos impera- 
toriaus katalikų armija. Pasibaigus Trisdešimties metų karui, Giurikas 
grįžo ir pritaikė savo inžinerinius sugebėjimus: dirbo Magdeburgo 
atstatymo darbų prižiūrėtoju, vėliau ketvirčiui amžiaus tapo miesto 
meru. Giurikas buvo pirmas naujojo tipo atstovas — mokslininkas 
artistas. (Šio tipo palikuonis mokė mane šeštoje klasėje: visoje mo- 
kykloje jis garsėjo įspūdingais vandenilio ir deguonies mišinio sprogimo 
parodomaisiais eksperimentais, kurie reguliariai sukeldavo visus ant 
kojų ir prišaukdavo gaisrininkų brigadą.) 

Giurikas pasižymėjo puikia eksperimentatoriaus intuicija, iš- 
radingumu ir charizmatiško scenos meistro užmojais, kurių būtų pa- 
vydėjęs bet kuris cirko artistas. Tačiau Giuriko „spektakliai“ iliustruo- 
davo svarbius mokslinius aspektus. Gal ir suprantama, kad Vokietijoje, 
virtusioje sąvartynu, didžioji filosofinė dienos tema buvo vakuumo 
prigimtis. Ar iš viso gali egzistuoti toks dalykas? Anot Aristotelio, ne, 
ir vėlesnieji filosofai tai priėmė kaip „autoritetingą šaltinį“. „Gamta ne- 
pakenčia vakuumo“, — tai jų teiginys. Giurikas nusprendė šį klausimą 
išspręsti eksperimentu. 1650 metais jis išrado oro siurblį, kurį sudarė 
stūmoklis, cilindras ir vienakrypčiai vožtuvai. Jis ištraukdavo orą iš ci- 
lindro priešingu būdu, negu šiuolaikinės oro pompos pripučia dviračio 
padangą. Energijos šaltiniu šiam aparatui būdavo vietinis kalvis (vė- 
liau, kai reikalai pasunkėdavo, jis pasitelkdavo gizelius). Šiuo naujuoju 
siurbliu Giurikas išsiurbdavo orą iš geležinio indo. Paskui jis žengė dar 

vieną žingsnį — griebėsi paties Aristotelio argumento, kad įrodytų, 
jog inde tikrai vakuumas. Anot Aristotelio, jei vakuumas egzistuotų, 
pro jį negalėtų prasiskverbti joks garsas. Giurikas pademonstravo, kad 
tikrai negirdėti varpelio, kuriuo skambinama tame inde. Vėliau jis dar 
pademonstravo, kad ir žvakė ten nedega, ir uždarytas šuo nustimpa. 
(Nors dar keletą metų niekas negalėjo suprasti, kad Brisius tapo mok- 
slo kankiniu.) 

Žymiausias Giuriko spektaklis įvyko 1654 metų gegužės 8 dieną, 
stebint imperatoriui Ferdinandui III ir didžiulėms minioms iš visos 
Saksonijos. Šį kartą eksperimentas buvo atliekamas su dviem dideliais 
tuščiaviduriais vario pusrutuliais, išlietais tiksliai, kad kraštai gerai 
priglustų vienas prie kito. (Iki šiol jie vadinami Magdeburgo pusrutu- 
liais.) Imperatorius lyg soste sėdėjo ant savo pakylos, viršum minios, 
susirinkusios saulės nušviestoje aikštėje priešais Parlamento rūmus. 
Visi susidomėję stebėjo, kaip Giurikas sutepė abiejų pusrutulių kraš- 
tus ir rūpestingai juos suglaudė. Tada kalvis iš sandaraus vario rutulio 
ėmė energingai pumpuoti orą. Po kurio laiko jam padėti ėmėsi gize- 
liai, nes varyti siurblį darėsi vis sunkiau ir sunkiau. Paskui suglumusi 
minia stebėjo, kaip į aikštę buvo atvestas aštuonetas pakinkytų arklių 
ir pririštas prie vieno iš pusrutulių. Prie kito pusrutulio buvo pririštas 
kitas arklių aštuonetas, ir Giurikui davus ženklą abu arklių kinkiniai 
įsiręžę pradėjo tempti pusrutulius į priešingas puses, stengdamiesi at- 
plėšti vieną nuo kito. Minia net pritilo, matydama, kaip galingi arkliai 
įsitempia, bet kad ir kaip juos pliektų botagais, pusrutulių nepajėgia 
atplėšti. Dabar Giurikas kreipėsi į imperatorių ir minią. Tai ne akių 
dūmimas, aiškino jis. Du suspaustus pusrutulius laiko ne kas kitas, o 
aplink esančio oro slėgis. Vakuumas rutulio viduje reiškia, kad nėra 
jėgos, kuri pasipriešintų šitai galingai išorės jėgai — galingesnei net 
už šešiolikos arklių jėgą. Imperatorius buvo sužavėtas, tas pat jausmas 
atsispindėjo ir visų jį supančiųjų veiduose, taigi netrukus prapliupo 
garsūs plojimai. Tačiau Giurikas iškėlė ranką nutildydamas minią. 
Eksperimentas dar nesibaigęs. Arklius iškinkė ir išvedė. Kurį laiką 

Giurikas pasikrapštė prie siurblio, o minia smalsiai ūžtelėjo artyn. Ne- 
tikėtai pasigirdo švilpesys — tai oras ėmė veržtis į tuščiavidurį rutulį 
pripildyti vakuumą. Tada lyg niekur nieko du vario pusrutuliai pa- 
prasčiausiai atsiskyrė vienas nuo kito ir nuriedėjo į šalis. Kai neliko 
vakuumo, slėgis jų viduje susilygino su aplinkos slėgiu, ir niekas jų 
nebelaikė vieno prie kito. 

Netrukus Giuriko eksperimentas taip išgarsėjo, kad buvo pra- 
dėtas demonstruoti po visą Vokietiją. Ir po visą Europą pasklido 
garsas apie Magdeburgo pusrutulius, buvo piešiamos eksperimento 
graviūros. O kai iškraipyti gandai perkirto sąsiaurį ir pasiekė Angliją, 
sakoma, kad iš to užgimė vaikiška rimuotė apie Kliunkį Pliumpį: 


Kliunkis Pliumpis ant sienos sėdėjo, 

Kliunkis Pliumpis žemėn nudardėjo. 
Nei visa kariauna, nei žirgai karaliaus 
Kliunkio į daiktą sudėt nebegali. 


Tai nebuvo nei pirmas, nei paskutinis kartas, kai Anglija, atrody- 
tų, absoliučiai nesuprato, kas vyksta Europoje. 

Van Helmonto, Toričelio ir Giuriko bei jų pasekėjų eksperimen- 
tai pagaliau į dienos šviesą iškėlė į nežinomų materijos savybių, o ką 
jau kalbėti apie slaptąsias, net nenumanytas jos galias. Milordo Verule- 
mo (Frensio Bekono) natūrfilosofija įsiūbavo visuomenės vaizduotę, o 
drauge įkvėpė tyrimams ir smalsius džentelmenus Anglijoje bei kitur. 
Pasirodė, kad pačioje materijoje slypi visas mokslas. Chemijos sritis 
jau buvo pasirengusi stiprios mokslinės minties intervencijai. Atėjus 
metui, kaip tik tai ir padarė Robertas Boilis. 

Daugelio laikomas šiuolaikinės chemijos tėvu, Robertas Boilis 
gimė 1627 metais tolimoje pietvakarių Airijos pilyje. Jis buvo ketu- 
rioliktasis vaikas ūmaus, senstančio Korko grafo šeimoje. Kaip Airijos 
lordas kancleris jis buvo labai užsiėmęs žemių supirkinėjimu — netru- 


kus grafo žemės jau driekėsi nuo Airijos jūros iki pat Atlanto. (Prakti- 

ka, neseniai žlugusi per Bekono tarnybą lordu kancleriu Anglijoje, už 
vandenų vis dar klestėjo.) 

Netrukus jaunasis Robertas atsiskleidė kaip itin protingas, aštuo- 
nerių jau laisvai kalbėjo lotynų ir graikų kalbomis. Kartu su dvylikame- 
čiu broliu buvo išsiųstas į Angliją studijuoti Itone. Čia vunderkindui 
teko ištverti liguistumą, nervinį mikčiojimą ir mokymo metodą, kuris 
buvo įsigalėjęs visose prestižiškiausiose viešosiose Anglijos mokyklo- 
se — reguliarų visų mokinių mušimą rykštėmis, nepaisant amžiaus, 
socialinio statuso ar intelekto sugebėjimų. Viso to traumuotas Boilis 
„užmiršo“ didžiumą savo lotynų kalbos ir buvo pasmerktas tamsiems 
minčių apie savižudybę priepuoliams, kurie tęsėsi iki paauglystės. Šiuo 
momentu Robertas su vyresniuoju broliu Frensiu bei mokytoju buvo 
išsiųsti į ilgą kelionę po Europą. Keturiolikos lankydamasis Ženevoje, 
Boilis patyrė iš esmės pakeitusį jo gyvenimą sukrėtimą. Vidurnaktį 
jį pažadino smarki vidurvasario audra, jaunojo Boilio galvoje įgijusi 
eschatologinį — pasaulio pabaigos — mastą. Drebėdamas lovoje, už 
langinių jis įsivaizdavo siaučiant „liežuvius tos Liepsnos, kuri praris 
Pasaulį... prisiartinusi Teismo diena“. Berniuką apėmė panika, kad 
jo siela nėra tikusi susidurti su rūstybe, didesne net už tėvo ar Itono 
mokyklos direktoriaus. Baisiai sielvartaudamas jis prisiekė, kad „jeigu 
tą naktį jo baimė neišsipildysianti, tolimesniame gyvenime būsiąs 
religingesnis ir budresnis“. Daug pasako tai, kad memuaruose prisi- 
mindamas neramiąją jaunystę, Boilis apie save rašo trečiuoju asmeniu. 
Paaugliškoji priesaika skamba gan pagrįstai, nors tikro pagrindo jai ir 
nebuvo. Po šių žodžių sekė aistringo religingumo ir įprastų nekaltybės 
įžadų banga. Dauguma jaunuolių tokias skubotas priesaikas greitai pa- 
miršta, bet Boilio religingumas ir skaistumas išliko visą gyvenimą. 

Toks fanatiško pasiaukojimo ir originalaus mokslinio mąstymo 
derinys tuo metu nebuvo labai neįprastas. Maniakiškas tikėjimas ne- 
buvo ir apsimestinis genijaus maivymasis. Van Helmontas, Paskalis, 
Spinoza ir Niutonas — visi manė, kad pagrindinis jų indėlis — religi- 
niai apmąstymai. Keistas proto aptemimas: visi manė, kad jei kas juos 

ir prisimins, tai ne dėl jų filosofijos, matematikos ar mokslo (tokio 
aukšto lygio, kokio iki šiol dar niekas nepajėgė pasiekti), bet tik dėl 
teologijos (o šioji tokiu didingumu tikrai nepasižymėjo). Ir visi jie, 
atrodo, laikėsi celibato. Nors daugelis pastarąjį dalyką gali palaikyti 
nekenksminga keistenybe, kur niekas kitas neturėtų kišti savo nosies, 
padariniai tokį požiūrį verčia neigti. Drauge su Bekono heterofobija, 
to meto (ypač Anglijos) mokslinėje bendruomenėje dominavusi ne- 
apykanta moterims, jautruoliškas celibatas ir seksualinė veidmainystė 
turėjo milžinišką poveikį naujajai pažinimo revoliucijai. Moterų imta 
taip bijoti, kad jos tiesiog buvo nuožmiai išstumtos. Pusei žemės gy- 
ventojų buvo uždrausta bent kiek prisidėti prie mokslo raidos. Tereikia 
pagalvoti, kiek neapdairių žingsnių būtų buvę išvengta ir kiek novato- 
riškų teorijų nebūtų reikėję laukti taip ilgai... Dukart daugiau darbo 
jėgos būtų gerokai stumtelėję į priekį visus mokslo klausimus. 

Robertas Boilis tęsė savo didžiąją išvyką, kartkartėmis vis gauda- 
mas iš privataus mokytojo puikių patarimų. Boilis džiaugėsi, kad jo mo- 
kytojas skyrė kur kas daugiau dėmesio savo „mokinio įgūdžiams negu 
naudai, kurios tas būtų galėjęs gauti iš įprasto nuobodaus ir lėto moky- 
mo būdo“, kurį jam teko patirti mokykloje. Išlaisvintas nuo tvarkaraščių 
ir gramatikos, Boilis galėjo atsiduoti paties pasirinktam skaitymo mode- 
liui. Grįžo jo anksti atsiskleidę gabumai — šįsyk mokslo forma. Italijoje 
jis galėjo perskaityti Galilėjaus darbus vos keli mėnesiai po šio mirties. 
Nuo pat jaunumės Boilis suprato, koks svarbus yra eksperimentas. Jis 
skaitė ir Dekartą, persiimdamas mechanistiniu jo požiūriu į pasaulį. 
Kad ir kuriame Europos universitete Boilis būtų mokęsis, tokių mo- 
kytojų nebūtų galėjęs turėti. Net ir dabar akademiniuose sluoksniuose 
buvo išlikęs aristotelizmas. Tai, kad negavo formaliojo ortodoksinio 
mokymo, Boiliui išėjo tik į naudą. Tačiau net ir skaistus jaunas kalikas 
negalėjo nepramogauti. Atvykęs į Marselį, jis nespėjo į išvyką valtimis 
iki koralų rifo, o tomis delfinų dienomis tai buvo pagrindinė turistų 
pramoga. Vis dėlto „jam pavyko stebėti Karališkosios galeros nuleidimą 
į jūrą, kur ją varė beveik 2000 vargšų vergų irkluotojų“. 


162 


ATGIMĘS MOKSLAS 


Grįžęs į Angliją, Boilis rado šalį įsivėlusią į parlamentaristų ir ro- 
jalistų konfliktą. Kylanti vidurinioji klasė, siekusi suteikti parlamentui 
daugiau demokratinių galių, buvo perėjusi į opoziciją monarchijai, 
tikėjusiai „dieviškomis karalių teisėmis“ valdyti savo nuožiūra. Pilie- 
tinis karas baigėsi Karolio I nukirsdinimu 1649 metais ir Britanijos 
tautų sandraugos įsteigimu — tai buvo pirmoji sėkminga revoliucija 
Europoje. Didžioji dalis Boilio šeimos buvo rojalistai, nors mylimoji 
sesuo Ketrin karštai pritarė parlamentaristams. Boilis kaip galėdamas 
stengėsi išvengti karo ir apsistojo kaimo vietovėje Dorsete. 

Boilis buvo išaugęs į liekną, gan trapų jaunuolį gailiu žvilgsniu, 
liesu pailgu veidu, pagal to meto madą įrėmintu iki pečių krintančių 
garbanų peruko. Dorsete jis ėmėsi pirmųjų rimtų chemijos eksperi- 
mentų, rašė esė, kurių viena, sakoma, įkvėpusi Džonataną Sviftą para- 
šyti Guliverio keliones. Kartkartėmis Boilis keliaudavo į Airiją tvarkyti 
žemių, paveldėtų iš tėvo. Per šias keliones jis negalėdavo tęsti chemijos 
eksperimentų, mat Airijoje paprasčiausiai nebuvo reikiamų cheminių 
aparatų. 1656 metais, būdamas dvidešimt devynerių, Boilis persikėlė į 
Oksfordą. Pilietinio karo metais šis miestas buvo rojalistų citadelė, pri- 
traukusi daugybę žymių pabėgėlių iš parlamentinio Londono. Ne vie- 
nas jų buvo mokslininkas, susidomėjęs naujuoju eksperimentalizmu, 
išpopuliarėjusiu per Bekono raštus. Šie ir kiti natūrfilosofai pradėjo 
neformaliai ir nereguliariai susitikinėti, norėdami aptarti paskutinius 
mokslo įvykius. Netrukus ir Boilis ėmė dalyvauti šiuose susitikimuose, 
kurių metu mokslininkai pasikeisdavo informacija, padrąsinimu ir do- 
mėjimosi kryptimis. Ši grupė buvo pavadinta Nematomuoju koledžu. 
1662 metais, praėjus dvejiems metams po Karolio II restauracijos, ši 
daugiausia iš mokslininkų rojalistų sudaryta grupė priėmė įstatus ir 
tapo Karališkąja draugija. Jos antiaristotelišku devizu tapo Nullius in 
verba („Nieko vien iš žodžio“, t. y. autoritetas — niekas). Jie skelbėsi tikį 
moksliniais metodais, taigi vyraujančia srove tapo eksperimentalizmas. 

Oksforde Boilis apsigyveno Haistrite, kur name įsirengė labo- 
ratoriją. Padėti eksperimentuojant jis pasisamdė įžeidų neturtingą 

paskutinio kurso Oksfordo studentą rauplėtu veidu Robertą Huką 
(Robert Hooke). Nepaisant skirtumų, dvidešimt devynerių aristokratas 
ir dvidešimt vienerių sunkaus būdo dvasininko sūnus netrukus puikiai 
darbavosi drauge ir tapo neišskiriami iki gyvenimo pabaigos. Pirmą 
sykį Boilis sutiko žmogų, prilygstantį jam savo intelektu. 

Vėliau Hukas tapo išskirtiniu fiziku, kurio šlovę stelbė tik Niuto- 
nas ir kuris dėl to labai krimtosi. Keleri metai iki Niutonui išleidžiant 
istorinį veikalą apie gravitaciją, Hukas rašė jam, pateikdamas savo gra- 
vitacijos teoriją. Kaip vėliau paaiškėjo, ji turėjo trūkumų ir menkai te- 
buvo pagrįsta matematiškai. Kitoje srityje, pirmasis ėmęsis su mikros- 
kopu studijuoti gyvus organizmus, Hukas sukūrė „ląstelės“ terminą. 

Boilis buvo girdėjęs apie viešuosius Giuriko eksperimentus su 
Magdeburgo pusrutuliais ir padedamas Huko ėmėsi kurti dar geresnį 
oro siurblį, kurį prijungdavo prie vakuuminės kolbos. Pritaikius šį 
siurblį, Boiliui pavyko įrodyti Galilėjaus teiginį, kad vakuume bet ko- 
kie du kūnai kris vienodu greičiu. Jei nėra oro pasipriešinimo, plunks- 
na krenta tokiu pat greičiu kaip ir švino gabaliukas, priešingai nei 
tvirtino Aristotelis. Boilis su Huku patvirtino ir Giuriko atradimą, kad 
per vakuumą negali prasiskverbti garsas. Tačiau jie padarė ir du naujus 
atradimus: elektros srovė juntama per vakuumą ir vabzdžiai jame iš- 
gyvena, nors kiti gyvūnai krinta. Šie eksperimentai su oro stygiumi 
leido Boiliui permąstyti pačią oro prigimtį. Eksperimentuodamas su 
pelėmis ir paukščiais, jis padarė išvadą, kad gyvūnai plaučiais įkvepia 
orą ir po to jį iškvepia, kartu atsikratydami ir organizmo atliekų. Boilis 
metodiškai atliko eksperimentus, siekdamas ištirti ir sužinoti visas ga- 
limybes. Šitaip jis kartą ir visiems laikams įrodė, kad oras — ne kažin 
kokia mistinė būtis, kažkaip stebuklingai paplitusi visame pasaulyje. 
Oras nėra esminis gamtos elementas, kaip manė aristotelininkai — tai 
paprasčiausiai dar viena medžiaga, pasižyminti tam tikromis savybė- 
mis. Pavyzdžiui, nuo jo rūdija geležis, žaliuoja variniai kupolai. O sus- 
paustas jis būna tamprus. Taigi Boilis padarė išvadą, kad oras — tarsi 
tamprus fluidas, kuriame plūduriuoja reaguoti linkusios dalelės. 

Van Helmontas ir kiti jau buvo pastebėję, kad esama skirtingų 
dujų (pavyzdžiui, spiritus sylvestris), tačiau Boilis pirmasis jas surinko ir 
ištyrė visiškai atskirai nuo oro. Jis pastebėjo, kad visos pasižymi minėta 
tamprumo savybe. Tuo metu Hukas darė savo garsiuosius eksperimen- 
tus su metalinėmis spyruoklėmis, iš kurių paskui buvo išvestas Huko 
dėsnis, apibūdinantis kūnų tamprumą. Tai davė mintį Boiliui pava- 
dinti dujų tamprumą „oro spyruokle“, ir jis sumanė eksperimentą, 
kaip išmatuoti šį efektą. 

Boilis paėmė septyniolikos pėdų ilgio J formos stiklinį vamzdį ir 
apatinį galą užlitavo. Tada įpylė gyvsidabrio tiek, kad po juo vamzdžio 
gale liktų oro. Boilis pastebėjo, kad jeigu padvigubina gyvsidabrio 
svorį vamzdyje, sugautojo oro tūris du kartus sumažėja, jei patrigu- 
bina — oro tūris sumažėja tris kartus. Tačiau jeigu sumažina slėgį du 
kartus, pašalindamas pusę gyvsidabrio, oro tūris padvigubėja. Taip jis 
atrado Boilio dėsnį, teigiantį, kad dujų tūris atvirkščiai proporcingas jų 
slėgiui. Dabar Boilis suprato, kad dujos, kadangi slegiamos susispau- 
džia, tikriausiai yra sudarytos iš atskirų tuštumoje judančių dalelių. 
Padidinus slėgį, dalelės paprasčiausiai priartėja vienos prie kitų. 

Po penkiolikos metų Boilio dėsnį savarankiškai atrado prancūzų 
mokslininkas kunigas Edmė Mariotas (Edmė Mariotte), tik pridėjo 
svarbią pastabą, kad dujų temperatūra tuo metu turi likti pastovi. 
Šildomos dujos plečiasi, o aušinamos traukiasi. Boilis greičiausiai bus 
tai pastebėjęs, tik per jam nebūdingą nerūpestingumą nepaminėjo ap- 
rašydamas eksperimentą. Naudinga pamoka: dėl šios priežasties Boilio 
dėsnis Europoje vadinamas Marioto vardu. 

Tiesą sakant, dabar žinoma, kad tiek Boilį, tiek Mariotą aplenkė 
paskutinis didis senovės Graikijos mokslininkas Heras Aleksandrietis, 
gyvenęs maždaug I amžiuje. Prieštaraudamas Aristotelio idėjoms apie 
keturis visuotinius elementus, Heras parodė, kad iš tikrųjų oras yra 
atskira medžiaga. Jis parodė, kad vanduo negali įtekėti į apverstą, oro 
pripildytą stiklinę — vanduo gali kilti stikline tik išleidžiant orą. Jis 
taip pat pastebėjo, kad orą galima suslėgti, ir padarė išvadą, jog jį tur- 

Robertas Boilis 


būt sudaro atskiros, erdvės atskirtos dalelės, kaip po pusės tūkstančio 


metų nusprendė ir Boilis. Heras suvokė ir tai, kad šildant garus, juos 

sudarančios dalelės pasidaro judresnės. Kitaip sakant, šildant garus 
didėja jų slėgis. Šiuo principu veikia garo mašina. Heras greitai su- 
vokė šio energijos šaltinio potencialą ir net pademonstravo jį, sukūręs 
pirmąjį pasaulyje garo variklį. Jį sudarė tuščiaviduris rutulys, kuriame 
įpilta šiek tiek vandens, ir į abi rutulio puses įbesti du lenkti vamzdžiai. 
Pašildžius rutulyje esantį vandenį iki virimo, pro vamzdžius imdavo 
veržtis garas, versdamas rutulį suktis. (Šiuo principu iki šiol pagrįsti 
besisukantys purkštuviniai pievelių laistytuvai.) Hero prietaisas ne tik 
pralenkė laiką, bet, kaip ir daugelis kitų išradimų, amžininkų buvo pa- 
laikytas absoliučiai beverčiu. Kokia prasmė kurti mašiną, kuri atliktų 
darbą, kai daug lengviau priversti tai padaryti vergą? 

Boilis, dar sykį savarankiškai atradęs šias idėjas, labai originaliai 
jas išplėtojo. Jei orą ir kitas dujas sudaro tuštumos atskirtos dalelės, tai 
kaip skysčiai ir kieti kūnai? Vanduo garuodamas virsta dujomis — da- 
lelė po dalelės. Vandens garai elgiasi kaip bet kurios kitos dujos, vadi- 
nasi, ir jie sudaryti iš tuštumos atskirtų dalelių. Jei taip yra, kai vanduo 
išgaruoja, tai panašu, kad taip pat gali būti, ir kai jis skystas ir net kai 
kietas — sušalęs į ledą. Ir jeigu tai tinka vandeniui, tai turbūt tinka 
ir visoms kitoms medžiagoms. Boilio pagrindimas silpnas ir menkai 
ar visai nepagrįstas eksperimentais, tačiau tai patvirtina, kad jis buvęs 
originalus mokslininkas mąstytojas. Dar pats gerai nesuvokdamas, ką 
daro, Boilis ruošė dirvą atomų teorijai atgaivinti. 

Boilio šedevras Chemikas skeptikas (The Sceptical Chymist) buvo 
išleistas 1661-aisiais. Paprastai tai laikoma naujosios chemijos pradžia. 
Žinoma, jau pats pavadinimas davė naują žodį, atmetus „al“ nuo al- 
chemijos — chemija. Naujasis mokslas atsikratė ezoterinės rytietiškos 
praeities. 

Maždaug tuo pat metu Boilis pradėjo aiškiai ir suprantamai apra- 
šinėti savo eksperimentus, kad ir kiti mokslininkai galėtų juos suprasti, 
pakartoti ir patvirtinti. Tai iš esmės prieštarauja alchemijos slaptingu- 
mui — ir tai tapo viso mokslo pažangos varikliu. Šiuo pavyzdžiu Boilis 
mokslui davė tą patį, ką senovės graikai matematikai. Matematikos 

tiesos, pasiektos dedukcine logika, buvo patvirtintos įrodymais. O 
dabar atsirado ir būdai, kaip patvirtinti mokslo tiesas, gautas induk- 
ciniu mąstymu. Nuo paslaptingos veiklos niūriose landynėse naujoji 
chemija transformavosi į universalų mokslą, kuriuo galima užsiimti 
bet kurioje laboratorijoje visuose pasaulio kraštuose. 

Chemikas skeptikas ryžtingai puola Aristotelio keturių elementų 
teoriją, taip pat ir iš jos išvestą Paracelso trijų elementų teoriją. Vietoj 
to Boilis teigia, kad elementai yra pirminės dalelės. Anot žymaus jo 
apibrėžimo, elementais jis laikąs „tam tikrus primityvius ir paprastus 
kūnus, idealiai nemišrius, ne gautus ką nors sumaišius, nesudarytus 
nei iš jokių kitų kūnų, nei vienus iš kitų; jie yra sudedamosios dalys, 
iš kurių tiesiogiai sudaryti visi idealiai mišrūs kūnai ir į kuriuos šie 
galiausiai išsiskaido“. Kitaip sakant, elementas — tokia substancija, 
kurios negalima suskaidyti į paprastesnę substanciją. Tai pirmoji ele- 
mentų samprata, atitinkanti šiuolaikinę mintį. 

Boilis čia nesustojo — jis pateikė dar vieną fundamentalų api- 
brėžimą. Šie elementai gali jungtis į grupes ir sudaryti junginius. (Taip 
pirmąsyk gimsta samprata, kuri vėliau taps šiuolaikine molekulės 
idėja.) Boilis ne šiaip sau kūrė teorijas. Tik ilga darbo laboratorijoje 
patirtis leido jam suvokti, kad tokios molekulių grupės egzistuoja kaip 
stabilūs junginiai. (Pavyzdžiui, ištirpinus geležį rūgštyje ir gavus su- 
dėtinę druską, ji būna stabili medžiaga, bet ją galima suskaidyti ir vėl 
gauti geležį.) Boilis padarė išvadą, kad šių sudėtinių medžiagų savybės 
priklauso nuo jas sudarančių elementų skaičiaus ir padėties. Ir vėl api- 
brėžimas neįtikimai tikslus — tiesiog įžvalgos blyksnis, vėliau atversiąs 
kelią molekulinei teorijai. 

Nepaisant puikių teorijų, Boilis, kaip ir jo kolegos, iš esmės 
tikėjo tik eksperimentalizmu. Nullius in verba — skelbė Karališkoji 
draugija. Ieškok tiesos ne knygose, bet laboratorijoje. Jie atmetė visas 
sistemas, kaip antai keturių elementų teorija. Vis dėlto Boilis, kaip ir 
jo kolegos, iš tikrųjų tikėjo savo sumąstyta visuotine sistema. Ji skelbė, 
kad pasaulis sudarytas iš dalelių, kurios juda kaip mechaninės. Nors 

čia akivaizdžiai mažiau metafizikos nei Aristotelio sampratoje, vis dėlto 
ši mechaninė-korpuskulinė sistema iš esmės irgi yra metafizinė. Kaip 
tokią idėją patikrinsi laboratorijoje? Griežtai kalbant, ji nėra mokslinė, 
vis dėlto turi vieną įtikinamą pranašumą, kurį mokslas nuo to mo- 
mento priims visiems laikams. Ne taip, kaip keturių elementų teorija, 
mechaninė-korpuskulinė sistema paaiškino daugybę mokslinių reiški- 
nių. Kitaip sakant, ji pasirodė veikianti (nors mokslas tuo metu gerai 
ir nežinojo, kodėl ji veikia). 

"Tačiau įdėmiai išnagrinėjus galima sakyti, kad Boilio „elemento“ 
sąvoka, taip pat ir junginio samprata — dar tik užuominos, rodančios 
ilgą kelią iki šiuolaikinių idėjų. Jos nebuvo iki galo suformuluotos. Ko- 
dėl? Pasak Boilio apibrėžimo, elementas — tai substancija, kurios ne- 
begalima suskaidyti į dar elementaresnes substancijas. Tai reiškia, kad 
atradus substanciją, kuri gali būti elementas, tokia ji gali būti laikoma 
tik laikinai. Visada gali nutikti, jog kas nors ras būdą, kaip tą substan- 
ciją dar labiau suskaldyti. (Iki pat XX amžiaus branduolinio mokslo 
chemija neturėjo tvirto apibrėžimo, kas yra elementas.) 

Taip Boilis pateko į neįprastą padėtį. Nors jis ir iškėlė elemento 
apibrėžimą, iš tikrųjų nežinojo, kas tai yra. Ironiška, bet visai galėjo 
būti, kad tobulėjant chemijos metodams visos substancijos, laikytos 
neskaidomais elementais, galiausiai bus suskaidytos į tuos pačius ke- 
turis elementus — visai kaip žemė, oras, ugnis ir vanduo! Boilis buvo 
įsitikinęs, kad taip nebus, ir tikrai nebuvo panašu, kad taip atsitiktų. 
"Tačiau ši anomali padėtis atvedė Boilį prie groteskiškos klaidos — to- 
kios, per kurią galėjo būti nurašytas visas jo indėlis į mokslą. Rem- 
damasis laboratorine patirtimi, Boilis įtikėjo, kad metalai — visai ne 
elementai. Jam dar reikėjo atrasti būdą, kaip juos suskaidyti į pirmines 
substancijas, bet Boilis buvo įsitikinęs, kad vieną dieną tai pavyks. O 
tai visiškai sutapo su alchemikų lūkesčiais. Jei metalai nėra pirminės 
medžiagos, tai juos galima suskaidyti į sudedamuosius elementus ir vėl 
sujungti — arba transmutuoti — į kitokius. Švinas gali virsti sidabru, 
sidabras — auksu. 

Būtų buvę gerai, jei šioje vietoje galėtume pasakyti, jog Boilis 
suprato teorinę tokių alcheminių paieškų galimybę, ir viskas tuo pa- 
sibaigė. Anaiptol. Kaip ir Paracelsas, Brunas, van Helmontas ir dar 
daugelis kitų anksčiau gyvenusių chemijos pirmtakų, Boilis užsikrėtė 
alchemijos virusu. Daugelį metų mokslo istorikai mieliau apeidavo šį 
nemalonų faktą, tik prabėgom jį paminėdami — tarsi tai būtų to meto 
chemikų profesinis pavojus, pražudęs daugelį. Taip ir buvo. Sunku įsi- 
vaizduoti, kad tokia veikla būtų susitepę Galilėjus, Dekartas, Spinoza 
arba Paskalis — fizikai, matematikai ir filosofai, atrodytų, išsaugojo at- 
sparumą šiai ypatingai metafizinei infekcijai. (Nors, kaip pamatysime, 
taip buvo ne visada.) 

Liūdna, bet kruopštūs pastarųjų metų Boilio darbų tyrimai rodo, 
kad alchemija jam nebuvo tik kaprizingas nukrypimas į šalį. Jis ne- 
abejotinai tikėjo tuo, ką daro. Slapti užšifruoti užrašai rodo, kad jis 
atkakliai visokiais būdais ieškojo filosofinio akmens. Nors, skirtingai 
nei van Helmontas, jis niekada neteigė tokį atradęs. Atvirkščiai, alche- 
mijos eksperimentus Boilis atliko taip pat kruopščiai bei skrupulingai 
kaip ir mokslinius, stengdamasis iš eilės pakartoti visus tariamai sėk- 
mingus alchemikų tyrimus, kurių aprašymus jam tik pavyko gauti. 
Vadovaudamasis indukciniu argumentavimu, jis teigia, kad sėkmės 
atveju „vienas teigiamas pavyzdys geriau įrodys vadinamojo filosofinio 
akmens realybę, nei visos klastotės ir apgaulės, kuriomis apsimetėliai 
chemikai klaidino nepatyrusius ir lengvatikius“. Boilis buvo tikrai per- 
nelyg geras mokslininkas, kad visą alchemiją priimtų už tikrą pinigą: 
„Mat raštai mums pateikia, drauge su įvairiais svarbiais ir didingais 
eksperimentais, teorijas, kurios arba kaip povo plunksnos skirtos akiai 
palinksminti, bet nėra nei rimtos, nei naudingos, arba primena bež- 
džiones, kurios, nors ir panašios į protingas, bet yra pagadintos vieno- 
kio ar kitokio absurdiškumo. Įdėmiai jas išnagrinėjus, tik juokas ima.“ 
"Tačiau jame visgi išliko tikėjimas „svarbiu ir didingu“ alchemijos as- 
pektu. Boilis net pasinaudojo savo įtaka Karališkojoje draugijoje, kad 
būtų panaikintas antialchemiškas įstatymas, kurį prieš keturis amžius 

buvo išleidęs Henrikas III, uždraudęs aukso gamybą transmutacijos 
būdu. Žinoma, Boilis šiam įstatymui priešinosi ne todėl, kad jo drau- 
džiama veikla būtų buvusi bergždžia. Priešingai, jis manė, kad aukso 
gamyba šiuo metodu šaliai būtų labai naudinga. Parlamentas, įkvėp- 
tas, kaip visada, neišmanymo ir godumo, 1689 metais antialchemiškąjį 
įstatymą anuliavo. Boilis tuoj pat paragino visos šalies mokslininkus 
imtis šių svarbių paieškų. 

Sunkiai suprantamo Boilio potraukio priežastis, matyt, glūdi 
karštame jo religingume. Kartu su natūrfilosofijos darbais Boilis išleido 
ir keletą religinių veikalų. Jis asmeninėmis lėšomis finansavo Biblijos 
vertimą į airių ir turkų kalbas — kad atkalbėtų airius nuo katalikybės, 
o turkus — nuo islamo, mat, jo požiūriu, tai buvo vienodai pražūtin- 
gai eretiška. Taip pat jis įkūrė fondą, kad nuolat būtų skaitomos Boilio 
paskaitos: Karališkojoje draugijoje jos skaitomos iki šiol. Kad ir kur 
vykdavo, buvo deklaruojama, kad jų tikslas — „žinomiems bedieviams 
įrodyti krikščioniškąsias tiesas“. 

Boilis buvo įsitikinęs, kad pasaulyje veikia „tie du didžiausi ir 
daugiausia aprėpiantys principai — materija ir judėjimas“. Šią laikro- 
dinę Visatą paleidęs suktis Kūrėjas. Taigi moksliniai gamtos tyrimai — 
religinė pareiga. Tačiau Dievas ir žmogaus siela — bekūniai, dėl to 
nepriklauso mechaniniam korpuskuliniam pasauliui. Vis dėlto Boilis, 
atrodo, tikėjo filosofinį akmenį esant kažin kaip susijusį su abiem šiais 
pasauliais. Jis galįs, pavyzdžiui, pritraukti angelus. O atrastas jis pasi- 
rodytų esąs veiksmingas ginklas prieš ateizmą. Metams bėgant Boilį vis 
labiau persekiojo ateizmas, nuolat aptinkamas viešose vietose ir visuo- 
meninėse tendencijose. Tai reiškė, kad alchemijos paieškos — tokia 
pat religinė pareiga kaip ir mokslas. 

1668 metais Boilis persikėlė į Londoną, kur gyveno su mylima 
seserimi ponia Katerina Reinlaf (Katherine Ranelagh) namuose Polmo- 
lo gatvėje. Tuo metu Polmolas buvo žalias priemiestis tarp Bondstryto 
ir Karališkųjų sodų. Už poros durų gyveno Nelė Gvin (Nell Gwynn), 
karaliaus meilužė, iš ten galėjusi „patraukti dėmesį į save“, Čarlzui 

einant pasivaikščioti su šunimis į karališkąjį parką. Boilis jau buvo pa- 
siekęs garsią šlovę. Jam net buvo pasiūlyta tapti Karališkosios draugijos 
prezidentu, tačiau teko atsisakyti šios didžiulės garbės, nes prezidento 
priesaika prieštaravo jo religiniams principams. Jo namai tapo Meka 
žymiems svečiams iš užsienio, kaip antai vokiečių filosofui racionalis- 
tui Leibnicui ir net aukštam kinų dvasininkui, atsivertusiam į krikščio- 
nybę. Leibnicas, intelektualinio atgimimo Leonardas da Vinčis, labai 
gerbė Boilį, tik barė jį, kad mažai spausdina savo darbų. Žinant Boilio 
stropumą aprašinėti eksperimentus, net keista, kaip atmestinai jis žiū- 
rėjo į publikavimą. Jo įtaka ir statusas būtų labai pasikeitę, jei tik būtų 
daugiau laiko skyręs sistemingam savo atradimų viešinimui. 

Boilio darbas iki pabaigos išliko aukščiausios klasės. Didžiausias 
jo indėlis chemijos laboratorijai buvo atradimas metodo, kaip atskirti 
rūgštis ir šarmus. Jis atrado, kad žibuoklių sirupas rūgštyse būna rau- 
donos spalvos, šarmuose — žalios, o neutraliuose tirpaluose spalvos 
nekeičia. Pagaliau buvo rastas tinkamas rūgščių ir šarmų apibrėžimas. 
Tipiška, kad jis buvo rastas laboratorijoje, o ne sugalvotas teoriškai. 
Ryškiausias analitiškai išskirtinis chemijos bruožas — praktiškai vei- 
kiantis apibrėžimas. 


"Tuo metu, kai 1691 metais Boilis, sulaukęs šešiasdešimt ketverių, 
mirė, Niutonas jau buvo išleidęs savo Principia — revoliucinį veikalą 
apie gravitaciją. Atsirado pirmas išsamus išaiškinimas, kaip veikia me- 
chaninis korpuskulinis pasaulis, kokios jėgos jį išlaiko. Tačiau gravita- 
cija buvo susijusi tik su fizinėmis materijos savybėmis. Niutonas gerai 
tai suprato ir ieškojo, kaip užpildyti spragą. Savo veikale apie šviesą 
Opticks jis iškėlė daug klausimų, susijusių su platesniu mokslinių temų 
spektru. Jis parodė kelią pirmyn, pateikdamas būsimąsias mokslo pa- 
ieškų, taip pat ir chemijos, kryptis. „Ar mažos kūnų dalelės neturi 
tokių savybių, galių ir jėgų, kuriomis veiktų per nuotolį... vienos kitas 
ir taip sukurtų didžiąją dalį gamtos reiškinių?“ Šios „traukiančiosios 

galios“ atrodė esančios daugiau nei jėgos, kuriomis „kūnai veikia vie- 
nas kitą gravitacijos, magnetizmo ir elektros trauka“. 

Bėda ta, kad novatoriška Niutono mokslo vizija iškėlė mokslui 
naujus reikalavimus. Buvo tikimasi, kad kiekvienas mokslo žingsnis 
pirmyn turi pasižymėti niutoniškosios fizikos mechaniniu kietumu ir 
matematiniu tikslumu. Vis dėlto Niutonas nagrinėjo kiekybių pasaulį, 
o ne kokybių, kuriam kol kas priklausė chemija. Ir net savo funda- 
mentaliosiomis sampratomis chemija iš esmės liko nekiekybinė. Boilio 
mintis apie cheminius elementus tebuvo ką tik iškilusi ir toli gražu ne 
iki galo suprasta. Esant tokioms sąlygoms ir negalima tikėtis, kad būtų 
tiksliai kiekybiškai išanalizuotos sudėtingos cheminės reakcijos, kurio- 
se dalyvauja šie elementai. 

Tai tiek apie ortodoksinį Niutono požiūrį į chemiją, kurios 
svarba turėjo atsiskleisti ateityje. O tai, kaip jis traktavo kokybines 
materijos savybes — visiška ir nepataisoma katastrofa. Neperdėsiu 
sakydamas, kad tai turbūt beviltiškiausias puikaus proto švaistymas 
visoje mokslo istorijoje. 

Niutonas puolė į alchemiją. Skirtingai nei Boilis, kurio alche- 
minės paieškos turėjo bent lašelį teorinio mokslinio pagrindimo, 
Niutonas tuo visiškai nepasižymėjo. Strimagalviais puolęs į žemąjį 
alchemijos pasaulį, jis nuo pradžios iki pabaigos užsiėmė metafizika. 
Nei motyvai, nei siekiamas rezultatas nė kiek nebuvo moksliniai. Kaip 
ir Boiliui, Niutonui irgi pernelyg, rūpėjo religija. Labiausiai jį domino 
Švenčiausioji Trejybė, nes jis manė, kad ši samprata neteisinga. Tai 
buvo rimta erezija. (Nors ji irgi turėjo ne tokį rimtą aspektą. Niutonas 
priklausė Trinity (Trejybės) koledžui Kembridže. Kaip Trinity narys jis 
turėjo duoti priesaiką, kad rems savo koledžą ir gins jo vertybes. Niu- 
tonas taktiškai pasirinko prisiekti tikįs savo darbdavių egzistavimu.) 

Mažiausiai pusė Niutono intelektualinio gyvenimo buvo iš- 
švaistyta nemoksliniams reikalams. Jis ne tik prigalvojo erezijų apie 
Švenčiausiąją Trejybę, bet ilgus metus praleido prie painių matemati- 
nių skaičiavimų, remdamasis Senuoju Testamentu ir mitologija — ap- 

skaičiuodavo tokių įvykių, kaip antai sukūrimo, tvano ir argonautų 
kelionės tikslias datas. Dar jis išmoko hebrajiškai, kad galėtų posmas 
po posmo skaityti Ezekielį ir atkurti tikslų Jeruzalės šventyklos planą. 
(Nors kartais, kai tai atitikdavo jo tikslus, Niutonas persiorientuodavo 
į lotynišką arba graikišką vertimus.) 

Tada, pasinaudojęs šventykloje įtaisytais simboliais ir Apreiškimo 
knygos mintimis, ji suprato galįs išpranašauti tikslias tokių įvykių da- 
tas, pavyzdžiui, antrojo Kristaus atėjimo ir pasaulio pabaigos. Vienas 
iškiliausių visų laikų matematinių protų buvo įsitikinęs, kad tai pag- 
rindinis intelekto darbas, dėl kurio jį prisimins dėkingi ainiai. 

Visa tai buvo glaudžiai susiję su ne tokiais aukštais alchemijos 
siekiais. Būtent per alchemiją dvasinės karalystės „magija“ įžengia į 
šį pasaulį. Jei suprasi ją, suvoksi, kaip veikia dvasinis pasaulis. Greta 
didingųjų pranašysčių Niutono alchemija gali pasirodyti tik menka 
silpnybė. Tai yra, kol nesusiduriame su faktais. Niutonas buvo įsigi- 
jęs ne mažiau kaip 138 alchemijos knygas ir parašęs ne mažiau kaip 
650 tūks. žodžių šia tema. Akivaizdu, kad tai buvo ne tik laisvalaikio 
leidimas. Gargantiueliški buvo ir jo eksperimentavimo mastai. Ne- 
paisydamas slaptumo, kurio paisė užsiimdamas alchemija, Niutonas 
nuėjo tiek, kad koledžo gyvenamojo namo kieme sukonstravo krosnį 
alcheminiams bandymams atlikti. Pasak neviltin puolusio padėjėjo, 
Niutonas „taip rimtai buvo pasinėręs į tyrimus, kad labai retai tevalgė, 
dažnai visai tai pamiršdavo... labai retai guldavosi anksčiau nei trečią 
ar ketvirtą valandą, kartais net penktą ar šeštą... dirbdavo savo labo- 
ratorijoje maždaug šešias savaites negesindamas ugnies nei naktį, nei 
dieną, vieną naktį sėdėdamas pats, kitą — aš sėdėdavau, kol jis baigė 
chemijos eksperimentus... Kokio tikslo jis siekė, aš nepajėgiau suvok- 
ti“. Sprendžiant iš Niutono užrašų, šių jo tyrimų paskatos buvo grynai 
metafizinės. Net žemųjų metalų virtimas auksu buvo nagrinėjamas 
metafiziniu požiūriu. Tai nebuvo chemija, tai buvo raganystė. 

Ir dar ne viskas. Niutonas buvo įsitikinęs, kad materijos širdyje 
glūdi tam tikra struktūra. Turi būti kažkokie visuotiniai dėsniai, val- 

dantys substanciją, būtent tą medžiagą, iš kurios padarytas pasaulis, 
kuriame gyvename. Tačiau, kaip matėme, chemijos mokslas, dar nebu- 
vo pakankamai pažengęs, kad imtųsi tokių klausimų — ne taip, kaip 
fizika, kur Niutonas nuveikė daugiau nei kas kitas. Ir, žinoma, Niu- 
tono chemijos motyvai buvo nemoksliniai, mąstymo būdas, švelniai 
tariant, keliantis abejonių. Net ir geriausiais metais Niutono psichika 
nebuvo itin stabili, tačiau riba galiausiai buvo peržengta būtent dėl 
drauge susidėjusios alcheminių tyrimų nesėkmės ir atsako nesulauku- 
sio susižavėjimo jaunu šveicarų matematiku. 1693 metais, būdamas 
penkiasdešimties metų, Niutonas susirgo „dvasios liga, apėmusia jo 
galvą ir neleidusia užmigti iš eilės beveik penkias naktis“, kaip rašo jo 
koledžo kolega. Tada jis pabėgo iš Kembridžo ir keliems mėnesiams 
visiškai dingo. Pirmoji žinia apie jį po to buvo prikeverzotas ir rašalo 
dėmėmis išterliotas laiškas, parašytas Bultavernoje Šordičyje, Rytų 
Londone, draugui, filosofui Džonui Lokui. Jame Niutonas atsiprašo, 
„nes manau jus stengiantis supainioti mane su moterimis“. Tokios 
pastangos būtų itin suerzinusios Niutoną, nes jis griežtai laikėsi celiba- 
to, taip užsitikrindamas, kad nereikės net sau prisipažinti tramdomų 
homoseksualių polinkių. 

Tai turėjo įtakos visam mokslo pasauliui. Niutono prezidentavi- 
mas Karališkojoje draugijoje užtikrino, kad šioje garbioje mokslo įstai- 
goje tvyrotų priešiška moterims dvasia. Šią tendenciją jau buvo išban- 
dęs Hukas, draugijos sekretorius, davęs priesaiką niekuomet nevesti. 
Panašu, kad šios impozantiškos įstaigos nariams buvo nepakenčiama 
net menkiausia perspektyva susipainioti su moterimis. Kaip pastebėjo 
šiuolaikinė mokslo istorikė Londa Šibinger (Londa Schiebinger), „kone 
tris šimtus metų vienintelis moteriškas reliktas Karališkojoje draugijoje 
buvo skeletas, saugomas draugijos anatomijos kolekcijoje“. 

Alchemijos takai atvedė į beprotybę — ir ne tik chemiją. Atėjo 
metas Boilio apibrėžtuosius elementus atrasti tiesiogine šio žodžio 
prasme. 


Neregėti dalykai 


aip matėme, jau antikinis pasaulis žinojo devynis elementus, 
o viduramžių pabaigoje buvo atrasti dar trys. Betgi, žinoma, tik iš is- 
torinės perspektyvos juos galime laikyti tokiais. Patys atradėjai taip ne- 
manė, nes tiesiog nežinojo, kas yra elementas. Tik 1661 metais Boilis 
sugalvojo apibrėžimą elementui kaip substancijai, kurios nebegalima 
suskaidyti į paprastesnes substancijas. 

Maždaug po aštuonerių metų Henigas Brantas (Hennig Brand) 
Hamburge atrado pirmą naują elementą — fosforą. Tai buvo įsimin- 
tinas įvykis chemijos istorijoje — ir ne tik dėl to, kad tai pirmas naujo 
elemento atradimas nuo pat viduramžių (to Brantas ir negalėjo žino- 
ti). Dar svarbiau, jog tai pirmas kartas, kai buvo atrastas elementas, 
anksčiau neegzistavęs gryna forma. Tokio dalyko Žemėje dar nebuvę. 
(Iš tikrųjų Žemėje galima rasti laisvo fosforo, bet tik atsitiktinai me- 
teorituose.) 

Pats Henigas Brantas buvo retenybė. Jis vadinamas tai paskutiniu 
alchemiku, tai pirmuoju chemiku. Gimęs Hamburge XVII amžiaus 
pradžioje, jis tarnavo jaunesniuoju karininku armijoje — tikriausiai 


Trisdešimties metų karo pabaigoje. Po kariuomenės ėmė dirbti gydyto- 

ju, nors ir neturėjo kvalifikacijos. Viename šaltinyje Brantas aprašomas 
kaip „neišauklėtas gydytojas, nė žodžio nemokąs lotyniškai“. Laimei, 
Brantas vedė turtingą moterį, kuri suteikė jam galimybę imtis to, kas 
labiausiai jį domino — krapštytis laboratorijoje. Vis dar diskutuojama, 
ar tas krapštymasis buvęs paprastas plūkimasis pagal senus alchemijos 
receptus, ar kvalifikuota cheminė analizė. Kad ir kaip ten buvo, Bran- 
tas tikrai pritarė Bekono požiūriui, kad iš alchemijos galima labai daug 
išmokti. Kaip jau daugelis dirbusiųjų iki jo, Brantas turėjo įtarimų, 
kad net ir transmutacijoje esąs tiesos krislas. Jis ėmėsi studijuoti Para- 
celso mokymą apie ženklus, kur buvo teigiama, kad Gamta pateikianti 
savo paslaptis simboliais. Laikantis tokio mąstymo, gamtinis objektas, 
esantis aukso spalvos, tikriausiai ir turi aukso. Įžvalgos (ar tikro nu- 
švitimo) blyksnis leido Brantui susieti šią mintį su senovės alchemikų 
išmintimi, teigusia, jog filosofinis akmuo, leidžiantis gauti auksą, slypi 
žmogaus organizmo atmatose. Eureka! Tik viena vienintelė medžiaga 
atitinka abi mintis — šlapimas. 

Brantas ėmėsi ilgai trukusių išsamių žmogaus šlapimo tyrimų, o 
tai turbūt buvo skausmingas jo gerutės žmonelės kantrybės išbandy- 
mas, o ką jau kalbėti apie kaimynus. Jis prikaupė penkiasdešimt kibirų 
šlapimo ir garino jį bei pūdė, kol „atsirado kirminų“. Tada jį virino, 
kol liko tik klampus likutis. Palikęs masę keletui mėnesių rūsyje, Bran- 
tas atrado, kad tas susifermentavo ir pajuodo. Dabar visi kaimynai, be 
abejo, sukilo, tačiau Brantas toliau kaitino juodąjį supūdytą šlapimo 
koncentratą, pridėjęs antra tiek pagal svorį smėlio į retortą, kurios ilgas 
kaklelis buvo panardintas į vandens stiklinę. Galutinis distiliatas, su- 
rinktas stiklinėje po vandeniu, buvo skaidri, panaši į vašką medžiaga. 
Išimta iš vandens, tamsoje ji švytėjo, o retkarčiais net savaime įsi- 
liepsnodavo, paskleisdama tirštus baltus dūmus. Šią naująją medžiagą 
Brantas nusprendė pavadinti fosforu iš graikiškų žodžių phos („šviesa“) 
ir pboros („duodantis, nešantis“). 

Gal ir sunku patikėti, tačiau čia aprašytas ilgai trukęs eksperimen- 
tas buvo viena labiausiai saugomų XVII amžiaus mokslo paslapčių. 

Brantas išdidžiai rodė savo naująją medžiagą draugams iš Hamburgo, 
tačiau atsisakė atskleisti paslaptį, kaip ją pagamino. Netrukus po visą 
Vokietiją pasklido žinia apie Branto išradimą ir stebuklingąsias naujojo 
fosforo galias. 

Įspūdingi Giuriko spektakliai su Magdeburgo pusrutuliais nus- 
tatė masinę madą Vokietijoje viešai rodyti mokslinius eksperimentus. 
"Tuo metu daugelis chemikų užsidirbdavo keliaudami ir demonstruo- 
dami naujausius mokslo stebuklus. Fosforas tokiems demonstravi- 
mams idealiai tiko. Kai kas net manė, kad šią naują medžiagą galima 
pritaikyti karo tikslams. 

Galiausiai Brantą Hamburge aplankė kažkoks dr. Johanas Kraftas 
(Johann Kraff?) iš Drezdeno, kuris bandė išgauti fosforo paslaptį už 200 
talerių. Po to Kraftas ėmė demonstruoti fosforą po visą Europą. Jam 
lankantis Čarlzo II dvare Londone, eksperimento stebėti buvo pakvies- 
tas ir Boilis. Kraftas atsisakė atskleisti paslaptį Boiliui, tačiau atsitiktinė 
neatsargi pastaba ir atidus eksperimento stebėjimas suteikė Boiliui šiek 
tiek žinių. Per keletą mėnesių, iš dalies padedamas vokiečių mokslinin- 
ko Ambrozo Godfrio Henkvico (Ambrose Godfrey Hanckwitz) Boilis 
pats atrado, kaip paruošti fosforą. Jis parašė aiškų savo eksperimento 
aprašą, kaip žingsnis po žingsnio gauti fosforą, užantspaudavo voką 
ir įteikė Karališkajai draugijai. Tuo metu Godfris Henkvicas numetė 
vokiškąją savo pavardės dalį, atidarė Londone dirbtuves ir ėmė gaminti 
fosforą bei pardavinėti jį visai Europai. Per kelerius metus jis susikrovė 
gražų kapitalą ir taip išgarsėjo, kad jį pasiekdavo net laiškai, ant kurių 
buvo užrašyta paprasčiausiai: „Ponui Godfriui, žymiam Londono che- 
mikui“. 

Laikydamas procesą paslaptyje, Boilis labai padėjo Henkvicui 
(kuris, žinoma, jam irgi padėjo). Vis dėlto tokie veiksmai Boiliui buvo 
nebūdingi. Aiškiai ir suprantamai užrašinėti eksperimentus buvo dalis 
jo noro, kad visos mokslo žinios būtų prieinamos visiems, pirmiausia 
per tokias institucijas kaip Karališkoji draugija. Tokiu būdu moks- 
lininkai visuose pasaulio kampeliuose galėtų naudotis naujausiais 

mokslo išradimais — visoje Europoje per mokslo institucijas būtų 
realizuota utopiškoji Bekono svajonė — Saliamono namai. 

Boiliui visa tai labai tiko, nes jis buvo turtingas, turėjo asmeninių 
pajamų, tačiau kiti visiškai natūraliai siekė pasipelnyti iš savo atradi- 
mų. Ar mokslas gali tapti komercija, ar turi priklausyti visiems? Šis 
klausimas svarbus net ir šiandien (pavyzdžiui, kalbant apie patentus 
„sukurtų“ naujų gyvūnų genams). Šiuos sunkumus didino ir pirmumo 
klausimai. XVII amžiaus mokslo revoliucija reiškė, kad vis daugiau 
mokslo galvų susiduria su tais pačiais rūpesčiais ir savarankiškai randa 
jiems panašius sprendimus bei atradimus. Tai kas gi ką atrado pirmiau? 
Jei žmogus aprašo savo atradimą spaudoje — pagarba jam, tačiau tada 
tai sužinos visi. Jei neaprašo, tai jo atradimą gali pakartoti kitas, tada ir 
pretenduosiantis į atradėjo garbę. 

Patentų įstatymai dar tebuvo kūdikystės stadijos. Anksčiau iš- 
imtinę teisę į kokį nors procesą paprastai paskirdavo monarchas arba 
valdovas. Galilėjui išimtines teises į jo išrastą vandens siurblį paskyrė 
Venecijos dožas. Ši teisė buvo suteikta neribotam laikui, tačiau tik Ve- 
necijos respublikos ribose. Mokslo revoliucijai sklindant po Europą, 
tokia tvarka darėsi vis keblesnė. 1623 m. Britanijos vyriausybė išleido 
Monopolijų statutą, skelbiantį, kad „naujos manufaktūros išradimą“ 
iki keturiolikos metų saugo „privilegijų raštas“ (patentas). Tuo tarpu 
visoje Europoje steigėsi mokslo akademijos. Dar iki Karališkosios 
draugijos atsiradimo Italijoje įsisteigė Accademia dei Lincei (Lūšių aka- 
demija), vėliau Paryžiuje iš neformalių susitikimų, kuriuose lankyda- 
vosi įvairūs mokslininkai, kaip antai Dekartas ir Paskalis, išsirutuliojo 
Acadėmie Royale des Sciences (Karališkoji mokslų akademija), o Leibni- 
cas prisidėjo, kad būtų įsteigta Berlyno akademija. Mokslininkai de- 
monstruodavo savo atradimus susirinkusiems šių akademijų nariams, 
ir šios institucijos tam tikra prasme veikė tarsi naujų žinių kaupyklos 
bei koordinatorės. Tačiau vis sunkiau tai buvo daryti su teorinėmis 
arba nepublikuotomis žiniomis. 

Labiausiai pagarsėjęs pavyzdys čia bus Niutono ir Leibnico gin- 

čas dėl pirmumo — kas pirmasis išradęs išvestines. 1704 m. išleidęs 
Opticks, knygos gale Niutonas pridėjo priedą, aprašantį metodą, kaip 
„Skaičiuoti išvestines“, kurį jis išradęs prieš trisdešimt metų. Ne- 
laimei, didysis jo konkurentas Leibnicas jau prieš dvidešimtį metų 
buvo išspausdinęs savo skaičiavimų versiją. Šen ir ten ėmė skambėti 
kaltinimai plagjavimu. Liūdna, tačiau abiejų pretendentų reakcijos ne- 
trukus apgailėtinai nusileido žemiau to lygio, kurio galėtum tikėtis iš 
genijų (nors ne visada ir geriausiu atveju jų elgesys būna pagirtinas). 
Faktai paprasti. Neabejotina, kad Niutonas buvo parodęs Leibnicui 
kai kuriuos ankstesnius savo darbus, kuriuose užsimenama apie jo iš- 
vestinių metodą. Tačiau Leibnico skaičiavimai skiriasi iš esmės jau vien 
žymėjimais (kurių laikomės ir dabar). Leibnicas padarė taktinę klaidą, 
apkaltinęs Niutoną nesąžiningumu. Tas visą laiką itin paranojiškai žiū- 
rėjo į tokius kaltinimus, gyvendamas slaptoje baimėje, kad vieną dieną 
bus apkaltintas erezija prieš Šventąją Trejybę. Išgirdęs Leibnico kaltini- 
mus, Niutonas tikrąja šio žodžio prasme susirgo iš pykčio. Tačiau net 
ir tokiomis aplinkybėmis jis garbingai pasiūlė Karališkosios draugijos 
komitetui būti šio reikalo arbitru. Leibnicas sutiko, matyt, nekreip- 
damas dėmesio, kad Niutonas tuo metu buvo Karališkosios draugijos 
prezidentas. Tada Niutonas pagrobė komiteto ataskaitą ir perrašė ją 
savo naudai (tik ne savo vardu). Leibnicas iki pat gyvenimo pabaigos 
1714 m. smarkiai ginčijosi dėl šio verdikto. Tačiau sykį sukeltą Niuto- 
no įsiūtį nebuvo taip lengva numalšinti. Kiekviena pasitaikiusia pro- 
ga jis šmeižė Leibnico vardą. Jo svečiai pasakodavo šeimininką staiga 
pratrūkstant įniršiu ir paleidžiant neapgalvotas tiradas prieš vokiečių 
filosofą, o vėlesniuose moksliniuose raštuose jis vis įdėdavo kokią pik- 
tą, nelabai į temą tinkančią pastraipą, griežtai kritikuojančią velionį 
priešininką. 

Jeigu taip elgėsi matematikai, tai ko tikėtis iš viso kito mokslo? 
Chemijai dar labiau nepasisekė. Fiziką ir fizines savybes lengva pama- 
tuoti ir tiksliai aprašyti. Cheminiai pokyčiai ir procedūros sunkiau pa- 
siduoda tiksliems aprašymams. Žvelgdami atgal matome, kad daugeliu 

atvejų chemikai ėjo apgraibomis. Jie paprasčiausiai tiksliai nė nežinojo, 
kas vyksta jų eksperimentų metu. Jie tik suprato, kad kažkas vyksta ir 
gaunamas produktas. 

Labai panašiai nutiko ir Brantui su fosforo gamybos metodu. Jis 
galbūt visai nenutuokė apie cheminę šlapimo sudėtį. Pirminis jo siekis 
buvo „sukoncentruoti“ šlapime esantį auksą (garinant ir distiliuojant) 
ir tada „sustiprinti“ jį kita auksine medžiaga, kurią alchemikai seniai 
įtarinėjo turint savo sudėtyje aukso (t. y. smėliu). Fosforas greičiau jau 
atsitiktinis šalutinis sudėtingos, nors ir klaidingos, metodikos produk- 
tas. Ironiška, bet ir čia Leibnicas atliko tam tikrą vaidmenį. Praėjus 
keleriems metams po to, kai Kraftas nusipirko iš Branto paslaptį, Leib- 
nicas lankėsi Hamburge pas Hanoverio kunigaikštį (Georgo I tėvą), 
kuriam tuo metu dirbo. Leibnicas įtikino Brantą perduoti paslaptį jo 
darbdavio dispozicijon ir parsiuntė jį į Hanoverį, siekdamas imtis ma- 
sinės fosforo gamybos. Nėra žinoma, kokio masto gamybą Leibnicas 
norėjo išplėtoti. Vienu metu jis buvo iškėlęs mintį, kad fosforą būtų 
galima panaudoti kambariams apšviesti naktį, tačiau jam buvo paaiš- 
kinta, kad tai nepraktiška. (Jei kambario gyventojų ir nebūtų išnuodiję 
troškūs dūmai, tai jie tikrai būtų likę akli.) Leibnicas neišsigando ir 
reguliariai siųsdavo Brantui didelius kiekius šlapimo iš netoliese buvu- 
sios kariuomenės stovyklos, kurios kariai garsėjo išgeriamo alaus kie- 
kiu. Paskui Leibnicas nugirdo, kad Harco kalnakasiai darbe dėl karščio 
ir troškulio suvartoja dar daugiau alaus. Gavęs leidimą iš suglumusio 
kunigaikščio, Leibnicas suorganizavo papildomą šlapimo gabenimą 
Brantui iš Harco kalnų. Šlapimas buvo vežamas statinėse arklių trau- 
kiamais vežimais daugiau nei 100 km provėžų išraižytais keliais. Deja, 
tuo metu Leibnicą jo darbdavys iškvietė skubiu diplomatiniu reikalu 
ir apie savo fosforo projektą jis, atrodo, užmiršo. Taip ir lieka neaiškaus 
kvapo paslaptis, kas nutiko Brantui ir vis gilėjančiam šlapimo ežerui... 

1737 metais Paryžiaus karališkoji mokslų akademija galiausiai 
nusipirko fosforo gamybos paslaptį, ir šioji tuoj pat tapo prieinama 
visiems mokslininkams. Po pusės šimtmečio švedų mokslininkas Kar- 

las Šylė (Karl Scheele) atrado, kad fosforo yra kaulų sudėtyje, ir taip 
išsiaiškino paprastesnį, ne tokį bjaurų jo išgavimo būdą. Netrukus 
fosforą imta naudoti pirmiesiems degtukams, o 1855 metais švedų 
fabrikantas J. E. Liundstriomas (Lundström) užpatentavo saugiuosius 
degtukus ir netrukus iš to susikrovė gražų kapitalą. Tačiau visa tai vyko 
pernelyg vėlai, ir naudos iš savo atradimo Šylė nespėjo gauti — jis mirė 
daugiau kaip prieš pusšimtį metų, būdamas keturiasdešimties. 

Šylė, ko gero, pats nesėkmingiausias visų laikų atradėjas. Per 
palyginti trumpą savo gyvenimą jis suvaidino pagrindinį vaidmenį at- 
randant tiek elementų, kiek nesugebėjo nė vienas mokslininkas nei iki, 
nei po jo. Vis dėlto visų septynių jo atrastų elementų atveju Šylės vaid- 
muo buvo arba užtemdytas, arba ginčytinas, arba iš viso nepastebėtas. 

Tačiau neatrodė, kad Šylė prieštarautų. Jis buvo kuklus žmogus, 
paprastas vaistininkas, neprilygstamas savo versle. Gimė 1742 m. 
Stralsiunde, dabar esančiame šiaurės rytų Vokietijos pakrantėje. XVIII 
amžiaus pradžioje tai vis dar buvo Švedijos Pomeranija — teritorija, 
užkariauta prieš šimtmetį, per Trisdešimties metų karą. Nepaisant 
vokiškos pavardės, Šylė laikė save švedu ir savo mokslinius darbus rašė 
būtent ta kalba. 

Šylė buvo septintasis iš vienuolikos vaikų. Jam lavinti pritrūko pi- 
nigų, taigi keturiolikos buvo atiduotas padėjėju vaistininkui. Tai buvo 
puikus pasirinkimas. Maniakiškai domėdamasis chemijos žaliavomis, 
Šylė niekada nepamiršdavo nė vienos savybės ir turėjo nepranokstamą 
nuojautą apie tai, iš ko sudaryti cheminiai elementai. Jis netruko at- 
kreipti į save dėmesį ir galiausiai gavo vaistininko asistento vietą sosti- 
nėje Stokholme. Gal ir neskamba kaip kažin kas didinga, tačiau 1775 
metais, sulaukęs trisdešimt dvejų, jis buvo išrinktas į Švedijos mokslų 
akademiją — pirmasis (ir paskutinysis) vaistininko asistentas, kuriam 
buvo suteikta tokia garbė. 

Netrukus po to Šylė persikėlė gyventi į nedidelį provincijos mies- 
telį ežero pakrantėje Čiopingą (Köping) Vidurio Švedijoje. Čia vietinis 
vaistininkas mirė, palikęs vaistinę savo našlei Sarai Pol. Šylė nusipirko 

tą vaistinę ir įsirengė laboratoriją, kur galėjo imtis eksperimentų. Visai 
nevarginamas slogios Čiopingo provincijos nuobodybės, jis užsivertė 
darbais, o našlė Pol su jo seserimi prižiūrėjo namą ir rūpinosi vaistinės 
reikalais. Retkarčiais ten apsilankydavo žymūs Švedijos ir užsienio 
chemikai, tarp vietinių sukeldami daug įtarimų. Paštu ateidavo pa- 
siūlymai profesoriauti Berlyne, Stokholme ir Londone, tačiau taip ir 
likdavo pamiršti, kažkur užmesti. Puikus vaistininkas nejautė jokio 
noro tapti menku profesoriumi tarp kitų. 

Daugelį metų Šylę vargino skausmingas reumatizmas ir daugybė 
kitokių ligų. Beveik neabejojama, kad jas sukėlė jo veikla laboratorijo- 
je. Šylė buvo tvirtai įsitikinęs, kad visas išskirtas ir atrastas medžiagas 
reikia išanalizuoti tiesiogiai. Jo laboratoriniuose užrašuose galima rasti 
net tikslų vandenilio cianido skonio aprašymą, o šis junginys itin tok- 
siškas ir gali sukelti baisią skausmingą mirtį vien įkvėpus ar įsigėrus 
per odą. (Užrašai taip pat rodo, kad jis galėjo apsinuodyti ir skoniu 
bei kvapu nustatydamas vandenilio sulfido savybes — šių dujų kvapas 
ir mirtinas veikimas galėtų būti prilygintas produktui, kurį gautume 
sukryžminę skunką ir barškuolę.) 

Tai buvo bene įspūdingiausias cheminių tyrimų laikotarpis. 
Išsivadavę nuo tramdomųjų alchemijos marškinių, XVIII amžiaus 
chemikai galėjo imtis tirti visiškai naujo mokslo galimybes. Neatrasti 
elementai gulėjo prieš juos tarsi pianino gaidos. Galima groti ir keletą 
elementarių gaidų, bet taip pat ir daugybę sudėtinių akordų. Tačiau 
rankoms tyrinėjant klaviatūrą, pirmąsyk pamažu buvo nustatyta, ko- 
kia gausybė tonų prieinama. Šylė labiau nei kas kitas tuo metu išplėtė 
klaviatūros galimybes. Jis identifikavo visą grupę gyvulinių, augalinių 
ir mineralinių rūgščių, taip pat atrado ir nustatė daugybės svarbių 
junginių sudėtį. 

Tačiau bebaimis Šylė liko gyvas ir galėjo skirti dėmesį elemen- 
tams. 1770 m. jis pirmasis iš chemikų gavo elementinio chloro dujas. 
Kas tik kada nors yra lankęsis plaukimo baseine, gerai žino, kaip spau- 
džia ašaras net ir labai praskiestas chloras. Tad galima tik įsivaizduoti, 

kokį poveikį patyrė Šylė, pats vienas išbandydavęs visas atrastas me- 
džiagas. Deja, šįsyk chemiko intuicija Šylę apgavo. Jis nearpažino, kad 
chloras — elementas, ir liko įsitikinęs, kad jo pagamintos dujos buvo 
sudėtinės, turinčios kokių nors ore esančių dujų. Tik po trisdešimties 
metų anglų chemikas Hemfris Devis (Humphry Davy), šachtininkų 
lempos išradėjas, suvokė, kad šios dujos — elementas. Žinoma, Devis 
pirmasis pavadino jas chloru (nuo graikiškojo „šviesiai žalias“) — pa- 
gal jų išvaizdą. 

Devis Šylei tapo tarsi kokiu keršytoju. Šis anglas pralenkė Šylę 
atradęs barį. Šylė atliko svarbų eksperimentą, leidusį atrasti bario hid- 
roksidą, o po trisdešimties metų Devis vėl sudėjo taškus ant i, išskyręs 
sidabrišką metalą barį, kuris pavadinimą gavo iš graikiškojo barys — 
„sunkus“. Šiandien baris naudojamas lydiniuose sugerti nešvarumus 
elektrovakuuminiuose prietaisuose. 

Tokia pat kankinančia įvykių seka buvo atrastas ir molibdenas, 
vėliau tapęs svarbiu priedu plienui, naudojamam šautuvų vamzdžiams. 
Šylė gavo medžiagą, kurios sudėtyje, kaip jis buvo įsitikinęs, buvo nau- 
jas elementas, kurį tikriausiai galima išskirti aukštoje temperatūroje. 
Kadangi jis neturėjo krosnies, tai perdavė medžiagą savo draugui, 
jaunam chemikui Peteriui Jelmui (Peter Hjelm), o šis dabar ir laikomas 
molibdeno atradėju. Maždaug tuo pat metu Šylei pavyko perduoti 
savo draugui minerologui Johanui Ganui (Johann Gahn) dar vieną pa- 
slaptį, kuri padėjo gauti manganą. Šio pavadinimas klaidingai kilęs iš 
magnes — taip lotyniškai vadinamas magnetas — ir jis pasižymi savybe 
tirpti vandenyje. 

Kaip matyti iš šių atradimų, Švedijoje tais metais kūrėsi pažangi 
ir gabi chemikų bendrija. Šie pirmūnai atliko lemiamą vaidmenį plė- 
todami chemijos mokslą. Tačiau tai toli gražu ne vienintelis Švedijos 
indėlis. Tuo pat metu šiuolaikinės botanikos pagrindus dėjo Linėjus, 
Celsijus sugalvojo termometro skalę ir du šimtai metų iki Fordo iš- 
radėjas Polhemas sukonstravo fabriko konvejerį. Ir visa tai Europos 
pakraštyje esančioje šalyje, kur gyveno vos du milijonai gyventojų. Ga- 

lima palyginti, kad šio laikotarpio Švedijos indėlis į mokslo revoliuciją 
lygus bet kurios kitos šalies įnašui. XVIII amžius Švedijai buvo auksi- 
nis. Šio laikotarpio pabaigoje visoje Europoje buvo pradėjusi plisti pra- 
moninė revoliucija, o Švedija tiekė daugiau nei trečdalį ketaus pasaulio 
rinkai. Švedijos Rytų Indijos įmonė verslą plėtojo iki tokių tolybių 
kaip Japonija, o kad niekas nepralenktų, garsusis rašytojas mistikas 
Svedenborgas (Swedenborg) parašė keletą tomų, ryškiomis detalėmis 
nušviesdamas keliones dar toliau — į dangų ir pragarą. Net karalius 
Gustavas III dalyvavo operoje. (O kad jį vėliau nušovė būtent Stokhol- 
mo operos rūmuose, absoliučiai nesusiję su jo pasirodymų kritika.) 

Tuo tarpu Čiopingo provincijoje Šylė tęsė nedėkinguosius che- 
minių elementų tyrinėjimus. Tuo metu švedų chemija jau buvo ėmusi 
traukti lankytojus iš svetur. Pas Šylę apsilankė du ispanų studentai, bro- 
liai don Chosė (don José) ir don Faustas d Elujarai (Fausto d'Elhuyar). 
Jiems susitikus, Šylė papasakojo, kaip iš šilito (pavadinto jo vardu) 
gavo medžiagą, kurią pavadino „volframine rūgštimi“. Maždaug po 
metų broliams d'Elujarams pavyko iš jos išskirti elementą volframą, 
kuris švediškai (tungsten) reiškia „sunkusis akmuo“. Vieną dieną šis 
elementas bus pritaikytas kaitinimo siūlams lemputėse. Broliai d'Elu- 
jarai vėliau emigravo į Ameriką, kur don Faustas tapo Meksiko šachtų 
generaliniu direktoriumi. 

Svarbiausią savo darbą Šylė atliko srityje, kuri pasirodė lemiama 
kitam dideliam chemijos žingsniui, — būtent su dujomis. Šylė sugebė- 
jo įrodyti, kad oras sudarytas iš dviejų skirtingų komponentų, iš kurių 
tik vienas palaiko degimą. Šį jis pavadino „ugnies oru“, o kitą — „ne- 
tikusiu oru“. Iš pastarojo vėliau jam pavyko išskirti elementą azotą, net 
nežinant, kad prieš ketverius metus tai jau buvo padaręs škotų chemi- 
kas Danielis Rezerfordas (Daniel Rutherford), rašytojo Volterio Skoto 
dėdė. Tačiau didžiausias Šylės laimėjimas buvo „ugnies oro“ atradimas. 
Tai deguonis. Kaip dabar žinome, deguonis yra pagrindinis elementas 
daugelyje svarbiausių natūraliai vykstančių cheminių reakcijų. Šis ele- 
mentas buvo raktas ateities chemijai. Pirmąkart Šylė „ugnies orą“ gavo 

1772-aisiais, kaitindamas gyvsidabrio oksidą, kuris lengvai atiduoda 
deguonį ir virsta gyvsidabriu. Šį eksperimentą jis aprašė vienintelėje 
savo knygoje Eksperimentai su ugnimi ir oru. Dėl daugybės klaidų, iš 
kurių nė dėl vienos nebuvo kaltas pats Šylė, šis darbas užsigulėjo pas 
leidėjus ir nepasirodė iki 1777 m. O tuo metu anglų chemikas Džoze- 
fas Pristlis (Joseph Priestley) išleido to paties eksperimento aprašymą, ir 
taip nuskynė laurus už paties svarbiausio elemento atradimą. 

Nepabūgęs sunkumų Šylė tęsė savo skausmingus eksperimentus 
ir sukūrė daug originalių darbų, gerokai pralenkusių laiką. Vienas ti- 
piškų jo atradimų buvo šviesos poveikis junginiams, turintiems sidab- 
ro. Po pusės šimtmečio prancūzų menininkas ir išradėjas Lui Dageras 
(Louis Daguerre) pritaikė šį efektą ir sukūrė fotografiją (kuri paraidžiui 
reiškia „rašyti su šviesa“). 

Vis dėlto tiesioginės Šylės chemikalų analizės padarė savo juodą 
darbą. 1786 m., būdamas keturiasdešimties, jis rimtai susirgo. Simpto- 
mai rodė apsinuodijimą gyvsidabriu. Gulėdamas mirties patale jis vedė 
našlę Sarą Pol, kad ši galėtų paveldėti vaistinę, ir po kelių dienų atsis- 
veikino su pasauliu. Šylė laisvai susirašinėjo su pagrindiniais Europos 
mokslininkais, ir mes turbūt niekada nesužinosime viso jo intelektinio 
kilnumo masto. Kaip ir jo atradimai, Šylės įtaka chemijos plėtrai at- 
rodo pasmerkta būti neįvertinta. 


Šiuo laikotarpiu buvo atrasti dar du svarbūs elementai. 

Vokiečių kalnakasius jau nuo seno klaidino rūda, primenanti va- 
rio rūdą. Tačiau skirtingai nei vario rūda, kuri ištirpinta rūgštyje stiklą 
nudažo mėlynai, ši stiklą dažė žaliai. Dėl to prietaringieji šachtininkai 
vadino ją Kupfernickel — pažodžiui: „senojo Niko varis“ (velnio už- 
burtas varis arba netikrasis varis). 1751 m. švedų minerologui Akseliui 
Kronstedtui (Axel Cronstedt) iš kupfernikelio rūdos pavyko išgauti 
metalą, niekuo neprimenantį vario. Jis buvo kietas, sidabro baltumo ir 
traukė magnetą — nebuvo žinoma, kad tokia savybe pasižymėtų kokia 

nors kita medžiaga ar geležis. Kronstedtas sutrumpino senąjį kalna- 
kasių pavadinimą ir pavadino savo atradimą nikeliu. Tačiau Europos 
mokslininkai daugelį metų nepripažino nikelio kaip naujo elemento, 
laikydami jį geležies (štai iš kur magneto trauka) mišiniu su kitais me- 
talais, pavyzdžiui, kobaltu ar variu (kuris, sumaišytas su geležimi, tu- 
rėjo būti atsakingas už žalią spalvą). Tik patobulėjus cheminei analizei 
buvo įrodyta Kronstedto tiesa. 

Kronstedtas pats atliko svarbiausią vaidmenį tobulindamas 
analizę. Anksčiau mineralai buvo skirstomi pagal savo fizines savy- 
bes — svorį, spalvą, kietumą ir taip toliau. Kronstedtas į mineralų 
analizę įtraukė pūtimo vamzdį. Tai ilgas stiklinis vamzdis, siauresnis 
viename gale. Pučiant į platųjį galą, buvo galima išgauti siaurą koncen- 
truoto oro srautą. Nukreipus jį į liepsną, padidėdavo jos kaitra, o įkai- 
tintą liepsnos srautą buvo galima nukreipti į analizuojamąjį objektą. 
Kronstedtas išmoko atskirti įvairias liepsnos spalvas, kurias ši įgydavo 
nukreipta į mineralus. Tai leido jam nustatyti tokias svarbias savybes 
kaip dujos, besiskiriančios iš rūdos, jos oksido spalva ir turimo metalo 
prigimtis. Pasitelkęs pūtimo vamzdį, Kronstedtas sistemiškai išstudi- 
javo mineralus, suklasifikavo juos pagal cheminę sudėtį ir chemines 
savybes ir taip tapo šiuolaikinės mineralogijos tėvu (mineralogija pa- 
žodžiui: šachtose — angl. mine — išgaunamų medžiagų tyrimai). Po 
to visą amžių pūtimo vamzdis buvo vienas iš pagrindinių instrumentų 
medžiagų cheminei sudėčiai nustatyti. 

Praėjus šimtmečiui po to, kai Kronstedtas atrado nikelį, šveicarai 
pirmąsyk panaudojo jį pinigams kalti. Po septynerių metų, 1857-ai- 
siais, į varinę vieno cento monetą nikelį įtraukė ir Jungtinės Valstijos. 
Iš pradžių tai buvo tikrasis „nikelis“. Dabar JAV „nikeliu“ vadinama 5 
centų moneta, kuri pasirodė tik po ketvirčio amžiaus ir yra kalama iš 
vienos dalies nikelio ir trijų dalių vario. (Ant monetos — prezidento 
galva, tačiau pavadinimas vis dėlto kilęs iš Senojo Niko.) 

Kitas svarbus elementas, atrastas tuo pačiu laikotarpiu, garsėja 
vaizdingiausia iš visų elementų istorija. 1735 metais prancūzų jūri- 

ninkas, eidamas sau Ramiojo vandenyno pakrante, Kolumbijoje ties 
upės žiotimis pastebėjo kažkokius pilkšvo molio luitus, tokio dydžio ir 
svorio kaip patrankos sviediniai. Jų viduje jis aptiko dulsvo sidabriško 
metalo nuosėdų. Jūrininkas parsinešė kelis šio metalo gabalus į savo 
laivą, o čia juos išnagrinėjo mokslininkas, kaip tik plaukęs tuo laivu. 
Tai buvo devyniolikmetis matematikas, nuostabių sugebėjimų žmogus 
don Antonijas de Uljoa (don Antonio de Ulloa), dalyvavęs jungtiniame 
Ispanijos ir Prancūzijos vyriausybių finansuojamame projekte. Projek- 
tą sudarė dvi ekspedicijos: viena buvo pasiųsta į Laplandiją, kita — į 
Ekvadorą. Jos turėjo išmatuoti vietinių dienovidžių laipsnius. Šie ma- 
tavimai turėjo padėti Paryžiaus karališkajai mokslų akademijai tiksliai 
nustatyti Žemės formą ir matmenis. 

Grįždamas namo, prancūzų laivas, kuriame plaukė de Uljoa, 
stabtelėjo Luisberge, Bretono salos iškyšulyje, prie Kanados pakran- 
tės. Čia jie atrado, kad uostas užimtas britų, kurie tuo metu kariavo 
su prancūzais, bet ne su ispanais. De Uljoa popieriai, kuriuose buvo 
žemės formos paslaptis ir iki tol nežinomo metalo aprašymas, buvo 
konfiskuoti ir pasiųsti admiralitetui į Londoną. Su pačiu de Uljoa 
buvo elgiamasi mandagiai ir svetingai, kaip ir dera priimti vizituojantį 
neutralios šalies džentelmeną, ir jis buvo saugiai išsiųstas į Angliją. Pa- 
siekęs Londoną, įteikė peticiją admiralitetui, prašydamas grąžinti jo 
dokumentus. Admiralitetas nusprendė, kad Žemės forma ir naujasis 
metalas, retesnis už auksą, jų nedomina, todėl grąžino de Uljoa popie- 
rius, kuriuos šis parsivežė namo ir išspausdino. Naujasis metalas buvo 
aprašytas kaip platina del Pinto („Pinto upės sidabriukas“) ir palaikytas 
menkos komercinės vertės. Kitaip nei auksas ir sidabras, jis nekalus, 
todėl papuošalams netinkamas. Po kelerių metų sprendimą šiai pro- 
blemai atrado Meksiko šachtų generalinis direktorius don Faustas 
d'Elujaras. Rašydamas broliui don Chosė, gyvenančiam Naujojoje 
Grenadoje (Kolumbija), don Faustas paaiškino, kad kūju suplakus ir 
smarkiai suspaudus korėtas naujojo metalo nuosėdas, tas metalas pa- 
sidaro kalus lyg auksas. Netrukus platina del Pinto imta dėti į pigius 

papuošalėlius. Tačiau buvo atrastas dar svarbesnis dalykas — kad šis 
metalas atsparesnis cheminiam poveikiui net ir už auksą, todėl netru- 
kus iš jo imta gaminti cheminę įrangą. 

Originalų metalo pavadinimą, sutrumpintą iki platinos, anglų 
chemikas Devis galiausiai pavertė platinum — pakeitė moteriškąją 
lotyniško žodžio giminę į bevardę, kad derėtų prie kitų neseniai at- 
rastų metalų — bario ir molibdeno — pavadinimų. Matyt, Viktorijos 
laikų moksliniam personalui moteriško metalo idėja buvo tikra anate- 
ma. Tai tapo bjaurios tendencijos pradžia. Visi elementai, atrasti nuo 
1839-ųjų — praėjus porai metų nuo karalienės Viktorijos įžengimo 
Britanijos sostan — gavo lotyniškąsias bevardės giminės galūnes —žum 
arba graikiškąsias —on (inertinių dujų atveju). Į šią belytę nomenklatū- 
rą buvo įspraustas net kiuris, pavadintas pagal madam Kiuri pavardę. 
Vienintelė šios taisyklės išimtis — elementas astatis (astatine), kurio 
galūnė moteriška ir kuris kilęs iš graikų sastatos — „nestabilus“. Gali 
būti, kad šiuo atveju lyties parinkimas nebuvo sąmoningai užgaulus, 
tačiau sunku atsikratyti jausmo, jog tai šį tą sako apie vyrų dominavi- 
mą chemikų bendruomenėje. 


Didžioji flogistono mįslė 


adis) vėrėsi vis naujos galimybės. Dirbantieji šioje srityje 
vieną po kito atrado naujus elementus ir junginius. Šį procesą spartino 
nauji laboratoriniai eksperimentai. Tačiau svarbiausia, kad naujausios 
medžiagos ir metodai buvo taikomi racionaliai, metodiškai. Chemija 
kaip mokslas išaugo iš embriono stadijos. Vis dėlto tuo metu jos pa- 
žanga vyko padrikai, chemijos pionieriams tai šen, tai ten savarankiškai 
darant nekoordinuotus eksperimentus. Besivystančiam mokslui trūko 
vienijančio dėsningumo. Šis mokslas vis dar pasižymėjo tam tikromis 
gluminančiomis ypatybėmis, kurių taip ir nepajėgta paaiškinti. Viena 
jų — ugnis. 

Jau nuo senovės Graikijos laikų degimo mįslė buvo rimtų filo- 
sofinių apmąstymų objektas. Heraklitui ugnis buvo visų medžiagų ir 
visų pokyčių pagrindas. Vėlesni graikų natūrfilosofai iškėlė mintį, kad 
visos degios medžiagos savo sudėtyje turi vieno iš keturių pagrindi- 
nių — ugnies elemento. Šis karštasis elementas išsiveržiąs iš medžiagos 
jai patekus į tam tikras sąlygas, pavyzdžiui, karštį, pagavus kibirkštį ar 
trenkus žaibui, ir tada pasireiškiąs liepsnomis. Alchemikams transfor- 


mavus keturis elementus į tris (gyvsidabrį, sierą ir druską), siera virto 

degiuoju elementu. Kaip visi šie elementai dalyvauja medžio degime, 
paaiškino Paracelsas: medyje esanti siera daro jį degų, gyvsidabris įžie- 
bia liepsną, o po to lieka pelenai — tai dėl druskos. 

Naujas ugnies aiškinimas atsirado tik XVII amžiaus antroje pu- 
sėje. Idėją pasiūlė vienas didžiausių mokslo istorijoje apgavikų. Reino 
pakrantėje mažame Vokietijos miestelyje Špejeryje 1635 metais gimė 
Johanas Becheris (Johann Becher). Dėl chaotiškos Trisdešimties metų 
karo pabaigos jam nepavyko gauti išsilavinimo, ir būdamas trylikos jis 
patraukė ieškoti laimės į griuvėsiais užverstus Vokietijos tyrus. Nukako 
jis iki pat Švedijos ir Italijos, pakeliui prisirankiojęs visokių mokslų. 
Pasitaikė ir alchemijos idėjų, ir diletantiškų žinių apie verslo praktiką, 
tačiau svarbiausia jis sukaupė sugebėjimą pasirodyti be galo patikimai 
ir budriai laukti išmušant savo valandos. 

Kaip Trisdešimties metų karo padarinys, Vokietijos žemėlapis 
atrodė tarsi iš didžiulio aukščio būtų numesta trapi įvairiaspalvė vaza. 
Vokiškai kalbančiųjų žemės buvo sudarytos iš daugybės susiskaldžiu- 
sių valstybėlių. Kad išgyventų, visos šios valstybėlės turėjo kontroliuoti 
savo ekonomiką ir visomis pajėgomis eksploatuoti išteklius. Kaip gry- 
bai po lietaus dygo aludarių, tekstilės ir keramikos įmonėlės. O kad su- 
kontroliuotų šiuos mikroekonomikos vienetus, kiekvienam valdytojui 
reikėjo patarėjų ir specialistų. Būtent kaip toks specialistas dvidešimt 
šešerių Becheris sugebėjo įsismelkti į Mainco rinkėjų tarybą. Tada jis 
atsivertė į katalikybę, kad galėtų vesti turtingo ir galingo vyriausio 
tarybos nario dukterį, o tas narys kaip vestuvių dovaną jam suteikė 
medicinos daktaro laipsnį. Šitaip sutvirtintas Becheris sugebėjo gauti 
medicinos profesoriaus vietą Mainco universitete ir tapti asmeniniu 
Mainco rinkėjų tarybos gydytoju. Gavęs metinį atlyginimą, nedelsda- 
mas nusprendė persikelti į Bavariją. Čia jis savo metodais pasirūpino 
dar geriau apmokamu postu — tapo pagrindiniu Bavarijos rinkėjų 
tarybos patarėju ir galėjo praktiškai patikrinti savo verslo žinias. Jis 
iškėlė mintį, kad ekonominei Bavarijos gerovei labai svarbu apriboti 
prekybą (ypač šilko) su Prancūzija ir plėtoti vietinę šilko pramonę. 


191 


MENDELEJEVO SAPNAS 


Griūties akivaizdoje vietiniai pirkliai visomis išgalėmis priešinosi šiam 
planui, o Becheris tuo metu paskubomis rentė šilko fabriką. Tačiau 
netrukus jis nusprendė, kad Bavarijoje jo buvimu ne itin džiaugiamasi, 
ir atsiėmęs investicijas iš šilko fabriko persikėlė į Vieną. Prisigyręs apie 
savo laimėjimus valdant du miestus, Austrijos imperatoriaus jis buvo 
priimtas dirbti vyriausiuoju ekonomikos patarėju. Pirmasis Becherio 
žingsnis buvo didelis šilko fabrikas, neilgai laukus privertęs bankrutuo- 
ti varžovą Bavarijoje, o netrukus ir pats susidūręs su rimtais finansiniais 
sunkumais. Tada jis pasiūlė iškasti kanalą ir sujungti Dunojų su Rei- 
nu, kad palengvėtų prekyba tarp Austrijos ir Olandijos, pasiūlė priimti 
universalią kalbą (net paruošė dešimties tūkstančių žodžių žodyną) 
ir sukūrė projektą, kaip alchemijos priemonėmis Dunojaus smėlį 
paversti auksu. Tačiau tuo metu imperatorius jau buvo sotus kaip iš 
gausybės rago besipilančių fantastinių planų, ir kai Dunojaus smėlio 
projektas pasirodė esąs bergždžias, Becheris buvo palydėtas į kalėjimo 
požemius. 

Tačiau jis nenusigando ir jau po metų pasirodė Olandijoje, pa- 
teikdamas šilko gamybos verslo planą Harlemui. Atkaklumas, su ku- 
kad jis nuoširdžiai tikėjo galimybe šitaip užsidirbti pinigų. Atrodo, 
kad lygiai taip pat jis buvo įsitikinęs ir galimybe transmutacijomis 
gauti aukso. Antraip sunku suprasti, kodėl po to jis žengė tokį bepro- 
tišką žingsnį. Becheris įtikinamai prisistatė Olandijos asamblėjai, kur 
pateikė ambicingą planą, kaip paversti auksu didžiulius smėlio plotus 
šalies pakrantėje. Asamblėja, sudaryta daugiausia iš verslininkų prakti- 
kų, įvertino tai skeptiškai. Tada Becheris pademonstravo provizorišką 
eksperimentą, kuriame smėlis, pridėjus šiek tiek sidabro, sėkmingai 
virto auksu. Po šito Olandijos asamblėja entuziastingai perėmė planą. 
Dabar Becheris paaiškino, jog tam, kad galėtų imtis masinės gamybos, 
pradžiai jam reikia nemenko kiekio sidabro — kad galėtų gaminti di- 
džiulius aukso kiekius iš praktiškai neišsenkamų smėlio išteklių. Likus 
kelioms dienoms iki didelio masto gamybos pradžios, Becheris din- 

go — išplaukė laivu į Londoną. Nežinoma, kiek tiksliai sidabro pra- 
dingo kartu su juo, tačiau dar kurį laiką olandų valdžia akylai stebėjo 
naujienas apie jo buvimo vietą. 

Londone Becheris įsitaisė kaip kalnakasybos specialistas — šia 
tema, tvarkydamas miestų ekonomiką, jis buvo prisigraibęs stebėtinai 
nemažai supratimo. Neįprastai nuoširdžiai vaidindamas šį vaidmenį, 
jis buvo nukeliavęs net į Kornvalio ir Škotijos šachtas. Tačiau senų 
įpročių sunku atsikratyti. Grįžęs į Londoną, Becheris parašė veikalą 
apie laikrodį, dirbantį kaip amžinasis variklis. Šį darbą jis pasiuntė 
Karališkajai draugijai. Becherio nuostabai ir nusivylimui, po to buvo 
atmestas jo prašymas tapti draugijos nariu. 

Visoje šioje košėje sunku įžvelgti mokslininko intelektą, tačiau 
Becherio darbai kalba už save. Į karštligišką verslininko dienotvarkę jis 
sugebėjo įterpti laiko skaityti ir nuovokiai komentuoti abiejų didžiųjų 
savo amžininkų chemikų — van Helmonto ir Boilio — darbus. Būtent 
jis pastebėjo, kad Boiliui nepavyko sukurti tikrai mokslinės elementų 
teorijos. Boilio idėjos apie nedalomus elementus ir junginius gal ir 
buvo nepaprastai įžvalgios, tačiau iš tiesų stokojo eksperimentinio pa- 
grindimo. (Ir tik žvelgdami atgal galime pripažinti, kad jo mintys buvo 
nukreiptos teisingu keliu.) 

Becherio šedevras Physica Subterranea buvo išleistas 1667 m. Vie- 
noje (per pertraukėlę tarp šilko fiasko ir Dunojaus smėlio projekto). 
Čia jis pateikia aptarimui savą elementų teoriją, kuri iš esmės paveiks 
chemijos plėtrą visus ateinančius šimtą metų. 

Kaip dažnai pasitaiko tokiems prieštaringiems veikėjams, Be- 
cheris susitaikė su nesutaikomais savo elgesio aspektais giliu tikėjimu 
į Dievą. Pasaulis sukurtas Dievo chemiko, kuris palaiko savo kūrinį 
nuolatiniais kitimų ir transformacijų, pokyčių ir apsikeitimų proce- 
sais. (Jis palygina tai su gerai valdomos šalies ekonomika, nors netęsia 
analogijos iki šilko verslo.) Anot Becherio, visos kietosios medžiagos 
sudarytos iš trijų rūšių žemės: žerra fluida — tai gyvsidabrio elementas, 
duodantis takumą ir lakumą; zerra lapida — kietinantis elementas, su- 

teikiantis lydumą arba rišamąsias savybes; o trečiasis elementas — terra 
pinguis (paraidžiui — „riebioji žemė“), materialiai substancijai duo- 
danti riebumo ir degumo savybes. Tai ir yra degumo principas. Térra 
pinguis veikia štai taip: medžio gabalas iš pradžių susideda iš pelenų ir 
terra pinguis; sudeginus malką, terra pinguis atsipalaiduoja ir lieka tik 
pelenai. 

Trys Becherio elementai — akivaizdus Paracelso bei alchemikų 
pasiūlytosios gyvsidabrio, druskos ir sieros teorijos tęsinys. Nėra vi- 
siškai originali ir zerra pinguis sąvoka. Tačiau laikas tokiai idėjai buvo 
tinkamas: pagaliau pasirodė apčiuopiamas principas, leidęs paaiškinti 
vieną pagrindinių transformacijų, vykstančių materijoje, — degimą. 

Šalia Dievo Becheris tikėjo ir chemija. Iškilminga jo priesaika 
šiam tikėjimui — viena labiausiai įkvepiančių visoje mokslo istorijoje: 
„Chemikai — keista mirtingųjų klasė, valdoma kone maniakiško im- 
pulso ieškoti malonumų dūmuose ir garuose, suodžiuose ir liepsnose, 
nuoduose ir skurde. Vis dėlto man atrodo, kad tarp visų šių blogybių 
gyvenu taip smagiai, kad jau verčiau mirčiau, nei keisčiausi vietomis 
su Persijos šachu.“ 

Kiek ir kaip nuosekliai Becheris buvo atsidavęs šiam romantiš- 
kam tikėjimui — jau kitas klausimas. Johanas Becheris mirė Londone 
1682 m. neturėdamas nė penso kišenėje. Sakoma, kad mirties patale 
jis atsivertęs į protestantizmą. 


Becherio Physica Subterranea plačiai cirkuliavo po Europą ir buvo 
keletą kartų išleista. 1703 m. Vokietijoje trečiąjį jos leidimą parengė 
Georgas Štalis (Georg Stahl) — įsteigto naujo Halės universiteto me- 
dicinos profesorius. Prieš Becherio tekstą Štalis įdėjo savo pratarmę. 
Joje pratęsė originalią Becherio mintį apie terra pinguis ir užtikrino jai 
lemiamą vaidmenį chemijos plėtrai XVIII amžiuje. 

Kaip ir jo vadovas Becheris, Štalis irgi buvo keistokas, nors 
visiškai kita prasme. Irzlus ir mizantropiškas, Štalis tvirtai tikėjo pie- 

tizmu — puritoniškos pakraipos protestantų sekta. Nepaisant to, jis 
keturis kartus vedė. Ir ne vien dėl to, kad trokštų naujos fizinės partne- 
rės — tiesiog jo žmonos turėjo keistą įprotį mirti. Skurdus jo požiūris į 
visuomenę (nors ir vaisingas, turint galvoje to meto mokslą) geriausiai 
išreikštas jo asmeniniu moto: „Bet kuriame ginče tai, ko laikosi didžio- 
ji dauguma, yra klaidinga.“ 

XVIII amžiaus pradžioje Vokietijos ekonomika pradėjo atsigau- 
ti, iš esmės dėl kalnakasybos pramonės pažangos. Štalį prie Becherio 
Physica Subterranea pirmiausia patraukė šios knygos pagrindinė tema, 
kalnakasyba (tai nusako pavadinimas). Tačiau perskaitęs Becherio teo- 
riją apie terra pinguis vaidmenį degimo procese jis tučtuojau suprato, 
kad tai tik idėjos užuomazga, kurią dar reikia išplėtoti. Štalis išplėtė šią 
mintį kalnakasybos sričiai. 

Galutinis procesas metalų gavyboje — lydymas. Tai akmenuotos 
rūdos kaitinimas su anglimi, taip gaunant išlydytą metalą. Lydymo 
technologija žinoma nuo priešistorės laikų, tačiau koks gi tai procesas 
iš tiesų, vis dar buvo šiokia tokia mįslė. Štalis suprato, kad dabar jau 
pakanka žinių analizuoti lydymą iš cheminio požiūrio taško, ir tai 
galėtų patobulinti kalnakasybos metodus. Ir būtent Becherio pateikta 
terra pinguis sąvoka įkvėpė Štaliui idėją, kad lydymas — paprasčiausiai 
atvirkščias procesas nei degimas. Degdama medžiaga, pavyzdžiui, me- 
dis, išskiria żerra pinguis ir tampa pelenais, o lydoma rūda sugeria terra 
pinguis iš anglies ir tampa metalu. Šią mintį Štaliui patvirtino faktas, 
kad taip galima paaiškinti ir metalų rūdijimo procesą. Rūdydamas 
metalas išskiria ugningąją terra pinguis ir pavirsta pelenus primenan- 
čiomis nuodegomis arba rūdimis. Taigi rūdijimas — tas pat degimas, 
tik vykstantis gerokai lėčiau. 

Palyginti su originalia Becherio samprata, terra pinguis vaidmuo 
dabar išsiplėtė, todėl Štalis davė jai naują pavadinimą — Aogistonas: 
iš graikų pb/ogios — „ugningas“. Atrodė, kad Štalio flogistono teorija 
visiškai moksliškai paaiškina keletą pagrindinių medžiagos transfor- 
macijos mįslių. Daugelį chemikų visoje Europoje užvaldė nuojauta, 

kad flogistono teorija gali paaiškinti apskritai visus cheminius po- 
kyčius. Sujudo ir kritikai. Jie atkreipė dėmesį, kad nei degimas, nei 
rūdijimas negali vykti be oro. Kodėl gi oro nelaikyti esmine šio proceso 
medžiaga, užuot išgalvojus mistinį Aogistoną? Štalis pripažino, kad tai 
jo teorijos silpnoji vieta, ir iš dalies dėl to sutiko. Taip, oras labai svar- 
bus šiame procese — jis tarsi padedąs pernešti Aogistoną nuo vienos 
medžiagos prie kitos. 

Dar įžvalgesnės kritikos Šralis susilaukė iš savo didžio varžovo 
Hermano Biorhavės (Hermann Boerhaave), Leideno medicinos pro- 
fesoriaus. 1732 metais Biorhavė susilaukė sėkmės ir pripažinimo, para- 
šęs pirmąjį patikimą modernios chemijos vadovėlį Elementa Chemiae. 
Tačiau jis buvo parašytas tik todėl, kad grupė studentų buvo išleidę 
klaidingai surašytą jo paskaitų konspektą, kuris taip išpopuliarėjo, kad 
grasino sugriauti Biorhavės reputaciją. Ir tai nebuvo smulkmena. To- 
mis dienomis žemyninėje Europoje Biorhavės reputacija prilygo Niu- 
tono. Istorija galbūt tai pakoregavo, kai paaiškėjo, kad Biorhavė, tiesą 
sakant, nepadarė jokių originalių mokslo atradimų, tačiau neįmanoma 
neįvertinti jo begalinių žinių ir argumentų galios. Tai pajuto ir Štalis, 
kai Biorhavė ėmė oponuoti jo flogistono teorijai. Jei rūdijimas toks 
pat kaip degimas, kodėl rūdijant nesklinda liepsnos ar šiluma, klausė 
Birhavė. Tai pastūmėjo Šralį vieno išmoningiausių jo argumentų link. 
Anot jo, degimas ir rūdijimas — tas pat procesas, tik vykstantis skir- 
tingu greičiu. Degant malkoms, flogistonas lekia lauk tokiu greičiu, 
kad įkaitina jį pernešantį orą, ir mes tai matome kaip liepsnas. 

Tačiau paskui pasirodė ir kenksmingesnių argumentų. Niekas 
neneigė, kad degios medžiagos, kaip antai popierius, medis ir riebalai, 
atitinka flogistono teoriją. Didžioji šių medžiagų dalis joms degant 
pradingdavo, palikdamos tik menkus suodžių ar pelenų pėdsakus. 
Akivaizdu, kad taip gali būti dėl flogistono išsiskyrimo. Tačiau metalų 
rūdijimo atveju viskas vyksta kitaip. Net alchemikai buvo pastebėję, 
kad metalams rūdijant susidarančių rūdžių svoris didesnis nei pradinio 
metalo. Tai patvirtina ir atvirkščias procesas. Pats Štalis pastebėjo, kad 


196 


DIDŽIOJI FLOGISTONO MĮSLĖ 


kaitinant švino nuodegas ir taip gaunant gryną šviną, šis iš tiesų sveria 
mažiau negu nuodegos, o pagal flogistono teoriją jis turėtų būti prisi- 
jungęs Aogistoną ir sverti daugiau. Sumišo net pats Štalis. 

Tačiau flogistono teorijos gynėjai netruko atsiliepti į tokią kri- 
tiką. (Galiausiai juk čia ant kortos buvo pastatytas loginis chemijos 
pagrindas. Negi vėl šiam naujam mokslui teks grįžti prie paprasčiausio 
besikaupiančių žinių kratinio?) Štalio gynėjams atsakymas buvo aiš- 
kus. Akivaizdu, kad esama dviejų tipų flogistono. Pirmasis — randa- 
mas, pavyzdžiui, popieriuje, riebaluose ir pan. — turįs svorį. Antra- 
sis — randamas metaluose — neturįs. Net priešingai — jis pasižymįs 
neigiamu svoriu. Vadinasi, prisijungdamas prie metalo, darąs jį leng- 
vesnį, tarsi keliąs į viršų. 

Kiti ginčijosi, kad iš tikrųjų čia nėra jokios problemos. Papras- 
čiausiai tapdamas nuodegomis metalas nepriauga svorio. Toks teiginys 
atrodė prieštaraujantis daugumai eksperimentinių įrodymų, net ir 
paties Štalio gautiesiems. Tačiau ne visi chemikai su šiais įrodymais 
sutiko. Juokinga, bet taip atsitiko dėl ištobulėjusių laboratorinių me- 
todų, ypač kaitinimo. Chemikai buvo pradėję naudoti galingus didi- 
namuosius lęšius, kad galėtų nukreipti į objektus koncentruotus saulės 
spindulius. Šie taip įkaitindavo daiktą, kad dažnai net išgarindavo dalį 
metalo nuodegų. Vadinasi, likusios nuodegos gan dažnai sverdavo ma- 
žiau nei pradinis metalas. 

Flogistono teorijos svarstymų mastas ir išradingumas rodė, kokį 
aukštą lygį jau pasiekusi chemija. Tai jau buvo visiškai apsiplunksnavęs 
mokslas, kurio atradimus ir teorijas galima racionaliai svarstyti. Keista, 
bet šiuo momentu iš tikrųjų nebuvo svarbu, kuri pusė teisi, o kuri 
klysta. Chemijos supratimą išplėtė pačios diskusijos. (Įdomu, kad at- 
rodantis absurdiškiausias argumentas — neigiamas svoris — kvantų 
fizikoje dabar labai gerbiamas.) 

Pats Štalis ne itin jaudinosi dėl svorio anomalijos, kuri lyg ir nei- 
gė flogistono egzistavimą. Žinoma, daugelis to meto chemikų argu- 
mentais grįstais matavimais nepasikliovė. Galilėjus suprato matavimų 

svarbą fizikai, o Boilis pabrėžė, kad ir chemijai būtinas eksperimentas, 
tačiau matavimų reikšmė eksperimentams chemikų anaiptol nebuvo 
visuotinai pripažįstama. Nors chemija pagaliau jau buvo išsilukštenusi 
iš margo alchemijos luobo, ji vis dar liko transformacijų mokslu. Tai 
kokybiniai pokyčiai, ir dėl to kategoriškai kitokie nei kiekybiniai fizi- 
kos pokyčiai. Matavimas dar nebuvo laikomas chemijos pagrindu. 

Štalis Aogistoną buvo linkęs laikyti nematerialiu pradmeniu 
kaip, pavyzdžiui, šiluma. Jis paprasčiausiai srūvąs nuo vienos medžia- 
gos prie kitos (nešamas aplinkinio oro). Tokiu atveju čia netinką klau- 
simai dėl svorio. Toks požiūris atitiko religinius Štalio įsitikinimus. 
Kvazimistinis pietizmas vertė jį smarkiai priešintis ateizmui bei mate- 
rializmui ir laikytis vitalizmo filosofijos: negyva medžiaga galinti įgau- 
ti gyvybės — vitališkumo — tik iš dvasios. Dalis slaptosios mokslinės 
Štalio programos ir buvo atrasti, kaip dvasia sąveikauja su materija. 
Flogistono teorija davė tik tokį paaiškinimą: flogistonas — gyvybinis 
pradas, ugnimi sudvasinantis materiją. Faktas, kad mokslinis Štalio 
požiūris remiasi tokia viduramžiška pasaulėžiūra, neturėtų sumenkinti 
jo mokslo. Galiausiai juk toks misticizmas atrodo dar visai žemiškas, 
palyginti su Niutono religinėmis pažiūromis, o Niutonas buvo vienas 
iš tik keleto amžininkų, savo ryškumu temdžiusių Štalį. Net kraš- 
tutinės Niutono pažiūros tam tikru būdu derėjo su mokslu. XVII 
amžiaus pabaigoje mokslininkai vis dar buvo didžiai religingi — o 
esminė mintis, siejusi jų mokslą su jų religija, buvo labai jau viliojanti. 
Iš esmės ji buvo tokia pat, kaip ir ankstyvojo islamo matematikų. Jie 
tikėjo, kad atskleisdami gamtos dėsnius atranda, kokia buvusi Dievo 
mintis. Dievas sukūręs pasaulį, ir gamtos dėsniai — ne kas kita, kaip 
jo minties eiga. 

Nepaisant visų prieštaravimų, flogistono teoriją netrukus pri- 
ėmė daugelis pažangių chemikų. Tiesiog ji visai paprastai paaiškino 
pernelyg daug, kad galėtum lengvai ją atmesti. O Štalis manė, kad ji 
paaiškina kur kas daugiau nei degimas. Jis buvo įsitikinęs, kad čia slypi 
ir skirtumas tarp rūgščių bei šarmų, o gal ir bet kokio cheminio akty- 


198 


DIDŽIOJI FLOGISTONO MĮSLĖ 


vumo pagrindas. Ja esą galima paaiškinti net augalų spalvą ir kvapą. 
Dabar tokios spėlionės atrodo labai jau pritemptos, tačiau Šalis buvo 
įsitikinęs, kad gamtoje vyksta „flogistono ciklas“, ir net pateikė ekspe- 
rimentinių įrodymų savo požiūriui pagrįsti. Medis tikrai turįs flogis- 
tono, ir tai matome jam degant. Panašiai ir garsųjį van Helmonto eks- 
perimentą su žilvičiu galima įtikinamiau paaiškinti tariant, kad žilvitis 
augdamas sugeria iš oro Aogistoną. Nors dabar Štalio argumentų seką 
lengva sugriauti, vis dėlto čia turime beužgimstančią fotosintezės idė- 
ją — fundamentalų biologinį procesą, kuris leidžia žaliems augalams 
augti sugeriant iš oro anglies dioksidą. Po Štalio mirties turės praeiti 
dar penkiasdešimt metų, kad būtų suprastas šis procesas. 


Tuo metu visoje Europoje chemikai priėmė flogistono teoriją. Tai 
labai įdomu, nes iki šiol flogistono dar niekam nebuvo pavykę izoliuoti 
arba bent trumpai užfiksuoti jį esant bet kokiame eksperimente. Vis 
dėlto tai nėra labai jau keista. Van Helmonto mintis, kad, be kietų 
kūnų ir skysčių, dar gali būti trečia materijos būsena, kuria jis pava- 
dino „dujomis“, daugiausiai buvo ignoruojama. Chemikai buvo linkę 
domėtis tik kietais kūnais ir skysčiais. Medis dega ir palieka pelenus, 
o į dūmus ir garus dėmesio nebuvo kreipiama. Net patvirtinus, kad 
rūdys sunkesnės nei pats metalas, nebuvo susimąstoma, kad tas svorio 
prieaugis galėtų ateiti iš oro. 

Ir tokia padėtis nepasikeis, kol chemikai sistemingai neišnagri- 
nės orą sudarančių dujų. Pirminiai šių tyrimų rezultatai pasirodė esą 
įspūdingi. Vienam pirmųjų chemikų, tyrinėjusių oro dujas, netrukus 
pavyko izoliuoti „Aogistoną“. Šiuos tyrimus atliko anglų chemikas 
Henris Kavendišas (Henry Cavendish). 

Toje šalyje ir tame amžiuje, kur ir taip radosi daugybė visokiausių 
ekscentrikų, Kavendišą teisėtai galėtume pavadinti keistuolių keistuo- 
liu. Savo elgesiu jis toli juos pralenkė. Ir dar Kavendišas išsiskyrė sub- 
tiliausiu moksliniu mąstymu Anglijoje nuo pat Niutono laikų. 

Henris Kavendišas 

Kavendišas buvo pirmos kartos aristokratas — kilęs iš vienos 
pusės iš Devonširo hercogų, o iš kitos — iš Kento hercogų. Silpnos 
sveikatos motina išvažiavo jo gimdyti į Prancūzijos pietus, tačiau po to 
išgyveno tik dvejus metus. Toks jau genijaus likimas — jaunąjį Henrį 
augino vienišas tėvas. Jis buvo lordas Čarlzas Kavendišas, sumanus ir 
talentingas eksperimentatorius (jo darbus liaupsino pats Benžaminas 
Franklinas) ir netrukus pasiėmė savo jau šiek tiek keistoką atžalą 
padėjėju į laboratoriją. Jaunasis Henris turėjo ypač spigų balsą, be 
mikčiojimo, nepajėgiantį nieko daugiau išspausti, ir šio negalavimo 
jis neatsikratė visą gyvenimą. Galbūt dėl to atsirado nenoras kalbėtis 
su žmonėmis, kuris netrukus peraugo į bet kokių žmoniškų santykių 
neapykantą. Vyrų jis vengdavo arba paprasčiausiai ignoruodavo, o nuo 
moterų aktyviai sprukdavo, prisidengęs ranka akis — galima manyti, 
kad per trumpus dvejus motinystės metus ledi Kavendiš sugebėjo įva- 
ryti jam kažin kokių froidiškų nerimų. 

Kai sulaukęs keturiasdešimties paveldėjo vieną didžiausių turtų 
Anglijoje, Kavendišas tučtuojau išsikėlė į užmiestį — nemadingą Kle- 
fem Komoną Londono pakraštyje. Čia daugumą namo kambarių jis 
pavertė erdviomis laboratorijomis ir vaikščiodavo pro šoninį įėjimą, 
kad tik nesusitiktų su lankytojais ir tarnais. Namų ekonomei, kuriai 
buvo griežtai prisakyta nesirodyti jo akivaizdoje, kasdienius nurody- 
mus palikdavo rašteliais. Pietaudavo visuomet vienas, maistas jam bū- 
davo patiekiamas ant stalo, uždengtas sidabriniais dangčiais. Anglijos 
banko direktorius įsidrąsino ir atėjo aplankyti, norėdamas paklausti, 
ką šis ketinąs daryti su savo milijonais (Kavendišo sąskaita tuo metu 
buvo didžiausias Anglijos banko depozitas), ir turėjo išeiti gavęs kandų 
atkirtį. Jam buvo pasakyta niekada daugiau nevarginti savo apsilanky- 
mais ir dirbti savo darbą. 

Dar labiau Kavendišą erzino tai, kad aplinkinių dėmesį jis ėmė 
traukti vaikščiodamas gatvėje. Nėra čia ko stebėtis, mat jis rengdavosi 
nudėvėtais šeimos drabužiais, išėjusiais iš mados dar praėjusiame šimt- 
metyje. 

Jau nuo pat pradžių Kavendišas atrodė išimtinai daug žadantis, 
ir jo moksliniai užsiėmimai netruko sunokinti vaisių. Išleidęs vos 
saujelę darbų, jis jau dvidešimt devynerių buvo išrinktas į Karališkąją 
draugiją. Keista, bet jis reguliariai lankydavo draugijos susirinkimus ir 
šio įpročio nesulaužė visą gyvenimą. Vis dėlto, kaip pastebėjo vienas 
jo kolegų, „per savo gyvenimą jis viešai ištarė mažiau žodžių nei koks 
kitas žmogus, nugyvenęs aštuoniasdešimt metų, ir tuo būtų išsiskyręs 
net tarp vienuolių trapistų“. Tačiau toks trapietiškas santūrumas visai 
nereiškia, kad jis visuomet būdavęs tylus. Pasak kito kolegos nario, jis 
turėjęs įprotį „šaižiai suspigti... kai ramiai šliurindavo iš kambario į 
kambarį“. 

Nors gali pasirodyti keistai, toks elgesys įrodo visišką Kavendišo 
atsidavimą mokslui. Jis buvo pasiryžęs ištverti tuos viešuosius susibū- 
rimus, kurie jam aiškiai keldavo didelę kančią, kad tik neatsiliktų nuo 
mokslo raidos. Jis karštai tikėjo, kad būtina viešai skelbti paskutinius 
atradimus jau vien paties mokslo labui. Vis dėlto kaip žmogus, didžiu- 
mą savo budraus gyvenimo praleidęs laboratorijoje, Kavendišas mažai 
ir retai tespausdino savo darbus. Laimei, vienas išspausdintųjų buvo 
apie darbą su dujomis. 

Kavendišą buvo suintrigavusios dujos, besiskiriančios tam tik- 
roms rūgštims reaguojant su metalais. Boilis jau buvo izoliavęs šias 
dujas, taip pat ir Kavendišo amžininkas Džozefas Pristlis, tačiau Ka- 
vendišas pirmasis nuodugniai moksliškai išnagrinėjo jų savybes, todėl 
jų atradimas paprastai ir siejamas su jo vardu. Jis pirmasis pasvėrė tam 
tikrus skirtingų dujų tūrius ir atrado, kad skiriasi jų tankis. Iš pradžių 
jis tai atliko sverdamas žinomo tūrio pūslę, pripildytą skirtingų dujų. 
Vėliau pats išrado originalų aparatą, kuris leido užtikrinti didesnį sve- 
riamų dujų grynumą. Kavendišas atrado, kad tų dujų, kurios skiriasi 
tam tikroms rūgštims reaguojant su metalais, tankis sudaro tik vieną 
keturioliktąją oro tankio. Dar jis pastebėjo, kad priartinus liepsną prie 
šių dujų ir oro mišinio, dujos pačios užsiliepsnoja. Taigi jis pavadino 
jas „degiu oru iš metalų“. Kavendišas klydo manydamas, kad tas „de- 

gusis oras“ iš tikrųjų yra iš metalų, o ne iš rūgšties. Kaip ir daugelis 
jo amžininkų chemikų, Kavendišas irgi pritarė flogistono teorijai ir 
tikėjo, kad metalai — tai rūdos ir Aogistono derinys. Ir tai, kartu su 
išimtiniu „degiojo oro“ lengvumu bei degumu, leido jam padaryti sen- 
sacingą išvadą — kad jam pavykę izoliuoti flogistoną! 

Tačiau šį regresą lydėjo daug pažangių žingsnių. Pristlis pastebė- 
jo, kad deginant oro ir „degiojo oro“ mišinį kolboje ant jos sienelių lie- 
ka drėgmės. Nusigriebęs šios minties, Kavendišas prigamino daugiau 
to skysčio ir atrado, kad tai — vanduo. Vadinasi, vanduo sudarytas iš 
dvejų dujų: oro ir „degiojo oro“. Vandens jau negalėjai laikyti elemen- 
tu — tai buvo paskutinė vinis į Aristotelio keturių elementų teorijos 
karstą. 

Maždaug tuo pat metu (1784-1785) tokį patį eksperimentą at- 
liko ir Džeimsas Vatas (James Watt), garo variklio išradėjas. Tai sukėlė 
nematytas rietenas dėl pirmumo, į kurias nenoromis buvo įtraukti ir 
Kavendišas, ir Pristlis. Vis daugiau atradimų buvo padaroma vienu 
metu. (Vato sukurtas garo variklis, pavyzdžiui, irgi pasirodė tuo pat 
metu kaip ir dar keli panašūs projektai.) 

Mokslas rutuliojosi ir tapo žinių sistema, dažnai pastūmėdavusia 
dirbančius šioje srityje ta pačia kryptimi. Tai paskatino supratimą, kad 
mokslo atradimai tam tikru mastu esti nulemti iš anksto. Jei „degiojo 
oro“ nebūtų atradęs Kavendišas (Boilis ar dar kuris kitas), anksčiau 
ar vėliau kas nors jį vis tiek būtų atradęs. Mokslą jau galėjai laikyti 
kultūriniu istoriniu reiškiniu, o ne paprasčiausiu atskirai dirbančių 
individualių genijų kūriniu. 

Tačiau nei Kavendišas, nei Pristlis, nei Vatas nepavadino šių ką 
tik atrastų dujų jų dabartiniu vardu. Tai nutiko po dešimties metų, kai 
didis prancūzų chemikas Lavuazjė (Lavoisier) davė joms „vandenilio“ 
pavadinimą (hydrogen — iš graikų hydro „vanduo“ ir -gen „generato- 
rius, davėjas, darytojas“). 

Kavendišas padarė keletą svarbių atradimų apie dujų sudėtį (jis 


net šimtmečiu anksčiau iškėlė mintį, kad egzistuoja inertinės dujos, 

nei buvo atrasta ši dujų klasė). Dar jis padarė ir elektros eksperimentų, 
labai smarkiai pralenkusių laiką. (Dar nebuvo kuo matuoti elektros 
srovės, todėl jis leisdavosi elektros pakratomas ir įvertindavo skausmą!) 
O visų svarbiausia — Kavendišas paliko kalną patikimų eksperimenti- 
nių rezultatų — dauguma liko neskelbti jo laboratoriniuose užrašuose. 
Vis dėlto šis polinkis neskleisti informacijos nebuvo kažin koks iškry- 
pęs ekscentriškumas. Kavendišas kėlė sau aukščiausius reikalavimus, 
atsisakydamas spausdinti bet kokį jų neatitinkantį arba sau pačiam iki 
galo neaiškų darbą. 

Turbūt didžiausias jo eksperimentas buvo pasverti pasaulį (nei 
daugiau, nei mažiau!). Čia aiškiai matyti išimtinis jo užmojų mastas. 
Niutono gravitacinės traukos formulėje buvo dviejų nagrinėjamų ob- 
jektų svoriai, atstumas tarp jų ir gravitacinė konstanta G, kurios vertė 
dar nebuvo žinoma. (Taigi, Niutono formulė tik išreiškė proporcinį 
santykį, bet neleido suskaičiuoti tiksliai.) Kavendišas sumąstė puikų 
eksperimentą, kaip nustatyti G vertę. Prie vieno horizontalaus strypo 
galo jis pritvirtino vieną švino rutulį, prie kito galo — kitą. Strypas per 
vidurį buvo pakabintas už plonos vielelės, kad galėtų laisvai siūbuoti. 
Taip Kavendišas galėjo tyrinėti, kaip du šiuos laisvai kybančius švino 
rutulius veikia dviejų didesnių, stabiliai įtvirtintų švino rutulių gravi- 
tacinė trauka. Šiems kruopštiems matavimams reikėjo tokio tikslumo, 
kad vėliau Kavendišo eksperimentas buvo pripažintas „naujos silpnų 
jėgų matavimų eros pradžia“. Kavendišas pirmasis ėmėsi tyrinėti 
silpnąją mažų objektų gravitacinę trauką. Žinodamas skirtingų švino 
rutulių svorį bei atstumus tarp jų ir išmatavęs jų tarpusavio traukos 
jėgą, Kavendišas sužinojo visus Niutono formulės skaičius ir galėjo ap- 
skaičiuoti G konstantos vertę. Dabar šį skaičių jis galėjo įstatyti į lygtį, 
aprašančią Žemės ir jos paviršiuje esančio daikto (kurio nedidelį svorį 
lengva pamatuoti) trauką. Taip jis galėjo apskaičiuoti nežinomą Žemės 
svorį. Paaiškėjo, kad tai 66x10% tonų — skaičius buvo toks tikslus, 
kad patikslintas tik XX amžiaus priešaušryje. Be to, juo buvo baigtas 
šimtmečiu anksčiau pradėtas Niutono darbas. 

Vienišas sveikai išgyvenęs septyniasdešimt devynerius metus, 
Kavendišas susirgo, jo būklė staiga ėmė blogėti. Savo gyvenimo būdui 
jis liko ištikimas iki pat mirties. Štai ką rašo jo amžininkas, chemijos 
istorikas Tomas Tomsonas (Thomas Thomson): 


Supratęs, kad miršta, jis paliepė tarnui išeiti ir negrįžti iki nurodyto 
laiko, iki kurio tikėjosi numirti. Tačiau tarnas, kuris žinojo apie 
savo šeimininko būklę, buvo susirūpinęs dėl jo, tad anksčiau nu- 
rodyto laiko atidarė duris ir priėjo prie lovos pažiūrėti mirštančiojo. 
Misteris Kavendišas, kuris dar nebuvo praradęs sąmonės, įsižeidė dėl 
šio įsiveržimo ir nepatenkintu balsu išvarė tarną iš kambario, įsakęs 
jokiu būdu negrįžti iki nurodyto laiko. Kai tas pagaliau atėjo nusta- 


tytu laiku, šeimininkas jau buvo miręs. 


Kavendišas mokslui nepaliko nė vieno milijono. Priešingai pa- 
plitusiai nuomonei, Kavendišo laboratoriją Kembridže, įkurtą praėjus 
šešiasdešimt vieneriems metams po jo mirties, 187 1-aisiais, iš tikrųjų 
finansavo giminaitis. Tačiau tokiu būdu Kavendišo pavardė liko su- 
sijusi su moksline kompetencija. Laboratorija liko susijusi su pačiu 
Kavendišu, ir ne tik dėl klaidingos populiariosios nuomonės. Pirmasis 
Kavendišo laboratorijos direktorius, didysis elektromagnetizmo pirm- 
takas Džeimsas Maksvelas (James Maxwell) surinko nepublikuotus 
Kavendišo darbus ir net atkūrė keletą jo eksperimentų su elektra. Tai 
rodo, kad Kavendišas buvo užbėgęs už akių dviem didiesiems šios 
srities tyrėjams — Faradėjui ir pačiam Maksvelui. Šie eksperimentai 
sutapo su pirmuoju pasaulinės svarbos mokslinių darbų, vykdytų Ka- 
vendišo laboratorijoje, periodu. (Antrasis periodas prasidėjo po vienos 
kartos su novatoriškais Rezerfordo (Ernest Rutherford) atomo sandaros 
tyrimais, o trečiasis buvo DNR struktūros atradimas, kurį 1953 me- 
tais padarė Krikas (Crick) ir Votsonas (Watson). Nė viena kita pasaulio 
laboratorija negali lygintis laimėjimais su šia.) 


* * * 

Kavendišas akivaizdžiai atrado flogistoną ir taip parėmė „trijų 
žemių“ elementinę teoriją, kurią buvo iškėlęs Becheris. Vis dėlto ši 
teorija iš esmės buvo Aristotelio keturių elementų teorijos vedinys, o 
šioji, atrodytų, griuvo, Kavendišui atradus, kad vandenį sudaro dvejos 
skirtingos dujos. Tai kas iš tiesų yra Aogistonas? Ar jis galėtų atskleisti 
tikrąją trijų elementų prigimtį? 

Atsakymas, matyt, slypi tolimesniuose dujų ir degimo tyrimuose. 
Ši tema dėl labiau praktinių priežasčių irgi buvo ėmusi traukti dėmesį. 
Vato patobulinto garo variklio išradimas iškėlė naują energijos sam- 
pratą. Pirmą kartą istorijoje žmonija tapo nepriklausoma nuo savo ar 
gyvulių raumenų jėgos (arba vėjo ir vandens malūnų įgeidžių) kaip 
galios šaltinių. Dabar panorėjus galima buvo įkinkyti potencialiai ne- 
ribotą energiją. Prasidėjo mašinų amžius, ir jau Britanijoje tai sukėlė 
pramonės revoliuciją. Prastai apmokami kaimo juodadarbiai palikda- 
vo namus ir kėlėsi į miestus dirbti fabrikuose, dažnai pasibaisėtinomis 
sąlygomis. (Poeto Bleiko žvilgsniui šie taps „tamsiais šėtoniškais malū- 
nais“, gadinančiais „žalią ir malonią Anglijos žemelę“.) Kilusi socialinė 
žlugtis sukėlė nepasitenkinimą ir tradicinių vertybių perkainojimą. 
Vienas iš požymių paplitusios religinės sektos, kaip antai unitarizmas, 
kurio kraštutinė protestantizmo forma paliko jį už valstybinės Anglijos 
protestantų bažnyčios ribų. Vienas įtakingiausių unitaristų judėjimo 
vadovų buvo Džozefas Pristlis — iš kelių tuo metu gyvenusių moksli- 
ninkų, su kuriais Kavendišas retkarčiais susirašinėdavo. 

Pristlis gimė 1733 metais, vos pora metų vėliau nei Kavendišas. 
Jo motina irgi mirė sūnui dar neužaugus, ir jis, kaip ir Kavendišas, visą 
gyvenimą kamavosi nuo trikdančio mikčiojimo. Tačiau kitais aspektais 
jiedu buvo priešingybės. Pristliui labai rūpėjo žmonijos padėtis. Kaip 
ir Niutonas, Pristlis religinę veiklą laikė svarbesne už savo mokslo dar- 
bus. O šiuo atveju toks vertinimas galbūt ir buvo teisingas. Gal Pristlio 
eksperimentai ir pakeitė chemijos kryptį, tačiau religijos įkvėpta jo 
užuojauta artimui pakėlė visą tautą kovoti su ginklais rankose. 

Pirmiausia Pristlis buvo unitaristų pastorius, o mokslas jam 

reiškė tik laisvalaikio užsiėmimą. 1765-aisiais simpatija prispaustiems 
Amerikos kolonistams suvedė jį su Amerikos patriotu Benžaminu 
Franklinu — dar vienu puikiu mokslininku, turinčiu stiprius reli- 
ginius įsitikinimus. Paradoksas, tačiau kaip tik Franklino pavyzdys 
įkvėpė Pristlį rimčiau vertinti mokslą. 

Po poros metų Pristlis gavo parapiją Lydse, kur apsigyveno šalia 
didelės alaus daryklos. Čia jis ėmėsi sistemingai tirti dujas. Kaimy- 
nystėje burbuliuojantys besifermentuojančio alaus katilai gausiai teikė 
dujų, tada vadintų „surištuoju oru“ (anglies dioksido). Pristlis prisi- 
leisdavo tų dujų ir stebėdavo jų savybes. Į jų aplinką patupdyta pelė 
netrukus nudvesia; panašiai užgęsta ir liepsna; pasvėrus paaiškėjo, kad 
tos dujos sunkesnės už orą. Kad gautų kuo grynesnį „surištojo oro“ 
pavyzdį, Pristlis griebėsi amžių patikrinto metodo — priberti kreidos į 
kolbą su sieros rūgštimi. Dujos iš burbuliuojančios hermetiškai užda- 
rytos kolbos išeidavo pro vamzdelį, kurio kitas galas būdavo nuleistas 
po vandeniu į apverstą, vandens pripiltą stiklainį, kur besikaupdamos 
dujos išstumdavo vandenį. Čia Pristlis pastebėjo dar vieną „surištojo 
oro“ savybę — dalis jų, atrodo, ištirpdavo vandenyje ir pasidarydavo 
„stiklinė itin skanaus burbuliuojančio vandens“. Pristlis atrado tai, ką 
dabar vadiname sodos vandeniu. (Dar net negimus Amerikos nacijai, 
jai prijaučiantieji atrado procesą, kuris vieną dieną pasauliui duos ko- 
kakolos.) 

Dabar Pristlis, vadovaudamasis Kavendišo patarimu, pabandė 
surinkti dujas ne virš vandens, bet virš gyvsidabrio. Taip jis atrado ir 
ištyrė keletą naujų dujų, kurių anksčiau nepavykdavo surinkti, nes jos 
ištirpdavo vandenyje. Taip Kavendišas išskyrė dujas, kurias dabar vadi- 
name azoto oksidu, amoniaku, vandenilio chloridu ir sieros dioksidu. 
Nė vienerios iš šių dujų nėra elementinės ir visos, išskyrus amoniaką, 
tirpdamos vandenyje sudaro rūgštį. 

Būtent gyvsidabrio naudojimas atvedė Pristlį 1774-aisiais prie 
svarbiausio atradimo. Kaitinamas ore gyvsidabris sudaro plytos rau- 
donumo nuodegas. Pristlis įdėjo šių nuodegų į kolbą ir pakaitino jas 

koncentruotais saulės spinduliais, praleidęs juos pro didinamuosius 
vienos pėdos skersmens lęšius, kuriuos ką tik buvo įsigijęs (ir netvėrė 
nekantrumu išbandyti). Jis pastebėjo, kad tarp raudonų nuodegų ėmė 
rastis gyvsidabrio lašelių. Tuo pat metu skylančios nuodegos išskyrė 
ir dujų. Surinkęs jas, Pristlis nustatė, kad tai „pagerintas oras“, pasi- 
žymintis keliomis nepaprastomis savybėmis. 


Žvakė šiame ore degė nepaprastai stipriai liepsnodama, o įkaitusi 
iki raudonumo medžio pliauska traškėdama sudegė neįtikimu 
greičiu, šiek tiek primindama įkaitusią iki baltumo geležį ir visomis 
kryptimis svaidydama kibirkštis. Bet kad galutinai įrodyčiau nepra- 
lenkiamas šio oro savybes, įleidau ten pelę, ir ji, turėdama tik tiek 
oro, kad įprastu atveju būtų užtroškusi per ketvirtį valandos, šiame 


ore išgyveno... visą valandą. 


Žinoma, ji būtų išgyvenusi ir ilgiau, jei nebūtų per Pristlio ne- 
apsižiūrėjimą mirtinai sušalusi. Jis net pats išbandė šį naująjį orą: 
„Pojūtis mano plaučiams nebuvo juntamai kitoks nei įkvėpus įprasto 
oro, tačiau man atrodė, kad kvėpuoti itin lengva net ir praėjus kuriam 
laikui.“ Jis apsvaigo! Dėl to spėjo, kad ateityje šios dujos galėtų tapti 
madinga nuobodžiaujančių turtuolių yda, kaip koks lengvas kokaino 
pakaitalas. 

Atrasto naujo narkotiko chemiją Pristlis paaiškino remdamasis 
flogistono teorija, kuria tvirtai tikėjo. Kadangi jai esant daiktai taip 
lengvai dega, vadinasi, jie staigiai atpalaiduoja Aogistoną. Šio reiškinio 
paaiškinimas atrodė labai aiškus. Naujosios dujos — tai oras, visai ne- 
turintis flogistono, todėl jis taip staigiai jį ir sugeria. Dėl šios priežasties 
Pristlis naująsias dujas pavadino „beflogistoniu oru“. 

Pristlis karštai tikėjo, kad mokslas turi būti atviras, todėl 1774 
metais lankydamasis Paryžiuje jis papasakojo apie „beflogistonio oro“ 
atradimą didžiausiam tos eros chemikui Antuanui Lavuazjė. Chemijos 
istorijai tai turėjo milžinišką įtaką. 

Žinoma, kaip tik dėl šios priežasties deguonies atradimas taip 
dažnai priskiriamas Pristliui, nors yra žinoma, kad iš tikrųjų lygiai 
tokį pat eksperimentą su gyvsidabrio nuodegomis prieš dvejus metus 
Švedijoje buvo atlikęs Šylė. Pristlio atradimas, nors ir nėra visiškai 
originalus (jis buvo originalus tik jam), tačiau būtent jis žinią apie tai 
paskleidė mokslo bendruomenei, ir tai turėjo didžiulę įtaką. 

Šitoks pirmumo priskyrimas ne beprecedentis. Panašiai teko 
pasielgti ir su keliais originaliais atradimais, kuriuos padarė XIX am- 
žiaus vokiečių matematikas Karlas Gausas (Gauss), kuris drauge su 
Archimedu ir Niutonu paprastai laikomas vienu iš trijų didžiausių 
visų laikų matematikų. Keletą savo drąsesnių originalių darbų Gausas 
laikė paslaptyje nepublikuotuose užrašuose. Todėl ir nebuvo žinoma, 
kokių laimėjimų jis pasiekęs skaičių teorijoje, kad jaunystėje jau at- 
rado neeuklidinę geometriją, sukūrė mazgų teoriją, kurios svarba tik 
dabar imama visiškai suvokti, ir net išrado telegrafą. Beveik visi iš šių 
atradimų priskirti kitiems, kurie savarankiškai tai atrado vėliau. Tačiau 
būtent jie viešai paskleidė šiuos atradimus, ir tik dėl to šie galėjo prisi- 
dėti prie tolesnės savo srities pažangos. Atradimai — arba visiems, arba 
niekam. (Net ir tie, kurie dėl komercinių ar karinių sumetimų laikomi 
paslaptyje, pasiekia visuomenę bent jau savo poveikiu.) 

Nepasotinamas Pristlio smalsumas ir tikėjimas eksperimentu 
vertė jį atlikti — ir net viešai pademonstruoti — daugybę chemijos at- 
radimų. Jo amžininkas Devis net yra pasakęs: „Nė vienas kitas žmogus 
nėra atradęs tiek daug naujų ir keistų medžiagų.“ Garsas apie Pristlį 
pasklido toli ir plačiai po pasaulį. Sodos vanduo, kurį jis atsisakė pa- 
tentuoti, visoje Europoje tapo sveikatos panacėja (nors ir nepavyko jo 
įdiegti kaip vaisto nuo skorbuto britų laivyne). Dar jis įsiamžino davęs 
pavadinimą braziliško augalo sultims, kurių neseniai buvo atvežta į 
Europą. Atradęs, kad šiais sakais galima nutrinti (angl. rub), kas už- 
rašyta pieštuku, pavadino jas rubber (kaučiukas, guma). 

Vis dėlto mokslinė Pristlio šlovė neprilygo politiniam ir religi- 
niam išgarsėjimui. Nors didžiuotis tuo galima mažiau. 1776 metais jis 

džiaugėsi, kai Amerikos kolonistai paskelbė nepriklausomybę. Tokio 
pat atgarsio sulaukė ir 1789 m. Prancūzijos revoliucija. Jis tikėjo, 
kad šiame pasaulyje pagaliau gali susikurti tiesiog bendruomenės. 
Įsiliepsnojus antiprancūziškoms nuotaikoms, po dvejų metų Birmin- 
geme valdžios inicijuota „Karaliaus ir šalies“ gauja supleškino Pristlio 
namus. Pristlis pabėgo gyventi į Londoną, kur visi stengėsi jo šalintis. 
Pripažinus jį kaip revoliucijos rėmėją, Pristlis buvo paskelbtas Prancū- 
zijos garbės piliečiu. Tai sunkiai jam atsiliepė, kai Prancūzija pasiskelbė 
respublika, pasmerkė myriop nuverstąjį Liudviką XVI ir galiausiai 
paskelbė karą Britanijai. Pristlis nusprendė emigruoti į Jungtines Vals- 
tijas. 1794 m. balandį, būdamas šešiasdešimt vienerių, jis susipakavo 
savo chemijos prietaisus ir išplaukė į Niujorką. Iki pat pabaigos išlaikė 
sau būdingą toleranciją ir optimizmą, kurį palaikė racionalus jo protas 
ir religiniai įsitikinimai. „Neapsimesiu, kad palieku šią šalį... be jokio 
liūdesio, — kalbėjo jis, — bet kai ateis metas atsigręžti į praeitį, esu 
tikras, kad tautiečiai mane teisingai įvertins.“ 

Plaukdamas į Ameriką, Pristlis vis dar buvo įsitikinęs, kad flo- 
gistonas paaiškina degimo problemą. O kiti jau buvo pradėję tuo 
abejoti. 


10 


cAtskleista paslaptis 


ai Pristlis Paryžiuje pademonstravo savo „beflogistonį orą“ 
Lavuazjė, šis akimirksniu suvokė, koks milžiniškai svarbus šis at- 
radimas. Pristlis buvo puikus eksperimentatorius, tačiau Lavuazjė 
neprilygstamai suvokė chemijos teoriją. Kaip niekas kitas, pasitelkęs 
savo enciklopedines chemijos žinias, šiai sričiai jis suteikė mokslinę 
struktūrą. Tai pasidarė įmanoma tik dabar, pasipylus naujiems atradi- 
mams. Ėmė ryškėti dėsningumai — panašumai, leidę jungti į grupes 
susijusias medžiagas, kurių panašias savybes, matyt, lemia elementų 
panašumai. 

Chemija pakankamai subrendo, kad pagimdytų nepakartojamą 
mokslo protą. 

Ne veltui Lavuazjė vadinamas chemijos Niutonu. Tačiau jis ne- 
buvo susitelkęs į šį vienintelį dalyką. Per savo trumpą vos penkiasde- 
šimties metų gyvenimą jis ne tik sukūrė šiuolaikinę chemiją, bet dar 
ir rado laiko (tuo pat metu) užimti kelis aukščiausio lygio adminis- 
tracinius postus, taip pat prisidėti prie daugelio sričių technologijų 
pažangos: oreivystės, Prancūzijos minerologinio žemėlapio sudarymo, 
miestų gatvių apšvietimo, Paryžiaus vandentiekio, parako efektyvumo 

didinimo bei visapusiškų modelinių ūkių kūrimo — ir tai dar ne 
viskas. Kas gi buvo šis prancūzų kolosas? Mokslo istorikas Čarlzas 
Gilespis (Charles C. Gillespie) apie Lavuazjė paleido tokią sparnuotą 
frazę: „Buhalterio dvasia, pakilusi iki genijaus.“ Ir tai lengva įrodyti. 
Apie žmogų, kuris tiek daug nuveikė tokioje daugybėje sričių, kuris | 
taip įvairiapusiškai gyveno vienu labiausiai jaudinančių Prancūzijos 
istorijos laikotarpių, išliko stebėtinai mažai asmeninių detalių. Visko 
tiek nuveikęs, jis buvo niekas. Paprasčiausiai Lavuazjė, ir tiek. 

Antuanas Lavuazjė gimė 1743 metais pasiturinčioje aukštesnio- 
sios vidurinės klasės šeimoje. Jam augant, pasirodė pirmieji Didro 
Enciklopedijos tomai. Tai buvo galutinis prancūzų Švietimo am- 
žiaus — judėjimo, prasidėjusio nuo Dekarto ir į jį panašių — rezulta- 
tas. Sumanymas buvo sukurti „racionalų žodyną“ ir propaguoti visoje 
Europą išplitusį menų ir mokslų suklestėjimą. Prie jo kūrimo prisidėjo 
visa XVII amžiaus prancūzų intelektualų grietinėlė: Volteras, Ruso, 
Monteskjė, matematikas dAlamberas (dAlembert), filosofas Kondilja- 
kas (Condillac), pats Didro. Įdomu, kad būtent Didro teigė, jog mok- 
slo ateitis dabar glūdi eksperimentuose, o ne matematikoje. Niutono 
įžvalga paskatino praktinį Kavendišo ir Pristlio požiūrį — šios mintys 
turėjo lemiamą įtaką jaunajam Lavuazjė. 

Enciklopedija turėjo įveikti slogią bažnyčios priespaudą ir ancien 
régime, kurį įkūnijo Liudvikas XV ir pražūtinga jo didžiulio dvaro 
Versalyje ekstravagancija (daugiau kaip dešimt tūkstančių kambarių ir 
kabinetų, tik ne vandens klozetų). Vis dėlto garsioji Liudviko meilužė 
madam de Pompadur ne vandentiekį turėjo galvoje, lengvabūdiškai 
mesdama: Aprės nous le dėluge („Po mūsų — nors ir tvanas“). Jei nebū- 
tų atėjęs Švietimo amžius ir kilusių esminių reformų, Prancūzija būtų 
nusiritusi į didžiulę socialinę katastrofą. 

Lavuazjė pasižymėjo tokiu išskirtiniu talentu, kad jau dvidešimt 
trejų buvo išrinktas į Mokslų akademiją (buvusią Karališkąją mokslų 
akademiją). Kitas jo žingsnis pritrenkė švietėjiškomis idėjomis besi- 
žavinčius jo kolegas akademikus. Lavuazjė įstojo (ir investavo savo 

palikimą) į vieną despotiškiausių agentūrų, veikusių dar klestint ancien 
rėgime — Ferme Gėnėrale. Tai buvo privati organizacija, vyriausybės įga- 
liojimu rinkusi tam tikrus mokesčius. Dėl žiaurių metodų, kuriuos taikė 
tie pelno ištroškę mokesčių rinkėjai, Ferme Générale buvo tapusi viena 
labiausiai nekenčiamų institucijų šalyje, kurioje vis labiau buvo niekina- 
mos bet kokios valdžios. Lavuazjė tikrai nebuvo mokesčių rinkėjas — jis 
ėjo tik Ferme administracines pareigas — tačiau labai gerai žinojo, kas 
ten vyksta. Paprastai jis teisinamas tuo, esą norėjęs gerai investuoti, kad 
sukauptų pakankamai pajamų moksliniams tyrimams tęsti. 

Tačiau pirmiausia ir labiausiai iš šio darbo Lavuazjė siekė ne fi- 
nansinės naudos. Dvidešimt devynerių jis netikėtai vedė trylikametę 
vieno vyresniųjų partnerių iš Ferme dukterį. Kalbama, kad jo nuotaką 
An Mari tėvas paskubomis išleidęs už šio vyro, kad tik išvengtų karališ- 
ko spaudimo ištekinti už vieno penkiasdešimtmečio aristokrato be ska- 
tiko kišenėje — kurį sumišusi jauna mergina tėvui apibūdinusi kaip 
une espėce d'ogre („kažkoks pabaisa“). Nepaisant aplinkybių, šios sku- 
bios trokštamo senbernio vedybos su trylikamete rodo arba Lavuazjė 
charakterio silpnumą, arba absoliutų karjerizmą. Bent jau tai. Kad ir 
kaip ten būtų, šios abejonės visai nublanksta pačios santuokos švie- 
soje. Nors ir nesusilaukė vaikų, Antuanas ir An Mari Lavuazjė iki pat 
gyvenimo pabaigos išliko mylinti pora. Šios vedybos abiem buvo visas 
gyvenimas. An Mari vėliau tapo vyro partnere moksle. Ir ne vien kaip 
bendradarbė. Ji taip gerai išmoko anglų kalbą, kad galėjo informuoti jį 
apie chemijos straipsnius, pateikiamus Karališkajai draugijai. An Mari 
drauge su vyru atliko ir daugelį pačių svarbiausių eksperimentų — kai 
kuriuos pati suruošdavo ir visus be išimties aprašydavo. Ir panašu, kad 
bus nemažai prisidėjusi jiems diskutuojant chemijos teorijos klausi- 
mais. (Jie net lyginami su Pjero ir Marijos Kiuri partneryste būsimojo 
šimtmečio pradžioje — vis dėlto tai, matyt, kiek perdėta.) 

Tačiau dėl vieno dalyko abejonių nekyla. Jei ne An Mari parama, 
Lavuazjė tikrai nebūtų turėjęs nei laiko, nei energijos taip sėkmingai 
siekti administratoriaus karjeros. Būtent tai leido jam sukaupti kapi- 

talą moksliniams ir humanitariniams projektams. Tarp pastarųjų buvo 
jo modelinis ūkis, kurį Lavuazjė įkūrė savo žemėse Orleano provinci- 
joje, ir moterų išlaisvinimo organizacija, kurią įsteigė tame pačiame 
regione. Bent jau dalis to, ką buvo sukaupęs kaip mokesčių rinkėjas, 
grįžo žmonėms per labdarą. 

Lavuazjė gabumai, atsiskleidę dirbant Ferme, netrukus leido jam 
pakilti iki vyresniojo partnerio. Mokslų akademijoje pradėta skirti jį į 
įvairius komitetus. Panašiai ir jo pasiūlyti patobulinimai karo pramo- 
nei galiausiai užtikrino Lavuazjė Parako administracijos direktoriaus 
vietą. Pastarosios pareigos suteikė galimybę reziduoti Paryžiaus Arse- 
nale, kur jis įkūrė laboratoriją su aukščiausios klasės įranga. 

Būtent čia Lavuazjė su žmona pozavo garsiajam Davido — žy- 
miausio to amžiaus dalininko — portretui. Nors formaliai tai aukš- 
tuomenės portretas „Didis mokslininkas su savo žmona“, drauge tai ir 
ištikimo, nors gal kiek bejausmio atsidavimo paveikslas. Lavuazjė rašo 
atsisėdęs prie savo raudonu velvetu aptraukto stalo, ant kurio stovi 
įvairiausių stiklo aparatų. An Mari palinkusi virš jo, jos ranka lengvai 
padėta jam ant peties, o pusiau pasuktas Lavuazjė veidas nukreiptas į 
ją. Jis su elegantišku peruku, dėvi madingą nėriniuotą apykaklę ir pri- 
derintus rankogalius, elegantiško kirpimo juodus bridžius ir derančias 
kojines, o ji apsirengusi ilga iki žemės, visu grožiu išsiskleidusia žydra 
salonine taftos suknia. Aparatūra pavaizduota tiksliai, spindinti ir ne- 
naudota. Jausmas toks, kad net didelei trapiai kolbai, gulinčiai ant 
šono šalia jo pušnies su sagtimi, nekyla grėsmė būti sudaužytai. Tai 
mokslininko, kaip proto žmogaus, atliekančio savo tikslius eksperi- 
mentus švarioje, gerai apšviestoje laboratorijoje, padedamam padoriai 
pasipuošusios žmonos, portretas. Visą laiką taip būti negalėjo — turė- 
jo išaušti nepasitenkinimo ir aitrių dūmų sklidinų dienų, kai belikdavo 
griebtis už galvos, palikus ant stalo krūvą mėgintuvėlių duženų. Tačiau 
vienišo alchemiko, triūsiančio savo lindynėje ir apgaubto troškių 
dūmų, dienos jau visai nuslinkusios į praeitį. Dabar chemija — jau 


civilizuotas mokslas. 

Garsusis Davido portretas. Antuanas Korenas de Lavuazjė 
su savo žmona. Nutapytas 1788 m. 

Pasak An Mari, Lavuazjė gyvenime tiek daug pasiekė todėl, kad 
griežtai laikėsi dienos režimo. Kiekvieną rytą keldavosi šeštą valandą 
ir iki aštuonių užsiimdavo mokslu. Kitos dienos valandos būdavo pa- 
skirstomos darbui Ferme Générale, Parako administracijoje ir Mokslų 
akademijos komitetuose. Septintą vakaro trims valandoms vėl panir- 
davo į mokslo studijas. Sekmadienis, jour de bonheur („laimės diena“, 
kaip jis vadindavo), būdavo skirtas eksperimentams. Vis dėlto ši tvarka 
negalėjo būti nepajudinama, nes Lavuazjė šeima garsėjo pietumis, ku- 
riuos rengdavo savo rezidencijoje Arsenale. Juose lankydavosi žymūs 
mokslininkai ir intelektualai (tarp jų retkarčiais ir Tomas Džefersonas 
(Thomas Jefferson), ir Bendžaminas Franklinas). Po kavos ir konjako 
svečiai būdavo palydimi į laboratoriją stebėti paskutinių Lavuazjė at- 
radimų. 

Iš pat pradžių Lavuazjė chemijai pritaikė modernų požiūrį. Tai 
įkūnijo jo pasikliovimas svarstyklėmis (jis turėjo tiksliausią to meto 
svėrimo įrenginį). Chemijoje nesą jokių mistinių transformacijų: vi- 
sus pokyčius galima paaiškinti, taip pat ir išmatuoti. Tuo pat metu jis 
jautė, kad chemijai žiauriai trukdo tradicinės teorijos, kurios iš tikrųjų 
nieko nepaaiškina ir, atrodytų, net trukdo eiti pirmyn. Žinant tai, at- 
rodo truputį keista, kad iš pradžių Lavuazjė buvo linkęs tikėti keturių 
elementų teorija. Jį buvo įtikinę eksperimentai. Savo akimis jis maty- 
davo, kaip vanduo, kelias valandas viręs kolboje, galiausiai palikdavo 
plonytį sluoksnelį nuosėdų. Atrodė, kad vandenyje yra žemės, o pats 
jis virdamas gali virsti oru. Tačiau Lavuazjė nepaliko įkyrios abejonės. 
Taigi, aišku, kad keturių elementų teorija nieko nepasako apie chemi- 
nius virsmus ir niekur neveda. 

1770-aisiais Lavuazjė nusprendė šitą vandens virtimą žeme iš- 
samiai išnagrinėti griežtai mokslinėmis sąlygomis. Tam jis panaudojo 
„pelikaną“ — užlydytą indą, kuriame vanduo gali virti. Pelikano vidu- 
je vandens garai kildavo į vamzdį, kur kondensuodavosi, o kondensa- 
tas grįždavo į verdančią kolbą. Taip proceso metu niekas nedingdavo. 
Prieš pradėdamas eksperimentą, Lavuazjė atskirai pasvėrė ir vandenį, 

ir „pelikaną“. Tada paleido vandenį virti „pelikane“, ir tai truko nei 
daugiau, nei mažiau — 101 dieną. Kaip ir anksčiau pasirodė nuosėdų. 
Tada Lavuazjė pasvėrė vandenį ir pamatė, kad jis sveria lygiai tiek pat, 
kiek ir prieš eksperimentą! Nuosėdos atsirado ne iš vandens. Pasvėręs 
„pelikaną“, jis pamatė, kad tas sveria šiek tiek mažiau — skirtumas 
buvo tiksliai toks, kiek svėrė pačios nuosėdos. „Žemė“ neatsirado iš 
vandens, verdantis vanduo ją ekstrahavo (ištraukė) iš stiklo. Žlugo pa- 
skutinis keturių elementų teorijos įrodymas. 

Po dvejų metų Lavuazjė atkreipė dėmesį į ginčus keliančią de- 
gimo problemą. Jis atliko tokį eksperimentą: kaitino šviną uždarame 
inde, leisdamas ribotą oro kiekį. Iš pradžių švino paviršius pasidengė 
nuodegų sluoksniu, po to šis procesas nutrūko. Pagal ortodoksinę flo- 
gistono teoriją, švinas tol leido Aogistoną virsdamas nuodegomis, kol 
oras inde pajėgė jį absorbuoti. Tada procesas nutrūko, nes oras buvo 
jau prisotintas flogistono. 

Dabar Lavuazjė pasvėrė visą aparatą (ir su švinu, ir su nuode- 
gomis, ir su oru) ir pamatė, kad tas sveria lygiai tiek pat, kiek ir prieš 
šildant. Po to jis pasvėrė šviną su jį padengusiomis nuodegomis — ir 
atrado, kaip ir kiti, dirbę prieš jį, kad tas sveria daugiau nei iki tol 
buvęs metalas. Tačiau jeigu metalo svoris padidėjo, jam iš dalies pa- 
virtus nuodegomis, vadinasi, kolboje kažkas lygiai tokiu pat svoriu 
palengvėjo. Tai galėjo būti tik oras. Tačiau jeigu oro sumažėjo, vadi- 
nasi, eksperimento pabaigoje inde turėjo susidaryti dalinis vakuumas. 
Lavuazjė pakartojo eksperimentą, ir kai atidarė hermetišką indą, oras 
švilpdamas ėmė veržtis į jį. Iš tiesų susidarė dalinis vakuumas! 

Lavuazjė eksperimentas įrodė, kad metalas, virsdamas nuodego- 
mis, visiškai nepraranda kažin kokio mįslingo flogistono (kuris turėtų 
turėti neigiamą svorį arba turėtų būti kažkoks kitas nematerialus 
„principas“, niekaip nesusijęs su svorio mažėjimu arba didėjimu). Jis 
parodė, kad metalas iš tikrųjų jungiasi su materialia medžiaga, turinčia 
svorį, ir toji materiali medžiaga yra dalis oro. 

Kaip tik tuo metu į Paryžių atvyko Pristlis ir pademonstravo La- 

vuazjė savo atrastąsias elementines dujas, kurias buvo pavadinęs „be- 
flogistoniu oru“. Lavuazjė į šį nonkonformistinį anglų pastorių žiūrėjo 
beveik kaip į mėgėją, geranorišką patrauklių liberalizmo principų besi- 
laikantį bičiulį, bet anaiptol ne aukščiausio rango mokslininką. Teko 
pripažinti, kad jis turi eksperimentatoriaus talentą, tačiau jam trūksta 
gero teorinio mokslo supratimo. Kaip ir daugelis anglų, jis buvo prag- 
matikas, o ne protautojas — kur čia jį lyginsi su prancūzų teoretiku. 
Pristliui nors ir pavyko atsitiktinai gauti tas naujas dujas, tačiau jis ne- 
numanė, koks svarbus šis atradimas. Lavuazjė tai suvokė akimirksniu. 
Kaip šios dujos gali būti „beflogistonis oras“, kai jis jau įrodęs, kad 
tokio dalyko kaip flogistonas nėra. 

Vos tik Pristlis grįžo į Angliją, Lavuazjė pakartojo jo eksperimen- 
tą ir gavo vadinamąjį „beflogistonį orą“. Atlikęs dar keletą sudėtingų 
eksperimentų jis nustatė, kad „beflogistonio oro“ visuomet yra papras- 
tame ore. Lavuazjė atliko bandymą su degančia žvake. Ši buvo padėta 
plūduriuoti vandens dubenyje. Paskui Lavuazjė užvožė žvakę apverstu 
stiklainiu, kurio kraštus panardino po vandeniu. Žvakei degant, van- 
duo pamažu kilo stikline aukštyn — žvakė sunaudojo dalį oro. Tačiau 
Lavuazjė pastebėjo, kad žvakė visuomet užgęsta, kai tik kolboje van- 
duo užima vieną penktadalį pradinio oro tūrio. Akivaizdu, kad oras 
sudarytas iš dvejų dujų, kurių santykis 1:4. Penktadalis, dalyvaujantis 
degime, ir yra Pristlio vadinamasis „beflogistonis oras“. Lavuazjė su- 
prato, kad iš tikrųjų degant vyksta procesas, visai priešingas, nei teigia 
flogistono teorija. Kam nors degant, nesiskiria kažkoks mistinis flogis- 
tonas, bet greičiau jau tas daiktas jungiasi su vadinamuoju „beflogisto- 
niu oru“, kuris sudaro penktadalį viso oro. 

Lavuazjė nusprendė duoti šiam elementui naują pavadinimą — 
oxigen („deguonis“) — iš graikų oxy- „rūgštus“ ir -gen „gamintojas, 
generatorius“. Tai pagrįstas pavadinimas, nes eksperimentai Lavuazjė 
leido padaryti išvadą, kad šių elementinių dujų esama visose rūgštyse. 
(Tuo metu tai buvo teisybė. Paneigė tai Devis, atradęs, kad chlo- 
ras — elementas, ir tai buvo padaryta praėjus kartai po pradinio Šylės 

eksperimento, kai šis atrado aitrias žalias dujas. Devis darbą tęsė ir 
įrodė, kad vandenilio chlorido rūgštis, dar vadinama druskos rūgštimi, 
sudaryta iš vandenilio ir chloro, bet neturi deguonies, taigi pavadi- 
nimas oxygen pasirodė esąs anomalus. Tačiau tuo metu jau buvo per 
vėlu jį keisti. Taip tarptautinis deguonies pavadinimas atsirado šalia 
kitų didžių visuotinių neteisingų pavadinimų — indėnų, Kultūrinės 
revoliucijos ir pan.) 

Galiausiai flogistono teorija buvo visiškai paneigta. Lavuazjė 
parašė straipsnį, kuriame apibūdino deguonies vaidmenį degimo pro- 
cese. Pasielgė nesąžiningai, nes visiškai nepaminėjo lemiamo Pristlio 
vaidmens šiame monumentaliame atradime — ir net pareiškė, esą jis, 
Lavuazjė, iš tikrųjų atradęs deguonį. (Lavuazjė žinojo esąs didis che- 
mikas, tačiau troško patraukti publikos dėmesį elemento atradimu.) 
Sakoma, kad madam Lavuazjė vyro straipsnio publikavimą atšventusi 
„racionalia moksline ceremonija“. Praėjus šimtui metų po flogistono 
teorijos kūrėjo Becherio mirties, madam Lavuazjė pasidabino senovės 
graikų vaidilutės mantija ir demonstratyviai sudegino ant altoriaus 
Becherio bei Štalio darbus, ceremoniją stebint visiems mokslo šviesu- 
liams. 

Nepaisant visos šios ceremonijos, abejojančiųjų liko. Išaušus pra- 
moninės revoliucijos erai, mokslas tapo socialiniu reiškiniu ir todėl 
buvo traukiamas į nacionalistines Europos šalių varžybas. (Pasiryžusi 
išlaikyti pramonės lyderio pozicijas, iki XIX amžiaus Britanija mėgino 
užblokuoti bet kokių naujų įrenginių ir gamybos technologijų eks- 
portą, net neišleisdama patyrusių darbininkų.) Vokiečiams flogistono 
teorija buvo jų didžio chemiko Šralio darbas. Ką tie prancūzai išmaną 
apie mokslą? Lavuazjė tikriausiai klystąs. O Anglija kaip visada liko 
nuošaly nuo žemyninių peštynių — ir Pristlis, ir Kavendišas užsispyrę 
laikėsi flogistono teorijos, nes jai įrodyti buvo itin daug nuveikę. 

Buvo pripažinta, kad degimas — vienas svarbiausių cheminių 
procesų; jo panašumą su rūdijimu buvo pastebėjęs jau Štalis. Dabar 
Lavuazjė atliko seriją eksperimentų, įrodžiusių, kad ir kvėpavimas — 

Lavuazjė laboratorija 


panašus procesas. Įkvepiamame ore kur kas daugiau deguonies nei 
iškvepiamame. Kvėpuojant įkvepiamas deguonis, o iškvepiamas „su- 
rištasis oras“ (anglies dioksidas). Yra keletas piešinių, kuriuose pavaiz- 
duotas Lavuazjė, atliekantis šiuos garsius kvėpavimo eksperimentus su 
žmonėmis kaip bandomaisiais triušiais. Eksperimento subjektas sėdi 
kėdėje, pririštas per juosmenį, ir mina mašinos pedalus. Jam ant veido 
sandariai uždėta baisi kaukė, iš priekio dengianti visą galvą, ir dėl to jis 
atrodo tarsi siuvėjo manekenas. Nuo kaukės priekio iki įvairių kolbų 
eina vamzdeliai. Tuo metu Lavuazjė nurodinėja savo perukus užsidė- 
jusiems ir surdutais apsirengusiems padėjėjams, o madam Lavuazjė, 
sėdėdama prie stalo, įdėmiai viską stebi ir užrašinėja. 

Kaip ir kituose Lavuazjė eksperimentuose, viskas buvo tiksliai 
matuojama. Su subjektu būdavo eksperimentuojama kambario tempe- 
ratūroje nuo 25 iki 12°C, jis buvo matuojamas „pavalgęs“, „nevalgęs“, 

„dirbantis nevalgęs“ ir taip toliau. Lavuazjė darbe laikėsi principo, kad 
cheminėse reakcijose dalyvaujančios medžiagos gali patirti virsmus, 
tačiau bendras jų svoris turi likti nepakitęs. Jo atradimo paslaptis buvo 
ta, kad kolboje verdantis vanduo nepagamina žemės. Ši mintis prieš- 
tarautų masės tvermės dėsniui. Ši pagrindinė Lavuazjė eksperimentų 
prielaida vėliau taps vienu iš kertinių XIX amžiaus chemijos akmenų. 

Parodydamas chemijos ateitį, Lavuazjė drauge įminė vieną didžiau- 
sių praeities mįslių — degimo problemą, ir parodė, kad taip išsprendžia- 
ma kur kas daugiau nei ugnies paslaptis. Degimas — tai oksidavimasis, 
tai yra, deguonies prisijungimas — ir degant medžiui susidaro anglis, 
rūdijant metalui — nuodegos arba rūdys, kvėpuojant — „surištasis 
oras“ (anglies dioksidas) ir t. t. 

Kaip matyti iš minėtų pavadinimų, chemija dabar ėmė klimpti 
prieštaringos nomenklatūros liūne. Moksliškai suformuluoti pavadini- 
mai, pavyzdžiui, deguonis (nors ir anomalus ne lietuvių kalboje), buvo 
vartojami drauge su teoriškai išmąstytais pavadinimais, kaip antai 
„surištasis oras“ ir nuo alchemijos laikų užsilikę „kalkės“ (lotyniškai, 
o „nuodegos“ lietuviškai — vert.) Panašiai skirtinguose vadovėliuose 
galėjai rasti ir „beflogistonį orą“, ir deguonį — ir taip buvo vadinama 
ta pati medžiaga, tik vadovaujantis skirtingomis teorijomis. Ir tai tik 
kalbant apie paprastų dujų pavadinimus. Sudėtingesnių medžiagų ir 
junginių nomenklatūros paveldas buvo dar keblesnis — kai kurie pa- 
vadinimai buvo kilę iš gamtos ir kalnakasybos terminų, kiti — nuo po- 
veikių ir savybių (kartais tikrų, kartais tik įsivaizduotų), o dauguma — 
iš alchemijos laikų. Skirtingose kalbose buvo vartojami skirtingi me- 
džiagų pavadinimai, o skirtingos specialybės — pavyzdžiui, medicina 
arba geologija — turėjo dar ir savo terminų. Buvo kokia nors tinktūra, 
kitoks tepalas, dar kitokia esencija; merkuris ar hydrargirumas — tik 
du iš daugelio gyvsidabrio pavadinimų; litadžį, pavyzdžiui, dabar vadi- 
name švino oksidu; alūnas — tai aliuminio kalio sulfatas. Pastarosios 
dvi medžiagos padeda kiek pasistūmėti pirmyn. 1787 metais išleistoje 
knygoje Chemijos nomenklatūros metodas, kurios bendraautoris buvo ir 

Lavuazjė, pateikiama logiška cheminių pavadinimų sistema. Ateityje 
visi junginiai turės būti vadinami racionaliai, pagal elementus, iš kurių 
jie sudaryti. Pavyzdžiui, pavadinimas „vandenilio chloridas“ nurodo, 
kad šis junginys sudarytas iš vandenilio ir chloro — tokia nomenklatū- 
ra atskleis cheminę sudėtį. Ir taip pasikeis mūsų supratimas, kas vyksta 
per chemines reakcijas. Pavyzdžiui, žinosime, kad į vandenilio chlo- 
ridą, kuris yra rūgštis, pridėjus cinko, vykstanti reakcija duoda cinko 
chlorido junginį — o loginė dedukcija leidžia spėti, kad išsiskiriančios 
dujos tikriausiai yra vandenilis. Chemija darė pažangą per išmatuoja- 
mus, moksliškai atliekamus eksperimentus — o šiuos dabar jau buvo 
galima aprašyti moksline kalba. 

Šio etapo reikšmės beveik neįmanoma pervertinti. Tokia kalba 
jau savaime tampa mokslo instrumentu (tai yra, geba numatyti van- 
denilio išsiskyrimą cinko reakcijoje su vandenilio chlorido rūgštimi). 
Naujajai kalbai pagrįsti tereikėjo vieno dalyko — ir tai Lavuazjė išleido 
po dvejų metų, pavadinęs Elementiniu chemijos traktatu. Čia jis apibrė- 
žė elementus, kurie suformuos pagrindą šiai naujajai chemijos kalbai, 
nors tuo pat metu jis gerai suvokė, kokių neįveikiamų sunkumų tai 
sukels. 


"Taigi pasitenkinsiu sakydamas, kad jeigu terminu „elementai“ no- 
rėsime kalbėti apie paprastas ir nedalias molekules, iš kurių sudaryti 
kūnai, tai gali būti, kad mes apie jas nieko nežinome — tačiau, prie- 
šingai, jeigu terminais „elementai“ arba „kūnų pradmenys“ reikšime 
mintį apie paskutinį analize prieinamą tašką, visos medžiagos, kurių 
dar negalime jokiais būdais suskaidyti, mums bus elementai; ne dėl 
to, kad galėtume tvirtinti, jog šie kūnai, kuriuos laikome paprastais, 
nėra sudaryti iš dviejų ar net didesnio skaičiaus pradmenų, bet, 
kadangi šie pradmenys nėra atskiriami arba, tiksliau, neturime prie- 
monių jiems atskirti, mums jie yra paprastos medžiagos, ir neturime 
manyti, kad jie turi sudėtinių dalių, kol to neįrodo eksperimentas 


arba stebėjimai. 

Iš esmės tai ne daugiau nei Boilio apibrėžimo, pateikto prieš 
šimtmetį, patobulinimas. Tačiau čia turime svarbų požiūrio pasikeiti- 
mą. Čia — naujas pragmatizmas, kurį paskatino patobulinimai ir pasi- 
kliovimas eksperimentiniais metodais. Lavuazjė pripažįsta, kad galbūt 
mes niekuomet tiksliai nenustatysime, kas yra elementas — bet esame 
priversti pasikliauti tuo, kas per eksperimentą atrodo kaip elementas. 
Chemija mokėsi pripažinti, ko ji nežino — ir taip ėmė geriau suvokti, 
ką tiksliai ji žino. Tai irgi buvo revoliucinis mokslinio metodo žingsnis 
pirmyn. Anksčiau elementai būdavo apibrėžiami teoriškai. Ankstes- 
nieji natūrfilosofai buvo tikri, jog tiksliai žino, kas yra elementas ir 
koks jis (žemė, oras ir t. t.), tačiau šis patikimas teorinis apibrėžimas 
buvo labai jau atitrūkęs nuo praktinės galimybės jį patvirtinti. Dabar 
apibrėžimas buvo išlaikytas, tačiau tik kaip idealios gairės, drauge svei- 
kai neleisdamos užmiršti ir mūsų realių praktinių žinių neatitikimo. 
Tai nebuvo tramdomieji marškiniai kaip keturių elementų samprata. 
Ir tai net leidžia nujausti, jog tokie idealūs teoriniai apibrėžimai gali 
būti iš esmės nepasiekiami, ir todėl eksperimentiniame moksle visai 
neras vietos. 

Tikrai ne atsitiktinumas, kad didžiausias amžiaus filosofas bū- 
tent šiuo momentu formulavo metafizinę tokių idėjų pusę. Beveik už 
tūkstančio mylių, Karaliaučiuje ant šaltoko Baltijos kranto, filosofinį 
pasaulį, sudarytą iš dviejų dalių: „fenomenų“ ir „nomenų“ — kūrė 
Imanuelis Kantas. Pirmieji — tai daiktų išvaizda, kaip mes juos suvo- 
kiame pojūčiais, matuodami ir taip toliau. Antrieji — mums nežino- 
ma šerdis, tikrasis pasaulis, nepasiekiamas pojūčiais — tiesa, sukelianti 
ir palaikanti šiuos fenomenus. Nuo to laiko filosofija iš esmės stengėsi 
susitaikyti su šiuo skirtumu, kuris yra tiek epistemologinis, tiek ir 
mokslinis. Panašiai ir mokslas liko nepaliaujamo teorinės ir akivaiz- 
džios pažangos mūšio vieta — bandymų suvokti vidinę tiesą ir tiksliai 
nustatyti išorinę mus supančio pasaulio tiesą susidūrimu. Kas iš tiesų 
yra elementas? Kurie iš žinomų dalykų yra elementai? 

Pateikęs laikiną atsakymą į pirmąjį klausimą, Lavuazjė drąsiai 

ėmėsi antrojo ir ėmė sudarinėti sąrašą. Elementų sąrašas, kurį Lavuazjė 
pateikė Zlementiniame chemijos traktate, nepaprastai tikslus. Iš viso jis 
išvardijo trisdešimt tris elementus. Aštuoni jų, kaip antai „magnezija“ 
ir „kalkės“, vėliau pasirodė beesą junginiai (magnio oksidas ir kalcio 
oksidas). Tik du buvo tikrai klaidingi. Tai elementai, kuriuos jis pa- 
vadino „šviesa“ ir „kalorija“ (šiluma). Kažkada laikytos materialiomis 
substancijomis, dabar jos pripažįstamos kaip energijos formos. Ironiš- 
ka, bet Lavuazjė iškėlė mintį, jog; „kalorija“ — tai „besvoris skystis“, 
arba pradas, t. y. lygiai tas pat flogistonas. Vienas mįslingas „pradas“, 
kuris kartkartėmis irgi pasižymėdavo „neigiamu svoriu“, pakeičiamas 
kitu! Nors šio poveikis ir nebuvo toks fundamentalus kaip Aogisto- 
no, vis dėlto „kalorijos“ idėja gerai pusei amžiaus sustabdė šilumos 
tyrimus. 

Vis dėlto tokias priekabes smarkiai persveria teigiamas Lavuazjė 
indėlis. Jo elemento apibrėžimas nutiesė kelią būsimiems elementų 
tyrimams. Pats Lavuazjė, ko gero, neatrado nė vieno elemento (dide- 
liam jo nusivylimui) ir nebuvo vienintelis bet kurio didaus atradimo 
dalyvis. Nesvarbu, kad ne jis vienas nugriovė nuo sosto Aogistoną, 
paskelbė medžiagos tvermės dėsnį ar pateikė cheminio elemento api- 
brėžimą (kuo norėjo mus visus įtikinti). Jo indėlis — revoliucinis po- 
žiūris, kuris chemiją kartą ir visiems laikams padarė mokslinių žinių 
apie tikrą pasaulį visuma. 


Tačiau 1789-ieji buvo ir dar vienos revoliucijos data. Liepos 
14-ąją Paryžiaus žmonės šturmavo Bastiliją. Kilo Prancūzijos revoliu- 
cija — prasidėjo įvykiai, kurie galiausiai lėmė Liudviko XVI mirtį nuo 
giljotinos ir respublikos paskelbimą. Lavuazjė atsidūrė itin keblioje 
padėtyje. Kaip mokslininkas jis ne mažiau nei kas kitas buvo prisi- 
dėjęs prie švietėjiškos reformos, tačiau drauge jis dirbo dviejose insti- 
tucijose, glaudžiai susijusiose su ancien régime: Mokslų akademijoje ir 
nekenčiamoje Ferme Générale. Pirminė revoliucijos euforija netrukus 

užleido vietą neišvengiamam kraujo nuleidimui. Naujajame režime 
Lavuazjė išliko Parako administracijos direktoriumi Arsenale, visomis 
pastangomis kuo palankiau vairuodamas savo, kaip administratoriaus, 
karjerą vis audringesnėmis ir apgaulingesnėmis revoliucinių pokyčių 
jūromis. Ironiška, tačiau kaip tik narystė Mokslų akademijoje sukėlė 
jam didžiausią pavojų. 

Prieš keletą metų vienas jaunas ambicingas žurnalistas buvo pa- 
teikęs straipsnį Akademijai, tikėdamasis būti išrinktas į šią prestižinę 
organizaciją. Straipsnis buvo apie ugnies prigimtį. Jame žurnalistas 
tvirtino atlikęs eksperimentą, „įrodantį“, kaip uždaroje erdvėje deganti 
žvakė pati save užgesina. Pasak to straipsnio, taip vyksta todėl, kad 
oras nuo liepsnos šilumos išsiplečia, o aplink liepsną susidaro slėgis, vis 
mažinantis ją, kol galiausiai ji visai pranykstanti. Toks išradingas paaiš- 
kinimas flogistono eroje gal ir būtų sulaukęs dėmesio, tačiau Lavuazjė 
darbų šviesoje tai tebuvo visiška nesąmonė. Ir kaip tik akademikui 
Lavuazjė teko informuoti suklydusį žurnalistą, kad jo straipsnis toks 
nemoksliškas, jog, kalbant šiuolaikiškai, „net nėra klaidingas“. Žurna- 
listą Žiauriai įžeidė Lavuazjė komentarai — šis įsitaisė priešą, kuris jo 
niekuomet neužmirš. 

Žurnalisto vardas buvo Žanas Polis Maratas (Jean-Paul Marat). 
1791-aisiais Maratas tapo vienu iš jakobinų — kraštutinių būsimojo 
Teroro šalininkų — lyderių. 1791 metais jakobinų laikraštyje Z Am 
du Peuple („Žmonių draugas“) Maratas viešai užsipuolė Lavuazjė. Api- 
būdino Lavuazjė kaip „šarlataną... pradedantįjį chemiką“, kuris „teigia 
esąs tikras kiekvieno atradimo tėvas. Kadangi pats neturi nė vienos 
minties, remiasi vien kitų idėjomis.“ Šis kiek šiurkštokas Lavuazjė in- 
dėlio apibūdinimas gal ir turi dalelę tiesos, tačiau netrukus paaiškėjo, 
kad Maratą domina anaiptol ne tik tiesos patikslinimas palikuonims. 
Jis daug labiau domėjosi dabartiniu to „bankininko spekulianto... vy- 
riausiojo mokesčių rinkėjo... to mažo lordo, kurio metinės pajamos — 
40 000 livrų“ likimu. Straipsnį Maratas baigė tokiu pareiškimu: „Ar 
tik nebus jis naktį atsitrenkęs į žibinto stulpą?“ 

Per dvejus metus Maratas atvedė jakobinus į valdžią, Teroras vi- 
siškai įsigalėjo. Nors netrukus Maratas buvo nužudytas, Lavuazjė buvo 
areštuotas. Nepaisant pašėlusių madam Lavuazjė pastangų, jos vyras 
atsidūrė teisme. Teisėjas pareiškė, kad „Respublikai mokslininkų nerei- 
kia“, ir nuteisė Lavuazjė mirti. Tą pačią dieną jis buvo giljotinuotas. Šią 
naujieną išgirdęs jo kolega akademikas, garsusis prancūzų matematikas 
Žozefas Luisas Lagranžas (Joseph-Louis Lagrange) ištarė skaudžiąją epi- 
tafiją: „Nukirsti tokią galvą tereikia minutės, bet prireiks šimto metų, 
kad vėl užaugtų panaši.“ 


11 


Chemijos formulė 


P Ai į Ameriką, Pristlis sužinojo apie savo didžiojo 
varžovo mirtį. Vis dėlto, nepaisant stipraus Lavuazjė eksperimentų 
įrodymo, Pristlis iki gyvenimo pabaigos liko įsitikinęs, kad flogistono 
teorija teisinga. Kaip ironiškai pastebėjo XX amžiaus vokiečių fizikas 
Maksas Plankas (Max Planck), „nauja mokslo teorija ne dėl to trium- 
fuoja, kad įtikina priešininkus ir tie išvysta šviesą, bet jau greičiau dėl 
to, kad galiausiai tie priešininkai miršta.“ 

Tada ant naujosios chemijos pamatų, kuriuos paklojo Lavuaz- 
jė, skubiai ėmėsi statyti kiti. Įstabiausią žingsnį žengė anglas Džonas 
Daltonas (John Dalton). Sakoma, beje, ir tam yra šioks toks pagrindas, 
kad Daltonas prisidėjęs prie mokslo tik viena mintimi, o visas kitas 
jo darbas buvęs toks kasdieniškas kaip jis pats. Tačiau jo iškelta idėja 
buvo įžvalgiausia ir amžiams įtraukta į chemijos lobyną. Ji nebuvo nau- 
ja — naūja buvo tai, kaip Daltonas ją pritaikė. 

Džonas Daltonas gimė 1766 m. tolimame Iglsfildo kaime Ingliš 
Leik Distrikto pakraštyje — kurio išvagotą grožį po kelerių metų „at- 
ras“ romantikas poetas Vordsvortas (Wordsworth). Visur aplink plytėjo 
dar nepripažintas didingas grožis. Tinkamas palyginimas: panašios 

būklės buvo ir chemija, o Daltonas taps jos Vordsvortu. Tik Dal- 
tonas bus mokslo, tikslaus intelekto, o ne rafinuoto polėkio poetas. 
Jo tėvas audėjas staklėmis buvo kvakerių įsitikinimų. Pats Daltonas 
vienuolikos baigė vietinę kvakerių mokyklą, tačiau po metų grįžo ten 
dėstyti. Pamokos jam sekėsi sunkiai, ir nenuostabu, nes buvo sudėtin- 
ga priversti laikytis disciplinos už jį patį vyresnius mokinius. Mažai jų 
tebuvo tokie protingi, kad priimtų jo entuziazmą, kuris, sykį sukilęs, 
tapo kone maniakišku. Viskas prasidėjo nuo meteorologijos. Išstypęs, 
nevikrus moksliukas kaip apsėstas sudarinėjo išsamius kasdienius oro 
aprašymus — tokios proziškos buvo jo įkvėpimo gėlės. (Daltonas kone 
šešiasdešimt metų nepaliaujamai smulkmeniškai užrašinės meteorolo- 
gines pastabas, ir paskutinysis įrašas bus padarytas jo mirties dieną. 
"Tai su meile buvo perduota būsimosioms kartoms, kol 1940-aisiais 
drėgnos 1796 m. liepos ketvirtadienio popietės aprašas kaip ir daugelis 
kitų neįkainojamų pastabų nuo nacių bombos skeveldros nukeliavo į 
nežinią.) l 

Daltonas, atrodo, turėjo savotišką bruožą švaistyti mokslinį en- 
tuziazmą ir nemenką talentą nevykusioms temoms. Jis taip domėjosi 
meteorologiniais reiškiniais, kad nepaisydamas fakto, jog neskiria spal- 
vų, aprašė Šiaurės pašvaistę. Poeto talentas ir sutrikusi rega šį kvapą 
gniaužiantį stebuklą pavertė „elastiniu skysčiu, pasižyminčių geležies, 
tiksliau, magnetinio plieno, savybėmis, ir tas skystis, neabejotinai dėl 
savo magnetinių savybių, įgauna cilindrinių spindulių formą“. 

Chemija Daltonas susidomėjo tik įžengęs į ketvirtąją dešimtį. 
Tuo metu jis tarsi atsiskyrėlis gyveno Mančesteryje. Čia buvo įsteigęs 
nedidelę mokomąją kolegiją, kurios specializacija — mokslinės temos, 
kur buvo mokoma pasitelkus daugiausia rankų darbo priemones. Pra- 
tęsdamas savo meteorologinę įkyrybę, dabar jis ėmėsi tirti oro sudėtį, o 
šie tyrimai atvedė prie kruopštaus dujų savybių ir sudėties nagrinėjimo. 
Laikydamasis Boilio minties, kad dujos sudarytos iš mažų dalelyčių, 
netrukus jis atrado labai svarbią dujų savybę, kuri šiais laikais vadina- 
ma Daltono dėsniu. Šis dėsnis teigia, kad sumaišius dvejas ar daugiau 

dujų jų bendrasis slėgis bus toks pat, kaip kiekvienų dujų slėgių suma, 
jei jos užimtų būtent tokį tūrį. 

Vos prieš dešimtmetį, 1788-aisiais, prancūzų chemikas Luisas 
Džozefas Prustas (Louis-Joseph Proust) buvo atradęs dar vieną svarbią 
dujų savybę, kurią manė galiojant ir kitų medžiagų junginiams. Šis 
proporcingumo dėsnis teigia, kad visi junginiai yra sudaryti iš elementų 
apibrėžtais sveikais svorio santykiais. Kitaip sakant, junginys gali būti 
sudarytas iš dviejų elementų santykiu 3:1, bet ne kokiais nors 3,21:1 ar 
2,8:1 santykiais. Daltonas suprato, kad tai galima lengvai paaiškinti, jei- 
gu Boilio dujų sampratą pritaikytum visoms medžiagoms, tai yra visas 
medžiagas laikytum esant sudarytas iš mažyčių nedalių dalelių. Jei vieno 
elemento dalelės sveria tris kartus daugiau nei kito, o junginį sudaro su- 
sijungusios po vieną abiejų elementų dalelės, tai jų svorių santykis nori 
nenori bus tiksliai 3:1. Ir niekaip negalėtų būti 3,21:1 arba 2,8:1. 

Daltonas pripažino, kad šių nedalių dalelių samprata primena 
Demokrito idėją apie „nepjaustomus“ atomos, ir nusprendė pavadinti 
jas atomais. Tačiau tai nebuvo paprasčiausias plagiatas senovės graikų 
idėjos, taip stebuklingai išlikusios ir pasiekusios mus per Epikūro, o 
vėliau — Lukrecijaus darbus, kurie galiausiai išliko tik vieninteliu vi- 
duramžių De Rerum Natura egzemplioriumi. Ši mintis taip pat nebuvo 
identiška šios idėjos XVII ir XVIII amžiaus versijoms — tarkim, Boilio 
koncepcijai — kurių nė viena iš esmės nepažengė toliau nei graikai. Vi- 
sos šios mintys buvo likusios grynai spekuliatyvios ir teorinės. Daltono 
atomo samprata buvo mokslinė ir praktiška. Ji padėjo paaiškinti eks- 
perimentų rezultatus, kurie leido Prustui suformuluoti proporcingumo 
dėsnį. Demokrito koncepcija buvo teorinė ir postulavo dar ir skirtingą 
atomų dydį bei formą. (Pavyzdžiui, vandens atomai lygūs ir apvalūs, dėl 
to vanduo takus ir neturi pastovios formos.) Kita vertus, Daltono atomai 
buvo susiję tik su svoriu. Ir nors jis neišmanė, kaip pasverti atomus, su- 
galvojo, kad gali nustatyti jų santykinius svorius pagal svorį junginiuose. 
Daltonas sukūrė kiekybinę teoriją, kuri suderino originalią Demokrito 
sampratą su Lavuazjė įvestu į chemiją kiekybiniu matavimu. 

Daltono atomų teorija teigia, kad visi elementai yra sudaryti iš 
mažulyčių nedalių atomų. Toliau tęsdamas Lavuazjė mintį, jis teigė, 
kad visas sudėtines medžiagas sudaro paprasti šių atomų deriniai. Ši 
įsimintina idėja pakeitė visą mūsų materijos supratimą. Per kitus du 
šimtmečius po šio atradimo mokslas padarė neįsivaizduojamą pažangą. 
Vėlesnių atradimų šviesoje Daltono teorija buvo pakoreguota, tačiau 
pagrindinė jos prielaida išlieka mūsų dabartinio fizikos ir chemijos 
supratimo pamatu. Ir tikrai, XX amžiaus kvantų fizikas Ričardas Fein- 
manas (Richard Feynman) yra pareiškęs, kad jei visa žmonių rasė būtų 
nušluota ir galėtų palikti tik vieną sakinį iš mokslo žinių, tai tas sakinys 
prasidėtų taip: „Viskas sudaryta iš atomų...“ 

Nustačius, kad skirtingų elementų atomų svorį galima išreikšti 
santykiu su kitais, kitas akivaizdus žingsnis buvo nuspręsti, kurį laikyti 
atskaitos tašku. Vandenilis buvo lengviausias elementas, todėl Dalto- 
nas priskyrė jam teorinį santykinį svorį 1. Tai reiškė, kad visus kitus 
elementus galima apskaičiuoti remiantis šiuo skaičiumi. Kaip pavyzdį 
Daltonas paėmė vandenį, apie kurį jau buvo žinoma, kad tai deguonies 
ir vandenilio junginys, ir jų santykis pagal svorį jame yra 8:1. Padarius 
prielaidą, kad vandenį sudaro vienas deguonies ir vienas vandenilio 
atomas, išeitų, kad deguonies atomas sveria aštuonis kartus daugiau 
nei vandenilio. Taip Daltonas priskyrė deguoniui atominį svorį 8. 
(Čia, tiesą sakant, jis padarė klaidą: atominis deguonies svoris yra 16: 
vandenį sudaro du vandenilio atomai, tačiau Daltonas to nežinojo.) 
Taip jis sudarė atominių svorių lentelę, sudėjęs visus elementus ir jų 
santykinį svorį, lygindamas su vandenilio. 

Milžiniška Daltono atomų teorijos svarba netrukus buvo pripa- 
žinta visame mokslo pasaulyje. O pats Daltonas, paskaitęs kelias viešų 
paskaitų serijas savo įprastu nykiu stiliumi, toliau gyveno Mančesteryje 
ramų kvakerio gyvenimą, vengdamas viešos šlovės. Tačiau apdovano- 
jimai pilte pasipylė, norėjo jis to ar ne. Daltonas slapta buvo išrinktas 
į Karališkąją draugiją, nepaisant aiškiai išsakytos jo valios. Narystė to- 
kiose institucijose prieštaravo jo religijai. Nesidžiaugė jis ir paštu gau- 


namais pranešimais apie išrinkimą į prestižines Europos akademijas. 

Būdamas garsus visame pasaulyje (nepaisant pastangų išvengti 
tokios nesėkmės), Daltonas galiausiai mirė 1844 metais, sulaukęs 
septyniasdešimt septynerių. Jis buvo prašęs paprastų kvakeriškų lai- 
dotuvių, o šimtais karietų suvažiavo per keturiasdešimt tūkstančių 
gedėtojų. Britanija žengė Viktorijos eron: bekylančios vidurinės klasės 
moraliniam veidui pagrindinis dalykas buvo respektabilumas, pagarba 
žinomoms vertybėms ir dievobaimingos ceremonijos (ypač laidotu- 
vės). Be to, vykstant pramoninei revoliucijai, Mančesteris iš nedidelio 
turgaus miestelio buvo virtęs antruoju miestu Britanijoje — jos fab- 
rikinės pramonės centru su daugiau nei trečdaliu milijono gyventojų. 
(Londonas, didžiausias to meto miestas pasaulyje, turėjo maždaug du 
milijonus gyventojų. Tačiau Mančesteris pirmavo kitu aspektu: tai 
buvo pirmoji vieta žemėje, kuri nuo spartaus pramonės augimo greitai 
tapo didžiuliu besiplečiančiu urbanistiniu plotu — reiškiniu, kuris per 
artimiausią šimtmetį paplis po visą pasaulį.) 

Daltono laidotuvės buvo pilietinio pasididžiavimo, taip pat ir 
leidusio tai patirti mokslo šventė. Ir pats mokslas tapo respektabilus, 
net vertingas. Tačiau buvo pagerbtas bent vienas Daltono noras. Buvo 
paliktos išsaugoti jo akys, tikintis, kad vieną dieną bus atrasta, kas su- 
kelia spalvų matymo sutrikimus. DNR pavyzdžiai, paimti po pusantro 
šimto metų, parodė, kad jam trūko genų, kurie normaliose akyse at- 
sakingi už žaliai spalvai jautrų pigmentą. 


Reikėjo dar vieno patobulinimo, kad chemija išsivaduotų iš savo 
istorijos varžtų. Ir tai padarė vienas didžiausių iš daugelio švedų chemi- 
kų, Jonsas Bercelijus (Jöns Berzelius). Daltonas vengė apdovanojimų, 
o Bercelijus, rodos, džiaugėsi juos kaupdamas. Karjeros pabaigoje jis 
buvo apdovanotas ne mažiau kaip devyniasdešimt keturių akademijų, 
universitetų ir mokslo bendruomenių, o Švedijos karalius paskelbė jį 
baronu. Tuo metu jo parašytas chemijos vadovėlis jau buvo išverstas į 
visas pagrindines kalbas ir laikomas standartu, o jo oficialūs pareiški- 


mai apie pastaruosius chemijos laimėjimus gerbiami kaip šventas raš- 

tas. (Net kai jie buvo klaidingi, o taip atsitikdavo vis dažniau Bercelijui 
senstant ir darantis vis konservatyvesniam. Jo nuomone, nei chloras, 
nei azotas nėra elementai.) í 

Tačiau ankstesni Bercelijaus darbai daugiau nei kompensuoja 
jo nelankstumą senatvėje. Jaunystėje jis buvo stebėtinai vidutiniškas 
medicinos studentas, ir nuo nesėkmės jį gelbėjo tik gabumai fizikai. 
Tik į studijų pabaigą jis pražydo kaip chemikas. Tačiau šitas moksli- 
nių žinių platumas pasirodė lemiamas. Pirmąjį svarbų savo darbą jis 
parašė iš elektrochemijos, prie kurios raidos pats labai daug prisidėjo. 
Ši nauja sritis atsirado 1800-aisiais italui Alesandrui Voltai (Alessandro 
Volta) atradus elektros bateriją. Jo vardu ir vadinami voltai. Pasitelkęs 
naująjį „voltinį stulpą“ (kaip pirmiausia buvo pavadintos baterijos), 
Bercelijus leido srovę per įvairių junginių tirpalus. Dėl to šie junginiai 
skildavo, ir viena jų dalis priartėdavo prie anodo (teigiamo elektrodo), 
o kita — prie katodo (neigiamo). Pavyzdžiui, vario sulfato atveju varį 
pritraukia katodas. Kadangi neigiamas elektros krūvis traukia teigiamą, 
Bercelijus suvokė, kad varis vario sulfate yra teigiamo krūvio. Šis pro- 
cesas buvo pavadintas elektrolize (paraidžiui — „elektrinis atrišimas“). 
Panašių rezultatų davė ir tolimesni bandymai su kitais junginiais, ir tai 
paskatino Bercelijų pateikti radikalią teoriją. Pasirodo, visi junginiai 
dualistiniai — sudaryti iš teigiamo ir neigiamo komponentų, kuriuos 
drauge laiko priešingo ženklo elektros krūvio trauka. 

Tai leido Bercelijui išdėlioti elementus į sąrašą, kurio viename 
gale buvo deguonis, kaip pats neigiamiausias, o kitame gale — labai 
teigiami šarminiai metalai. Jis atrado visiškai naują būdą rūšiuoti ele- 
mentus, ir tas būdas neatrodė tiesiogiai susijęs su jų atominiu svoriu. 
Bercelijus vienas pirmųjų pripažino Daltono atomų teoriją ir griebėsi 
išsamiai tyrinėti atominius svorius. Iki 1810-ųjų Daltonas buvo nus- 
tatęs dvidešimties elementų atominius svorius. Bercelijus atrado, kad 
Daltono skaičiai nevienodo tikslumo. (Dėl to, kad nemato spalvų, dėl 
užsispyrėliško noro pačiam konstruotis įrangą ir įgimto nerangumo 
Daltonas buvo nekoks eksperimentatorius — jo jėga buvo daugybėje 

duomenų apčiuopti teorinę struktūrą.) Kita vertus, Bercelijus buvo at- 
kaklus ir smulkmeniškas eksperimentatorius. Iki 1818-ųjų jis nustatė 
keturiasdešimt penkių (iš keturiasdešimt devynių žinomų) elementų 
atominį svorį. Tuo pat metu jis išanalizavo per du tūkstančius jungi- 
nių, stengdamasis įrodyti dualistinę teoriją. Deja, jis pastebėjo, kad kai 
kurie junginiai lyg ir nepasižymi dualistine — teigiama ir neigiama — 
prigimtimi, ypač organiniai (tai yra turintys anglies — dažniausiai su- 
dėtingose struktūrose — ir sudarantys gyvų organizmų pagrindą). 

Tačiau ši anomalija neprivertė Bercelijaus atsisakyti dualistinės 
teorijos, kuri vis dar leido suprasti chemines reakcijas. Vietoj to jis 
pareiškė, kad organiniai junginiai, kadangi yra gyvi, paklūsta „gyvybės 
jėgai“, veikiančiai nepriklausomai nuo chemijos dėsnių. Ši doktrina, 
pavadinta vitalizmu, gyvavo stebėtinai ilgai. „Gyvybės jėgos“ ir flo- 
gistono panašumas akivaizdus. Jokiais eksperimentais jų nepavyko 
užfiksuoti, ir tai leido juos pulti oponuojančiai materializmo teorijai, 
teigusiai, kad visa, kas egzistuoja, yra arba priklauso nuo materijos. 
Šiais laikais „gyvybės jėga“ išmesta iš mokslo — drauge su kitais dvasių 
pasaulio pasireiškimais, tačiau ir materializmas patiria tam tikrų sun- 
kumų. Viskas gal ir sudaryta iš materijos, bet kas gi toji „materija“? Ir 
kaip mes galime ką nors tikro apie ją žinoti? Kaip mūsų jutimo organai 
arba moksliniai instrumentai kaip jų tęsinys gali leisti mums tiesiai pa- 
siekti materiją? Matome akimis, o ne pro jas. Instrumentas registruoja 
tik tai, ką registruoti jis sukurtas, ir tai nebūtinai atitinka realybę, kurią 
jis nagrinėja. Žinoma, tai, ką jis registruoja, tikrai nėra identiška realy- 
bei. Ir tai mus grąžina prie problemos, kurią, apibrėždamas elementą, 
numatė Lavuazjė: filosofinės problemos, kurią su savo fenomenais ir 
nomenais iškėlė Kantas. Kaip yra iš tikrųjų, mes nežinome. Kai mok- 
slas pasitelkia paaiškinimus arba teorijas, kurios peržengia eksperimen- 
tinius įrodymus, jis lieka atviras klausimams. Mokslas — tai, kas veikia 
ir duoda rezultatą, o ne filosofinis pasaulio aiškinimas. 

Bet ar tai reiškia, kad mokslas visada turi pasikliauti eksperimentų 
rezultatais ir atsisakyti tokių teorijų kaip flogistono arba net „gyvybės 

jėgos“, kurios bent jau tam tikrą laiką duoda vaisingus paaiškinimus? 
Bercelijaus laikais chemija pradėjo remtis viena ypatinga esatimi, ta- 
pusia esminiu visų eksperimentų komponentu, tačiau jos akivaizdžiai 
nepatvirtino joks eksperimentas. Ir ji gyvavo beveik taip pat ilgai kaip 
flogistono ir „gyvybės jėgos“ teorijos. Ši esatis — tai atomas. Praėjus 
šimtmečiui po to, kai Daltonas pasiūlė atomų teoriją, niekas nesu- 
gebėjo pateikti konkrečių įrodymų, kad egzistuoja toks dalykas kaip 
atomai. Net iki pirmųjų XX amžiaus metų atomo egzistavimu įtikina- 
mai abejojo garsūs mąstytojai, kaip antai austrų mokslininkas filosofas 
Ernstas Machas (Ernst Mach), kurio vardu vadiname garso greitį. Ir 
nebuvo tai plokščios Žemės variantas. Jie pripažino, kad ankstesniame 
amžiuje atomo samprata mokslui turėjo begalinę vertę, tačiau tai ir 
lieka tik samprata. Tarkim, mokslas yra tai, „kas veikia ir duoda rezulta- 
tą“, tačiau pagrindas, kuriuo jis remiasi, iš dalies vis dar lieka silpnokas. 
(Atomų egzistavimas nebuvo įrodytas iki 1905 metų, kai išėjo Einš- 
teino straipsnis.) Alchemija daug davė chemijai tuo laiku, kai mokslas 
plėtojosi vėžlio greičiu, nors visi tie jos burtai dabar atrodo juokingi. 
Šiuolaikiniam mokslui lekiant pirmyn kiškio šuoliais, dabartinės mūsų 
net nesuvoktos alchemijos ir nepatvirtintos — kaip atomo — prielai- 
dos neabejotinai pasirodys juokingos daug anksčiau. Jau savo anūkams 
mes atrodysime kaip tie tvirtintojai, kad Žemė plokščia. 


Kruopšti Bercelijaus cheminių junginių analizė galiausiai jį at- 
vedė prie trijų naujų elementų (cerio, silicio ir torio) atradimo. Iš- 
tikima jo padėjėjų komanda pridėjo dar pustuzinį kitų. Tačiau ne 
visi dideli mokslo laimėjimai ateina kaip atradimai ir net ne kaip 
originalių koncepcijų (pagrįstų ir ne) sukūrimas. Lavuazjė sukūrė 
chemijos infrastruktūrą, Bercelijus šiam projektui uždėjo paskutinius 
štrichus. Chemija tapo rimtu tarptautiniu mokslu — nors, skirtingai 
nei, pavyzdžiui, matematika, neturėjo tarptautinės kalbos. Lavuazjė 
paskelbus, kad junginius reikia vadinti pagal juos sudarančius elemen- 

tus, šį reikalą sustabdė faktas, kad skirtingose šalyse elementai dažnai 
vadinami skirtingai. Pavyzdžiui, Anglijoje vandenilis vadinamas byd- 
vogen, o Vokietijoje (iki šių dienų) — Wasserstoff („vandens medžia- 
ga“) — taip vokiškai skamba Lavuazjė sugalvotas graikiškasis „vandens 
daviklis“). Lavuazjė naujus elementus pradėjo vadinti pagal graikiškus 
jų išskirtinių savybių apibūdinimus. Taip sukurti angliški deguonies ir 
vandenilio pavadinimai — oxygen ir hydrogen. Bercelijus, pasinaudo- 
jęs savo autoritetu, stengėsi paskleisti mokslo pasaulyje tokią mintį ir 
reikalavo, kad mokslo darbuose elementai būtų vadinami jų senovės 
graikų ar lotynų pavadinimais. Taip auksas (angliškai g0/4, švediškai 
guld, prancūziškai or) tapo lotynišku aurum (lietuviškas žodis labai ar- 
timas lotyniškajam — vert.), o sidabras (angliškai si/ver, vokiškai Si/ber, 
prancūziškai argent) tapo lotynišku argentum. 

Tačiau tai tebuvo pirmas žingsnis. Nuo seniausių laikų alchemikai 
vaizdavo chemines reakcijas formulėmis, pasitelkdami slaptus simbolius, 
hieroglifus ir piktogramas, kuriomis žymėdavo pradines medžiagas ir 
galutinius produktus. Lavuazjė suvokė, kad tokios formulės tikrai nau- 
dingos, jei tik visi žino simbolių reikšmes. Deja, jo pasiūlyti simboliai 
buvo kone tokie pat neįkandami kaip ir alchemikų hieroglifai. Daltonas 
suprato, kad simbolius reikia gerokai supaprastinti. Kadangi jis atomus 
įsivaizdavo kaip mažutėles apvalias daleles, tai elementus, be abejo, pasi- 
rinko vaizduoti apskritimais. Vandenilis buvo vaizduojamas apskritimu 
su tašku viduryje, siera apskritime turėjo kryžiuką, gyvsidabris — daug 
taškų palei vidinį apskritimo perimetrą, todėl atrodė kaip krumpliaratis, 
variui apskritime rašydavo „c“, kaip dabar žymima kopijavimo teisė. 
Junginiai buvo vaizduojami kaip tarpusavyje tam tikra tvarka sujungtų 
apskritimų grupė. Taip išeidavo sudėtingi ornamentai iš dryžuotų, dė- 
mėtų, taškuotų ir pusiau nuspalvintų apskritimų — primindavo kažką 
panėšinčio į dabartinę Michelin padangų reklamą ar raštus iš biliardo 
kamuolių. Šie raštai pasižymėjo tam tikru vaizduojamuoju tikslumu 
— tačiau būtų sugluminę ne vieną patyrusį šifruotoją, o ką jau kalbėti 
apie vargšą chemiką, besistengiantį suprasti cheminę lygtį. 

O Bercelijus rado paprastą sprendimą. Jis nusprendė, kad visose 
cheminėse lygtyse elementus turi vaizduoti pirma jų klasikinio graikiš- 
ko arba lotyniško pavadinimo raidė. Pavyzdžiui, vandenilis (bydrogen) 
būtų žymimas H, deguonis (oxygen) — O ir taip toliau. Jei ta pačia 
raide prasideda du elementai, reikėtų pridėti antrą klasikinio pavadini- 
mo raidę. Taip aurum (auksas) tampa Au, o argentum (sidabras) — Ag. 
Tada junginius galima užrašyti paprasta simboline forma, o ne nu- 
piešti. Pavyzdžiui, anglies monoksidą žymime CO. Kai junginyje yra 
daugiau kaip vienas atomas, nuspręsta žymėti šį skaičių indeksu. Taip 
anglies dioksidas rašomas CO,, o amoniakas (kurį sudaro vienas azoto 
ir trys vandenilio atomai) — NH.. i 

Pagaliau chemija kaip ir matematika įgavo universalią kalbą. Ir ji 
tam tikra prasme buvo matematinė. Ne taip, kaip aprašomoji Lavuazjė 
nomenklatūra, galinti numatyti tik tai, kokie chemikalai susidarys po 
reakcijos. Ši naujoji matematinė formuluotė leido nusakyti santyki- 
nius produktų kiekius. Pavyzdžiui, aprašomoji Lavuazjė nomenklatūra 


rodė, kad: 


Cinkas + vandenilio chloridas = cinko chloridas + vandenilis. 


O Bercelijaus formulė rodo, kokių tiksliai proporcijų reikės (ir 
kokios susidarys) šioje reakcijoje: 


Zn +2HCI = ZnCl, + H, 


Kaip ir matematinė, cheminė lygtis turi išlaikyti balansą. 

Chemijai šis perėjimas atitiko matematikos perėjimą nuo romė- 
niškų prie arabiškų skaitmenų (kai nepermatomas XL x V = CC tapo 
aiškutėliu 40 x 5 = 200). 

Matematika atsidūrė pačioje chemijos širdyje ir leido šiai aiškiai 


pamatyti, kas vyksta. 

kandin Lavuazjė sisteminis metodas ir nauji eksperimentavimo 
būdai netrukus padėjo atrasti daugybę naujų elementų. Dar Bercelijui 
gyvam esant (1779-1848) buvo išskirta ne mažiau kaip trisdešimt du 
nauji elementai, taigi iš viso jų atsirado jau penkiasdešimt septyni. Bri- 
tų mokslininkas seras Hemfris Devis (Humphry Davy) atrado net šešis 
elementus. Pagrindinius jų atskyrė elektrolizės būdu. 1807 m. spalį 
Devis sukonstravo galingiausią bateriją, sudėliojęs ją iš 250 plokštelių. 
"Taip jis galėjo leisti labai stiprią elektros srovę pro vandeninį potašo 
(kalio karbonato) tirpalą. Deivis jau seniai įtarė, kad šis junginys turi 
nežinomą elementą. Iš pradžių nuo srovės skilo tik vanduo, todėl jis 
pašalino vandenį ir leido srovę per degantį potašo lydinį (lydalą). Šitaip 
Devis sugebėjo išskirti mažučius šarminio metalo rutuliukus, ir pava- 
dino šį elementą potassium (kaliu). Įmestas į vandenį, toks rutuliukas 
užsiliepsnodavo ir smarkiai šnypšdamas lakstydavo vandens paviršiu- 
mi. Kalbant chemiškai, tai reiškė, kad šis metalas, būdamas grynas, yra 
toks aktyvus, jog atima iš vandens deguonį, o vandenilis šnypšdamas 
veržiasi lauk ir net užsiliepsnoja nuo reakcijoje išsiskiriančios šilumos. 


Vėliau tą pačią savaitę Devis elektrolizės būdu išskyrė dar vieną šarminį 

metalą, šįkart iš kaustikinės sodos (natrio hidroksido). Šitą jis pavadino 
sodium (natriu). Tuo metu šių itin aktyvių šarminių metalų atradimas 
sukėlė beveik tokią pat sensaciją kaip fosforo atradimas prieš pusantro 
šimto metų ir praktiškai dėl tų pačių priežasčių. Išauklėta visuomenė 
vėl metėsi į mokslines paskaitas, o įspūdinga vieno iš šių ką tik atrastų 
elementų „demonstracija“ visada sukeldavo didžiulį susidomėjimą, 
dažnai iš susijaudinimo kelios damos auditorijoje net nualpdavo. 
Inteligentiškų, tačiau tinkamo išsilavinimo negavusių vidurinės 
klasės moterų dykaduoniavimas ir iš to kylantis žinių alkis lėmė, kad 
bent šitokie renginiai atlikdavo populiaraus švietimo funkciją ir kad 
juose dažniausiai lankydavosi damos. Vis dėlto bet koks rimtesnis 
dalyvavimas moksle vis dar buvo laikomas moterims socialiai nepri- 
imtinu. Tačiau kelios bebaimės sielos pasekė madam Lavuazjė pavyz- 
džiu. Ypač paminėtinos šios asmenybės: Ada Lavleis (Ada Lovelace), 
nepripažintoji Bairono dukra, parašiusi pirmąją programą originaliam 
Babidžo (Babbage) „analitinio variklio“ kompiuteriui; Sofi Žermen 
(Sophie Germain), kuri, nepaisant iš esmės savarankiško išsilavinimo, 
buvo patraukusi net didžiojo Gauso dėmesį ir lieka stipriausia prancū- 
zų matematike; Karolina Heršel (Caroline Herschel), vokiečių ir britų 
astronomė, atradusi ne mažiau kaip aštuonias kometas ir Karališkajai 
draugijai recenzavusi klasikinę Džono Flemstido (John Flamsteed) 
knygą „Nejudančiųjų žvaigždžių stebėjimai“ (nors jai, žinoma, ne- 
buvo leista tapti draugijos nare). Visa tai tik dar kartą rodo, kas būtų 
galėję įvykti, jei mokslas žengdamas į priekį būtų neužmerkęs vienos 


akies. 


Dabar žinoma, kad aliuminis — vienas labiausiai paplitusių 
Žemės plutos metalų, tačiau ilgus šimtmečius jis nebuvo aptiktas. 
Puikusis vokiečių chemikas teoretikas Georgas Štalis, sukūręs ir davęs 
pavadinimą flogistono teorijai, tikriausiai pirmasis įtarė, jog alūne 
(aliuminio kalio sulfate) yra iki tol nežinoto elemento. Tačiau jo spė- 

jimai buvo patvirtinti tik po pusantro amžiaus. 1827 metais vokiečių 
chemikas Fridrichas Violeris (Friedrich Wöhler) galiausiai atliko nepap- 
rastai išradingą eksperimentą ir izoliavo metalinį aliuminį. (Violerio 
eksperimento esmė — kaitinti bevandenį aliuminio chloridą su hi- 
peraktyviu grynuoju kaliu, kuris atimtų iš aliuminio chloridą). Tada 
Violeris ėmėsi tirti šio sidabriškai balto kristališko metalo savybes. 

Violerio metodas aliuminiui gauti buvo toks sunkus, o šio nau- 
jojo metalo savybės tokios puikios, kad keletą dešimtmečių jis buvo 
laikomas vertingesniu net už auksą. Praėjus trisdešimčiai metų po 
atradimo, kai Paryžiuje buvo demonstruojamas spindintis aliuminio 
strypas, Napoleonas III užsisakė stalo įrankių komplektą iš šio nau- 
jojo metalo. Jis norėjo palepinti karūnuotas Europos galvas peiliais ir 
šakutėmis, kurios šiomis dienomis nelabai mėgstamos net kalėjimo 
valgykloje. 

Be aliuminio išskyrimo, Violeris pasiekė dar vieną laimėjimą — 
iš negyvos materijos medžiagų susintetino šlapalą — gyvų organizmų 
junginį. Šitaip sukūrus organinę medžiagą iš neorganinių buvo paneig- 
ta paplitusi vitalizmo (arba „gyvybės jėgos“) teorija, nors turėjo praeiti 
daug metų, kol buvo pripažinta, kad gyvybės jėga neegzistuoja. 


Kone kiekvieną dešimtmetį buvo atrandama po keletą elementų. 
Ši naujų elementų su vis įvairesnėmis savybėmis gausa pradėjo kelti 
klausimų. Tai kiekgi iš viso yra elementų? Ar dauguma jau atrasti? O 
gal paaiškės, kad jų egzistuoja be skaičiaus? Atsirado sudėtingesnių 
spėlionių. Juk šie elementai turėtų slėpti kažkokį esminį dėsningumą. 
Daltonas atrado, kad skiriasi kiekvieno elemento atominis svoris, 
tačiau tai turbūt ne vienintelis skirtumas? Bercelijus pastebėjo, kad 
skiriasi elementų elektrogiminiškumas. Ir dar pasirodė, kad skirtingi 
elementai gali būti sugrupuoti pagal savybes — atsparūs korozijai 
metalai (kaip antai auksas, sidabras ir platina), degūs šarminiai metalai 
(kalis ir natris), bespalvės ir bekvapės dujos (vandenilis ir deguonis) ir 

taip toliau. Ar negali būti, kad už viso to slypi kažin kokia fundamen- 
tali struktūra? 

Mokslo statusą ir nesibaigiantį pasisekimą chemija įgavo dau- 
giausiai per eksperimentus, ir į tokį teorinį mąstymą geriausiu atveju 
buvo žiūrima kaip į spekuliaciją. Kodėl turėtų būti kažkoks elementų 
dėsningumas? Juk galiausiai tokio dalyko akivaizdžiai nematome? 
Tačiau visuotinis žavėjimasis tvarka — pagrindinis žmonijos, ne tik 
mokslininkų bruožas. Ir šioms spekuliacijoms galiausiai ėmė rastis 
įrodymų — bent jau nutrupėdavo šis tas iš eksperimentų. 

Pirmųjų įrodymų pateikė Johanas Dioberaineris (Johan Dėbe- 
reiner), Jenos universiteto chemijos profesorius. Dioberaineris buvo 
savamokslis vežiko sūnus. Jis sugebėjo gauti farmacininko vietą ir labai 
noriai klausėsi įprastų vietinių viešų mokslo paskaitų. Netikėtai išsa- 
mios jo chemijos žinios atkreipė Karlo Augusto, Veimaro kunigaikš- 
čio, dėmesį ir galiausiai užtikrino paskyrimą į Jenos universitetą. Čia 
jo paskaitose reguliariai lankydavosi Gėtė. Šis taip domėjosi mokslu, 
kad vienu metu buvo nusprendęs, jog veikla šioje srityje svarbesnė nei 
rašymas. 

Vertėtų pakalbėti apie Gėtės susidomėjimą, nes tai puikiai at- 
skleidžia, kaip išsilavinę to laikotarpio žmonės neprofesionalai tiek 
Europoje, tiek Amerikoje domėjosi mokslu. Gėtės moksliniai pasvars- 
tymai geriau žinomi dėl jo literatūrinio genijaus, ir dėl šios priežasties 
klaidinga jo kryptis šioje srityje dažnai sutinkama palankiai ir galbūt su 
ne visai derama pagarba. Nors Niutonas buvo daug aiškinęs, jog; baltą 
šviesą sudaro visos spalvos, Gėtė nesiliovė tvirtinęs, jog tai savarankiška 
spalva. Jis teigė, kad visos spalvos esančios šviesos ir tamsos mišinys, kurį 
sužadina nepermatoma terpė, suteikianti šiai pilkai prieblandai spalvo- 
tą švytėjimą. (Vėliau filosofas Šopenhaueris, šiek tiek pasiekęs mokslo 
mąstytojas, turėjęs žinoti geriau, irgi gins šią fantaziją.) Kiti Gėtės moks- 
liniai žygiai buvo ilgai trukusios „pradinio augalo“, iš kurio išsivystę visi 
kiti, paieškos, taip pat „morfologijos“ išradimas ir „vienybės“, siejančios 
visų gyvūnų ir augalų įvairovę, tyrimai. Tokios mintys buvo grynai spe- 

kuliatyvios, pagrįstos vien vaisingos vaizduotės įžvalgomis. (Tačiau net 
ir tokiu būdu galima aiškiai pastebėti, kad tai primena įsitikinimus, jog 
elementai irgi slepia kažin kokią tvarką.) Gėtė klydo, todėl dabar mums 
žvelgiant į praeitį gali atrodyti juokingas. Vis dėlto jo mąstyme nesunku 
pajusti nedrąsų žingsnį evoliucijos idėjos, kurią Darvinas suformuluos 
nepraėjus nė ketvirčiui amžiaus po poeto mirties, link. 

Ne tik Gėtė į tokį laisvalaikio užsiėmimą žiūrėjo rimtai. Tarp 
mąstytojų (vyrų ir net kelių pirmųjų moterų) vis labiau plito teorinis 
mokslinis spekuliavimas, nemenkai paskatintas pramoninės revoliuci- 
jos laimėjimų. Tačiau toji revoliucija atnešė ir tamsiuosius šėtoniškus 
fabrikus, ir ateities perspektyvą, pilną skurdo ir socialinės žlugties. Juk 
taip pat ir moksliškai mąstantis mėgėjas, vienas besidarbuojąs labora- 
torijoje ir peržengiąs visas teorijas, turėjo tamsiąją pusę, mintančią ne- 
žinomybės baimėmis. Net kol Gėtė buvo pačiame jėgų žydėjime, Merė 
Šeli (Mary Shelley) kūrė Frankenšteiną — išprotėjusio mokslininko ir 
jo demoniško kūrinio, kurio galia nesumažėjusi ir šiandien, tipažą. 

O Gėtės chemijos mokytojas profesorius Dioberaineris dirbo su 
savo sugalvotomis morfologijos idėjomis. 1829 m. jis pastebėjo, kad 
neseniai atrastas elementas bromas pasižymi savybėmis, kurios tarsi už- 
ima tarpinę vietą tarp chloro ir jodo. Ir ne vien tai — net jo atominis 
svoris buvo lygiai per vidurį tarp šių dviejų elementų svorių. 

Dioberaineris ėmė studijuoti žinomų elementų sąrašą, kuriame 
buvo surašytos jų savybės bei atominiai svoriai, ir galiausiai atrado dar 
dvi panašiai išsirikiavusias elementų grupes. Savo atominiu svoriu, 
spalva, savybėmis ir cheminiu aktyvumu stroncis užėmė tarpinę vietą 
tarp kalcio ir bario, seleną lygiai taip pat galėjai dėti tarp sieros ir telū- 
ro. Dioberaineris pavadino šias grupes triadomis ir ėmėsi intensyviai 
ieškoti elementų tolesniems pavyzdžiams, tačiau daugiau rasti neįsten- 
gė. Dioberainerio „triadų dėsnis“, atrodytų, galiojo tik devyniems iš 
penkiasdešimt keturių žinomų elementų, todėl amžininkai atmetė jį 
kaip paprasčiausią atsitiktinumą. 


* k O 

Taip jau tuo metu susiklostė: chemija jau buvo pakankamai prisi- 
kentėjusi nuo neteisingų teorijų (keturių elementų, flogistono ir taip 
toliau). Dabar kelias pirmyn ėjo per eksperimentą. 

Nuo Dioberainerio „triadų dėsnio“ paskelbimo turėjo praeiti 
daugiau kaip trisdešimt metų, kad vėl būtų pabandyta atrasti tvarką 
tarp elementų. Deja, to ėmėsi mokslininkas, kurio gabumams prilygo 
nebent jo aikštingumas. 1820 metais Paryžiuje gimė Aleksandras Emi- 
lis Bėžūė de Šankurtua (Alexandye-Emile Bėguyer de Chancourtois). Pir- 
moji jo aistra buvo geologija, dėl kurios keliavo į tolimas ekspedicijas 
Turkmėnijoje, Armėnijoje ir Grenlandijoje. Grįžo įsitikinęs, kad šalies 
gyventojų būdą lemia būtent geologija. Kitaip sakant, anglies ar sieros 
klodai, o ne, sakykim, klimatas, socialinė struktūra ar rasės charakteris 
turįs didžiausios įtakos vietinių žmonių elgesiui. Vis dėlto toks, rodės, 
perspektyvos neturintis startas, tapo geografijos pradžia, o de Šankur- 
tua pripažįstamas vienu iš šios srities kūrėjų. Vėliau jis buvo paskirtas 
vyriausiuoju Prancūzijos kalnakasybos įmonių inspektoriumi, ir tai 
leido jam, neortodoksinių pažiūrų atstovui, pasipiktinusių savininkų 
sąskaita plačiai įdiegti apsaugos priemones ir modernius inžinerinius 
metodus. De Šankurtua savo išskirtinį talentą į chemiją nukreipė tik 
įžengęs į penktąją dešimtį. 1862 m. jis parašė straipsnį, kuriame patei- 
kė savo išradingąją „Žemės spiralę“, rodančią, kad iš tikrųjų egzistuoja 
kažkokia elementų tvarka. De Šankurtua „Žemės spiralė“ buvo cilin- 
dras, ant kurio nupiešta besileidžianti spirale linija. Ant šios linijos pa- 
stoviu intervalu de Šankurtua dėjo elementus pagal jų atominį svorį. Jį 
labai suintrigavo tai, kad šių elementų savybės buvo linkusios kartotis, 
peržiūrint juos vertikaliais stulpeliais ant cilindro. Pasirodė, kad kas 
šešiolika atominio svorio vienetų atitinkamų elementų savybės stulbi- 
namai sutapdavo su spiralėje virš jų esančių elementų savybėmis. De 
Šankurtua straipsnis pasirodė laiku, deja, kalbėdamas apie kai kuriuos 
elementus jis griebėsi geologinių terminų, o vienoje vietoje net pasiūlė 
tam tikrą numerologijos versiją (matematikos alchemiją, pagal kurią 
tam tikri skaičiai yra ypatingos ezoterinės svarbos). O kad dar labiau 

pablogintų padėtį, leidėjai neįdėjo de Šankurtua cilindro iliustracijos, 
dėl to daugeliui skaitytojų straipsnis liko visiškai nesuprantamas, gal- 
būt išskyrus tik pačius atkakliausius ir daugiausiai išmanančius. (Kaip 
matysime, tokiai kategorijai buvo galima priskirti vienintelį žmogų. 
Tačiau šį skaitytoją taip įkvėpė de Šankurtua darbas, kad vėliau jis pa- 
keis visą chemijos veidą.) 

Ši tema, matyt, traukė tam tikro tipo mokslo mąstytojus, ne- 
paisančius pajuokos. 1864 m. jaunas anglų chemikas Džonas Nju- 
lendsas (John Newlands) pasiūlė savo sugalvotą elementų tvarką, net 
nežinodamas apie paslaptinguosius de Šankurtua tyrinėjimus. Džonas 
Njulendsas gimė 1837 m. Londone presbiterių pastoriaus šeimoje. 
Jo motina buvo italų kilmės, ir tuo jis itin didžiavosi. Būdamas dvi- 
dešimt trejų Njulendsas nutraukė studijas ir išplaukė į Palermą, kur 
Italijos išlaisvinimo ir suvienijimo vėliavą buvo iškėlęs Garibaldis. Čia 
Njulendsas savanoriu stojo į Garibaldžio armiją — pas garsiuosius 
Raudonmarškinius. Pirmą sykį nuo Romos imperijos laikų Italiją su- 
vienijo ir ėmė valdyti patys italai. Europa tuo metu vienijosi į didelius 
tautinės galios blokus: Italijos susivienijimas sutapo su Vokietijos, kuri 
nuo reformacijos buvo labai susiskaldžiusi. Įkandin pramoninės revo- 
liucijos su plieno gamybos įmonėmis, kalnakasybos pramone ir chemi- 
jos fabrikais, statomais nuo pat Švedijos iki Graikijos, buvo pradėjusi 
formuotis modernioji Vakarų Europa. 

Grįžęs iš Italijos, Njulendsas pradėjo studijuoti elementus. Jis 
irgi pastebėjo panašių dalykų kaip de Šankurtua, tačiau gerokai pra- 
lenkė prancūzo idėjas. Njulendsas atrado, kad išdėliojus elementus 
pagal atominį svorį didėjančia seka į vertikalius stulpelius po septynis, 
atitinkamose horizontaliose eilutėse atsidurdavo elementai, kurių sa- 
vybės buvo gerokai panašios. Štai ką jis rašo: „Kitaip sakant, aštuntasis 
elementas, skaičiuojant nuo nagrinėjamojo, tam tikra prasme atkartoja 
pirmąjį, panašiai kaip aštuntoji nata muzikos oktavoje.“ Njulendsas 
pavadino tai oktavų dėsniu. Į lentelę sudėliorame elementų sąraše 


šarminis metalas natris (šeštasis pagal svorį) stovėjo horizontaliai šalia 

labai panašaus į jį kalio (tryliktojo pagal svorį). Panašiai ir magnis (de- 
šimtasis) atsidūrė vienoje eilutėje su panašiu kalciu (septynioliktuoju). 
Išplėtęs lentelę, kad apimtų visus žinomus elementus, Njulendsas at- 
rado, kad halogenai — chloras (penkioliktasis), bromas (dvidešimt 
devintasis) ir jodas (keturiasdešimt antrasis), pasižymintys panašiomis 
pamažu kintančiomis savybėmis, — visi pateko į tą pačią horizontalią 
eilutę. O magnio (dešimtojo elemento), silicio (dvyliktojo) ir sieros" 
(keturioliktojo), taip pat pasižyminčių panašiomis pamažu kintančio- 
mis savybėmis, trejetas atsidūrė toje pačioje vertikalioje linijoje. Kitaip 
sakant, oktavų dėsnis atrodė apimąs ir padrikus panašumus, kuriuos 
triadų dėsniu buvo įvardijęs Dioberaineris. Deja, Njulendso oktavų 
dėsnyje, išreikštame lentele, irgi būta netikslumų. Kai kurių elementų, 
ypač turinčių didesnį atominį svorį, savybės paprasčiausiai nederėjo. 
Tačiau Njulendso oktavų dėsnis vis tiek buvo aiški ankstesnių idėjų 
pažanga. Žinoma, dabar daugelis jį laiko pirmuoju rimtu įrodymu, 
kad elementai tikrai paiso kažkokio dėsnio. 1865 metais Njulendsas 
pristatė savo atradimus Chemikų draugijai Londone, tačiau jo idėjos 
pasirodė pralenkusios laiką. Susirinkę proto bokštai paprasčiausiai pa- 
sijuokė iš jo oktavų dėsnio. Per visuotinį įsilinksminimą vienas net 
sarkastiškai paklausė, ar Njulendsas nebandęs išdėlioti elementų abė- 
cėlės tvarka. Dar turės praeiti bent ketvirtis amžiaus, kad Njulendso 
laimėjimai galiausiai būtų pripažinti, ir 1887 m. Karališkoji draugija 
jam įteiktų Devio medalį. 


Dioberaineris pastebėjo atskirų elementų grupių panašumus, 
de Šankurtua apčiuopė tam tikrą savybių pasikartojimą. Njulendsas 
išplėtojo šią mintį apie pasikartojimą, įtraukęs Dioberainerio grupes. 
Tačiau oktavų dėsnis vis tiek nebuvo visuotinis. Iš dalies tai atsitiko dėl 
laikinų netikslumų skaičiuojant elementų atominį svorį, iš dalies dėl 
to, kad Njulendsas nenumatė esant dar neatrastų elementų, bet taip 
pat ir dėl to, kad jo oktavų sistema buvo pernelyg nelanksti. 

Darėsi vis aiškiau, kad elementai dėstosi tam tikra tvarka, tačiau 
atsakymas, matyt, turėtų būti sudėtingesnis. Chemija, rodos, kentėjo 
Tantalo kančias, jausdama čia pat šmėsčiojant tų pačių elementų, 
kuriais viskas rėmėsi, pamatinį statybos projektą. Euklidas padėjo 
pamatus geometrijai, Niutono gravitacija paaiškino pasaulį fizikos ter- 
minais, Darvinas iškėlė mintį apie visų rūšių evoliuciją — ar negalėtų 
ir chemija dabar pat atskleisti paslapties, iš kur toji pasaulio įvairovė? 
Ar nebus čia tas kaištelis, galintis sujungti visas mokslo žinias? Kitas 
žmogus, ėmęsis spręsti šią problemą, buvo galingiausias chemijos pro- 
tas nuo Lavuazjė laikų. 


13 


(Mendelejevas 


2 Ivanovičius Mendelejevas gimė 1834 m. vasario 8 
dieną. Sausio 27-ąją pagal senąjį Julijaus kalendorių, kuris vis dar buvo 
naudojamas Rusijoje. Tuo metu visa likusi Europa jau buvo perėjusi 
prie Grigaliaus kalendoriaus ir palikusi Rusiją dvylika dienų atsilikusią 
nuo kito pasaulio. Toks atsilikimas buvo tiesiog simptomiškas visai 
kultūrai. 1803 metais Rusija iš esmės gyvavo feodalinėje izoliacijoje ir 
daugumą jos gyventojų sudarė baudžiauninkai kaip žemės savininkų 
nuosavybė. Caras (kurio titulas kilo iš cezario — kaip ir Julijaus kalen- 
dorius) buvo Dievo atstovas žemėje, valdantis dangiškąja teise. Impe- 
rialistinėje Rusijoje nevyko jokios reformacijos (nė joks Atgimimas). 

Dmitrijus Ivanovičius Mendelejevas gimė Tobolske, vakarų Si- 
bire, ir buvo jauniausias iš keturiolikos ar septyniolikos vaikų (niekas 
tiksliai nežinojo, kiek ten jų buvo). Jo tėvas buvo vietinės gimnazijos 
direktorius, tačiau Dmitrijaus gimimo metais apako, tad didžiulės 
šeimos išlaikymu teko rūpintis vienai motinai. Laimei, Marija Dmitri- 
jevna, Kornilovo duktė, buvo ypatinga moteris. Kornilovų šeima buvo 
pirkliai, atlikę svarbiausią vaidmenį atveriant Vakarų Sibirą. Jos tėvas 
Tobolske pastatė popieriaus ir stiklo fabrikus. Dar nebuvo praėję nė 

penkiasdešimt metų, kai jis atidarė pirmąją Sibire spaustuvę ir išleido 
pirmąjį laikraštį keturių tūkstančių mylių provincijai. Vienas Marijos 
protėvių buvo vedęs vietinę kirgiztotorių gražuolę — žinant tokią 
genų įvairovę nekeista, kad keli Mendelejevo broliai ir seserys turėjo 
mongoliškų bruožų, o jis — ne. 

Kad uždirbtų šeimai išlaikyti, Marija vėl atidarė tėvo stiklo 
fabriką, stovintį tolimame kaime už dvidešimties mylių į šiaurę nuo 
Tobolsko. Čia darbininkams ji pastatė medinę bažnyčią, jų vaikams — 
mokyklą. Pirmieji Mendelejevo prisiminimai — didžiulė raudona pa- 
švaistė nuo stiklo krosnių nakties danguje virš beribių Sibiro girių. 

Mendelejevas lankė mokyklą Tobolske, kurioje jam sekėsi nekaip. 
"Tuo laikotarpiu mokymo esmę sudarė mirusių kalbų kalimas. Senovės 
graikų ir lotynų kalbos turėjo supažindinti su klasikiniais idealais, ku- 
riais pagrįsta civilizacija. Tokia samprata XIX amžiaus vidurio Sibire 
buvo tokia pat racionali, kaip dabar daugeliui atrodytų Šekspyro ar 
Gėtės studijos. Taigi Mendelejevui visam gyvenimui išliko pasibjaurė- 
jimas aukštąja kultūra. Laimei, jį privačiai šiek tiek pamokė tremtinys 
dekabristas Besagrinas, kuris buvo vedęs vyresniąją seserį. 

Dekabristai — likę gyvi po nesėkmingos 1825 m. gruodžio 
revoliucijos, kurią sukėlė grupė liberaliai nusiteikusių karininkų inte- 
lektualų (keista, bet šiuo atveju tai nėra vienas kitam prieštaraujantys 
teiginiai). Revoliucija, karštai reikalavusi konstitucinės valdžios, netru- 
kus buvo nuslopinta. Po to vadai nuteisti mirti, o Besagrinas ir kiti jo 
kolegos ištremti į Sibirą. 

Besagrinas įžiebė Mendelejevui stiprų susidomėjimą mokslu 
ir sustiprino liberalų idealus, kurių praktiniu įgyvendinimu buvo 
užsiėmusi jo motina. Greitai paaiškėjo, kad Mendelejevas pasižymi 
išskirtiniu protu, ir netrukus jis ėmėsi savo pirmųjų mokyklinių eks- 
perimentų. (Vėliau Mendelejevas mėgdavo pasigirti sibirietiškomis 
šaknimis, sakydamas, kad užaugo tarp primityvių totorių Rytų Sibire 
ir nemokėjo rusiškai iki pat septyniolikos. Toks šito apžėlusio keistuo- 
lio pasakojimas daugeliui nė nekeldavo abejonių.) 

1847 m. šeimą ištiko kelios nelaimės. Mirė Mendelejevo tėvas, o 
kitais metais sudegė stiklo fabrikas. 1849-aisiais, kai Dmitrijui Men- 
delejevui sukako penkiolika, motina su dviem dar nesavarankiškais 
vaikais — Dmitrijumi ir Liza — išvyko į Maskvą. Tai buvo varginanti 
1300 mylių kelionė, dažniausiai kratantis arklių traukiamais vežimais. 
Penkiasdešimt septynerių Marija Mendelejeva buvo ne pagal amžių 
išvargusi ir susenusi, viena augindama didžiulę šeimą, tuo pat metu 
valdydama fabriką ir besirūpindama darbininkų gerove. Tačiau jai nė- 
trūko ryžto suteikti savo nuostabiajam Dmitrijui išsilavinimą, tinkamą 
jo sugebėjimams. 

Maskvoje biurokratija sužlugdė Mendelejevo bandymą stoti į 
universitetą. Stojimas iš provincijų buvo ribojamas kvotomis, tačiau 
atsiradusi nauja Sibiro provincija kvotos dar neturėjo. Mendelejevui 
nebuvo leista stoti. Kai motina dėl tolesnio sūnaus lavinimo kreipėsi į 
kitas institucijas, jai buvo paaiškinta, kad Maskvoje Sibiro atestatai ne- 
pripažįstami. Neturėdami išeities, Mendelejevai nukeliavo dar keturis 
šimtus mylių iki sostinės Sankt Peterburgo. 

Čia reikalai klostėsi ne ką geriau — užburtas ratas, administruo- 
jamas Kafkos aprašytų valdininkų. Laimei, Marija atrado, kad Centri- 
nio pedagoginio instituto — pagrindinės kolegijos, ruošiančios dėsty- 
tojus aukštosioms mokykloms — direktorius buvo senas jos mirusio 
vyro draugas. Biurokratija stabdė, tačiau pažintys leido judėti pirmyn. 
Mendelejevui buvo leista studijuoti matematiką ir gamtos mokslus, jis 
gavo ir nedidelę vyriausybinę stipendiją, kurios užteko pagrindinėms 
reikmėms patenkinti. 

Praėjus vos dešimčiai savaičių nuo įstojimo į Centrinį pedagogi- 
nį institutą, Mendelejevo motina atgulė į mirties patalą. Paskutiniai 
jos žodžiai mylimam sūnui buvo kaip visada prasmingi: „Nesivaikyk 
iliuzijų ir tikėk darbu, o ne žodžiais. Kantriai siek dieviškos ir mokslo 
tiesos.“ Mendelejevas šių žodžių niekuomet neužmiršo. Po trisdešimt 
septynerių metų jis pacituos juos mokslo traktate, kurį dedikuos moti- 
nos atminimui, pridurdamas: „Dmitrijus Mendelejevas šventai laikosi 
priešmirtinių motinos žodžių.“ 

Praėjus vos metams po motinos netekties, mirė ir sesuo Liza. Dar 
po metų Mendelejevui pradėjo kraujuoti iš gerklės, jis buvo paguldytas 
į instituto ligoninę. Vaikystėje jis nepasižymėjo stipria sveikata, o da- 
bar buvo diagnozuota džiova. Gydytojai manė, kad jaunuoliui gyventi 
belikę keli mėnesiai. 

Pasiekęs šį dikensišką duobės dugną, Mendelejevas toliau vaidino 
sentimentalų vaidmenį, kokio iš jo ir buvo tikimasi. Jis ilgai gulėda- 
vo lovoje, o institutas, atrodo, jį laikė tarsi kokiu talismanu. Našlaitį 
įsūnijo mokslas. Ir Mendelejevas pakildavo iš lovos dirbti instituto 
laboratorijose, o netrukus ėmėsi originalių eksperimentų. Į lovą grįž- 
davo rašyti straipsnių, kuriuos siųsdavo moksliniams Sankt Peterburgo 
žurnalams. Kai kurie Mendelejevo originalaus darbo rezultatai išvydo 
šviesą, kai jis dar buvo vos dvidešimties ir net nebaigęs instituto. Origi- 
nalumo šiems darbams suteikė Mendelejevo talentas, tačiau šis nebūtų 
taip pasireiškęs, jei ne ypatingas dėstymas Centriniame pedagoginiame 
institute. Įstaiga buvo įsikūrusi tuose pačiuose pastatuose kaip ir Sankt 
Peterburgo universitetas, tad daugelis universiteto profesorių paskaitas 
skaitydavo ir čia. 

Sankt Peterburgą tiesiog iš nieko Baltijos pakrantės pelkynuose 
prieš kokius 150 metų buvo pastatęs Petras Didysis. Jis siekė paversti 
šį miestą Rusijos „langu į Europą“. 1850-aisiais miestas buvo pradėjęs 
reikštis kaip vienas iš intelekto centrų Europoje, o Sankt Peterburgo 
universitetas garsėjo kaip vienas geriausių akademinių centrų visame 
krašte, suformavęs stiprų mokslų fakultetą. Fizikos profesoriumi 
dirbo Emilis Lencas (Emil Lenz), dabar geriausiai prisimenamas dėl 
Lenco dėsnio — vieno iš elektromagnetinės indukcijos pagrindų. 
Chemijos departamentui vadovavo A. A. Voskresenskis — jo pas- 
kaitos apie cheminius elementus garsėjo aiškumu. Dabar, kai kasmet 
buvo atrandama po kelis naujus elementus, chemija buvo pradėjusi 
lenkti fiziką patrauklumu visuomenės vaizduotei. Voskresenskis pa- 
skaitose išsiplėsdavo net iki išsamaus pasakojimo apie tokių retų ele- 
mentų, kaip antai uranas ir rutenis (abu atrasti praėjusį dešimtmetį), 

savybes. Mendelejevas entuziastingai gėrė enciklopedines chemijos 
išminties žinias, tačiau jo protas ties visais tais faktais nesustojo. Net 
studijų pradžioje jis puikiai sugebėdavo susieti, atrodytų, nesusijusias 
žinių dalis. Turbūt šis įnoringas įgūdis ir darė jo darbus tokius origi- 
nalius. Tačiau po išoriniu blizgesiu brendo kur kas gilesnis talentas 
— sugebėjimas įžvelgti dėsningumus gausybėje regimai nesusijusios 
medžiagos. 

1855-aisiais Mendelejevas įgijo mokytojo kvalifikaciją ir gavo 
geriausio metų studento aukso medalį. Pirmąjį savo, kaip mokytojo, 
paskyrimą jis gavo į Simferopolį, Krymą. Paprastai tai priskiriama val- 
džios malonei: švelnus pietų klimatas į naudą jo sveikatai. Iš tikrųjų 
buvo priešingai. Gal Mendelejevui ir patiko būti instituto talismanu, 
tačiau turėjo jis ir ne itin malonių bruožų. Jeigu jam kas paprieštarau- 
davo, kaipmat įsiplieksdavo. O susierzinęs galėdavo taip įsišėlti, kad 
imdavo trypti iš pasiutimo kaip koks Rumpelštilckinas. Vieną kartą jis, 
matyt, išliejo savo įniršį ant oficialaus Švietimo ministerijos atstovo. 
Kerštas — patiekalas, kurį geriausia valgyti šaltą: valdininkas palaukė 
momento ir, kai Mendelejevas baigė institutą, paskyrė jį į Simferopolį. 
Mendelejevas išvyko, kupinas didžiausių vilčių. 

Atvykęs į Simferopolį, suprato atsidūręs pačiame Krymo karo 
įkarštyje. Visas kraštas buvo paverstas milžiniška kariuomenės stovyk- 
la, o Simferopolio gimnazija uždaryta ilgiems mėnesiams. Mendeleje- 
vas pasijuto išmestas į krantą, be darbo ir be perspektyvos užsidirbti. 
Rumpelštilckino šokis tvieskiančios saulės atokaitoje — nelabai vilio- 
janti perspektyva tokiam žmogui. 

"Tačiau viskas baigėsi gerai. Būtent Simferopolyje Mendelejevas 
sutiko žmogų, kuris tapo jo gelbėtoju. Vietinėje karo ligoninėje dirbo 
žinomas chirurgas Perogovas. Jis patikrino Mendelejevo būklę ir nus- 
tatė, kad liga nėra mirtina. Tokios naujienos įkvėptas, Mendelejevas 
grįžo į Sankt Peterburgą. Čia, nepaisant jauno dvidešimt dvejų metų 
amžiaus, buvo paskirtas į Sankt Peterburgo universitetą privatdocentu 
(neetatiniu, valdžios neapmokamu dėstytoju, kurio atlyginimas pri- 


250 


MENDELEJEVAS 


klauso nuo ateinančių klausyti studentų mokesčių). Tuo pat metu 
Mendelejevas tęsė tyrimus universiteto laboratorijose, tačiau darėsi vis 
labiau nepatenkintas. 

Nors ir įgijęs naują kultūrinį statusą, daugelyje sričių Sankt 
Peterburgas išliko stipriai atsilikęs. Kaip ir visoje Rusijoje, čia prak- 
tiškai nebuvo galimybių pažangiems moksliniams tyrimams. 1859 m. 
Mendelejevas sugebėjo išsirūpinti finansinę vyriausybės paramą dvejus 
metus studijuoti užsienyje. Draugo — chemiko ir kompozitoriaus 
Borodino — patartas, pirmiausia išvyko į Paryžių, kur studijavo pas 
Anri Reno (Henri Regnault) — puikiausią to amžiaus eksperimenta- 
torių. Būtent Reno pirmasis nustatė, kad absoliutus nulis yra -273°C 
ir beveik garantuotai bus pasiekęs daugybės smarkiai laiką pralenkusių 
rezultatų. Deja, jo išsamūs laboratoriniai užrašai buvo sunaikinti, kai 
1871 m. Paryžiuje įsigalėjo komunarų anarchija. Reno nesugebėjo 
pakartoti eksperimentų ir po aštuonerių metų mirė, tačiau iki pat pa- 
baigos teigė atradęs energijos tvermės dėsnį anksčiau nei Džaulis. 

Po Paryžiaus Mendelejevas išvyko į Haidelbergą. Čia kurį laiką 
lankė Gustavo Kirchhofo (Gustav Kirchhoff) paskaitas, kurios garsė- 
jo kaip nuobodžiausios visoje Vokietijoje. (Tikras žygdarbis, nes tai 
buvo pats vokiečių metafizikos pakilimas, kai daugiakalbiai filosofai 
didžiuodavosi paskaitomis, gausiai „pagražintomis“ puslapio ilgumo 
sakinių.) Tačiau kad ir kokias skaitė paskaitas, Kirchhofas buvo puikus 
chemikas, atrasiantis daug naujų elementų. 

Metęs Kirchhofo paskaitas, Mendelejevas kiek padirbo Haidel- 
berge pas didįjį Kirchhofo partnerį Robertą Bunzeną (Bunsen), šiais 
laikais geriausiai atsimenamą kaip Bunzeno degiklio, kurį ir dabar rasi 
kiekvienoje mokyklos laboratorijoje, išradėją. Tačiau svarbiausias Bun- 
zeno darbas buvo drauge su Kirchhofu išplėtoti spektroskopiją. Tai 
tapo pagrindiniu instrumentu naujiems elementams identifikuoti. 

Kirchhofas su Bunzenu kartu sukūrė spektroskopą, kuriame priz- 
mė skaido šviesą. Dar Niutonas buvo nustatęs, kad šviesai sklindant 
per prizmę, skirtingų bangos ilgių spinduliai, kurie ir sudaro šviesą, 


251 


MENDELEJEVO SAPNAS 


laužiami skirtingu kampu, ir taip gaunamas sudedamųjų spalvų spek- 
tras. Pavyzdžiui, balta šviesa virsta vaivorykšte: 


RAUDONA 
ORANŽINĖ 

BALTA GELTONA 
ŽALIA 
ŽYDRA 
MĖLYNA 
VIOLETINĖ 


Kirchhofas ir Bunzenas atrado, kad kaitinamas elementas išspin- 
duliuoja tam tikrą būdingą spalvotų linijų spektrą. Tai tarsi elemento 
„pirštų atspaudai“ — visiškai unikalus derinys. 

Šiems tyrimams labai daug padėjo naujasis Bunzeno degiklis, ku- 
rio liepsna sukurdavo minimalų foninį apšvietimą. Tai užtikrino, kad 
degiklio liepsnoje kaitinamo elemento „pirštų atspaudo“ — unikaliojo 
spektro — „neužtemdytų“ kita šviesa. 1859 metais, vos keli mėnesiai 
iki Mendelejevui atvykstant į Haidelbergą, Kirchhofas su Bunzenu 
įkaitino junginį, kuris davė kažkokias tamsiai raudonas linijas, kokių 
neturėjo joks žinomas elementas. Taip jie suprato aptikę naują elemen- 
tą, kurį pavadino rubidžiu (nuo lotyniškojo „tamsiai raudonas“). 

Tada Kirchhofas labai sumaniai išplėtojo šį metodą. Šviesai 

sklindant pro dujas, jos spektre atsirasdavo tam tikrų tamsių linijų. 
Kirchhofas atrado, kad tos linijos spektre tiksliai atitinka tų dujų 
spektrą, kurį jos pačios skleidžia įkaitintos. Pasirodė, kad dujos sugeria 
savo „pirštų atspaudų“ spektrines linijas, duodamos negatyvų spektrą 
iš tamsių linijų. 

Savo spektroskopu išanalizavęs Saulės šviesą, Kirchhofas jos 
spektre rado neaiškių tamsių juostų. Saulės šviesa juk turi prasiskverbti 
pro savo atmosferą, ir mokslininkas suprato, kad tos tamsios juos- 
tos — Saulės dujinės atmosferos „pirštų atspaudai“. Remdamasis šiuo 
metodu, jis nustatė, kad Saulės atmosferoje yra natrio garų. Vadinasi, 
Saulės sudėtyje yra natrio. Kirchhofas toliau dirbo šiuo spektroskopi- 
niu metodu ir Saulėje atrado dar pustuzinį elementų, ne taip seniai 
atrastų ir Žemėje. Mokslas ėmė žengti anksčiau net neįsivaizduotais 
žingsniais — toli už žinomo pasaulio ribų. (Vos prieš ketvirtį amžiaus 
prancūzų filosofas pozityvistas Ogiustas Komtas (Auguste Comte) buvo 
pareiškęs, jog tam tikros rūšies pažinimas taip ir liksiąs mokslui nepa- 
siekiamas. Pavyzdžiui, niekada nebus įmanoma sužinoti, iš ko sudary- 
tos žvaigždės. Komtui pasimaišė protas ir jis mirė Paryžiuje vos keleri 
metai iki Kirchhofui sugriaunant jo filosofiją.) 

Mendelejevas atsidūrė tinkamu metu tinkamoje vietoje. Haidel- 
berge jo žinios apie cheminius elementus labai prasiplėtė, aplink itin 
intensyviai vykstant dideliems atradimams. Dirbdamas su Bunzenu, 
jis nesunkiai galėjo gauti naujausių žinių. 

Tačiau čia vėl pražūtingai suveikė Mendelejevo karštas būdas. Jis 
susikirto su Bunzenu ir dar po vieno įsiūčio priepuolio kaip uraganas 
išlėkė iš Haidelbergo laboratorijų, dievagodamasis niekada negrįžti. Jį, 
atrodytų, nelabai jaudino faktas, kad pats sau atėmė galimybę dirbti 
geriausiose Vokietijos chemijos laboratorijose ir pavertė niekais visus 
atvykimo į Europą tikslus. Vietoj to du savo būsto kambarius jis pa- 
vertė privačia laikina laboratorija ir tęsė tyrimus namuose. Čia Men- 
delejevui teko apsiriboti, atrodytų, labai jau neįspūdinga alkoholio 
tirpimo vandenyje mįsle. 

Tačiau dabar labai ištobulėjo Mendelejevo sugebėjimas apčiuopti 
regimai nesusijusių rezultatų panašumus. Patobulėjo jo stebėtini gabu- 
mai iš, atrodytų, nieko nauja nesakančių faktų kratinio ištraukti juos 
vienijantį dėsningumą. Pradėjęs alkoholio tirpumo vandenyje tyrimais 
(tokia buvo jo daktaro disertacijos tema), Mendelejevas perėjo prie 
išsamaus tirpalų prigimties nagrinėjimo — o tai nuvedė jį į atomų, 
molekulių ir valentingumo studijas. 

Kai kurie elementai, tarkim, vandenilis, neegzistuoja kaip sa- 
varankiški atomai (H). Pavyzdžiui, vandenilio dujas sudaro dviejų 
vandenilio atomų pora (H,). Tokie atomų deriniai vadinami moleku- 
lėmis — jas gali sudaryti ir vienodi, ir skirtingi elementai. Pavyzdžiui, 
dviejų vandenilio atomų (H) derinys su vienu deguonies atomu (O) 
sudaro vandens molekulę (H,O). Atomo valentingumas — dalykas, 
kiekybiškai nusakantis jo sugebėjimą jungtis su kitais atomais. Įsivaiz- 
duokite, kad atomas — tai rutulys. Tada jo valentingumas bus atsi- 
kišusių „rankų“, kuriomis jis gali susijungti su kitais atomais, skaičius. 
Pavyzdžiui, vandenilio valentingumas — 1, o deguonies — 2. Taigi: 


Elemento valentingumas — toks pat svarbus dalykas kaip ir jo 
savybės. Tai būdinga jo charakteristika. Mendelejevas šį svarbų dalyką 
suvokė anksti, ėmęsis, atrodytų, tokių menkų tyrinėjimų kaip alkoho- 
lio tirpumas vandenyje. 

Šie vis gilėjantys tyrimai atvedė jį ir į dar vieną svarbų atradi- 


254 


MENDELĖJEVAS 


mą — apie dujas ir jų savybes. Mažinant temperatūrą ir didinant 
slėgį, dujas galima suskystinti. (Taip vandenyje ištirpinamas anglies 
dioksidas ir gaunami gazuoti gėrimai. Visi esame matę priešingą pro- 
cesą: kiekviename kolos butelyje yra skysto anglies dioksido, ir kai tik 
atsukame kamštelį ir tokiu būdu sumažiname slėgį, jis burbuliuoda- 
mas virsta dujomis. Ir kuo aukštesnė temperatūra, tuo kola smarkiau 
putoja.) Vienas dirbdamas laboratorijoje Haidelberge, Mendelejevas 
atrado, kad visos dujos turi kritinę temperatūrą. Pašildžius dujas virš 
šios temperatūros, jau jokiu slėgiu nebepaversi jų skysčiu. Šis atradi- 
mas paprastai priskiriamas airių chemikui Tomui Endriusui (homas 
Andrews), nors kritinę dujų temperatūrą jis atrado dvejais metais vė- 
liau. Kadangi Mendelejevas dirbo užsispyrėliškai atsiskyręs privačioje 
laboratorijoje, jo atradimai nesulaukė pakankamai dėmesio, kad užtik- 
rintų pirmumo teisę. Net pats Endriusas nebuvo skaitęs Mendelejevo 
ataskaitos — todėl nė nekyla klausimas dėl plagiato. 

Mokslas žengia pirmyn, nepaisydamas ginčų dėl pirmumo. Ta- 
čiau jį gali sutrikdyti kitokie nesutarimai. Mokslinis pažinimas negali 
plėtotis, jei mokslininkai nesutaria dėl bendrų standartų. XIX amžiaus 
viduryje besivystančiam chemijos mokslui kilo rimtų sunkumų. Nie- 
kaip nepavykdavo susitarti dėl bendros tarptautinės skirtingų elemen- 
tų svorio matavimo sistemos. 

Žinoma, skirtingų elementų atomai per lengvi, kad galėtum 
juos pasverti po vieną. Visi suprato, kad jų svorį galima nusakyti tik 
sąlyginiais vienetais. Taip, remdamiesi Daltono pasiūlymu, moksli- 
ninkai sutarė, kad visus elementus reikia pasverti lengviausio žinomo 
elemento — vandenilio — atžvilgiu, ir jo svorį laikyti vienetu. Tačiau 
kaip skaičiuoti tuos santykinius svorius? Viena minties mokykla buvo 
linkusi remtis atominio svorio metodu. To pagrindas buvo Amadė- 
jaus Avogadro hipotezė, kad esant tai pačiai temperatūrai ir slėgiui 
vienodame dujų tūryje molekulių skaičius yra toks pat. Todėl tereikia 
patikrinti, kiek sveria dujų tūris, palyginti su tokiu pačiu vandenilio 
dujų tūriu. 

Kita minties mokykla labiau buvo linkusi laikytis ekvivalentinio 
svorio metodo. Jie matuodavo elemento svorį pagal santykinį jo kiekį, 
kuris chemiškai reaguoja su vienu vandenilio kiekiu, kitaip sakant, 
skaičiuodavo ekvivalentą. Vienintelė bėda buvo ta, kad atominiai svo- 
riai ir svoriai, suskaičiuoti ekvivalentų metodu, skirdavosi. Pavyzdžiui, 
deguonies atominis svoris yra 16, tačiau jo ekvivalentas — 8. Chemijos 
straipsniuose vis dažniau pasirodydavo skaičiai, nenurodant, ar tai ato- 
miniai, ar ekvivalentiniai svoriai. Dėl to sumaišties vis daugėjo — o ką 
jau kalbėti apie vis didėjantį pavojų laboratorijos lygyje. 

Kad sutvarkytų šią painiavą, 1860 m. rugpjūtį Karlsruėje, Vo- 
kietijoje, buvo sušauktas pirmasis tarptautinis chemikų kongresas. Čia 
suvažiavo garsiausi chemikai iš visos Europos, o drauge su jais — ir visi 
kiti, išgarsėsiantys vėliau. Tarp jų buvo ir Mendelejevas. Nuo sprendi- 
mo turėjo priklausyti chemijos ateitis. 

Atominio svorio problemą dar kuluaruose iškėlė ugningas ir cha- 
rizmatiškas italų chemikas Stanislao Kanicaras (Cannizzaro). Jis buvo 
ne tik puikus chemikas, bet ir didis revoliucionierius. Vos prieš keturis 
mėnesius iki Karlsruės kongreso jis atsisakė chemijos profesoriaus pa- 
reigų Genujoje, kad Palerme galėtų prisidėti prie Garibaldžio Raudon- 
marškinių. Karlsruėje Kanicaras elgėsi vis taip pat herojiškai. Skambiu 
balsu jis aiškino susirinkusiems delegatams, kad ekvivalentinio svorio 
metodas pagrįstas pragaištingu nesusipratimu. Ekvivalentinis deguo- 
nies svoris — tik pusė atominio svorio, nes vienas tūris deguonies dujų 
molekulių sveria 16 kartų daugiau nei vienas tūris vandenilio dujų 
molekulių. Tačiau tas pat vienas vandenilio dujų molekulių (H,) tūris 
reaguoja tik su 8 tūriais deguonies dujų molekulių (O,), ir susidaro 
vanduo (H,O). Tas par galioja ir kitiems elementams. 

Mendelejevas dar nebuvo girdėjęs, kad kas nors su tokiu įkarščiu 
būtų kalbėjęs apie mokslą, tad visiškai suglumo. „Gyvai prisimenu tą 
įspūdį, kurį padarė jo kalbos, nepripažįstančios jokių kompromisų 
ir, rodos, ginančios pačią teisybę... Kanicaro idėjos vienintelės galėjo 
atremti kritiką ir pateikti atomą kaip mažiausią elemento dalį, suda- 

rančią molekulę ar junginį. Tik toks realus atominis svoris... gali būti 
pagrindas bendrosioms taisyklėms.“ Labai pagilėjo Mendelejevo su- 
pratimas apie atomą ir atominį svorį. Jei nebūtų atsiradę šios lemiamos 
atominio svorio sampratos, niekaip nebūtų įmanoma atrasti elementų 
savybių slepiamos tvarkos. 


1861 m. Mendelejevas grįžo į Sankt Peterburgą. Tai buvo viena 
svarbesnių datų Rusijos istorijoje: caras Aleksandras II galiausiai pa- 
skelbė dekretą dėl baudžiauninkų paleidimo. (Vilberforso bilį dėl ver- 
govės panaikinimo Britanijos parlamentas priėmė 1833 metais, nors 
pietinėse Amerikos valstijose vergovės problema nebuvo išspręsta iki 
Pilietinio karo pabaigos 1861 metais.) Dešimtys milijonų rusų vienu 
plunksnos brūkštelėjimu liovėsi buvę paprasta nuosavybe, kilnojamuo- 
ju turtu, prirakintu prie šeimininko valdų. Išlaisvinti baudžiauninkai, 
kartu ir jų neišsilavinę šeimininkai taip ir liko visiškai sumišę. Niekas 
nežinojo, ką daryti. 

Chemijos mokymas Rusijoje buvo toks pat apleistas ir sutrikęs. 
Grįžęs į Sankt Peterburgą Mendelejevas gavo mokytojo vietą Technikos 
institute. Jis labai nustebo sužinojęs, kad Rusija paprasčiausiai nebuvo 
nieko girdėjusi apie fundamentalią moderniosios chemijos pažangą, 
vykusią visoje Europoje. (Jam nesant, buvo išplėtota spektroskopija, 
atrasta naujų elementų, diskutuota dėl atominio svorio ir nutiko dar 
daug kitų svarbių įvykių.) Naujas jaunas ir entuziastingas chemijos dės- 
tytojas, per paskaitas pasakojantis apie paskutinius įspūdingus mokslo 
laimėjimus Europoje, netrukus patraukė daugelio dėmesį. Išraiškingos, 
giliai įsodintos žydros jo akys, gražiai krintanti barzda ir plevenantys 
plaukai teikė jam kone mesijo išvaizdą. Tačiau tai buvo naujoviškas 
mesijas Rusijoje: mokslo ir racionalumo pranašas. O sužinojęs, kad Ru- 
sijoje nėra moderniosios organinės chemijos vadovėlio, Mendelejevas 
sėdo ir parašė — penkis šimtus puslapių vos per šešiasdešimt dienų. 
Mendelejevas netruko išgarsėti ir pradėjo gerai uždirbti. 

1864-aisiais jis tapo profesoriumi, o po metų jau galėjo išsi- 
nuomoti nedidelį dvarą už dviejų šimtų mylių į pietryčius nuo Sankt 
Peterburgo — Tverėje. Baudžiauninkų paleidimas reiškė, kad daugelis 
žemės savininkų manė jų žemės vertę smukus. Sekdamas motinos 
pavyzdžiu, Mendelejevas savo dvare ėmėsi humanistinės programos 
valstiečių atžvilgiu ir tuo pat metu rėmė mokslinius ūkininkavimo 
metodus. Akivaizdžiai pasitvirtinus šių metodų sėkmei, pas jį pradėjo 
lankytis kaimyniniai valstiečiai. „Ar tu čia griebeisi burtų, ar tikrai ži- 
nai, kaip tvarkyti tokius dalykus?“ — savo kaimyno iš miesto teiravosi 
vienas apdairus kaimietis. Mendelejevas pasidalijo savo paslaptimis, 
ir visoje provincijoje kooperatyvai ėmė kreiptis į jį visais žemės ūkio 
klausimais, kaip antai sūrio gamyba ar javų derlius. 

Mendelejevo gyvai propaguojamą praktinį mokslo taikymą lygiai 
taip pat vertino ir nustebusi valdžia, išlaikiusi ortodoksinį viduramžiš- 
ką požiūrį į tokius stebuklingus reikalus. 1867 m. Mendelejevas buvo 
pasiųstas į tolybes: Kaukazas, Baku (patarti naftos pramonės statybose) 
ir Paryžius (Tarptautinėje parodoje įrengti Rusijos paviljoną). 

Tuo tarpu Mendelejevas, sulaukęs dvidešimt devynerių, vedė. Iš 
santuokos gimė sūnus ir duktė, tačiau kitais atžvilgiais ji nebuvo sėkmin- 
ga. Mendelejevo poreikis būti globojamam ir kad niekas neprieštarautų 
jokiu klausimu (liga, kuria jis užsikrėtė būdamas „talismanu“), taip pat 
bjaurus charakteris (Rumpelštilckino kompleksas) ir polinkis pasitraukti 
į studiją antžmogiško krūvio veiklai (pradingstančio vyro sindromas) — 
dėl visų šių dalykų gyventi su juo buvo visiškai neįmanoma. Laimei, jo 
žmona pasirodė esanti lakios vaizduotės ir išradinga moteris. Ji išmin- 
tingai išvykdavo gyventi į dvarą Tverėje, išskyrus tuos momentus, kai 
iš Sankt Peterburgo čia atvažiuodavo vyras — tada ji su vaikais persi- 
keldavo į Mendelejevo rezidenciją mieste. Tokiu būdu santuoką pavyko 
išgelbėti nuo skyrybų, kurios sugriauna tiek daug santykių. 

"Trisdešimt dvejų Mendelejevas buvo paskirtas bendrosios che- 
mijos profesoriumi į Sankt Peterburgo universitetą — itin prestižinės 
pareigos tokiam jaunam žmogui. Čia jo vyresniuoju kolega tapo 

puikiausias Rusijos chemikas Aleksandras Butlerovas, pirmasis ištyręs 
cheminių junginių sudėtį. Liūdna, tačiau Butlerovas neišlaikė vyravu- 
sios Rusijoje spiritualizmo ligos. Mokslo labui Mendelejevas buvo pa- 
prašytas išnagrinėti ekstracheminius Butlerovo teiginius, kuriuos jam 
teko paskelbti nesąmone. Tačiau nepaisant tų šmėkliškų nesutarimų, 
jie liko draugai. 

Entuziastingas įsitikinimas ir ekscentriška išvaizda lėmė mil- 
žinišką Mendelejevo pasisekimą tarp studentų. Net tie, kurie labai 
mažai išmanė chemiją, mėgaudavosi chemijos išminties grynuoliais, 
anekdotine informacija ir enciklopediniais nukrypimais į šalį (bet 
kokia tema nuo astrofizikos iki zoologijos, nuo astronomijos iki in- 
fekcijų ir rūgimo), kuriais jis „paskanindavo“ savo paskaitas. Tarp jo 
studentų buvęs ir būsimasis anarchistų lyderis Princas Kropotkinas 
prisimena: „Salė visada būdavo pilna — susirinkdavo kokie du šimtai 
studentų, iš kurių daugelis, bijau, nepajėgė sekti Mendelejevo minties, 
tačiau keletui mūsų, sugebėjusių suprasti apie ką kalbama, tai buvo 
intelekto stimuliatorius ir mokslinio mąstymo pamoka, palikusi ne- 
išdildomą pėdsaką visų mūsų tobulėjimo kelyje.“ Nekalbėsime, kaip 
šis intelektinis stimuliatorius netyčia paveikė anarchizmo raidą, tačiau 
akivaizdu, kad studentus Mendelejevas tikrai įkvėpdavo. Vienas nuo- 
vokiausių entuziastų sykį pastebėjo: „Mendelejevo dėka supratau, kad 
chemija — tikrai mokslas.“ Daugelio požiūriu, chemijai dar reikėjo 
paaugti. Ji vis dar buvo panaši į techninio išmanymo ir nesusijusių 
faktų kratinį, nevienijama jokio dėsningumo. 

Mendelejevas labai gerai suprato šį pasirinkto dalyko defektą. 
Nors jo chemijos paskaitose ir buvo gausu tolimiausių nukrypimų į 
šalį, vyravo vienas pagrindinis intelektinis principas — sintezė. Jo pro- 
tas tiesiog iš prigimties nebuvo linkęs palikti faktų savieigai. Štai kaip 
jis tai apibūdina: „Mokslo sistema reikalauja ne tik medžiagos, bet ir 
plano, ir jai būtina parengti medžiagą, viską sudėlioti į vietas, kurti 
planus ir simetrines įvairių dalių proporcijas.“ Mendelejevui tai nebu- 
vo vien intelektinė užduotis: „Suvokti, suprasti ir pagauti visą mokslo 

sistemos simetriją kartu su jos neišbaigtomis dalimis — tas pat, kaip 
ragauti džiaugsmą, kurį kelia tik aukščiausios grožio ir tiesos formos.“ 
Jis stengėsi atskleisti „mūsų mokslo filosofinius dėsningumus, iš kurių 
sudaryti fundamentai. 

Žinoma, tai kilnūs sentimentai. Vis dėlto Mendelejevas nebuvo 
užmiršęs jaunystės antipatijų. Nepaisant čia pacituotų sentimentų, jis 
liko nesutaikomu klasikų ir pačios filosofijos oponentu. Jo požiūriu, tai 
brandina tik „saviapgaulę, iliuzijas, išankstinį nusistatymą ir savanaudiš- 
kumą.“ Štai kaip jis tai suprato: „Klasicistai tikę būti tik žemvaldžiais, 
kapitalistais, valstybės tarnautojais, raidės žmonėmis, kritikais... Šian- 
dien galėtume gyventi be Platono, tačiau gamtos paslaptims atskleisti ir 
gyventi darnoje su gamtos dėsniais mums reikia antra tiek Niutonų.“ 

Žinant to meto švietimo padėtį Rusijoje, Mendelejevo filistiniz- 
mas (geriausiu atveju antikultūrizmas) gal ir atleistinas. Visgi tai lieka 
archetipiniu mokslo arogancijos pavyzdžiu, o toks požiūris gajus iki 
pat šių dienų. Amerikos kvantų fizikas Ričardas Feinmanas dažnai iš- 
reikšdavo panieką „kultūrai“, o filosofiją laikė beverčiu, niekam tikusiu 
dalyku. Toks požiūris itin paplito, tačiau kartą jis gavo gerą atkirtį nuo 
Ervino Šriodingerio ( „Šriodingerio katės“ kūrėjo) — aukštos kultūros 
austro, vieno aštriausių XX amžiaus protų: „Mokslas būtinas, tačiau 
nepakankamas pasaulio vaizdui susidaryti.“ Prancūzų filosofas Komtas 
savotiškai buvo teisus teigdamas, kad yra dalykų, kurių mokslas nie- 
kada nesužinos. Neteisingi buvo tik jo pavyzdžiai. 

Ir vėl Mendelejevui iškilo Rusijos atsilikimo bėda. Jis dėstė 
neorganinę chemiją, tačiau jo studentus stabdė tai, kad šia tema pa- 
prasčiausiai nebuvo tinkamo vadovėlio rusų kalba. Per rekordiškai 
trumpą laiką parašęs vienintelį šalyje moderniosios organinės chemijos 
vadovėlį, Mendelejevas dabar ėmėsi tokio pat darbo — rašyti apie ne- 
organinę chemiją. 

Tais laikais, panašiai kaip ir dabar, organinė chemija nagrinė- 
jo junginius, sudarančius gyvų organizmų pagrindą — daugiausiai 
medžiagas, sudarytas iš anglies ir vandenilio, deguonies arba azoto. 

Neorganinė chemija nagrinėja likusią negyvą materiją — pagrindinių 
cheminių elementų ir jų junginių savybes. 

1869-ųjų pradžioje Mendelejevas baigė pirmąjį iš numatytų 
dviejų Chemijos principų tomų. Tai buvo jo šedevras — to meto ge- 
riausias chemijos vadovėlis. Jis bus išverstas į visas pagrindines kalbas 
ir išliks standartu iki pat XX amžiaus pradžios. Vis dėlto tai nebuvo 
nuobodi ortodoksinė knyga. Stiliumi ji labai priminė autorių: kaip ir 
jo paskaitos, vadovėlis buvo pilnas pastabų su nukrypimais pačiomis 
įvairiausiomis temomis, cheminiais anekdotais ir mokslinėmis spėlio- 
nėmis. Žinoma, pastabos išėjo ilgesnės už patį tekstą, o ir jame galėjai 
rasti daug skanių kąsnelių. Ne veltui Mendelejevas vadino Principus 
savo mylimiausiu kūdikiu, pridurdamas, kad tas paveldėjęs jo paties 
„bruožų, patirties... ir nuoširdžiausių mokslinių idėjų“. 

Nors ir panašūs į autorių, Chemijos principai nepasižymi kažin 
kokiu neaiškiu ekscentriškumu. Šios informacijos kasyklos turėjo labai 
apibrėžtą struktūrą. Elementai ir jų junginiai buvo nagrinėjami iš eilės 
grupėmis pagal panašias savybes. Pavyzdžiui, pirmasis tomas baigėsi 
halogenų grupe, kurią sudaro fluoras, chloras, bromas ir jodas. Šios 
grupės pavadinimas kilęs iš graikų alos („druska“) ir -gen. Kiekvienas 
halogenų grupės elementas, susijungęs su natriu, duodavo labai pa- 
našių savybių druską, iš kurių geriausiai žinoma, be abejo, valgomoji 
druska — natrio chloridas. Halogenai lengvai jungiasi ir su kaliu. Taigi 
akivaizdus loginis žingsnis — pradėti naująjį tomą nuo šarminių meta- 
lų grupės, kurioje yra natris ir kalis. Mendelejevas manė, kad tai užims 
du pirmuosius skyrius. 

1869 metų vasario 14-osios, penktadienio, rytą tie du skyriai 
buvo baigti. Dabar Mendelejevui iškilo rūpestis — kurią elementų 
grupę nagrinėti toliau. Nuo to priklausė visa knygos struktūra. Buvo 
būtina rasti kažkokį pamatinį principą, pagal kurį galėtum tvarkingai 
išdėlioti elementus. O laikas spaudė — reikia tai padaryti per savait- 
galį. Pirmadienį reikės traukiniu vykti į Tverę, kur skaitysiąs paskaitą 
sūrių gamintojų delegacijai, o po to — trijų dienų apžiūra vietiniuose 

ūkiuose... O, kad jam pavyktų išnarplioti tą elementų dėsningumą, ir 
tada, grįžęs iš kaimo, galėtų ramiai baigti vadovėlį. 

Mendelejevas sėdėjo prie užversto stalo — pasišiaušęs kaip lau- 
kinis, panašus į nykštuką, kaire ranka įkyriai šukuojantį ilgą išsidrai- 
kiusią barzdą. Iš viršaus, iš prieblandos spoksojo Galilėjaus, Dekarto, 
Niutono ir Faradėjaus portretai, stebintys, kaip jis skrebina pieštuku 
vis didėjančioje kone virstančioje popierių, knygų ir neaiškių mecha- 
ninių įtaisų kaugėje. 

Mendelejevas ėmė kruopščiai sijoti savo enciklopedines žinias 
apie cheminius elementus, ieškodamas kažkokio savybių pasikartoji- 
mo, kuris galėtų sujungti atskiras panašių elementų grupes. Atsakymas 
turėjo būti. Negali elementai pasižymėti visai atsitiktiniu savybių kom- 
pleksu — tai nebūtų moksliška. Jau pripažinta, kad jų atominis svoris 
kinta pagal tam tikrą tvarką, tačiau tai tik dalis viso dėsningumo. Tai 
tik fizinė savybė. O ar nėra tvarkingai kintančios ir jų cheminės savy- 
bės? De Šankurtua skelbėsi atradęs tam tikrą savybių pasikartojimą, 
tačiau koks tas pasikartojimas, iš jo straipsnio neįmanoma suprasti. Ir 
net de Šankurtua pripažino, jog tai turbūt tinka ne visiems elemen- 
tams. Jis vis kalba apie kažkokią mįslingą „Žemės spiralę“, apie kurią 
nieko aiškiai nepasako. Akivaizdu, kad nė pats de Šankurtua nesupra- 
to, apie ką bandė kalbėti. Tačiau kad ir kas ten jam pasirodė, tai aiškiai 
įtikino Mendelejevą, jog egzistuoja kažin kokia ypatinga tvarka, tam 
tikras išsidėstymas. Mendelejevas buvo tikras, kad de Šankurtua teisus. 
Visas jo chemijos žinių svoris leido pasikliauti šia nuojauta. Jis vis suko 
ir suko galvą, vis bandė ir bandė dėlioti elementus vieną po kito, kad 
susidarytų kokia nors struktūra. Tačiau kiekvieną sykį toji struktūra 
subyrėdavo tarsi kortų namelis. Pirmadienio, vasario 17-osios, rytą 
Mendelejevas dar nebuvo nieko sugalvojęs. 

Tą rytą pusryčiaudamas jis peržvelgė gautus laiškus. Čia buvo ir 
Tverės savanoriškojo ekonominio kooperatyvo, įsikūrusio už dviejų 
šimtų mylių į pietryčius nuo Sankt Peterburgo, sekretoriaus praneši- 
mas. Jame aprašytos būsimojo susitikimo su sūrių gamintojais detalės. 

Tai turėjo įvykti jau tą pačią popietę. Kitos trys dienos paliktos patik- 
rinamajai kelionei po sūrių gamintojų centrus provincijoje, kaip jis ir 
buvo reikalavęs. Jo apsilankymui viskas jau parengta. 

Mendelejevas tuoj po pusryčių turėjo skubėti į traukinį, į Sankt 
Peterburgo Maskvos stotį. Medinis jo kelionių lagaminas jau stovėjo 
sukrautas prie lauko durų. Lauke apsnigtoje gatvėje laukė arkliu kin- 
kytos rogės. 

Galiausiai Mendelejevas pasiėmė laišką nuo pusryčių stalo ir 
kartu su puodeliu arbatos nusinešė į studiją. Čia jis dar kartą prisėdo 
prie stalo. Apvertė atsineštąjį laišką, padėjo arbatos puodelį ir ėmė 
kažką užsirašinėti antroje voko pusėje. Mes žinome šias smulkmenas, 
kadangi šis Tverės savanoriškojo ekonominio kooperatyvo sekreto- 
riaus laiškas buvo išsaugotas, ir ant jo vis dar likusi arbatos puodelio 
žymė. Užrašuose kitoje laiško pusėje matyti elementų sąrašas pagal jų 
atominį svorį. Matyt, Mendelejevas buvo tikras, kad atsakymas slypi 
šioje natūralioje ir akivaizdžioje sekoje: elementų eilėje pagal didėjantį 
svorį. Čia, be abejo, bent jau buvo tvarka. Tik bėda, kad ji, rodės, nie- 
ko nepaaiškina: tiesiog tik tiek, kad vienas elementas sunkesnis už kitą. 
O kaip grupės elementų, turinčių panašių savybių, tarkim, halogenai: 
fluoras (F), chloras (Cl), bromas (Br) ir jodas (I)? Tačiau halogenų gru- 
pės elementų svoris gerokai skiriasi: 


E=19- €l=35. Br=80 1=127 
"Taip pat ir deguonies grupės elementai: deguonis (O), siera (S), 
selenas (Se) ir telūras (Te). Jie irgi pasižymi ganėtinai panašiomis che- 
minėmis savybėmis, tačiau jų svoris taip pat skiriasi: 


O=16 S=32 Se=79. Te=128 


Pagal atominį svorį lygiai taip pat toli vienas nuo kito ir azoto 
grupės elementai: azotas (N), fosforas (P), arsenas (As) ir stibis (Sb): 

N=14 P=31 As = 75 Sb.= 122 


Tačiau išdėliojęs šias tris grupes vieną po kita, Mendelejevas pas- 
tebėjo dar kažkokią tvarką: 


F=19 Cl = 35 Br = 80 I = 127 
O=16 S=32 Se = 79 Te = 128 
N=14 P=31 As = 75 Sb = 122 


Skaitant vertikaliai iš apačios, elementų atominis svoris didėja. 
Netinka tik telūras (Te) iš ketvirtosios grupės, o visi kiti atrodo savo 
vietose. 

Ką tai reiškia? Lyg ir neatrodo prasminga. Bet tai juk negali būti 
paprastas atsitiktinumas? Jeigu ir taip, juk taip išsidėsto tik tuzinas 
elementų. O likę penkiasdešimt vis dar netvarkingi. 

Pasak Mendelejevo draugo A. A. Inostrancevo, apsilankiusio 
pas jį tądien, Mendelejevas šią mįslę be pertraukos minė tris dienas ir 
tris naktis. Kaip žinome, pagavus nuotaikai, jis sugebėdavo susitelkti 
ilgam, kad kalnus galėdavo nuversti, pavyzdžiui, taip vos per šešiasde- 
šimt dienų jis parašė penkių šimtų puslapių organinės chemijos vado- 
vėlį. Mendelejevas puolė paskubom sudarinėti kitų elementų sąrašus, 
jau suvokdamas, kad laikas spaudžia. Juk vis dar reikėjo skubėti į Tve- 
rės traukinį. Užrašų braižas ir dažni braukymai išduoda jo vis didėjantį 
susijaudinimą. Jis buvo įsitikinęs, kad eina teisingu keliu. Vieną įtari- 
mą jau turėjo, bet daugiau kol kas negalėjo suprasti. 

"Turbūt būtent tada Mendelejevui šovė gera mintis — įkvėptas 
jis sugretino elementų mįslę su mėgstamu kortų žaidimu — pasiansu. 
Jis ėmė rašyti elementų pavadinimus tuščiose kortelėse, pridėdamas 
atominį svorį ir chemines savybes. 

Tikėtina, kad kaip tik šiuo momentu jis nuėjęs prie studijos durų 
įsakė tarnui paleisti roges ir liepti grįžti, kai reikės važiuoti į popietinį 
traukinį. Tylant per gilias pusnis tolstančių rogių varpeliams, Mende- 

lejevas pradėjo telkti dėmesį į marias kortelių, paskleistų priešais ant 
darbo stalo. 

Ankstesniuose dienoraščiuose Mendelejevas mini, kad kartais, 
pavykus pirmiesiems žingsniams atradimo link, jį apimdavusi itin pa- 
kili nuotaika, tačiau jei vėliau nepavykdavo pratęsti pirmosios įžvalgos, 
jis puldavęs į gilią depresiją, o kartais net apsipildavęs ašaromis. 

Tokios prislėgtos būsenos Mendelejevą ir radęs draugas Inostrance- 
vas, tą vasario 17-osios popietę užėjęs jo aplankyti. Mendelejevas suprato 
esąs ties pat didžiulio atradimo riba, tačiau dar negalėjo kai ko suprasti. 
„Mano galvoje viskas susidėliojo, — karčiai skundėsi jis, — tačiau ne- 
galiu to išreikšti.“ Išsekęs jis nusvarino pasišiaušusią galvą ant rankų. 

Nekreipiant dėmesio į abejotiną filosofiją, kurią galima numanyti 
iš šios pastabos, visiškai aišku, koks nusivylęs jis turėjo jaustis. 

Laikas ir vėl ėmė spausti. Traukinys iš Maskvos stoties į Tverę 
netrukus išvyks. Gatvėje vėl laukė rogės, susisupęs vežikas sėdėjo, gūž- 
damasis besitraukiančios dienos šaltyje. Tiesiog šioje aplink paskleistų 
kortelių jūroje neliko laiko ištyrinėti visas galimybes — nėra laiko vi- 
siems kiekvienos galimos schemos privalumams ir trūkumams įvertin- 
ti. Veikti reikėjo greitai — spėti, kliautis intuicija, nuspręsti. Laimei, 
nuojauta buvo vienas stipriausių Mendelejevo bruožų. 

Mendelejevas pastebėjo, kad elementai ir pasianso žaidimas turi 
panašumą. Žaidžiant pasiansą, kortas reikia dėlioti pagal rūšį ir vis 
mažėjančia akių skaičiaus seka: 


Mažėjančio akių skaičiaus seka 


Rūšys 4 K D B 10 9 
6 KD 
Z7 KDBOY8 

O elementuose Mendelejevas ieškojo labai panašaus dalyko: pa- 
sikartojančio modelio, pagal kurį galėtum išdėlioti elementus į grupes 
pagal panašias savybes (kaip kortų rūšys), ir kad kiekvienoje grupėje 
elementai rikiuotųsi pagal atominį svorį (tai tarsi atitiktų kortų akių 
skaičių): 


Didėjančio atominio svorio seka 
—————— —> 


L. La 


Grupės 8 a 8 D 


sii E aW Fih 


Šis „cheminis pasiansas“, kaip jis pavadino, matyt, patvirtino ir 
net pagilino pirminę Mendelejevo įžvalgą — kad halogenų, deguonies 
ir azoto grupės slepia kažkokią ryškėjančią, nors dar neapčiuopiamą, 
tvarką. Viskas, rodos, dėliojosi į vietas. 

"Tačiau tuo metu prieblanda už lango jau užleido vietą ledinei 
nakties tamsai. Nors ir jausdamasis vis labiau išsekęs, Mendelejevas su- 
vokė jau negalįs sustoti. Jį užvaldė jausmas, kad čia pat — svarbiausias 
atradimas. 

Taigi net truputį nesmagu rašyti, kad šiuo momentu mokslininką 
įveikė nuovargis. Mendelejevas palinko, pasidėjo galvą ant rankų vi- 
dury išblaškytų ant stalo kortelių ir vos tik užsnūdęs susapnavo sapną. 


14 


Periodinė lentelė 


49, Aką pasakojo: „Sapne mačiau lentelę, kurioje 


visi elementai buvo savo vietose. Pabudęs tučtuojau užsirašiau tai 
ant popieriaus lapo.“ Sapne Mendelejevas suvokė, kad išdėliojus ele- 
mentus pagal atominį svorį, jų savybės kartojasi periodinių intervalų 
atkarpomis. Dėl šios priežasties savo atradimą jis pavadino Periodine 
elementų lentele. 

Kitame lape matome Periodinės lentelės projektą, kurį Men- 
delejevas išspausdino po dviejų savaičių istoriniame savo straipsnyje 
„Siūlomoji elementų sistema“. Skaitant nuo kairiojo skirsnio viršaus, 
vertikaliai elementai išdėstyti pagal didėjantį atominį svorį, o hori- 
zontaliose eilutėse elementai išdėstyti grupėmis, turinčiomis panašias 
tolydžio kintančias savybes. 

Kaip matyti, antrasis stulpelis primena Njulendso oktavų dėsnį, 
tačiau tolesniems didesnio atominio svorio elementams tai nelabai 
tinka. Panašiai įvertinti ir daliniai Dioberainerio bei de Šankurtua mo- 
deliai. Mendelejevo periodinė lentelė ne tokia griežta, vis dėlto atrodo, 
kad visi žinomi elementai dėstosi tvarkingai. 

Tačiau net pats Mendelejevas turėjo pripažinti, kad jau iš pir- 

ONnHTA CHCTEMH BAEMEHTOBS. 


OCHOBAHKOA NA AID ATOMHOMD OSCH H ANMUTECKOMD CAOKCTBS. 


Ti=50 Zr= 90 ?=180. 
V=51 Nb= 04 Ta= 193. 
Cr=52 Mo= 96 W =186. 
Mn=55 Ah=1044 Pt= 197, 
Fe=56 Rn=1044 Ir—198. 
Nie C0=>59 Pl=1084 0-=109. 
Hei Cu=634 Ag=108 Hg=200. 
Be => 04Mg=4 Zn=652 Cd=112 
B=} Al=27ų ?=68 Uroli6 An=197 
C=I2 Si=28 ?=70 Sn=118 
N=14 P=31 As=>75 Sb=122 BI=210? 
0-16 S=32 Se=794 Te=1287 
F=19 Ci=3548:=60 l=127 
Li=7 Na=23 K=39 Rb=854 Cs=133 Tl=204, 
Ca=40 Sr=87, Ba=137 Pb>=207. 
?m45 Ce —92 
TEr=-56 La=94 
2Y1>60 Di=95 
An = 75,6 Th = 118? 


A. Mensardont 


mo žvilgsnio šioje tvarkoje glūdi daug anomalijų. Pradžiai, jei visus 
elementus išdėstytum horizontaliai pagal savybes, kai kurie atominiai 
svoriai iškristų iš tikslios didėjančio atominio svorio sekos, kaip antai 
toris (Th = 118) trečiojo stulpelio apačioje. Tokiais atvejais Mendele- 
jevas keldavo klausimą, ar tiksliai nustatytas elemento svoris — gal su- 
klysta skaičiuojant. Taip jis arogantiškai pareiškia, kad mokslas klysta, 

o jis — teisus! Dar drąsesnių prielaidų jis pateikė dėl kitų periodinės 
lentelės anomalijų. Jei nerasdavo elemento, kuris tiktų į seką, papras- 
čiausiai palikdavo tuščią tarpą. Mendelejevas pranašavo, kad vieną 
dieną tie tarpai bus užpildyti atrastais naujais elementais. Pavyzdžiui, 
devintoje eilutėje (boro grupėje, prasidedančioje boru B = 11) jis nu- 
matė atsirasiant kol kas nežinomą elementą tarp aliuminio (Al = 27,1) 
ir urano (Ur = 116). Šį elementą jis pavadino eka-aliuminiu, numaty- 
damas, kad jo atominis svoris būsiąs 68. Jis net žengė dar vieną žings- 
nį — nusakė jo savybes, kurios būsią tarpinės tarp aliuminio ir urano. 
Panašiai ir kitoje eilutėje žemiau, anglies grupėje, prasidedančioje C = 
12, jis numatė būsiant atrastą elementą tarp silicio (Si = 28) ir alavo 
(Sn = 118), ir pažymėjo jį ? = 70. Pavadino jį eka-siliciu ir taip pat nu- 
sakė galimas jo savybes. 

Nepaisydamas šių akivaizdžių periodinės lentelės anomalijų, 
Mendelejevas buvo tikras, kad yra teisus. Tolesni tyrimai tik sustiprino 
jo įsitikinimą. Išsidėstymą periodinėje lentelėje stebėtinai atspindėjo 
valentingumo, kuriuo pasižymi elementai, kitimo seka. Valentingu- 
mas — tai elemento atomų gebėjimo jungtis su kitais atomais matas. 
Pavyzdžiui, ličio (lentelėje Li = 7) valentingumas 1. Tai yra, jei įsivaiz- 
duosime atomą kaip rutulį, jis turės vieną „ranką“, kuria galės susika- 
binti su kitais atomais. Kitas elementas atominio svorio sekoje — beri- 
lis (Be = 9,4), kurio valentingumas 2 — jis gali jungtis su dviem kitais 
atomais. Tolimesnio elemento boro (B = 11) valentingumas 3, po to 
yra anglis (C = 12), kurios valentingumas 4. Toliau valentingumas vėl 
mažėja, ir viso skirsnio seka tokia: 1, 2, 3, 4, 3, 2, 1. Toks periodiškas 
didėjimas ir mažėjimas daugiau ar mažiau kartojasi visų atominių svo- 
rių elementams. Tačiau išdėliojus elementus horizontaliomis grupėmis 
su panašiomis savybėmis, kaip Mendelejevas juos surašė į periodinę 
lentelę, tos pačios grupės elementai dažniausiai pasižymėdavo tokiu 
pat valentingumu. Taip visi azoto grupės elementai (vienuoliktoji 
eilutė iš viršaus, prasidedanti N = 14) yra trivalenčiai. Toliau žemyn, 
deguonies grupės (prasidedančios O = 16) elementai yra dvivalenčiai, 

o dar žemesnėje grupėje elementai vienvalenčiai. Tačiau ir vėl pastebi- 
me daug neatitikimų, kai valentingumai dėliojasi lyg ir nelabai tvar- 
kingai arba elementus reikia dėstyti kitaip. Tačiau Mendelejevas buvo 
įsitikinęs, kad ir tokias anomalijas galima kaip nors paaiškinti. Jis liko 
įsitikinęs, kad atsakymas — periodinis dėsnis, kaip jį pavadino. Kaip 
vėliau pats pastebėjo: „Nors dėl kai kurių neaiškių vietų man ir kilo 
abejonių, tačiau nė karto nesuabejojau šio dėsnio universalumu, nes 
tai nė už ką negali būti vien atsitiktinumas.“ 

Kiti chemikai anaiptol nebuvo tokie įsitikinę. Šis vadinamasis 
„dėsnis“ labai jau tipiškas Rusijos mokslui — nė lašelio griežtumo ir 
tikslumo, kuriuo pasižymėjo iš Vakarų paimtos jo sudedamosios dalys. 
Paprasčiausiai periodinėje lentelėje pernelyg daug skylių. Kaip Men- 
delejevas galįs remtis kai kuriems elementams neteisingai apskaičiuotu 
atominiu svoriu? Ar yra kas girdėjęs apie mokslinę teoriją, besiremian- 
čią mokslo klaidomis? 

Tačiau netrukus Mendelejevo periodinė lentelė sulaukė paramos, 
kokios jis mažiausiai tikėjosi. Vokiečių mokslininkas Julijus Mejeris 
(Julius Meyer) išspausdino straipsnį, kad jis atradęs periodinę lentelę. 
Tai tikrai nebuvo klaidinantis atsitiktinumas. 

Mendelejevo ir Mejerio gyvenimuose tikrai buvo sutapimų. Ke- 
leriais metais vėliau nei Mendelejevas Mejeris irgi studijavo chemiją 
Haidelberge pas Bunzeną ir Kirchhofą — žinomus spektroskopijos 
išradėjus, sugebėjusius atrasti naujų elementų net Saulės paviršiuje. 
Kitaip nei Mendelejevas, Mejeris neišlėkė su trenksmais iš Bunzeno 
laboratorijos. Dėl to jis susidarė labai išsamų vaizdą apie elementų pri- 
gimtį (užuot atkakliai gaišęs laiką namudinėje laboratorijoje tirdamas 
alkoholio tirpumą vandenyje). Mejeris irgi lankėsi garsiojoje Karlsruės 
konferencijoje 1860 metais, ir jį, kaip ir Mendelejevą, įkvėpė karšta 
Kanicaro kalba, ginanti atominius svorius. 

Dirbdamas labai panašia kryptimi kaip Mendelejevas, Mejeris 
galiausiai irgi atrado beveik identišką elementų išsidėstymo tvarką — 
lygiai tuo pat metu kaip ir Mendelejevas. Tai kodėl Mendelejevas lai- 

komas periodinės lentelės atradėju? Pirmiausia todėl, kad straipsnį šia 
tema išleido 1869 metų kovo 1 dieną, praėjus vos dviem savaitėms nuo 
pirminio atradimo, o Mejeris savo straipsnio neišspausdino iki kitų 
metų. Tačiau Mejerio išvados tikrai gerokai atsargesnės. Jis negalėjo iki 
galo paaiškinti lentelės anomalijų — kai kurių elementų, kuriuos teko 
išdėstyti netvarkingai, kurie, rodos, netinka į reikiamą grupę, ir kodėl 
yra neužpildytų vietų. Kritikams nurodžius neatitikimus tarp Meje- 
rio „dėsnio“ ir faktų, jis negalėjo apsiginti. Kita vertus, Mendelejevas 
gynėsi puldamas. Jis norėjo apginti savo cheminę įžvalgą visų „faktų“ 
akivaizdoje. 

Suprantama, kad mokslo pasaulis nebuvo įtikintas. Kaip galima 
grįsti mokslo dėsnį atradimais, kurie dar nepadaryti? Pasikliovimas 
neatrastais cheminiais elementais — laukinė fantazija. Einant laikui 
ir vis neatsirandant mokslinių įrodymų jo drąsioms prielaidoms pat- 
virtinti, Mendelejevo pozicija darėsi vis silpnesnė. Nebuvo rasta jokių 
naujų elementų, kurie pasižymėtų „eka-aliuminio“ ar „eka-silicio“ 
savybėmis. Ir tikrai — keletas metų po 1869-ųjų buvo stebėtinai tušti 
naujų elementų atradimo prasme. Tada, 1874-ųjų vasaros pabaigoje, 
Paryžiaus mokslų akademija gavo dramatišką laišką iš prancūzų che- 
miko Polo Lekoko de Buabodrano (Paul Lecoq de Boisbaudran), kur 
jis rašė: „Užpraėjusią naktį, 1875 m. rugpjūčio 27 d., tarp 3 ir 4 val., 
cinko sulfido pavyzdyje iš Pjerefito šachtų Pirėnuose atradau naują ele- 
mentą.“ Šį elementą jis pavadino galiu — pagal lotynišką Prancūzijos 
pavadinimą Galija. (Nors kai kas mano, kad Lekoko motyvai buvę 
ne tokie patriotiški ir neegoistiški, kaip atrodytų. Le coq prancūziškai 
reiškia „gaidžiukas“, o lotyniškai tai skamba gallus.) 

Paaiškėjo, kad Lekoko atrasto elemento atominis svoris — 69, 
o savybės rodė jį priklausant boro grupei — tarp aliuminio ir urano. 
Naujasis elementas galis tiksliai atitiko savybes, kurias Mendelejevas 
numatė eka-aliuminiui. Tačiau suskaičiavęs galio tankį, Lekokas gavo 
4,7 — o Mendelejevas buvo numatęs, kad eka-aliuminio tankis bus 
5,9. Šio akį rėžiančio neatitikimo buvo nevalia nepaisyti. Ar negali 

būti, kad ir kiti Mendelejevo „numatymai“ tėra paprasčiausios spėlio- 
nės — pasiseks ar nepasiseks? 

Vos išgirdus, kad Lekoko laboratorijos atradimas neatitinka jo 
teorinių prognozių, Mendelejevo reakcija buvo jam būdinga. Jis tuč- 
tuojau išsiuntė Lekokui depešą, kad jo turimas galio pavyzdys nesąs 
pakankamai grynas, ir siūlė pakartoti eksperimentą su kitu pavyzdžiu. 
Lekokas klusniai pakartojo eksperimentą su didesniu pavyzdžiu, kurį 
pirmiausia kruopščiai išgrynino. Ir šį kartą jis atrado, kad galio tankis 
5,9 — lygiai tiek, kiek buvo numatęs Mendelejevas! 

Po penkerių metų buvo gautas patvirtinimas, kad tai tikrai ne 
laimingas atsitiktinumas. Atlikdamas įprastą mineralo argirodito, ne- 
seniai atrasto šachtose netoli Fraiburgo, analizę, vokiečių chemikas 
Klemensas Vinkleris (Clemens Winkler) aptiko iki tol nežinomo ele- 
mento. Jis buvo pavadintas germaniu (jo tėvynės garbei). Tikslindamas 
savo periodinę lentelę, Mendelejevas buvo apskaičiavęs, kad eka-silicio 
atominis svoris bus ne 70, bet artimesnis 72, o prognozės dėl kitų sa- 
vybių liko nepakeistos. Tai būsiąs tamsiai pilkas metalas, pasižymintis 
tarpinėmis savybėmis tarp silicio ir alavo. Jo tankis būsiąs 5,5, jo oksi- 
do tankis — 4,7, o junginio su chloru tankis — 1,9. Vinklerio atrastas 
germanis — pilkas su metališku blizgesiu, ir jo atominis svoris 72,73. 
Jo tankis 5,47, oksido tankis 4,7, chlorido — 1,887. Mendelejevo pe- 


riodiniu dėsniu dabar jau niekas negalėjo abejoti. 


Atradus periodinę lentelę, chemija tapo brandžių mokslu. Kaip 
ir geometrijos aksiomos, Niutono fizika ir Darvino biologija, chemija 
gavo pagrindinę idėją, kertinį akmenį, ant kurio galima buvo statyti 
naują mokslo šaką. Mendelejevui pavyko suklasifikuoti visatos staty- 
bines plytas. 

Mendelejevas buvo įsitikinęs, kad šis atradimas mokslui leis pa- 
daryti milžinišką pažangą. Jis iškėlė mintį, kad ateinančiais šimtmečiais 
periodinė lentelė galbūt atskleis visatos kilmę, modelį, kuriuo remiasi 

pati gyvybė ar net pirminė materijos mįslė. Taip ir nutiko, bet visai ne 
tuo būdu, kaip jis numatė. Dar net Mendelejevui gyvam esant buvo 
atrasta, kad kai kurie elementai iš periodinės lentelės yra nepatvarūs 
ir ilgainiui skyla. Mendelejevas niekaip negalėjo su tuo sutikti: jam 
pe-riodinė lentelė buvo absoliutas. Tačiau būtent tų yrančių elementų 
vieta periodinėje lentelėje padėjo mokslininkams suprasti, kas gi vyks- 
ta. Atomas nėra pirminė dalelė. Gimė branduolio fizika. Ši savo ruožtu 
pateiks visą kolekciją branduolio sudedamųjų dalelių. Galbūt įmano- 
ma, kad ir šios išdėstytos panašiai kaip elementai periodinėje lentelėje? 
1981 m. amerikiečių fizikas Miurėjus Gelmanas (Murray Gell-Mann), 
įkvėptas Mendelejevo pavyzdžio, pateikė subatominių dalelių klasifi- 
kavimo lentelę, kurią pavadino aštuongubuoju keliu. Čia dalelės, pa- 
sižyminčios panašiomis savybėmis, buvo sugrupuotos į šeimas — pa- 
našiai kaip Mendelejevas iš pradžių buvo sugrupavęs elementus. Tačiau 
šiuolaikinis mokslas labai sparčiai žengia pirmyn. Aštuongubasis kelias 
patyrė tokį pat likimą kaip ir Mendelejevo periodinė lentelė. Buvo 
atrasta, kad suskirstytosios dalelės irgi nėra absoliučios. Jos, matyt, su- 
darytos iš dar mažesnių dalykų, vadinamų superstygomis. 

Tačiau nepaisant šių tolimų mokslo žingsnių, Mendelejevo atras- 
toji periodinė lentelė lieka šiuolaikinės chemijos pagrindu. Ji naudoja- 
ma numatyti visų įmanomų atominių elementų molekulinių derinių 
savybėms. Tai itin plačiai taikoma sudėtingų naujų vaistų sintezei. 
Analogiškai tikslios žinios apie kiekvieno atominio elemento galimy- 
bes sudaryti ryšius su kitais elementais leido chemijai padaryti įspūdin- 
gą pažangą. Jei nebūtume turėję tokių žinių, nebūtume galėję suvokti 
itin sudėtingos DNR molekulės — „gyvybės modelio“ — sandaros. 

Buvo patvirtinta ir Mendelejevo nuojauta, kad jo periodinė len- 
telė padės sužinoti visatos kilmę. Kosmologai, svarstantys, kas galėjo 
atsitikti pirmosiomis sekundėmis po Didžiojo sprogimo, suvokė, kad 
juda nuo branduolinių dalelių atsiradimo (per pirmąsias tris sekundes) 
iki pirmųjų atomų susidarymo (po milijono metų). Kaip šie pirmieji 
paprasti atomai tapo sudėtinga periodinės lentelės struktūra — visatos 

raidos paslaptis. Žinome, kaip tai prasidėjo, o Mendelejevas parodė, 
kaip yra dabar. Tai, kas dėjosi tarp šių įvykių — gyvybiškai svarbus 
epizodas, kurį dar dalelė po dalelės stengiamės surinkti. 

Periodinė elementų lentelė per šimtmetį ar kiek ilgiau po Men- 
delejevo atradimo keletą kartų buvo pertvarkyta ir pakoreguota. Vis 
dėlto visi šiuolaikiniai periodinės lentelės variantai (kurių yra keletas) 
vis dar grįsti pagrindine Mendelejevo struktūra. Buvo atrasta kone 
antra tiek naujų elementų, negu jų buvo iki atrandant lentelę, ir visi 
tilpo į lentelę, sudarydami visiškai naują grupę arba atlikus vieną po 
kito kelis pergrupavimus. Dabar žinoma, kad elementų savybės, va- 
lentingumas ir svoris priklauso nuo subatominių dalelių, sudarančių 
atomus, išsidėstymo. Tačiau branduolio fizika iš esmės patvirtino pra- 
dines Mendelejevo hipotezes dėl atominio svorio, trūkstamų elementų 
ir jų savybių. Ji pateikia bendrą paaiškinimą, pagrįstą sudėtingiausiais 
eksperimentiniais įrodymais, o štai Mendelejevas galėjo tik spėlioti ir 
kurti hipotezes. Tai, ką 1869 metų vasario 17-ąją atrado Mendelejevas, 
buvo dviejų su puse tūkstantmečių epo kulminacija — savotiška žmo- 
nijos siekių alegorija. 

1955 m. buvo atrastas šimtas pirmasis elementas, tvarkingai 
užėmęs savo vietą periodinėje lentelėje. Jis buvo pavadintas mende- 
leviu — didžiojo mokslininko atradimui prisiminti. Ir visai nekeista, 
kad tai nestabilus elementas, kurio branduolys savaime skyla. 


TOLESNIAM SKAITYMUI 


adangi norėjau parašyti populiarią knygą, nepridedu ilgo 
šaltinių sąrašo. Citatų šaltiniai tekste dažniausiai paminėti, taip pat 
ir dauguma atitinkamų darbų. Toliau išvardyti literatūros šaltiniai, 
kuriais rėmiausi rašydamas tam tikrus skyrius ir kuriuos galbūt būtų 
pravartu perskaityti. 

Šioks toks įspėjimas, ieškant medžiagos toliau gilintis: Mendele- 
jevo pavardė angliškai gali būti rašoma tokiais variantais: Mendeleyev 
(taip rašo autorius angliškame originale, laikydamas šį variantą logiš- 
kiausiu anglų kalbai ir plačiausiai vartojamu, tačiau pripažįsta, kad 
tai nėra priimta forma, tad pavadinimuose, rodyklėse, straipsniuose 
ir kitur galima rasti ir kitokių, toliau pateikiamų variantų, — vert.), 
Mendeleev (taip jis pats pasirašydavo angliškai), Mendelėev, Mende- 
lėlev, Mendeleleff, Mendeleyeff ir kt. 


Prologas 


Paul Kolodkine. Dmitri Mendelčiev, Paryžius, Seghers, 1961. Prancū- 
zų kalba. Viena iš nedaugelio biografijų, parašytų ne rusiškai. 

B. M. Kedrov. „Mokslinio kūrybingumo psichologijos klausimu 
(D.I. Mendelejevo periodinio dėsnio atradimo proga)“, 
Soviet Review, 8 t., 2 (1967), p. 26-45. Išsamūs tyrimai, kaip 
viskas atsitiko, versta iš rusų kalbos. 


Henry M. Leicester. Factors which led Mendeleev to the Periodic Law. 
Chymia, 1 t. (1948). 

1. Kaip buvo iš pradžių 

Diogenes Laertius. Lives of Eminent Philosophers. Londonas, 
Heineman, 1980. Pagrindinis šaltinis apie seniausius filosofus. 
Labai lengvai skaitoma, tačiau ne visada patikima. 

W. T. Jones. A History of Western Philosophy. 1 t.: The Classical Mind. 
Niujorkas, Harcourt Brace, 1970. Itin gerai atskleidžia pirmųjų 
filosofų idėjas ir mokslinį aspektą. 

M. E. Weeks ir H. M. Leicester. The Discovery of the Elements. 
Journal of Chemical Education (JAV), 1968. Išsamus kone 500 


puslapių veikalas. Gilios išminties kasyklos, kurias nuodugniai 
naudojau. 


2. Alchemijos praktikavimas 
John Read. Through Alchemy to Chemistry. Londonas, Bell, 1957. 
Jack Linsay. The Origins of Alchemy. Londonas, Muller, 1970. 


Soheil M. Afnan. Avicenna: His Life and Works. Londonas, 

Allen & Unwin, 1958. Labai įdomi biografija, puikiai išnaudo- 
jusi taip menkai išlikusią patikimą medžiagą. 


3. Genijai ir svaičiotojai 


J. R. Partington. History of Chemistry. Londonas, Macmillan, 1962. 
Keturių tomų standartinis ankstyvasis veikalas, kurį nuodugniai 
išstudijavau. 


C. C. Gillespie. Dictionary of Scientific Biography. Niujorkas, 
Scribner, 1974. Šešiolikos tomų pavyzdinis informacinis biogra- 
fijų vadovas, kuriuo irgi daug kartų rėmiausi. 


Alexander Roob. Alchemy and Mysticism. Londonas, Taschen, 1998. 
Septyni šimtai puslapių, daugybė iliustracijų. Pateikia daug 
būtinos informacijos ir įdomybių. 


4. Paracelsas 


Henry M. Pachter. Paracelsus: Magic into Science. Niujorkas, 
Schuman, 1971. Geriausia Paracelso biografija anglų kalba. 


Bernard Jaffe. Crucibles: The Story of Chemistry. Doveris, 1998. 
Yra geras trumpas skyrius su Paracelso biografija ir dar daug 


skyrių apie kitas įžymybes iš chemijos istorijos. 


Itin informatyvus ilgokas straipsnis iš Gillespie žodyno Dictionary of 
Scientific Biography 10 t (žr. prie 3 skyriaus). 

5. Bandymai ir klaidos 


Carl B. Boyer. The Rainbow: From Myth to Mathematics, 
Niujorkas, 1959. Aprašo Ditrichą fon Fraiburgą platesniu 
kontekstu ir išnarplioja visą istoriją. 


Nikolia Kuzietis plačiau aprašytas minėtame Gillespie darbe, 3 t. 


Fred Hoyle. Nicholas Copernicus. Londonas, Heinemann, 1973. 
Žymaus šių laikų astronomo esė, pilna įdomių profesionalo 
pastebėjimų. 


Dorothy Waley Singer. Giordano Bruno: His Life and Thought. 
Niujorkas, Schuman, 1950. Turbūt vis dar geriausia bendroji 
biografija. 


6. Mokslo elementai 


James Reston jaun. Galileo: A life. Londonas, Cassell, 1994. 
Paskutinioji iš daugelio puikių biografijų — palyginti trumpa, 
tačiau aiški ir į temą. 


Stephen Gaukroger. Descartes: An Intellectual Biograpby. 
Oksfordas, OUP, 1995. Naudingas Dekarto filosofijos ir 
mokslo nagrinėjimas, kur, nepaisant pavadinimo, aprašytas ir 
gyvenimas. 


Nieves Mathews. Francis Bacon: The History of a Character 


Assassination. Nju Heivenas, Yale UP, 1996. Vertinga, nes 
išsklaido daugelį mitų, gaubiančių Bekono vardą. 

John Losee. A Historical Introduction to the Philosophy of Science. 
Oksfordas, OUP, 1993. Geriausias išsamus vadovas neretai 
stulbinančia tema. 


7. Atgimęs mokslas 


R. E. W. Maddison. The Life of the Honourable Robert Boyle. 
Londonas, Taylor & Francis, 1969. Gera išsami biografija, daug 
patrauklių to meto detalių. 


Michael White. Isaac Newton: The Last Sorcerer. Londonas, 
Fourth Estate, 1997. Neseniai parašyta biografija, daugiau 
dėmesio skirianti prieštaringiems alcheminiams Niutono 
darbo aspektams. 


H. Stanley Redgrove ir I. M. L. Redgrove. Van Helmont: Alchemist, 
Physician, Philosopher. Londonas, William Rider, 1922. 


"Trumpas, retas kūrinys, tačiau turbūt vienintelė informacija 
anglų kalba. 


8. Neregėti dalykai 


Minėtas Weeks ir Leicester darbas. Išsamus veikalas šia tema, plačiai 
aprašytas ir atradėjų gyvenimas. 


J. Newton Friend. Man and the Chemical Elements. Londonas, 
Charles Graham, 1951. Labai įdomiai parašyta istorija apie ele- 


mentų atradimą ir atradėjus. 


Anglų kalba Karlo Šylės biografijos nėra, tačiau gerą jo gyvenimo ir 

darbo apybraižą galima rasti minėtame Dictionary of Scientific 
Biography, 12 t., p. 143—150. 


I. Nechaev ir Gerald Jenkins. The Chemical Elements. 
Diss (Norfolkas), Tarquin, 1997. Puiki trumpa populiari che- 
minių elementų apžvalga, daug kitos įdomios informacijos apie 
chemiją. 


9. Didžioji flogistono mįslė 


Deja, anglų kalba neturime išsamios Becherio biografijos, tačiau gerą 
santrauką apie nepaprastą jo gyvenimą galima rasti minėtoje 


Jaffe knygoje (4 skyriuje). 


Taip pat nėra ir lengvai prieinamos Štalio biografijos, tačiau trumpą 
skyrelį apie jo gyvenimą galima rasti Great Chemists, red. Eduard 
Farber, Interscience, 1961. 


E. W. Gibbs. Joseph Priestley. Londonas, Nelson, 1965. Geriausia popu- 


liari šio garsaus mokslininko ir principingo žmogaus biografija. 
Christina Jungnickel ir Russell McCormmach. Cavendish. Amerikos 
filosofų asociacija, 1996. Geras šaltinis apie išimtinį mokslą ir 
išimtinę asmenybę — daug gražių iliustracijų. 
10. Atskleista paslaptis 
Jean-Pierre Poirier. Lavoisier: Chemist, Biologist, Economist. Pensilva- 


nijos universiteto spauda, 1996. Išsami biografija, gausi gyveni- 
mo, darbo ir tų laikų detalių. Versta iš prancūzų kalbos. 

Ferenc Szabadvary. Lavoisier. Cincinačio universitetas, 1977. 
"Irumpesnis, bet labai įdomiai skaitomas šaltinis, išverstas iš 


vengrų kalbos. 


William H. Brock. Fontana History of Chemistry. Londonas, Fontana, 
1992. Geriausias populiarus darbas šia tema, puikūs skyriai apie 
Aogistonininkus ir Lavuazjė. 


11. Chemijos formulė 


Frank Greenaway. John Dalton and the Atom. Londonas, Heinemann, 
1966. Lengvai skaitoma ir informatyvi populiarioji biografija, 
gerai nušviečianti ir mokslą, ir tuos laikus. 


Red. Evan Melhado ir Tore Frangsmyr. Enlightenment Science in the 
Romantic Era. Kembridžas, CUP, 1992. Bercelijaus chemija ir 
jos kultūrinės aplinkybės XIX amžiaus pradžios Europoje. 


12. Slaptos struktūros paieškos 
Iš esmės vieninteliai išsamūs šaltiniai apie Dioberainerį ir 
de Šankurtua — atitinkami skyriai iš minėto Dictionary of 
Scientific Biography. 
Chemical Age, Nr. 59 (1948), yra J. A. Cameron straipsnis, 
pavadintas J. A. R. Newlands (1837-1898), A Pioneer Whom 
Chemists Ridiculed. 


Minėtoje Partingtono History of Chemistry, 4 t., 4 dalyje išsamiau 
aprašoma, kaip buvo ieškoma elementų išsidėstymo tvarkos. 

John Emsley. The Development of the Periodic Table. Interdisciplinary 
Science Reviews, 12 t. (1987). 


13. Mendelejevas 


Cicely Kodiyan. Eminent Russian Scientists. Delis, Konark, 1992. 
Garsių Rusijos mokslininkų, gyvenusių iki Mendelejevo ir vė- 
liau, biografijos. 


Dar žiūrėti Prologo sąrašą. 


14. Periodinė lentelė 


J. W. van Spronsen. The Periodic System of the Elements: A History 
of the First Hundred Years. Londonas, Elsevier, 1969. Bendrais 


bruožais nusako mokslo raidą po Mendelejevo atradimo. 


Edward G. Mazurs. Graphic Representations of the Periodic System 
during One Hundred Years. Alabamos universitetas, 1974. 
Pasakoja, kaip pasikeitė grafinis periodinės lentelės vaizdavimas, 
palyginti su originaliomis Mendelejevo versijomis. 


Accademia dei Lincei 179 

acto rūgštis 47, 63 

akiniai 121 

Akvinietis, Tomas 54, 56, 67-68, 120 

al-chemia 44 

Al-Razis 47-50 

alavas 24, 34, 92 

Albertas Didysis 55-56, 92, 97 

alchemija 106, 108, 109, 170171, 174-175 
Arabų imperijoje 33-52 
viduramžiais 53-70 
žr. Paracelsas 

Aleksandras Didysis 29, 31-32, 33 

Aleksandrija 33, 34, 40 

aliuminis 238-239 

alkoholis 65, 91, 93, 153 

amoniakas 207 

amoniako druska 46 

amonio chloridas 46, 48 

Anaksimenas 19-20 

anglies dioksidas 153, 199, 207, 220, 236, 

255 

anglies monoksidas 66, 236 

anglis 25 

antikos Graikija 15-23, 25-32, 114 

Antikristas 114 

apskritimo ploto skaičiavimas 100 

aqua fortis (stiprusis vanduo) 66 

agua vitae (gyvybės vanduo) 66 

arabai, alchemija 42-52 

Archimedas 124 

Aristotelis 28-31, 46, 48, 74, 105, 111 

Arnoldas de Vilanova 66, 67 

arsenas 38, 56, 92, 263 

artritas 90 

astatis 189 

astronomija 127-131 

atomai ir atomų teorija 25, 114-116, 118, 
229-231, 232 

atominis svoris 11, 13, 230, 255-257 

auksas 10, 24, 34, 50) 

aukštųjų sferų muzika 31 

Avicena 49-51, 66, 74, 84, 89, 94 

Avogadro hipotezė 255 

azotas 185, 232, 236 

azoto oksidas 207 

azoto rūgštis 63, 66 


Babilonas 16 

Bagdadas 44 

baris 184, 241 

barometras 157 

Becheris, Johanas (Johann Becher) 191-194 

beflogistonis oras 208, 211, 218 

Beilis, Pjeras (Pierre Bayle) 155 

Bekonas, Frensis (Francis Bacon) 136-145, 
146-150, 151 

Bekonas, Rodžeris (Roger Bacon) 56-59 

Bercelijus, Jonsas (Jöns Berzelius) 231-236 

Berlyno akademija 179 

Biorhavė, Hermanas (Hermann Boerhaave) 
196 

bismutas 92 

Bizantijos imperija 42 

Boilio dėsnis 165 

Boilio paskaitos 171 

Boilis, Robertas (Robert Boyle) 160-172, 
178-179, 193 

Bolas iš Mendeso 36 

Borkutsas, Dirkas (Dirk Borcouts) 127 

branduolio dalelės 273 

Brantas, Henigas (Hennig Brand) 176-178, 
181 

bromas 241, 244, 261, 263 

bronza 24 

Brunas, Džordanas (Giordano Bruno) 
103-119 

Bunzenas, Robertas (Robert Bunsen) 
251-253 

Butlerovas, Aleksandras 259 


Celsijus 75 

ceris 234 

„Chemijos principai“ (Mendelejevas) 
261-262 

„Chemikas skeptikas“ (Boilis) 167, 168 

cheminės formulės 235 

chloras 183, 232, 244, 261, 263 

Ciceronas 115 

cimento 125 

cinkas 92 

coincidentia oppositorium 101, 110 


Dageras, Lui (Louis Daguerre) 186 

Daltonas, Džonas (John Dalton) 227-231 

Daltono dėsnis 228 

daoizmas 18 

De Rerum Natura (Lukrecijus) 116 

dedukcija 134 

dedukcinė logika 141 

degimas 195, 196, 221 

degtukai 182 

deguonis 185-186, 209-210, 218-219, 
221, 236 

deimantas 25 

dekabristai 247 

Dekartas, Renė (René Descartes) 112, 
132-135, 143, 151, 155, 179 

Dekarto koordinatės 134 

Dekarto metodas 132 

Demokritas 26, 114, 229 

Devis, Hemfris (Humphry Davy) 184, 189, 
209, 218, 237 

dialektinis materializmas 111 

dialektinis metodas 110 

Didro, Deni (Denis Diderot), Encyclopėdie 212 

Dioberaineris, Johanas (Johan Dėbereiner) 
240-241, 244 

Diokletianas 40 

distiliacija 68 
Ditrichas fon Fraibergas (Dietrich von Frei- 
berg) 97, 135 

druska 78, 79, 190, 191 

dujos 154, 158, 165-167, 185-186 
Kavendišo darbai 202-204 
kritinė temperatūra 255 
savybės 228-229 

dūmai 79 

Dža'faras 47 

Džabiras ibn-Hajanas 44—49, 65 

džinas 156 

Džonsonas, Benas (Ben Jonson) 137 


Edvardas II 62 
Efesas 20 
Egiptas 16, 25, 34 
eksperimentalizmas 132, 144-145, 156, 
168 
ekvivalentinis svoris 256 
elektrolizė 237-238 
elementai 10, 168-169, 176-189 
apibrėžimas 222-224 
keturi — žr. keturi elementai 1 
krūviai 232 
penki 30 
septyni 34, 69 
trys 78-79, 190-191, 194 
eliksyrai 46, 65 
Elujaras, don Chosė d‘ (José 4'Elbuyar) 185, 
188 
Elujaras, don Faustas d‘ (Fausto d'Elbuyar) 
185, 188 
Elžbieta I 127 
Empedoklis 22 
Enciklopedija (Didro) 212 
Endriusas, Tomas (Thomas Andrews) 255 
Epikūras 114-115 
Erazmas 80, 104, 108 
eteris 30 


Feinmanas, Ričardas (Richard Feynman) 
230, 260 

Ferme Générale 213, 216, 224 

filosofinis akmuo 59, 60, 115, 177 

finikiečiai 24 


Flamelis, Nikolia (Nicolas Flamel 61-62 

flogistonas 195-210, 217 

fluoras 261, 263 

fosforas 176, 177, 178, 181, 263 

fotografija 186 

Franklinas, Bendžaminas (Benjamin Fran- 
klin) 201, 207, 216 

Frobenijus, Johanas (Johan Frobenius) 
79-80, 87 

Fugeris, Sigizmundas (Sigismund Fugger) 
73-74 


G (gravitacijos konstanta) 204 

Galenas 74, 83, 86, 89 

Galilėjus 117, 122-132, 134-136, 142, 
145, 151 

galis 271-272 

Ganas, Johanas (Johann Gahn) 184 

garai 153-154 

garo variklis 167 

Gausas, Karlas (Karl Gauss) 209 

Geberis (Džabiras ibn-Hajanas) 44, 61 

geležis 24, 25, 34 

Gelmanas, Miurėjus (Murray Gell-Mann) 273 

geometrija 28 

germanis 272 

Gėtė, Johanas (Johann Goethe) 240-242 

Gilbertas, Viljamas (William Gilbert) 
145-146 

Giurikas, Otas fon (Otto von Guericke) 
158-159, 178 

gyvybės eliksyras 40, 46, 65, 94 

gyvybės jėga 233, 239 

gyvybės vanduo 66 

gyvsidabris 25, 34, 46, 79, 89, 91, 190-191 

Gloria Mundi 60 

Godfris, Ambrozijus (Ambrose Godfrey) 178 

Graikija, Antikos 15-23, 25-32, 114 

graikiškoji ugnis 43 

guma 209 


halogenai 244, 261, 263 

Harunas ar-Rašidas 44, 47 

Harvėjus, Viljamas (William Harvey) 139, 
146-147 

heliocentrinė teorija 102, 103 

Henkvicas, Ambrozijus Godfris (Ambrose 
Godfrey Hanckwitz) 178 

Henrikas VIII 137 

Heraklitas 20-21, 190 

Heras Aleksandrietis 64-165 

Heriotas, Tomas (Thomas Herriot) 127 

Hermis 44, 46 

Hermis Trismegistas 44, 46, 68, 105-106, 
1075111 į 

Heršel, Karolina (Caroline Herschel) 238 

Hėgelis (G. W E Hegel) 110-111 

Hipokratas 75, 90 

Hiugensas, Christijanas (Christiaan Huygens) 
155 

Hobsas, Tomas (Thomas Hobbes) 155 

Hoenhaimas, Teofrastusas Bombastas fon 
(Theophrastus Bombast von Hohen- 
heim) — žr. Paracelsas 

Hudas, Tomas (Thomas Hood) 127 

Hukas, Robertas (Robert Hooke) 164 

Huko dėsnis 165 


ibn Sina (Avicena) 49-51, 66, 74, 83, 84, 
89 

indukcinė logika 142 

Inkvizicija 108, 118-119, 131, 135 

Inostrancevas 12, 265 

intuicija 144 

islamas 42-52 

išvestinių skaičiavimas 180 


jatrochemija 77, 80, 83, 86, 90, 107 
Jelmas, Peteris (Peter Hjelm) 184 
Jeronimas, šv. 115 
jėga 124 
jodas 244, 261, 263 
Jonas XXII, popiežius 67 
Jonas de Rupescisa 65 
Julijaus kalendorius 102 
junginiai 168 
organiniai 233 
Juodasis maras 54 
Justinianas 42 


kalcis 241, 244 

Kalinikas 43 

kalis 239, 261 

kalorija 224 

Kanicaras, Stanislao (Stanislao Cannizzaro) 
256 

Kantas, Imanuelis 223 

Karališkoji draugija 150, 168, 170, 178, 
230, 244 

Karališkoji mokslų akademija (Mokslų 
akademija) — Acadėmie Royale 
des Sciences (Acadėmie des Sciences) 
179, 181 

Karolis I 163 

Karolis II 163 

katalizatoriai 38 

Kavendišas, Henris (Henry Cavendish) 
199-206 

Kavendišo laboratorija 205 

Kedrovas, B. M. 12 

keturi elementai 22, 24, 30, 78, 82, 135 

ir khemeia 35 
paneigimas 203 

keturi skysčiai 82 

khemeia 34-35, 37-38, 40, 44 

Kinija 45, 99 

Kirchhofas, Gustavas (Gustav Kirchhoff 
251-253 

kiuris 189 

kobaltas 92 

kohl 93 

Komtas, Ogiustas (August Comte) 253—254, 
260 

Konfucijus 18 

Konstantinas, imperatorius 41 

Konstantinas Afrikietis 65, 66, 94 

Konstantino dovana 98 

Konstantinopolis 41, 42, 59, 76 

kontrreformacija 108 

Kopernikas 69, 82, 96, 97, 102, 104, 106, 
107, 120, 125, 128 

Krafias, Johanas (Johann Kraffi) 178, 181 

kritinė temperatūra 255 

Kronstedras, Akselis (Axel Cronstedt) 186-187 

kvėpavimas 219-220 


Lao Dzė 18 
laudanas 91 

Lavleis, Ada (Ada Lovelace) 238 

Lavuazjė, An Mari (Anne-Marie Lavoisier) 
213-216 

Lavuazjė, Antuanas (Antoine Lavoisier) 203, 
208, 211-226, 234 

Leibnicas, Gotfridas Vilhelmas (Gottfried 
Wilhelm Leibniz) 109, 172, 
180-181 

Lekokas de Buabodranas, Polas (Paul Lecoq 
de Boisbaudran) 271-272 

Lencas, Emilis (Emil Lenz) 249 

Leonardas da Vinčis 57, 120, 172 

Leukipas 25-26, 114 

Liperšėjus, Hansas (Hans Lippershey) 121 

Liundstriomas, J. E. (J. E. Lundström) 182 

Liuteris, Martinas (Martin Luther) 76, 80, 
84 

lydymas (metalų) 195 

Lokas, Džonas (John Locke) 155, 175 

Lukrecijus 115-117 

Lulijus, Raimondas (Raymond Lully) 62, 
109, 110, 111, 112 


Machas, Ernstas (Ernst Mach) 234 
magas 94 
Magdeburgo pusrutuliai 159 
magnis 244 
Mahometas 42—43 
Makiavelis 138 
Maksvelas, Džeimsas (James Maxwell) 205 
manganas 184 
Maratas, Žanas-Polis (Jean-Paul Marat) 
225-226 
Maratonas 20 
Mariotas, Edmė (Edmé Mariotte) 165 
Marksas, Karlas (Karl Marx) 111 
Marlou, Kristoferis (Christopher Marlowe) 
127, 137 
mechanika 124 
Mejeris, Julijus (Julius Meyer) 270-271 
Mendelejevas, Dmitrijus 
charakteris 12, 250, 253 
darbas su periodine lentele 11-14, 
261-266, 267-274 
Haidelbergas 251-257 
išsilavinimas 247, 248-251 
išvaizda 9—11 


Karlsruės konferencija 256-257 
mokytojo darbas 250-251, 257, 258-259 
Paryžius 251 
patarėjo darbas 258 
pavardės rašymas 275 
raštai 257, 260-262 
Sankt Peterburgas 249-251, 257, 258 
vaikystė 246-248 
vedybos 258 
mendelevis 274 
Miletas 15-19 
Mileto mokykla 20 
Močenigas, Žuanas (Zuan Mocenigo) 117, 
122 
molekulės 168, 254 
molibdenas 184 
Moras, Tomas, Utopia 148 
moterų nekentimas moksle 149, 162, 175 
musulmonai 42-52 


natris 238, 243, 253 

Naujoji Atlantida (Frensis Bekonas) 148 

Nematomasis koledžas (/nvisible College) 
163 

nestoriečiai 41-42, 44 

Netikrasis Geberis 61, 63 


nikelis 187 
Nikolia Kuzietis 98—102, 104, 110, 
116-117, 120 


Niutonas, Izaokas (Isaac Newton) 107, 146, 
161, 172-175, 180, 198, 204 

Njulendsas, Džonas (John Newlands) 
243-244 

nomenklatūra 221-222, 236 

Novum Organum (Frensis Bekonas) 141, 
143 


numerologija 242 


Obris, Džonas (John Aubrey) 138 
oksidacija 221 

oktavų dėsnis 244, 267 
Oporinusas 84-86 

Opticks (Niutonas) 172, 180 
Oras 164 

oras 153, 165 

oro slėgis 157 

Paracelsas 71-96, 104, 106, 152, 191 

parakas 57 

Parė, Ambrozijus (Ambroise Paré) 74 

Paskalis, Blezas (Blaise Pascal) 157, 161, 179 

„Paslapčių paslaptis“ (4/-Razis) 48 

patentai 179 

periodinė lentelė 12-14, 261-266, 
267-274 

perspicilijumas 122-123, 127 

Physica Subterranea (Becheris) 193, 194, 
195 

Pitagoras 19, 20, 22, 23, 99 

planetos 31, 34, 69, 82, 135 

platina 188 

Platonas 27-28, 69, 105 

podagra 90 

Prancūzijos revoliucija 224-226 

Principia (Niutonas) 172 

prisca theologia 105, 111 

Pristlis, Džozefas (Joseph Priestley) 186, 202, 
206-210, 216-217, 227 

proto stabai 142 

Prustas, Luisas-Džozefas (Louis-Joseph Proust) 
229 


Razis (Al-Razis) 47—49 

Relis, Volteris (Walter Raleigh) 127, 137 

Remsis, Viljamas (William Ramsay) 9 

Reno, Anri (Henri Regnault) 251 

Rezerfordas, Danielis (Daniel Rutherford) 
185 

Ričardas Feinmanas (Richard Feynman) 230 

Romos imperija 35, 41, 114-116 

Rošelės druska 91 

rubidis 11, 252 

rutenis 249 

rūdijimas 195 

rūgštys 154, 155-156, 172 


Saliamono rūmai 150, 179 

Sančesas, Franciskas (Francisco Sanches) 112 
selenas 241, 263 

sidabras 24, 34, 69 

siera 25, 46, 190, 242, 244, 263 

sieros dioksidas 207 

sieros rūgštis 63 

Sietynas (Pleiades) 128 

sifilis 89 

Silvijus, Franciskas (Franciscus Sylvius) 155, 
156, 157 

„Smaragdo lentelė“ (Hermis Trismegistas) 
44, 46, 68-69 

sodos (gazuotas) vanduo 207, 209 

Sokratas 27-28 

spektroskopija 251-252 

Spinoza, Benediktas (Baruch Spinoza) 155, 161 

spiritas 153 

spiritus sylvester 153 

stibis 93, 263 

stroncis 241 

superstygos 273 


Šankurtua, Aleksandras-Emilis de (Alexan- 
dre-Emile Bėguyer de Chancourtois) 
242-244, 262 

šarmai 155-156, 172 

Šekspyras, Viljamas (William Shakespeare) 137 

Šylė, Karlas (Kar! Sheele) 181-186, 209 

šlapalas 239 

Šriodingeris, Ervinas (Erwin Schrödinger) 
260 

Štalis, Georgas (Georg Stahl) 194-199, 219, 
238 

Švedija 185 

švinas 92 


Tachenijus 156-157 

Talis iš Mileto 15-20, 25, 153 

Tamsieji amžiai 42 

Taputi 24 

tariamas auksas 67 

teleskopas 121-123, 127 

telūras 241, 263, 264 

temperatūra, kritinė 255 

terra fluida 193 

terra lapida 193 

terra pinguis 194, 195 

Tioldė, Johanas (Johan Thėlde) 93 

Toričelis, Evangelista (Evangelista Torricelli) 
157 

toris 268 


Toras 35, 44 

triados 241 

Trisdešimties merų karas 132 
Tritemijus 74 

trys principai 79 


ugnis 190-191 

Uljoa, Antonijus de (Antonio de Ulloa) 188 
uranas 249 

Utopija" (Moras) 148 


vaivorykštė 97 

vakuumas 158-159, 164 

Valentinas, Bazilis (Basi! Valentinus) 93 

valentingumas 254, 269 

van Helmontas, Janas Baptista (Jan Baptista 
van Helmont) 151-155, 161, 165, 
170 

vandenilio chloridas (druskos rūgštis) 207 

vandenilis 11, 158, 203, 230, 235 

varis 10, 24, 34 

Vatas, Džeimsas (James Watt). 203 

Venera 34, 128 

Vergilijus 116 

Vinkleris, Klemensas (Clemens Winkler) 272 

Violeris, Fridrichas (Friedrich Wöhler) 239 

virškinimas 155 

vitalizmas 233, 239 

vitriolis (koncentruota sieros rūgštis) 63 

vynakmenis 90 

volframas 185 

Volta, Alesandro (Alessandro Volta) 232 

Vormso susirinkimas 76 

Voskresenskis A. A. 249 


zoroastrizmas 18, 42 
Zosimas iš Panopolio 37, 40 


žalvaris 91 

Žemės masė 204 

Žemės spiralė 242-243, 262 
ženklų doktrina 83, 87, 177 
Žermen, Sofi (Sophie Germain) 238 


PASAKOJIMAS APIE EKSCENTRIŠKĄ MOKSLININKĄ, 
JO SAPNĄ IR PERIODINĖS LENTELĖS KILMĘ 


1869 m. vasario 17 d. įnoringasis rusų mokslininkas Dmitrijus Men- 


delejevas suko galvą, kaip sutvarkyti besivystantį chemijos mokslą. Šis 


aštraus proto keistuolis, nuvargintas bevaisių pastangų, užsnūdo prie 
darbo stalo. Mendelejevo susapnuota periodinė elementų lentelė iš 
pagrindų pakeitė daugelio požiūrį į pasaulį. 


Polas Straternas (Paul Strathern) pasakoja apie žmonijos paieškas, 
siekį atrasti chemijos pagrindus. 


„Nuostabus istorinis maršrutas po žmonijos bandymus suvokti, 
iš ko sudaryta medžiaga“. 


AT 


„Iš ko padarytas pasaulis?“ Sio klausimo istorijos ėmėsi Polas Straternas, 
suteikdamas jai dvi chemijos istorijai nebūdingas savybes: malonumą 
skaityti ir suprantamumą. Žymūs chemikai iškyla prieš akis tarsi gyvi!“ 


„Si knyga įdomiai parašyta, sklidina erudicijos ir stulbinamų faktų, kurie 
suteiktų pikantiškumo bet kokiam pobūviui ar vakarėliui. Polas Straternas 
atliko įspūdingą žygį — parodė, kokia įdomi chemijos istorija“. 


Lidl 


„Straternas — linksmas vadovas, sumaniai diriguojantis spalvingai 
mąstytojų ir eksperimentuotojų publikai. Tikras džiaugsmas 


147 
147 


rasti populiarią knygą apie chemiją“. 

